 T: 01 369 63 00

F: 01 369 66 59

Župančičeva 3, pop. 644a, 1001 LjubljanaE: gp.mf@gov.si

www.mf.gov.si

 T: 01 369 63 00

F: 01 369 66 59

Župančičeva 3, pop. 644a, 1001 LjubljanaE: gp.mf@gov.si

www.mf.gov.si

**PRILOGA 1 (spremni dopis – 1. del):**

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | | | | | |
| Številka: IPP 007-22/2025 | | | | | | | |
| Ljubljana, dne 5. 9. 2025 | | | | | | | |
| EVA: 2025-1611-0005 | | | | | | | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | | | | | | | |
| **ZADEVA: Zakon o spremembah in dopolnitvah Zakona o davčnem postopku – predlog za obravnavo** | | | | | | | | | | | | |
| **1. Predlog sklepov vlade:** | | | | | | | | | | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 – ZF) je Vlada Republike Slovenije na ... seji dne … pod točko … sprejela naslednji  S K L E P :  Vlada Republike Slovenije je določila besedilo predloga Zakona o spremembah in dopolnitvah Zakona o davčnem postopku in ga pošlje v obravnavo in sprejetje Državnemu zboru Republike Slovenije po rednem zakonodajnem postopku.  Barbara Kolenko Helbl  generalna sekretarka        Priloga:   * Predlog Zakona o spremembah in dopolnitvah Zakona o davčnem postopku   Sklep prejmejo:   * Državni zbor Republike Slovenije * Ministrstvo za finance * Služba Vlade Republike Slovenije za zakonodajo * Generalni sekretariat Vlade Republike Slovenije | | | | | | | | | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | | | | | | | | |
| / | | | | | | | | | | | | |
| **3.a Osebe, odgovorne za strokovno pripravo in usklajenost gradiva:**   * mag. Tina Humar, generalna direktorica Direktorata za sistem davčnih, carinskih in drugih javnih prihodkov, * mag. Martina Verbančič, vodja Sektorja za sistem pobiranja davkov * mag. Milena Krnec Horvat, sekretarka, Sektor za sistem pobiranja davkov * Irma Medle, podsekretarka, Sektor za sistem pobiranja davkov * Katja Dvanajščak, podsekretarka, Sektor za sistem pobiranja davkov * mag. Marjetka Štemberger, sekretarka, Sektor za sistem pobiranja davkov | | | | | | | | | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | | | | | | | | |
| Pri pripravi dela ali celotnega gradiva zunanji strokovnjaki niso sodelovali. | | | | | | | | | | | | |
| **4. Predstavniki vlade, ki bodo sodelovali pri delu državnega zbora:** | | | | | | | | | | | | |
| * Klemen Boštjančič, minister * mag. Katja Božič, državna sekretarka * mag. Saša Jazbec, državna sekretarka * Nikolina Prah, državna sekretarka * Gordana Pipan, državna sekretarka * mag. Tina Humar, generalna direktorica Direktorata za sistem davčnih, carinskih in drugih javnih prihodkov, * mag. Martina Verbančič, vodja Sektorja za sistem pobiranja davkov * mag. Milena Krnec Horvat, sekretarka, Sektor za sistem pobiranja davkov * Irma Medle, podsekretarka, Sektor za sistem pobiranja davkov * mag. Marjetka Štemberger, sekretarka, Sektor za sistem pobiranja davkov | | | | | | | | | | | | |
| **5. Kratek povzetek gradiva:** | | | | | | | | | | | | |
| S predlaganimi spremembami in dopolnitvami Zakona o davčnem postopku se v slovenski pravni red prenašata Direktiva Sveta 2023/2226/EU z dne 17. oktobra 2023 o spremembi Direktive 2011/16/EU o upravnem sodelovanju na področju obdavčevanja, ki ureja obveznost poročanja ter avtomatično izmenjavo informacij med davčnimi organi držav članic Evropske unije o dohodkih iz transakcij s kriptosredstvi ter Direktiva Sveta 2025/872/EU z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja, ki uvaja usklajen okvir v zvezi z izvajanjem obveznosti glede vložitve enotnega informativnega obrazca za obračun povrhnjega davka ter hkrati razširja področje uporabe avtomatične izmenjave informacij na informativni obrazec za obračun povrhnjega davka.  Druge spremembe in dopolnitve veljavnih določil davčnega postopka so namenjene zagotovitvi transparentnega, učinkovitega in pravilnega izvajanja v praksi, določnosti in predvidljivosti ravnanja zavezancev za davek ter drugih udeležencev pri izpolnjevanju davčnih obveznosti, davčnega organa pri vodenju davčnih postopkov ter lažjega in hitrejšega uveljavljanja pravic in pravnih koristi zavezancev za davek. | | | | | | | | | | | | |
| **6. Presoja posledic za:** | | | | | | | | | | | | |
| a) | | javnofinančna sredstva nad 40.000 EUR v tekočem in naslednjih treh letih | | | | | | | | | DA | |
| b) | | usklajenost slovenskega pravnega reda s pravnim redom Evropske unije | | | | | | | | | DA | |
| c) | | administrativne posledice | | | | | | | | | DA | |
| č) | | gospodarstvo, zlasti mala in srednja podjetja ter konkurenčnost podjetij – MSP-test v prilogi | | | | | | | | | DA | |
| d) | | okolje, vključno s prostorskimi in varstvenimi vidiki | | | | | | | | | NE | |
| e) | | socialno področje | | | | | | | | | NE | |
| f) | | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | | | | | | | NE | |
| **7.a Predstavitev ocene finančnih posledic nad 40.000 EUR:**  (Samo če izberete DA pod točko 6.a.)  Predlog zakona bo imel finančne posledice za državni proračun.  Ocena stroškov, povezanih s prenosom Direktive Sveta 2023/2226/EU z dne 17. oktobra 2023 o spremembi Direktive 2011/16EU o upravnem sodelovanju na področju obdavčevanja in Večstranskega sporazuma med pristojnimi organi o avtomatični izmenjavi informacij na podlagi okvira poročanja o kriptosredstvih (CARF MCAA) ter Dodatka k Večstranskemu sporazumu med pristojnimi organi o avtomatični izmenjavi informacij o finančnih računih (Dodatek k CRS MCAA):   * + ocenjeni enkratni stroški razvoja znašajo 1.848.743,00 EUR in   + ocenjeni ponavljajoči stroški znašajo 76.800,00 EUR.   Ocena stroškov glede prenosa Direktive Sveta (EU) 2025/872 z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja in Večstranskega sporazuma med pristojnimi organi o avtomatični izmenjavi informacij GloBE (GIR MCAA):   * ocenjeni enkratni stroški razvoja znašajo 1.600.00,00 EUR in * ocenjeni ponavljajoči stroški znašajo 65.000,00 EUR. | | | | | | | | | | | | |
| **I. Ocena finančnih posledic, ki niso načrtovane v sprejetem proračunu** | | | | | | | | | | | |
|  | | | Tekoče leto (t) | | t + 1 | t + 2 | | | | | t + 3 |
| Predvideno povečanje (+) ali zmanjšanje (–) prihodkov državnega proračuna | | |  | |  |  | | | | |  |
| Predvideno povečanje (+) ali zmanjšanje (–) prihodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (–) odhodkov državnega proračuna | | | 3.448.743,00 | | 141.800,00 | 141.800,00 | | | | | 141.800,00 |
| Predvideno povečanje (+) ali zmanjšanje (–) odhodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (–) obveznosti za druga javnofinančna sredstva | | |  | |  |  | | | | |  |
| **II. Finančne posledice za državni proračun** | | | | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | |  | |  | |  | | | | |  |
|  | |  | |  | |  | | | | |  |
| **SKUPAJ** | | | | | |  | | | | |  |
| **II.b Manjkajoče pravice porabe bodo zagotovljene s prerazporeditvijo:** | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | |  | |  | |  | | | | |  |
|  | |  | |  | |  | | | | |  |
| **SKUPAJ** | | | | | |  | | | | |  |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | | |
| Novi prihodki | | | | Znesek za tekoče leto (t) | | | | Znesek za t + 1 | | | |
|  | | | |  | | | |  | | | |
|  | | | |  | | | |  | | | |
|  | | | |  | | | |  | | | |
| **SKUPAJ** | | | |  | | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov, * odhodkov državnega proračuna, ki niso načrtovani na ukrepih oziroma projektih sprejetih proračunov, in sicer vvišini 3.448.743 EUR za enkratne stroške implementacije direktiv in v višini 141.800 EUR za ponavljajoče stroške. * obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | | | | |
| **7.b Predstavitev ocene finančnih posledic pod 40.000 EUR:**  / | | | | | | | | | | | |
| **8. Predstavitev sodelovanja z združenji občin:** | | | | | | | | | | | |
| Vsebina predloženega gradiva (predpisa) vpliva na:   * pristojnosti občin, * delovanje občin, * financiranje občin. | | | | | | | | | NE | | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE | | | | | | | | | | | |
| **9. Predstavitev sodelovanja javnosti:** | | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | | NE | | |
|  | | | | | | | | | | | |
| Javnost je bila vključena. Gradivo je bilo v javni razpravi od 12. 6. do 14. 7. 2025.  Datum objave: 12. 6. 2025  V razpravo so bili vključeni:   * predstavniki zainteresirane javnosti * predstavniki strokovne javnosti.   Predlog zakona je bil objavljen na spletnem portalu eDemokracija.  Čas trajanja javne predstavitve, v katerem je bilo mogoče sporočiti mnenja, predloge in pripombe, je potekal od 12. 6. do 14. 7. 2025.  Mnenja, predloge in pripombe na predlog zakona so podali naslednji predlagatelji:   * Informacijski pooblaščenec * Slovensko zavarovalno združenje * Združenje bank Slovenije * Krka, d.d.   Upoštevani so bili:   * v celoti, * **večinoma,** * delno, * niso bili upoštevani. | | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | | DA | | |
| **11. Gradivo je uvrščeno v delovni program vlade:** | | | | | | | | | NE | | |
| **Klemen Boštjančič**  **minister** | | | | | | | | | | | |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | | **PRILOGA 3:**  **PREDLOG**  **(EVA 2025-1611-0005)**   |  | | --- | | **ZAKON O SPREMEMBAH IN DOPOLNITVAH ZAKONA O DAVČNEM POSTOPKU** |  |  | | --- | | **I. UVOD** | | **1. OCENA STANJA IN RAZLOGI ZA SPREJEM PREDLOGA ZAKONA** | | Davčni postopek, ki ga ureja Zakon o davčnem postopku (v nadaljnjem besedilu: ZDavP-2[[1]](#footnote-2)), je kot poseben upravni postopek sistem procesnih pravil, po katerih morajo ravnati davčni organ in zavezanci za davek pri pobiranju davkov (obračunavanju, odmeri, plačevanju, vračilu, nadzoru in izvršbi davkov). Ta pravna pravila zagotavljajo pravno varstvo davčnih upravnih razmerij, v katera vstopajo zavezanci za davek in drugi udeleženci pri pobiranju davkov, oziroma varujejo položaj zavezancev za davek in drugih udeležencev v tem postopku ter s tem onemogočajo nedopustne oblastne posege v položaje davčnih zavezancev. Davčni zavezanci tako po postopku, določenem v ZDavP-2, lahko uveljavljajo in zavarujejo svoje pravice in pravne koristi.  Poleg postopkovnih pravil ZDavP-2 vsebuje tudi materialnopravne določbe (način plačila, vrstni red plačila, obresti, zastaranje in podobno) ter ureja medsebojno pomoč pri pobiranju davkov in izmenjavi podatkov z državami članicami Evropske unije, tretjimi državami in ozemlji.    Državni zbor Republike Slovenije je Zakon o davčnem postopku sprejel na seji 26. oktobra 2006, objavljen pa je bil v Uradnem listu RS, št. 117/06. Prvič je bil spremenjen z Zakonom o davku na dobitke pri klasičnih igrah na srečo (Uradni list RS, št. 24/08; ZDDKIS), nato pa še z Zakonom o spremembah in dopolnitvah Zakona o davčnem postopku (Uradni list RS, št. 125/08; ZDavP-2A), Zakonom o spremembah in dopolnitvah Zakona o dohodnini (Uradni list RS, št. 20/09; ZDoh-2D), Zakonom o spremembah in dopolnitvah Zakona o davčnem postopku (Uradni list RS, št. 110/09 in 1/10 – popr.; ZDavP-2B), Zakonom o spremembah in dopolnitvah Zakona o davčnem postopku (Uradni list RS, št. 43/10; ZDavP-2C), Zakonom o spremembah in dopolnitvah Zakona o davčnem postopku (Uradni list RS, št. 97/10; ZDavP-2D), Zakonom o spremembah in dopolnitvah Zakona o davčnem postopku (Uradni list RS, št. 32/12; ZDavP-2E), Zakonom o spremembah in dopolnitvah Zakona o davčnem postopku (Uradni list RS, št. 94/12; ZDavP-2F), Zakonom o spremembah in dopolnitvah Zakona o davčnem postopku (Uradni list RS, št. 111/13; ZDavP-2G), Zakonom o spremembah in dopolnitvah Zakona o davčnem postopku (Uradni list RS, št. 90/14; ZDavP-2H), Zakonom o spremembah in dopolnitvah Zakona o davčnem postopku (Uradni list RS, št. 91/15; ZDavP-2I), Zakonom o spremembah in dopolnitvah Zakona o davčnem postopku (Uradni list RS, št. 63/16; ZDavP-2J), Zakonom o spremembah in dopolnitvah Zakona o davčnem postopku (Uradni list RS, št. 69/17; ZDavP-2K), Zakonom o spremembah in dopolnitvah Zakona o davčnem postopku (Uradni list RS, št. 36/19; ZDavP-2L), Zakonom o spremembah in dopolnitvah Zakona o davčnem postopku (Uradni list RS, št. 66/19; ZDavP-2M), Zakonom o spremembah in dopolnitvah Zakona o davčnem postopku (Uradni list RS, št. 163/22; ZDavP-2N), Zakonom o spremembah in dopolnitvah Zakona o davčnem postopku (Uradni list RS, št. 100/24; ZDavP-2O) in Zakonom o individualnih naložbenih računih (Uradni list RS, št. 40/25; ZINR).  S predlaganimi spremembami in dopolnitvami zakona se v slovenski pravni red prenašata Direktiva Sveta 2023/2226/EU z dne 17. oktobra 2023 o spremembi Direktive 2011/16/EU o upravnem sodelovanju na področju obdavčevanja (v nadaljnjem besedilu: Direktiva 2023/2226/EU), ki ureja obveznost poročanja ter avtomatično izmenjavo informacij med davčnimi organi držav članic Evropske unije o transakcijah s kriptosredstvi, in Direktiva Sveta 2025/872/EU z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja (v nadaljnjem besedilu: Direktiva 2025/872/EU). Z Direktivo 2023/2226/EU sta v pravni red Evropske unije (v nadaljnjem besedilu: EU) prenesena okvir svetovne davčne preglednosti, ki ureja standardizirano avtomatično izmenjavo davčnih informacij o transakcijah s kriptosredstvi z jurisdikcijami rezidentstva davčnih zavezancev na letni ravni, ki ga je skupaj z državami G20 pripravila Organizacija za gospodarsko sodelovanje in razvoj (v nadaljnjem besedilu: OECD), in spremenjeni OECD-standard avtomatične izmenjave informacij o finančnih računih. Z Direktivo 2025/872/EU se v zakonodajo EU dodajajo nove obveznosti glede davčne preglednosti mednarodnih skupin podjetij, ki temeljijo na svetovnih pravilih vključujočega okvira OECD/G20 za preprečevanje zmanjševanja davčne osnove in preusmerjanja dobička (BEPS), o katerih je bil dosežen dogovor v vključujočem okviru OECD/G20 in sta bili objavljeni 20. decembra 2021. Cilj direktive je izvajanje drugega stebra davčne reforme, ki uveljavlja svetovno minimalno davčno stopnjo za velika podjetja.  V predlog zakona so zajete tudi nekatere druge spremembe in dopolnitve ZDavP-2, ki so se ob uporabi veljavnega ZDavP-2 pokazale za potrebne. Te spremembe so navedene med poglavitnimi rešitvami predloga zakona. | | **2. CILJI, NAČELA IN POGLAVITNE REŠITVE PREDLOGA ZAKONA** | | **2.1 Cilji**  Poglavitni cilj predlaganih sprememb in dopolnitev Zakona o davčnem postopku je prenos direktiv 2023/2226/EU in 2025/872/EU v slovenski pravni red.  Direktiva 2023/2226/EU zagotavlja izboljšanje obstoječega okvira v zvezi z izmenjavo informacij in upravnim sodelovanjem na področju neposrednega obdavčevanja. Direktiva zajema poročanje dodatnih skupin sredstev, kot so kriptosredstva, in dohodkov od neskrbniških dividend. Cilj Direktive 2023/2226/EU je okrepiti obstoječi zakonodajni okvir za sodelovanje med davčnimi organi za zmanjšanje tveganj za čezmejne davčne goljufije, davčne utaje, agresivno davčno načrtovanje in izogibanje davkov.  Direktiva 2025/872/EU razširja pravila o davčni preglednosti in tako posodablja obstoječo direktivo EU o upravnem sodelovanju. Poenostavlja poročanje za velike korporacije, saj omogoča centralno vložitev informativnega obrazca za obračun povrhnjega davka, kar pomeni, da eno podjetje vloži informativni obrazec za obračun povrhnjega davka za celotno skupino, za razliko od lokalne vložitve, ko informativni obrazec za obračun povrhnjega davka vloži vsako posamezno podjetje. Uvaja standardni obrazec za obračun povrhnjega davka, ki se uporablja v vsej EU in je v skladu z obrazcem, oblikovanim v vključujočem okviru G20/OECD za preprečevanje zmanjševanja davčne osnove in preusmerjanja dobička (BEPS). Direktiva 2025/872/EU razširja tudi avtomatično izmenjavo med državami članicami Evropske unije z uporabo informativnega obrazca za obračun povrhnjega davka.  Direktiva 2025/872/EU v zakonodajo EU vključuje nove obveznosti glede davčne preglednosti mednarodnih skupin podjetij, ki temeljijo na svetovnih pravilih iz vključujočega okvira OECD/G20 za preprečevanje zmanjševanja davčne osnove in preusmerjanja dobička (BEPS), o katerih je bil dosežen dogovor v vključujočem okviru OECD/G20 in sta bili objavljeni 20. decembra 2021. Cilj direktive je izvajanje drugega stebra davčne reforme, ki uveljavlja svetovno minimalno davčno stopnjo za velika podjetja.  Drugi predlogi so namenjeni predvsem zagotovitvi učinkovitejših postopkov pobiranja davkov in ekonomičnosti vodenja postopkov, predvidenih pa je tudi nekaj ukrepov za lažje izpolnjevanje davčnih obveznosti. | | **2.2 Načela** | |  | | S predlaganimi rešitvami so spoštovane pravice davčnih zavezancev in upoštevana temeljna načela davčnega postopka, kakor so opredeljena v veljavnem ZDavP-2. Predlog zakona ne spreminja obstoječih temeljnih načel davčnega postopka. Predlagane spremembe in dopolnitve ZDavP-2 določajo način izvedbe temeljnega načela zakonitosti, načela varstva javnih koristi, načela zakonitega in pravočasnega izpolnjevanja ter plačevanja davčnih obveznosti, načela dolžnosti dajanja podatkov, načela usklajenosti pravnega reda s pravom Evropske unije in načela ekonomičnosti postopka. S predlaganimi spremembami in dopolnitvami ZDavP-2 se še dodatno krepi načelo varstva javnih koristi.  **2.3 Poglavitne rešitve** | | a) Predstavitev predlaganih rešitev  Poglavitne rešitve predloga zakona je mogoče strniti v spodaj navedene vsebinske sklope, ki jih sicer ni mogoče popolnoma ločeno obravnavati, saj se medsebojno prepletajo oziroma prekrivajo:  **Prenos Direktive 2023/2226/EU**  S predlogom sprememb ZDavP-2 se v pravni red Republike Slovenije prenaša Direktiva Sveta 2023/2226/EU z dne 17. oktobra 2023 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (Direktiva 2023/2226/EU). To je osma sprememba direktive o upravnem sodelovanju (Direktive 2011/16/EU). Z dosedanjimi spremembami so bile uvedene obveznosti poročanja in sporočanja drugim državam članicam Evropske unije (v nadaljnjem besedilu: države članice EU), ki se nanašajo na finančne račune, vnaprejšnja davčna stališča s čezmejnim učinkom in na vnaprejšnje cenovne sporazume, poročila po posameznih državah, na čezmejne aranžmaje, o katerih se poroča, ter o dohodkih, doseženih prek digitalnih platform. S temi spremembami se je tako razširil obseg avtomatične izmenjave podatkov.  Čezmejna (decentralizirana) razsežnost kriptoimetij davčnim organom držav članic EU otežuje učinkovito odmero in pobiranje davka, zato zahteva mednarodno sodelovanje. Cilj Direktive 2023/2226/EU je okrepiti obstoječi zakonodajni okvir za sodelovanje med davčnimi organi držav, in sicer z določitvijo pravne podlage za avtomatično izmenjavo podatkov. Direktiva razširja področje uporabe obstoječega okvira v zvezi z izmenjavo informacij in splošnega upravnega sodelovanja davčnih uprav. Direktiva zajema poročanje dodatnih vrst sredstev in prihodkov, kot so kriptosredstva. Predlagani način zmanjšuje tveganja za čezmejne davčne goljufije, davčne utaje, agresivno davčno načrtovanje in izogibanje davkom. Skupna pravila o poročanju bodo pripomogla tudi k ustvarjanju enakih konkurenčnih pogojev za ponudnike kriptosredstev.  Direktiva 2023/2226/EU:   * razširja področje uporabe zdajšnjih pravil o izmenjavi davčnih informacij, * ureja poročanje in avtomatično izmenjavo informacij o kriptoimetjih (o transakcijah s kriptosredstvi, o katerih se poroča) in vnaprejšnjih davčnih stališčih za premožne posameznike ter o neskrbniških dividendah in podobnih dohodkih med državami članicami EU, * določa pravila in postopke za izmenjavo informacij o uporabnikih kriptoimetij z izvajanjem postopkov potrebne skrbnosti in pravil poročanja za izvajalce (ponudnike storitev), ki so dejavni pri poslih s kriptoimetji, in za njihove uporabnike, * spreminja obstoječe določbe direktiv, zlasti izboljšuje pravila o poročanju in sporočanju identifikacijske številke davkoplačevalca, da se davčnim upravam olajša identifikacija davčnih zavezancev in pravilna ocena povezanih davkov, ter spreminja določbe direktiv v zvezi s kaznimi, ki jih morajo države članice EU naložiti zavezancem za davek zaradi neizpolnjevanja domače zakonodaje o zahtevah glede poročanja, sprejetih na podlagi direktiv.   S predlogom zakona se:   * uvajata obveznost poročanja in avtomatična izmenjava informacij med davčnimi organi držav članic EU o dohodkih iz transakcij s kriptosredstvi. S ciljem, da se davčnim upravam omogočita analiziranje prejetih informacij in njihova uporaba v skladu z zakonodajo, se zahtevata poročanje in izmenjava informacij, ki sta razčlenjena po posameznih kriptosredstvih, v zvezi s katerimi je uporabnik kriptosredstev opravil transakcije. Obveznost poročanja zajema čezmejne in domače transakcije, da se zagotovijo učinkovitost pravil glede poročanja, pravilno delovanje notranjega trga, enaki konkurenčni pogoji in spoštovanje načela nediskriminacije, * določa obveznost za ponudnike storitev v zvezi s kriptosredstvi po Uredbi 2023/1114/EU, ki imajo dovoljenje v skladu z njo, ter za upravljavce kriptosredstev, ki jih navedena uredba ne ureja in nimajo dovoljenja v skladu z njo. Oboji so opredeljeni kot poročevalski ponudniki storitev v zvezi s kriptosredstvi. Davčni organ bo z avtomatično izmenjavo informacij pristojnim organom drugih držav članic EU sporočal podatke, ki jih bodo morali zagotoviti poročevalski ponudniki storitev v zvezi s kriptosredstvi. Ponudniki bodo morali izvajati tudi postopke dolžne skrbnosti. Informacije se bodo vsako leto izmenjevale z državo EU, v kateri je davčni zavezanec. * prenaša spremenjeni OECD-standard avtomatične izmenjave informacij o finančnih računih, ki določa obveznosti finančnih institucij, da davčnim upravam sporočajo informacije o finančnih računih, te uprave pa morajo te informacije nato izmenjati z drugimi državami članicami EU. O večini kriptosredstev v skladu z veljavnim standardom oziroma direktivo ni treba poročati, ker niso denar, ki se hrani na depozitnih računih ali v finančnih sredstvih. Poleg tega ponudniki storitev v zvezi s kriptosredstvi in upravljavci kriptosredstev večinoma niso zajeti v obstoječi opredelitvi finančne institucije iz Direktive 2011/16/EU.   **Prenos Direktive 2025/872/EU**  S predlogom sprememb se v pravni red Republike Slovenije prenaša Direktiva 2025/872/EU. To je deveta sprememba direktive o upravnem sodelovanju (Direktive 2011/16/EU). Direktiva 2025/872/EU v zakonodaji EU določa nove obveznosti glede davčne preglednosti mednarodnih skupin podjetij, ki temeljijo na svetovnih pravilih OECD in G20 proti zmanjševanju davčne osnove in preusmerjanju dobička (BEPS). Z Direktivo 2025/872/EU se zagotavlja usklajeni okvir za vložitev in izmenjavo informativnega obrazca za obračun povrhnjega davka ter razširja področje uporabe avtomatične izmenjave na informativni obrazec za obračun povrhnjega davka, ki ga vložijo mednarodne skupine podjetij. Davčne informacije iz tega enotnega obrazca za obračun se bodo avtomatično izmenjale z davčnimi organi v ustreznih državah članicah EU, kar bo omogočilo oceno skladnosti in izračun povrhnjega davka kot razlike med dejansko davčno stopnjo in 15-odstotno minimalno davčno stopnjo. Direktiva 2025/782/EU pomeni pomemben napredek v boju proti izogibanju davkom in zmanjševanju davčne osnove s strani podjetij. Z vzpostavitvijo usklajenega okvira poročanja in preglednosti po vsej EU se zagotavlja poštena davčna konkurenca in podpirajo prizadevanja EU za okrepitev upravnega sodelovanja na področju davkov v okviru preglednejšega enotnega trga.  **Direktiva 2025/872/EU:**   * razširja področje uporabe avtomatične izmenjave podatkov z informativnim obrazcem za obračun povrhnjega davka, ki ga vložijo določene mednarodne skupine podjetij, * določa nova pravila o avtomatični izmenjavi informacij za lažjo izmenjavo informacij v zvezi z informativnim obrazcem za obračun povrhnjega davka, * prenaša informativni obrazec za obračun GloBE v pravo EU v obliki informativnega obrazca za obračun povrhnjega davka, določenega v 44. členu Direktive 2022/2523/EU, * oblikuje okvir za izvajanje obveznosti glede vložitve informativnega obrazca za obračun povrhnjega davka iz Direktive 2022/2523/EU, * zagotavlja nemoteni potek izmenjave informacij in zmanjšuje upravno breme tako, da so pravila, ki se uporabljajo v EU, v celoti usklajena s pravili, ki urejajo izmenjavo informacij z jurisdikcijami tretjih držav, in sicer gre za večstranski sporazum med pristojnimi organi o izmenjavi informacij GloBE (GIR MCAA*),* * zagotavlja pošteno davčno konkurenco in podpira prizadevanja EU za okrepitev upravnega sodelovanja na področju davkov v okviru preglednejšega enotnega trga, saj vzpostavlja usklajeni okvir poročanja in preglednosti po vsej EU, * je del pobude za upravno poenostavitev, katere cilj sta zmanjšati breme poročanja za multinacionalke in hkrati izboljšati pobiranje davkov, * pomeni pomemben napredek v boju proti izogibanju davkom in zmanjševanju davčne osnove s strani podjetij.   S predlogom zakona se:   * uvajajo obveznosti izvajanja obstoječih obveznosti iz 44. člena Direktive 2022/2523/EU na način, ki je v celoti v skladu z razvojem na svetovni ravni, v zvezi z obveznostmi glede vložitve enotnega informativnega obrazca za obračun povrhnjega davka, * pravila GloBE oziroma povrhnjega davka, ki so bila uvedena v slovensko zakonodajo z Zakonom o minimalnem davku (Uradni list RS, št. 131/23; v nadaljnjem besedilu: ZMD), in so zasnovana tako, da sovpadajo s pravili OECD in Direktive 2022/2523/EU, s katerimi se zagotavlja, da velike skupine podjetij plačujejo minimalno raven davka na dohodek v vsaki jurisdikciji, v kateri poslujejo, poenostavljajo na način, da se poročanje za celotno mednarodno podjetje opravi samo enkrat, subjekti v sestavi pa so nato izvzeti iz lokalne predložitve poročil v svoji državi, * določa obveznost izvajanja 65. člena ZMD, s katerim se ureja sistem minimalne dejanske obdavčitve mednarodnih skupin podjetij in velikih domačih skupin ter uvaja obveznost plačevanja povrhnjega davka. Sistem pravil GloBE zagotavlja najmanj 15-odstotno obdavčitev dobičkov (minimalna obdavčitev) velikih multinacionalnih podjetij v vsaki državi, v kateri delujejo, uvaja usklajeni okvir za vložitev in izmenjavo informativnega obrazca za obračun povrhnjega davka, davčne informacije iz tega informativnega obrazca za obračun povrhnjega davka se bodo avtomatično izmenjale z davčnimi organi v ustreznih državah članicah EU, kar bo omogočilo oceno skladnosti in izračun povrhnjega davka kot razlike med dejansko davčno stopnjo in 15-odstotno minimalno davčno stopnjo.   **Odpis, delni odpis, odlog in obročno plačilo davka:**   * zvišanje zneska za odpis davčne obveznosti v primeru smrti davčnega zavezanca (poseg v 48. člen), * določitev nesuspenzivnega učinka pritožbe v zvezi z odločbo, s katero je bil davčnemu zavezancu odobren odlog ali obročno plačilo davka (poseg v 87. člen), * določitev najmanjšega zneska posameznega obroka, ki se sme odobriti davčnemu zavezancu (poseg v 101., 102. in 103. člen), * izvzem možnosti odpisa ali delnega odpisa za davek od nenapovedanih dohodkov in za davčno obveznost, ugotovljeno v zvezi z navideznim pravnim poslom, izogibanjem ali zlorabo predpisov (poseg v 101. člen), * sprememba določila o odpisu davka, da bo davčni organ odpis davka, ki ne presega enega evra, izvedel glede na stanje celotnega davčnega dolga, ki ga ima zavezanec za davek, ne pa več po posamezni vrsti davka (poseg v 105. člen), * določitev, da se odpiše davek, ki ob poteku roka za prijavo terjatev v stečajni postopek ne presega 200 evrov (poseg v 106. člen), * omejitev možnosti veriženja zahtevkov za obročno plačilo in odlog plačila davka (poseg v 110. člen).   **Davčna izvršba:**   * širitev vrst denarnih prejemkov, ki so izvzeti iz davčne izvršbe (poseg v 159. člen), * sprememba oziroma dopolnitev ureditve, ki ureja rubež vsebine sefa v okviru postopka davčne izvršbe na premičnine (poseg v 185. člen), * določitev, da se lahko zarubljeni predmeti v primeru neuspešne prodaje na drugi javni dražbi prodajo na katerega koli od predpisanih načinov prodaje, tudi na (ponovni) javni dražbi (poseg v 197. člen), * ureditev varstva kupca v postopku davčne izvršbe na premičnine (predlog novega 203.b člena).     Ukrepi, ki vplivajo na **preglednost, določnost in jasnost ureditve:**   * določitev, da se davčni postopek lahko prekine tudi v primeru mednarodnega sodelovanja v carinskih zadevah (poseg v 75.a člen), * določitev postopka, po katerem davčni organ uveljavlja vračilo neupravičeno izvršenih vračil preveč plačane dohodnine v primeru, ko je bilo vračilo neupravičeno izvršeno po smrti zavezanca (poseg v 97. člen), * sprememba roka za plačilo poračuna akontacije dohodnine od dohodka, doseženega z opravljanjem dejavnosti, poračuna dohodnine od dohodka, doseženega z opravljanjem dejavnosti, ter poračuna davka od dohodkov pravnih oseb (poseg v 301., 307.c in 370. člen), * določitev obveznosti zakonitega zastopnika davčnega zavezanca za sestavo in predložitev davčnega obračuna v primeru prenehanja davčnega zavezanca (poseg v 360. in 369. člen), * črtanje določbe, ki ureja obračunavanje in plačevanje davka za zavezance, ki ugotavljajo davčno osnovo z upoštevanjem normiranih odhodkov, zaradi prenehanja veljavnosti posebne ureditve (poseg v 382.a člen).   Drugi ukrepi za **ekonomičnost vodenja postopkov** in povečanje **učinkovitosti pobiranja davka oziroma za pravilno izvajanje v praksi**:   * določitev, da lahko državni in drugi organi pridobijo podatek o davčni številki davčnega zavezanca tudi iz centralnega registra prebivalstva, če tako določa zakon in ta podatek potrebujejo za izvajanje svojih zakonsko predpisanih pristojnosti (poseg v 23. člen), * določitev obveznosti vlaganja vlog prek sistema eDavki ter uporabe informatiziranih obrazcev za pravne osebe, samostojne podjetnike posameznike in posameznike, ki samostojno opravljajo dejavnost (predlog novega 85.b člena), * določitev, da lahko prejemnik dohodka predloži zahtevek za vračilo davčnega odtegljaja na kakršen koli način (poseg v 262. člen), * določitev obveznosti vlaganja vlog za uveljavljanje olajšave za vzdrževane družinske člane v elektronski obliki prek sistema eDavki (poseg v 270. člen), * določitev obvezne oddaje napovedi prek sistema eDavki tudi za odmero dohodnine od drugih obresti in dividend ter t. i. bančnih obresti, če davčni zavezanec v posameznem davčnem letu doseže več kot pet izplačil obresti oziroma dividend (poseg v 326. člen), * dopolnitev prekrškovnih določb v zvezi z nepredložitvijo davčnega obračuna ali druge vloge oziroma davčnega obračuna ali druge vloge na predpisani način (poseg v 395. in 397. člen).   Ukrepi za **odpravo administrativnih ovir** in **lažje oziroma hitrejše uveljavljanje pravic in pravnih koristi** davčnih zavezancev**:**   * podaljšanje roka za predložitev davčnega obračuna oziroma popravljenega davčnega obračuna v postopku davčnega inšpekcijskega nadzora (poseg v 140.a člen), * določitev, da lahko davčni zavezanec vloži napoved za odmero akontacije dohodnine od drugega dohodka do 15. dne v mesecu za vse dohodke, dosežene v prejšnjem mesecu – ukinitev obveznosti vlaganja napovedi za vsak posamezni prejeti dohodek posebej (poseg v 323. člen).   Sprememba določb v zvezi s **postopki priglasitve transakcij prenosa premoženja, zamenjave kapitalskih deležev ter združitev in delitev** zaradi uveljavljanja davčno nevtralne obravnave**:**   * sprememba roka za priglasitev transakcij pri združitvah, delitvah, zamenjavi kapitalskih deležev in prenosu premoženja in določitev pravne posledice v primeru zamude (poseg v 379., 380. in 381. člen), * spremembe glede obveščanja o priglasitvi transakcije (poseg v 331. člen), * dopolnitev prekrškovnih določb v zvezi s spremenjenimi določbami glede postopkov priglasitve (poseg v 397. člen).   b) Način reševanja    Zadeve, ki izhajajo iz predloga zakona, se bodo reševale z izvajanjem ZDavP-2.  c) Normativna usklajenost predloga zakona  – z veljavnim pravnim redom:  Predlog zakona je usklajen z veljavnim pravnim redom.  – s splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo:  Predlagane spremembe in dopolnitve ZDavP-2 so usklajene z načeli mednarodnega prava in mednarodnimi pogodbami, ki zavezujejo Republiko Slovenijo.  – s predpisi, ki jih je tudi treba sprejeti oziroma spremeniti ter jih obravnavati v svežnju: /  č) Usklajenost predloga zakona:  – s samoupravnimi lokalnimi skupnostmi  Uskladitev ni predvidena.  – s civilno družbo oziroma ciljnimi skupinami, na katere se nanaša predlog zakona (navedba neusklajenih vprašanj)  – s subjekti, ki so na poziv predlagatelja neposredno sodelovali pri pripravi predloga zakona oziroma so dali mnenje (znanstvene in strokovne institucije, nevladne organizacije in posamezni strokovnjaki ter predstavniki zainteresirane javnosti).  / | | **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** | | Predlog zakona bo imel finančne posledice za državni proračun, saj bodo nastali stroški za razvoj oziroma nadgradnjo informacijske podpore za poročanje in izmenjavo informacij o o kriptosredstvih in informativnega obrazca za obračun povrhnjega davka med državami članicami Evropske unije in tretjimi državami, podpisnicami kvalificiranih sporazumov.  Predvideno povečanje odhodkov državnega proračuna je ocenjeno v višini 3.448.743 EUR za enkratne stroške razvoja oziroma nadgradnjo informacijske podpore in v višini 141.800 EUR za ponavljajoče stroške.  Predlog zakona ne bo povzročil finančnih posledic za druga javna finančna sredstva. | | **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** | | Sredstva za izvajanje zakona so zagotovljena v državnem proračunu v okviru finančnega načrta Finančne uprave Republike Slovenije. | | **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE** | | Z izjemo četrtega dela Zakona o davčnem postopku, ki ureja mednarodno sodelovanje v davčnih zadevah, na ravni Evropske unije ni zavezujočih predpisov, ki bi državam članicam EU nalagali sprejetje določene ureditve na področju, ki ga obravnava Zakon o davčnem postopku.  V delu zakona, ki ureja mednarodno sodelovanje v davčnih zadevah, je predlog zakona usklajen s pravom Evropske unije in drugimi mednarodno zavezujočimi pravnimi akti za Republiko Slovenijo.  Prikaz ureditve v drugih pravnih sistemih in pravu Evropske unije  Splošna ureditev  Avstrija  Davčni postopek v Republiki Avstriji ureja zvezni dajatveni red (Bundesabgabenordnung), ki vsebuje splošne določbe, ki se nanašajo na obdavčitev, pravice in obveznosti zavezancev ter kazenske določbe. Zakon vsebuje tudi določbe, ki se nanašajo na stranke, vloge, pristojnost, izločitev uradnih oseb, pisanja v postopku, vpogled v spise, vročanje, obliko odločitev in podobno, saj ne predvideva subsidiarne uporabe zakona o splošnem upravnem postopku. Kot zvezne dajatve so opredeljene vse javne dajatve, določene z zveznimi predpisi, in dajatve, ki izhajajo iz neposredno uporabljivih predpisov Evropske unije, uvozne in izvozne dajatve, če carinski predpisi ne določajo drugače, vse vrste subvencij in vse akcesorne terjatve, ki nastanejo v davčnem postopku (zvišanja dajatev, obresti, stroški postopka in kazni).  Način pobiranja davkov  Davčna obveznost nastane, ko so po zakonu o obdavčenju izpolnjeni pogoji za njen nastanek.  Pri obdavčitvi se uporabi materialno pravo, ki je veljalo v času obdavčljivega dogodka, za razliko od postopkovnih pravil, ki se uporabljajo za vsak obdavčljivi dogodek, pod pogojem, da so v veljavi v času, ko davčni organ odloča. V tem primeru je čas nastanka obdavčljivega dogodka nepomemben. Ob tem velja, da pravila o zastaranju veljajo kot procesna pravila. Potek roka ne vpliva na obstoj davčne obveznosti, temveč na možnost zahtevati izpolnitev davčne obveznosti.  Davčni zavezanec je opredeljen kot oseba, ki mora po davčnih predpisih plačati davek. Zakonodajalec lahko davčno obveznost naloži tudi tretji osebi, vendar v skladu z razsodbami ustavnega sodišča le v primeru opravičljivih razlogov, to je, kadar je tretja oseba v kvalificiranem razmerju z davčnim zavezancem, ki je pravne ali gospodarske narave (na primer banke ali delodajalci). Glede teh v določenem obsegu obstaja tudi dolžnost sodelovanja in dajanja podatkov, vendar mora biti ta sorazmerna.  Ker je davčno pravo del javnega prava, veljajo tudi na tem področju vsa ustavna načela, ki veljajo za javno pravo, zlasti ko to vpliva na lastninsko pravico, in sicer vladavina prava, delitev oblasti, pravica do zasebne lastnine, svobodna gospodarska pobuda, enakopravnost, zasebnost, varovanje podatkov, postopkovna pravila in načelo učinkovitosti.  Nemčija  V Zvezni republiki Nemčiji davčni postopek ureja nemški fiskalni zakon (Bundesabgabenordnung, AO), ki se v splošnem uporablja za vse vrste davkov, posamezna vprašanja pa so lahko urejena različno. Davčno procesno pravo po eni strani temelji na uresničevanju materialnega prava in po drugi strani na zaščiti udeležencev v postopku.  Način pobiranja davkov  Davčni zavezanec je oseba, ki plača davčno obveznost.  Postopkovno pravo temelji na enotnem postopku z enotno odločitvijo, ki obsega določitev davka, ki ga zavezanec plača za določeno davčno obdobje. Davčna osnova je pri tem le del odločbe o obdavčenju. Obstaja pa tudi izjema od te enotnosti, kjer je upravni davčni postopek razdeljen tako, da so določene upravne odločitve ločene, kar pomeni, da gre samostojno upravno odločbo (na primer o delu davčne osnove), na katero je davčni organ vezan.  Čeprav je upravni akt prevladujoča oblika odločanja, upravni postopek obsega tudi druge upravne aktivnosti, kot je na primer čezmejna izmenjava podatkov. Če nemški davčni organ pošlje podatke tujim davčnim organom, gre pri tem za navadno upravno dejanje, ne pa za upravni akt, saj ni ustanovljena nobena konkretna pravna obveznost, ki bi jo bilo treba izpolniti. Ne glede na to gre za upravni postopek, pri katerem se uporabi upravni postopkovni pravni okvir.  Načela davčnega postopka, ki izvirajo iz ustavnega prava, so zakonitost in enakost obdavčenja; načelo sorazmernosti; varstvo temeljnih pravic z oblikovanjem postopkov, ki te zagotavljajo; varstvo upravičenih pričakovanj in varovanje podatkov.  Zakon pozna institut solidarnih davčnih zavezancev, kar pomeni, da davčni organ lahko terja od vsakega od njih izpolnitev celotne davčne obveznosti. Ko kateri koli od dolžnikov izpolni obveznost, to velja za vse. Za univerzalne pravne naslednike velja, da prevzamejo obveznosti po osebi, ki je umrla oziroma prenehala obstajati, vendar le do višine premoženja zapustnika oziroma osebe, ki je prenehala obstajati. Davčni zavezanec mora davčnemu organu sporočiti vsako spremembo svojega statusa, ki je pomembna za obdavčenje.  Davčne obveznosti obsegajo vse obveznosti davčno aktivnih in pasivnih subjektov. Osnovna obveznost aktivnih subjektov je podrobno spoznavanje pasivnih subjektov s postopkom obdavčenja. Obveza skupnega delovanja pri obdavčenju je skupna za aktivne subjekte, ki morajo pravilno uporabljati predpise, in tudi za pasivne subjekte, ki morajo dajati natančne podatke, na podlagi katerih se predpisi lahko pravilno uporabljajo.  Nizozemska  V Kraljevini Nizozemski ureja davčni postopek splošni davčni zakon (Algemene inzake Rijkdbelastingen, General Tax Law – GTA), ki vsebuje splošne določbe glede obdavčitve, obveznosti sporočanja podatkov in kazenske določbe. Uporabljata se tudi zakon o pobiranju davkov (Invorderindswet, Tax Collection Act) in splošni upravni zakon (Algemene Wet Bestuursrecht, General Admnistative Law Act – GALA). Prva dva sta specialna zakona, tretji je *lex generalis*. Glede zastaranja se uporabljata GALA in GTA, odvisno od vrste odločitve. Pravila o obrnjenem dokaznem bremenu so urejena v GTA. Posebne določbe za posamezne davke določajo posebni zakoni. Državne davke zakon opredeljuje kot davke, ki jih pobira davčna uprava po pooblastilu vlade, ter vse uvozne in izvozne dajatve, ki jih določa carinski zakon.  Način pobiranja davkov  Odločba, s katero inšpektor določi davek, mora biti vedno izdana v pisni obliki. Inšpektor izda odločbo na podlagi davčne napovedi, ki jo mora vložiti vsak, od katerega inšpektor tako zahteva. Rok za vložitev davčne napovedi ne sme biti krajši od enega meseca. Ob vložitvi davčnega obračuna mora vsak priložiti tudi dokumente oziroma druge dokaze, katerih vsebina vpliva na odmero davka.  Pri odmeri davka inšpektor ni vezan na davčni obračun in lahko odmeri davek tudi na podlagi ocene davčne osnove. Inšpektor lahko na prošnjo zavezancu podaljša rok, ki ga je postavil za vložitev davčne napovedi.  Na Nizozemskem je sistem odmere davka ločen od sistema pobiranja davka. Pristojnost davčnega inšpektorja je tako ločena od pobiranja davka. Odmerna odločba se preda v nadaljnjo pristojno obravnavo, organ za pobiranje davkov pa to pošlje davčnemu dolžniku. Zakon o pobiranju davkov (Tax Collection Act – TCA) vsebuje obsežne določbe glede pristojnosti organa za pobiranje davkov; daje mu številne možnosti prisilnih ukrepov za pobiranje davkov, med njimi tudi zapor za največ eno leto, ne glede na višino dolga.  S predlaganim zakonom se v Zakon o davčnem postopku v celoti vsebinsko prenašata Direktiva 2023/2226/EU in Direktiva 2025/872/EU.  To sta osma in deveta sprememba direktive o upravnem sodelovanju, ki v zakonodaji EU določata nove obveznosti v zvezi s poročanjem in avtomatično izmenjavo informacij o kriptosredstvih, vnaprejšnjih davčnih stališčih za premožne posameznike ter o neskrbniških dividendah in podobnih dohodkih med državami članicami, in davčne preglednosti mednarodnih skupin podjetij, ki temeljijo na svetovnih pravilih OECD in G20 proti zmanjševanju davčne osnove in preusmerjanju dobička (BEPS). | | **6. PRESOJA POSLEDIC, KI JIH BO IMEL SPREJEM ZAKONA** | | **6.1 Presoja administrativnih posledic:**  a) v postopkih oziroma poslovanju javne uprave ali pravosodnih organov: | | Naloge države v zvezi s pobiranjem davka in nadzor na tem področju bo opravljala Finančna uprava Republike Slovenije.  Predlog zakona bo imel administrativne posledice v postopkih oziroma pri poslovanju davčnega organa, saj se uvaja nova vrsta poročanja poročevalskih ponudnikov v zvezi s kriptosredstvi in upravljavcev kriptosredstev ter izmenjave sporočenih podatkov s pristojnimi organi drugih držav članic EU in tretjih držav.  b) pri obveznostih strank do javne uprave ali pravosodnih organov:  Z zakonom o davčnem postopku se določajo procesna pravila, po katerih postopa davčni organ, kadar odloča o materialnih in procesnih pravicah, pravnih koristih in obveznostih zavezancev za davek in drugih udeležencev davčnega postopka.  Predlagane spremembe prinašajo dodatne upravne obremenitve za določeno skupino zavezancev, tj. poročevalske ponudnike v zvezi s kriptosredstvi in upravljavce kriptosredstev. | | **6.2 Presoja posledic za okolje, vključno s prostorskimi in varstvenimi vidiki:** | | Predlog zakona ne bo imel posledic za okolje, ki vključuje tudi prostorske in varstvene vidike. | | **6.3 Presoja posledic za gospodarstvo:** | | Procesne pravice in obveznosti v zvezi z izpolnjevanjem davčnih obveznosti veljajo za fizične in pravne osebe. | | **6.4 Presoja posledic za socialno področje:** | | Predlog zakona nima posledic za socialno področje. | | **6.5 Presoja posledic za dokumente razvojnega načrtovanja:** | | Predlog zakona ne vpliva na dokumente razvojnega načrtovanja.  **6.6 Presoja posledic za druga področja:**  Predlog zakona ne vpliva na druga področja. | | **6.7 Izvajanje sprejetega predpisa:** | | 1. Predstavitev sprejetega zakona:   Za izvajanje zakona je pristojna Finančna uprava Republike Slovenije, ki bo na običajen način zagotovila tudi obveščanje zavezancev o novostih oziroma spremembah sprejetega zakona.   1. Spremljanje izvajanja sprejetega predpisa:   Izvajanje zakona spremlja Ministrstvo za finance Republike Slovenije v skladu s svojimi pristojnostmi.  Nadzor nad izvajanjem opravlja Inšpektorat za javno upravo v okviru, ki ga določa 307. člen Zakona o splošnem upravnem postopku.  **6.8 Druge pomembne okoliščine v zvezi z vprašanji, ki jih ureja predlog zakona:**  Ni drugih pomembnih okoliščin v zvezi z vprašanji, ki jih ureja predlog zakona.  **7. PRIKAZ SODELOVANJA JAVNOSTI PRI PRIPRAVI PREDLOGA ZAKONA**  Javna predstavitev, ko je bilo mogoče sporočiti mnenja, predloge in pripombe, je potekala od 12. junija 2025 do 14. julija 2025. Komentarje zainteresirane in strokovne javnosti je Ministrstvo za finance zbiralo do 14. 7. 2025.  Datum objave na državnem portalu Republike Slovenije eUprava v rubriki eDemokracija: 12. 6. 2025.  V razpravo so bili z neposrednim pozivom (z dopisi z dne 12. 6. 2025) za sporočitev mnenja oziroma pripomb vključeni naslednji predstavniki strokovne javnosti:   * Banka Slovenije, * Združenje bank Slovenije (v nadaljnjem besedilu: ZBS), * Agencija Republike Slovenije za trg vrednostnih papirjev, * Zavod za pokojninsko in invalidsko zavarovanje Slovenije, * Zavod za zdravstveno zavarovanje Slovenije, * Informacijski pooblaščenec (v nadaljnjem besedilu: IP), * Slovensko zavarovalno združenje (v nadaljnjem besedilu SZZ), * Združenje bank Slovenije (v nadaljnjem besedilu: ZBS) in * Krka, d. d..   Na gradivo, ki je bilo objavljeno na eDemokraciji, so bile dane naslednje pripombe in predlogi:  **K 4. členu predloga (novi 39.b člen), ki je urejal pridobivanje podatkov od finančnih institucij, so podali pripombe ZBS, SZZ in IP.**  ZBS in SZZ menita, da ureditev ni skladna z 38. členom Ustave Republike Slovenije oziroma se jima postavljajo vprašanja zakonitosti, nujnosti in sorazmernosti obdelave osebnih podatkov kot jih določa Splošna uredba (GDPR) in Zakon o varstvu osebni podatkov. Menita tudi, da manjkajo ključni elementi kot so obseg, vrste podatkov in namen zbiranja podatkov, kategorije posameznikov, na katere se ti podatki nanašajo, vrste osebnih podatkov, rok hrambe osebnih podatkov, navedba uporabnikov osebnih podatkov, v predhodni analizi bi bilo treba utemeljiti, zakaj obstoječi mehanizmi ne zadostujejo in izkazati potrebo po dodatni obveznosti poročanja.  IP izpostavlja, da ta člen v zadnjem stavku določa, da pristojni minister določi roke, vsebino in način pošiljanja podatkov iz tega člena. IP poudarja, da se s podzakonskimi predpisi lahko ureja npr. tehnično izvedbo posameznih postopkov (npr. način pošiljanja podatkov) in tudi morebitnih obdelav osebnih podatkov znotraj teh postopkov, nikakor pa se ne sme na ta način določati elementov iz 6. člena ZVOP-2. Samo vsebino oziroma nabor podatkov je torej treba jasno določiti z zakonom, ne pa s podzakonskim aktom ali celo predpisom ministra. Ob tem IP izpostavlja, da omenjeni člen predvideva relativno široko obdelavo osebnih podatkov (tudi finančne narave), zato je še toliko bolj pomembno, da so vsi vidiki njihove obdelave vnaprej predvideni z zakonom. Ob tem IP v zvezi s tem členom ZDavP-2P poziva tudi k premisleku o potrebnosti priprave ocene učinka v zvezi z varstvom podatkov.  Ministrstvo za finance je predlog 4. člena oziroma novega 39.b člen, ki je bil v javni objavi, črtalo.  **K 10. in 42. členu predloga zakona je podala pripombe Krka, d.d..**  Navaja, da upoštevajoč 10. člen predloga pomeni, da bo pooblaščenec moral vložiti vlogo prek portala eDavkov. Predlagatelju se zdi v primeru, ko nastopa kot pooblaščenec za pravno osebo - nerezidenta, ki nima slovenske davčne številke in ki zgolj enkratno nastopa kot prejemnik dohodka, ta predlog administrativno nesorazmerno obremenjujoč. Vložitev vloge prek eDavkov bi zahtevala najprej pridobitev slovenske davčne številke in potem vložitev vloge KIDO prek profila prejemnika dohodka, kar je administrativno nesorazmerno obremenjujoč, zato predlaga, da se dovoli papirna vložitev vloge v takih izjemnih primerih ali pa se zakon spremeni tako, da bo lahko vlogo za vračilo vložil plačnik davka iz svojega profila.  Ministrstvo za finance pojasnjuje, da sprememba zakona ni potrebna, saj do situacije, ki jo izpostavlja predlagatelj, zaradi tehničnih omejitev sistema eDavki sploh ne more priti. Kar pomeni, da je namen, ki ga Krka, d.d. zasleduje s svojim predlogom, že dosežen. Če gre za zavezanca, ki nima slovenske davčne številke in je ta niti ni dolžan pridobiti, uporaba eDavkov zanj ni tehnično mogoča, ker je osnovni pogoj za uporabo eDavkov dodeljena slovenska davčna številka. Kar pomeni, da bo ta zavezanec še vedno vložil vlogo v papirni obliki. Če ima tak zavezanec pooblaščenca, ki pa ima slovensko davčno številko (npr. Krka), bo lahko pooblaščenec iz svojega profila v eDavkih vložil NF-LD (v katerem bo vloga KIDO in pooblastilo).  **V zvezi s 26. (ki spreminja veljavni 243.a člen) in 27. (ki spreminja veljavni 248. člen) členom predloga zakona je SZZ podala konkretna vprašanja.**  Glede konkretnih vprašanj, povezanih s predlaganim spremembami in dopolnitvami 243.a člena in 248. člena (26. in 27. člen predloga zakona) je Ministrstvo za finance z dopisom št. 007-22/2025, 16. 7. 2025, SZZ poslalo odgovore na zastavljena vprašanja.  **K 20. členu, 34. členu, novemu 255.až, 255.bk, 43., 52., 53. in 54. členu je podal pripombe IP.**  IP izpostavlja v zvezi predpisom ministra 6. člen ZVOP-2, ki ureja pravne podlage za obdelavo osebnih podatkov. Poleg tega IP opozarja na načelo najmanjšega obsega podatkov, ki določa, da morajo biti pod pogojem, da obstaja pravna podlaga, osebni podatki, ki se obdelujejo, ustrezni, relevantni in omejeni na to, kar je potrebno za namene, za katere se obdelujejo. IP glede 34. člena predloga opozarja na to, da ne določa, kateri osebni podatki se vodijo v posebnih evidencah iz tega člena. IP splošno opozarja, da mora pristojni organ pri uvajanju posameznih tehničnih vidikov sprememb, ki jih uvaja ZDavP-2P, posebno pozornost nameniti skrbnemu in ustreznemu zagotavljanju vseh vidikov zavarovanja osebnih podatkov, še posebej pa zunanje in notranje sledljivosti vseh posredovanj in drugih vrst obdelave osebnih podatkov. Ministrstvo za finance je ta opozorila IP upoštevalo. Ministrstvo za finance je glede obdelave osebnih podatkov pri prenosu direktiv EU v predlog zakona v celoti upoštevalo tudi, da je vsebina direktiv prenesena v skladu s pravili nacionalne nomotehnike na način in v obsegu, ki zagotavljata dosledno in popolno opravljen vsebinski prenos ter upoštevanje direktive oziroma izvedbo njene vsebine v nacionalnem pravnem redu.  Z novim 255.až členom, s katerim se poročevalskim ponudnikom storitev v zvezi s kriptosredstvi določa obveznost sporočanja informaciji pristojnemu organu, se zagotavlja polno spoštovanje pravice do varstva osebnih podatkov. Predlagani četrti odstavek tega člena določa, da minister, pristojen za finance, predpiše način in obliko sporočanja točno določenih informacij. Predpis ministra, ki podrobneje razčlenjuje določbe 255.au člena, določa, da poročevalski ponudnik storitev v zvezi s kriptosredstvi sporoči informacije iz prvega odstavka 255.au člena ZDavP-2 v skladu z Navodilom o obliki, vsebini in načinu dostave podatkov, ki jih sporočajo ponudnik storitev v zvezi s kriptosredstvi FURS.  Z novim 255.bk členom je določeno, da minister, pristojen za finance, podrobneje določi način izvajanja III. D poglavja ZDavP-2, in sicer kot že navedeno zgoraj, pri novem 255.až členom, se s predpisom ministra določa oblika, vsebina in način dostave podatkov, ki jih sporočajo ponudnik storitev v zvezi s kriptosredstvi FURS. Nadalje se, primeroma, podrobneje določa postopek izbire države članice ali kvalificirane jurisdikcije za izpolnitev zahtev glede registracije in poročanja FURS v elektronski obliki prek portala eDavki in navede, za katero poročevalsko obdobje velja izbira države članice za poročanje, enkratna registracija upravljavca kriptosredstevi in izbris iz evidence enkratne registracije upravljavcev kriptosredstev.  Po mnenju Ministrstva za finance so v novih 255.až in 255.bk členih v celoti izpolnjene zahteve drugega odstavka 6. člena ZVOP-2: Prav tako meni, da so v celoti izpolnjene zahteve navedene v 43. členu (sprememba drugega odstavka 270. člena ZDavP-2), saj je v predlogu zakona določeno, da bodo s podzakonskim aktom določene zgolj podrobnejša vsebina podatkov in podrobnejši način dajaja podatkov. Upoštevana je tudi pripomba v zvezi s52 členom (sprememba 379. člena ZDavP-2), 53. členom (sprememba 380. člena ZDavP-2) in 54. členom (sprememba 381. člena), tako da se že s predlogom zakona ureja osnovni nabor podatkov, ki jih je treba sporočiti ob priglasitvi transakcije.  **K 42. členu (255.bs člen) je podala pripombo Krka, d.d.**  Krka, d.d. navaja, da je določba tega člena, ki določa, da minister, pristojen za finance, lahko podrobneje določi način izvajanja tega poglavja zakona preveč ohlapna in lahko določa tudi vsebine, ki ne bi smele biti v pravilniku.  Po mnenju Ministrstva za finance so pooblastilne določbe dovolj jasne in konkretizirane ter ustrezno določajo vsebine podzakonskega predpisa (ne urejajo zakonske materije, ki je ni dopustno določiti s podzakonskim predpisom), saj določa samo način vložitve informativnega obrazca za obračun povrhnjega davka s strani krovnega matičnega subjekta ali imenovanega vložniškega subjekta mednarodne skupine podjetij v elektronski obliki prek portala eDavki.  **K 379., 380. in 381. členu predloga zakona je podal pripombe član ZDSS**  Predlagatelj meni, da bi bilo treba poenostaviti davčno nevtralnost, ne pa jo še dodatno administrativno neustavno ovirati.  Pripombe niso bile upoštevane. Ministrstvo za finance pojasnjuje, da se s spremembo zasleduje jasnost predpisa in pravna varnost, s tem da se določno opredeljuje časovni okvir, v katerem je treba izvesti priglasitev transakcije. V skladu z veljavno ureditvijo postopka priglasitve pri prenosu premoženja se priglasitev opravi pred predvidenim datumom transakcije, davčni organ pa lahko v 90 dneh za velike družbe oziroma v 45 dneh za mikro, male in srednje družbe izda odločbo o zavrnitvi ugodnosti po Zakonu o davku od dohodkov pravnih oseb (v nadaljnjem besedilu: ZDDPO-2). Če davčni organ ne izda odločbe o zavrnitvi ugodnosti po ZDDPO-2, je možna obnova postopka. Tako določen rok za opravo priglasitve (pred predvidenim datumom transakcije) v praksi povzroča težave, saj ni dovolj natančen in jasen, poleg tega pa tudi ni prekluziven, kar je odločilo že Upravno sodišče RS (sodba št. 2042/2008-10 z dne 24. 8. 2010). Ob upoštevanju odločitve sodišča se predlaga sprememba predmetnih določb glede postopka priglasitve. Rok za opravo priglasitve se določa na način, da je ta jasen, natančen in predvidljiv, jasno se določajo tudi posledice zamude roka. Sodišče je v zvezi z rokom za opravo priglasitve navedlo, da Direktiva 2009/133/ES procesnih pravil ne vsebuje in da so postopkovna pravila zato skladno z načelom postopkovne avtonomije držav članic prepuščena nacionalnim procesnim rešitvam. Zahteva zakonodajalca, da se upravičenja uveljavlja s priglasitvijo transakcije, sama po sebi, po presoji sodišča, učinkovitega uveljavljanja pravic ne onemogoča in tudi ne otežuje.  Ravno zato, ker je po veljavni zakonodaji vse podatke težko oziroma nemogoče predložiti pred izvedbo transakcije, se rok priglasitve zamika v obdobje od datuma izvedbe transakcije do poteka roka za predložitev davčnega obračuna prenosne družbe.  **Predlogi za spremembo ZDavP-2, ki niso vsebina novele ZDavP-2P, bo ministrstvo za finance preučilo, in če bodo ustrezni, naslovilo v naslednji noveli.**  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**  Pri pripravi predloga zakona zunanji strokovnjaki ali pravne osebe niso sodelovali.  9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES:   * Klemen Boštjančič, minister * mag. Katja Božič, državna sekretarka * mag. Saša Jazbec, državna sekretarka * Nikolina Prah, državna sekretarka * Gordana Pipan, državna sekretarka * mag. Tina Humar, generalna direktorica Direktorata za sistem davčnih, carinskih in drugih javnih prihodkov, * mag. Martina Verbančič, vodja Sektorja za sistem pobiranja davkov * mag. Milena Krnec Horvat, sekretarka, Sektor za sistem pobiranja davkov * Irma Medle, podsekretarka, Sektor za sistem pobiranja davkov * mag. Marjetka Štemberger, sekretarka, Sektor za sistem pobiranja davkov | | | **II. BESEDILO ČLENOV**   1. **člen**   V Zakonu o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19, 66/19, 145/20 – odl. US, 203/20 – ZIUPOPDVE, [39/22](http://www.uradni-list.si/1/objava.jsp?sop=2022-01-0770) – ZFU-A, [52/22](http://www.uradni-list.si/1/objava.jsp?sop=2022-01-1091) – odl. US, [87/22](http://www.uradni-list.si/1/objava.jsp?sop=2022-01-2039) – odl. US, 163/22, 109/23 – odl. US, 131/23 – ZORZFS, 100/24 in 40/25 – ZINR) se v 1. členu v drugem odstavku v drugi alineji besedilo »in [Direktivo Sveta 2021/514/EU](http://data.europa.eu/eli/dir/2021/514/oj) z dne 22. marca 2021 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (UL L št. 104 z dne 25. 3. 2021, str. 1; v nadaljnjem besedilu: [Direktiva 2021/514/EU](http://data.europa.eu/eli/dir/2021/514/oj)), (v nadaljnjem besedilu: [Direktiva 2011/16/EU](http://data.europa.eu/eli/dir/2011/16/oj)) – z 39. členom ter II., III.B, III.C in III.Č poglavjem četrtega dela tega zakona« nadomesti z vejico in besedilom »[Direktivo Sveta 202 1/514/EU](http://data.europa.eu/eli/dir/2021/514/oj) z dne 22. marca 2021 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (UL L št. 104 z dne 25. 3. 2021, str. 1; v nadaljnjem besedilu: [Direktiva 2021/514/EU](http://data.europa.eu/eli/dir/2021/514/oj)), [Direktivo Sveta 2023/2226/EU](https://eur-lex.europa.eu/legal-content/SL/TXT/PDF/?uri=OJ:L_202302226) z dne 17. oktobra 2023 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (UL L št. 2023/2226 z dne 24. 10. 2023) in Direktivo Sveta 2025/872/EU z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja (UL L št. 2025/872 z dne 6. 5. 2025; v nadaljnjem besedilu: Direktiva 2025/872/EU), (v nadaljnjem besedilu: [Direktiva 2011/16/EU](http://data.europa.eu/eli/dir/2011/16/oj)) – z 39. členom ter II., III.B, III.C, III.Č, III.D in III. E poglavjem četrtega dela tega zakona«.   1. **člen**   V 23. členu se za šestim odstavkom, ki je prenehal veljati, doda nov, sedmi odstavek, ki se glasi:  »(7) Ne glede na prvi odstavek tega člena lahko upravni in drugi državni organi, organi samoupravnih lokalnih skupnosti ter nosilci javnih pooblastil podatek o davčni številki davčnega zavezanca pridobivajo iz centralnega registra prebivalstva, če tako določa zakon in podatek o davčni številki potrebujejo za izvajanje svojih z zakonom predpisanih pristojnosti.«.   1. **člen**   V 35. členu se za šestim odstavkom doda nov, sedmi odstavek, ki se glasi:  »(7) Če se dohodek izplača fizični osebi, ki se šteje za nerezidenta v skladu z zakonom, ki ureja dohodnino, in ima redne dohodke, mora izplačevalec dohodka ob izplačilu zagotoviti tudi podatek o njeni identifikacijski številki za davčne namene in državo rezidentstva. Če fizična oseba, ki se šteje za nerezidenta v skladu z zakonom, ki ureja dohodnino, prejema občasne dohodke in ima davčno številko, mora izplačevalec dohodka ob izplačilu zagotoviti poleg davčne številke tudi podatek o njeni identifikacijski številki za davčne namene in državo rezidentstva.«.   1. **člen**   Za 46. členom se dodata nova, 46.a in 46.b člen, ki se glasita:  »46.a člen  (elektronsko vlaganje vlog prek sistema eDavki)  (1) Pravne osebe, samostojni podjetniki posamezniki in posamezniki, ki samostojno opravljajo dejavnost, morajo vse vloge vlagati prek sistema eDavki.  (2) Kadar davčnega zavezanca – fizično osebo, v postopku zastopa pooblaščenec, ki je oseba iz prejšnjega odstavka, mora biti vloga vložena na način iz prejšnjega odstavka.  (3) Davčni zavezanec – fizična oseba lahko vloži vlogo na način iz prvega odstavka tega člena, mora pa to storiti, če je tako določeno s tem zakonom ali zakonom o obdavčenju. Pred vložitvijo vloge prek sistema eDavki se mora davčni zavezanec – fizična oseba prijaviti v sistem elektronskega vročanja ter sporočiti in potrditi elektronski naslov, na katerega jo bo davčni organ dodatno informiral o odloženih dokumentih.  (4) V primerih nedelovanja sistema eDavki se vloge lahko oddajo po ponovni vzpostavitvi delovanja sistema eDavki. V tem primeru se vloge štejejo za pravočasno oddane.  46.b člen  (izjema od elektronskega vlaganja vlog prek sistema eDavki)  Davčni zavezanci – fizične osebe lahko v utemeljenih primerih vlagajo vloge v papirni obliki in pri tem pojasnijo utemeljene razloge. Za utemeljene primere gre, če bi bilo sporočanje podatkov v elektronski obliki prek sistema eDavki za davčnega zavezanca – fizično osebo, ekonomsko ali osebno neprimerno oziroma neizvedljivo.«.   1. **člen**   V 48. členu se v četrtem odstavku znesek »80 eurov« nadomesti z zneskom »200 eurov«.   1. **člen**   V 51. členu se črta peti odstavek.   1. **člen**   V 57. členu se deveti odstavek spremeni tako, da se glasi:  »(9) Fizična oseba, ki se šteje za plačnika davka po dvanajstem odstavku 58. člena tega zakona, mora obračun davčnega odtegljaja predložiti v elektronski obliki.«.   1. **člen**   V 75.a členu se črta besedilo »v skladu s četrtim delom tega zakona«.     1. **člen**   V 85.a členu se v drugem odstavku prvi stavek spremeni tako, da se glasi:  »Davčni organ vroča dokumente prek sistema eDavki tudi drugim davčnim zavezancem – fizičnim osebam, če se prijavijo v sistem v sistem elektronskega vročanja.«.  V tretjem odstavku se za besedilom »ga je sporočil organu« doda besedilo »in potrdil za namen elektronskega vročanja«.       1. **člen**   87. člen se spremeni tako, da se glasi:  »87. člen  (učinek pritožbe)  (1) Pritožba ne zadrži izvršitve odmerne odločbe in odločbe, s katero je bil odobren odlog ali obročno plačilo davka v skladu s 101., 102. in 103. členom tega zakona.  (2) Davčni organ do vročitve odločitve o pritožbi zoper odmerno odločbo odloži davčno izvršbo po uradni dolžnosti, če oceni, da bi bilo pritožbi mogoče ugoditi, lahko pa tudi na zahtevo davčnega zavezanca, če ta hkrati s pritožbo predloži ustrezni instrument zavarovanja iz 117. člena tega zakona ali dovoli vknjižbo zastavne pravice v ustrezni register.  (3) Če se pritožbi zoper odmerno odločbo ne ugodi, se za čas, ko je davčnemu zavezancu – fizični osebi odložena izvršba, obračunajo obresti. Obrestna mera za izračun obresti znaša 2 % letno.  (4) Če se pritožbi zoper odmerno odločbo ne ugodi, se za čas, ko je davčnemu zavezancu, ki ni fizična oseba, odložena izvršba, obračunajo obresti. Obrestna mera za izračun obresti znaša 2 % letno oziroma v višini referenčne obrestne mere za izračun državne pomoči, ki jo objavi Evropska komisija, če je ta na dan izdaje odločbe višja od 2 %.  (5) Drugi odstavek tega člena se ne uporablja za prispevke za pokojninsko in invalidsko zavarovanje in prispevke za zdravstveno zavarovanje.«.   1. **člen**   V 97. členu se za petim odstavkom dodata nova, šesti in sedmi odstavek, ki se glasita:  »(6) Ne glede na določbe zakona, ki ureja plačilne storitve, ponudnik plačilnih storitev na podlagi zahteve davčnega organa povrne znesek, ki je bil davčnemu zavezancu, ki je umrl pred odpremo informativnega izračuna dohodnine, zaradi preveč plačane dohodnine vrnjen na njegov račun po njegovi smrti.  (7) Če v primeru iz prejšnjega odstavka sredstev ni več na računu, na katerega je bilo izvedeno vračilo preveč plačanega davka, mora ponudnik plačilnih storitev davčnemu organu sporočiti podatke o osebi, ki je denar dvignila, in sicer osebno ime, naslov in davčno številko.«.   1. **člen**   V 101. členu se v prvem odstavku na koncu doda stavek, ki se glasi:  »Najmanjši obrok po posamezni vrsti davka sme znašati 20 eurov.«.  Za devetim odstavkom se doda nov, deseti odstavek, ki se glasi:  »(10) Davčni organ ne more odobriti odpisa ali delnega odpisa v skladu s tem členom za davek od nenapovedanih dohodkov in davčno obveznost, ugotovljeno v odmerni odločbi na podlagi tretjega ali četrtega odstavka 74. člena tega zakona.«.   1. **člen**   V 102. členu se v prvem odstavku na koncu doda stavek, ki se glasi:  »Najmanjši obrok po posamezni vrsti davka sme znašati 200 eurov.«.   1. **člen**   V 103. členu se v prvem odstavku na koncu doda stavek, ki se glasi:  »Najmanjši obrok po posamezni vrsti davka sme znašati 20 eurov za fizične osebe in 200 eurov za pravne osebe, samostojne podjetnike posameznike in posameznike, ki samostojno opravljajo dejavnost, za davke, ki se nanašajo na opravljanje dejavnosti.«.  V drugem odstavku se na koncu doda stavek, ki se glasi:  »Najmanjši obrok po posamezni vrsti davka sme znašati 20 eurov.«.   1. **člen**   V 105. členu se prvi in drugi odstavek spremenita tako, da se glasita:  »(1) Zavezancu za davek se po uradni dolžnosti odpišejo neplačani zapadli davki, če na dan 31. december ne presežejo enega eura.  (2) Odpis se opravi do 31. januarja za prejšnje leto.«.     1. **člen**   V 106. členu se prvi, drugi in tretji odstavek spremenijo tako, da se glasijo:  »(1) Davčni organ zavezancu za davek odpiše davek, ki ob poteku roka za prijavo terjatev v stečajni postopek ne presega 200 eurov, ter davek, ki ga v postopku stečaja ni bilo mogoče izterjati.  (2) Davek iz prejšnjega odstavka, ki ob poteku roka za prijavo terjatev v stečajni postopek ne presega 200 eurov, se odpiše po poteku tega roka. Davek, ki presega navedeni znesek, ter davek, ki ga v skladu z določbami zakona, ki ureja finančno poslovanje, postopke zaradi insolventnosti in prisilno prenehanje, ni treba prijaviti v stečajni postopek ne glede na višino, se odpišeta z dnem pravnomočnosti sklepa o končanju stečajnega postopka, če ju v postopku stečaja ni bilo mogoče izterjati.  (3) Prvi in drugi odstavek tega člena se v delu, ki se nanaša na odpis davka, ki ne presega 200 eurov, uporabljata tudi v primeru, ko se nad davčnim zavezancem vodi postopek osebnega stečaja. Davek, ki presega navedeni znesek in v postopku osebnega stečaja ni bil plačan, se odpiše na podlagi pravnomočnega sklepa sodišča o odpustu obveznosti, in sicer z dnem pravnomočnosti sklepa o končanju postopka osebnega stečaja.«.   1. **člen**   V 110. členu se za tretjim odstavkom doda nov, četrti odstavek, ki se glasi:  »(4) Davčni organ ne dovoli obročnega plačila ali odloga plačila davka v skladu s 101., 102. in 103. členom tega zakona za davke, za katere je bilo davčnemu zavezancu že odobreno obročno plačilo ali odlog plačila po isti pravni podlagi.«.   1. **člen**   V 140.a členu se v prvem odstavku število »20« nadomesti s številom »30«.   1. **člen**   V 158. členu se v drugem odstavku beseda »četrtega« nadomesti z besedo »šestega«.   1. **člen**   V 159. členu se v 7. točki beseda »dodatek« nadomesti z besedo »dohodek«.  Na koncu 17. točke se pika nadomesti s podpičjem ter dodata novi, 18. in 19. točka, ki se glasita:  »18. denarna sredstva, prejeta iz naslova opravljanja dela v splošno korist po zakonu, ki ureja probacijo;  19. denarna sredstva, prejeta iz naslova povračila potnih stroškov v zvezi z uveljavljanjem zdravstvenih storitev po zakonu, ki ureja zdravstveno varstvo in zdravstveno zavarovanje.«.   1. **člen**   Besedilo 185. člena se spremeni tako, da se glasi:  »(1) Davčni organ lahko pred vročitvijo sklepa o izvršbi dolžniku odredi upravljalcu sefa, da dolžniku oziroma pooblaščeni osebi dolžnika takoj onemogoči dostop do vsebine sefa, ker bi bil sicer ogrožen namen izvršbe.  (2) Davčni organ po vročitvi sklepa o izvršbi od dolžnika zahteva, da mu omogoči vpogled v sef in pri tem zarubi vsebino sefa.  (3) Če dolžnik na poziv davčnega organa ne ravna v skladu s prejšnjim odstavkom, uradna oseba oziroma oseba po njenem pooblastilu odpre sef v navzočnosti dolžnika, predstavnika upravljalca sefa in ene priče, da se lahko opravi rubež. Če dolžnik ni navzoč, se sef odpre v navzočnosti dveh prič.«.   1. **člen**   V 197. členu se v sedmem odstavku črta beseda »drugih«.   1. **člen**   Za 203.a členom se doda nov, 203.b člen, ki se glasi:  »203.b člen  (varstvo kupca v postopku davčne izvršbe na premičnine)  (1) Kupec pridobi premičnino, ki je bila prodana v skladu s 193. členom tega zakona, prosto vseh bremen in postane njen lastnik tudi v primeru, ko dolžnik ni bil njen lastnik.  (2) Če je bila prodana premičnina, ki se vpisuje v register iz drugega ali šestega odstavka 188. člena tega zakona, se po opravljeni prodaji opravi izbris vseh bremen in prepovedi na prodani premičnini iz ustreznega registra.«.   1. **člen**   V 243.a členu se 6. točka spremeni tako, da se glasi:  »6. avtomatična izmenjava podatkov je za namene prvega odstavka 248. člena ter 248.a do 248.e člena tega zakona sistematično pošiljanje vnaprej opredeljenih podatkov drugi državi članici brez njenega predhodnega zaprosila in v vnaprej določenih rednih časovnih presledkih, pri čemer so podatki iz prvega odstavka 248. člena tega zakona, tisti podatki v davčnih evidencah davčnega organa, ki so mu na voljo v skladu s postopki za zbiranje in obdelavo podatkov, in za namene tretjega odstavka 248. člena tega zakona sistematično sporočanje vnaprej opredeljenih podatkov rezidentov drugih držav članic in drugih podatkov drugi državi članici brez predhodnega zaprosila v vnaprej določenih časovnih presledkih;«.  Na koncu 7. točke se podpičje nadomesti z vejico in doda besedilo »oziroma z vprašanjem, ali je fizična oseba rezident za davčne namene v Republiki Sloveniji ali ne;«.  Na koncu 16. točke se pika nadomesti s podpičjem in dodajo nove, 17., 18., 19. in 20. točka, ki se glasijo:  »17. dohodek od neskrbniških dividend je dividenda ali drug dohodek, ki se obravnava kot dividenda v državi članici plačnika in se izplača ali pripiše na račun, ki ni skrbniški račun, kot je opredeljen v pododstavku C(3) oddelka VIII Priloge I Direktive 2011/16/EU;  18. produkti življenjskih zavarovanj, ki niso zajeti v drugih pravnih instrumentih v EU o izmenjavi informacij in v drugih podobnih ukrepih, so zavarovalne pogodbe, pri katerih se sredstva po pogodbi izplačajo ob smrti imetnika police, razen zavarovalnih pogodb z odkupno vrednostjo, za katere velja poročanje v skladu z oddelkom I Priloge I Direktive 2011/16/EU;  19. stranka v zvezi s čezmejnim aranžmajem, o katerem se poroča, je vsak posrednik ali davčni zavezanec, ki od posrednika, ki ga zavezuje varovanje zakonsko predpisane poklicne skrivnosti v zvezi s čezmejnim aranžmajem, o katerem se poroča, prejme storitve, vključno s pomočjo, svetovanjem, usmerjanjem ali navodili;  20. identifikacijska storitev pomeni elektronski postopek, ki ga da država članica EU ali EU brezplačno na voljo poročevalskemu operaterju platforme za identifikacijo prodajalca in države, katere rezident je prodajalec.«.   1. **člen**   V 248. členu se v prvem odstavku na koncu četrte alineje pika nadomesti s podpičjem in doda nova, peta alineja*,* ki se glasi:  »– dohodkih od neskrbniških dividend, razen dohodkov od dividend, ki so oproščeni davka od dohodkov pravnih oseb v skladu z 71. členom ZDPPO-2, ki določa režim obdavčenja, ki velja za matične in odvisne družbe iz različnih držav članic EU.«.  V tretjem odstavku se 1. točka spremeni tako, da se glasi:  »1. osebno ime, naslov, državo članico ali države članice, katerih rezident je imetnik računa, davčno številko oziroma številko za davčne namene davčnega zavezanca, izdano v državi rezidentstva, ter datum in kraj rojstva osebe, o kateri se poroča in je imetnik računa, ter ali je imetnik računa predložil veljavno samopotrdilo;«.  Za 1. točko se doda nova, 1.a točka, ki se glasi:  »1.a v primeru subjekta, ki je imetnik računa in za katerega se po uporabi postopkov dolžne skrbnosti v skladu z oddelki V, VI in VII iz Priloge I in Priloge [II Direktive 2011/16/EU](http://data.europa.eu/eli/dir/2014/107/anx_2/oj) ugotovi, da ima eno ali več obvladujočih oseb, ki so osebe, o katerih se poroča, ime, naslov, državo članico ali države članice in drugo jurisdikcijo ali jurisdikcije, katerih rezident je, in davčno številko subjekta ter ime, naslov, državo članico ali države članice, katerih rezident je, davčno številko oziroma številko za davčne namene davčnega zavezanca, izdano v državi rezidentstva, ter datum in kraj rojstva vsake osebe, o kateri se poroča, ter vlogo ali vloge, na podlagi katerih je vsaka oseba, o kateri se poroča, obvladujoča oseba subjekta, ter ali je bilo za vsako osebo, o kateri se poroča, predloženo veljavno samopotrdilo;«.  2. točka se spremeni tako, da se glasi:  »2. številko računa ali drugo ustrezno oznako, če ni številke računa, vrsto računa, in ali gre za že obstoječi račun ali novi račun, ter ali je račun skupni račun in število imetnikov skupnega računa;«.  6. točka se spremeni tako, da se glasi:  »6. v primeru depozitnega računa skupni bruto znesek obresti, plačanih ali pripisanih na račun v koledarskem letu ali drugem ustreznem poročevalnem obdobju;«.  Za 6. točko se doda nova 7. točka, ki se glasi:  »7. v primeru kakršnega koli lastniškega deleža v investicijskem subjektu, ki je pravna ureditev, vlogo ali vloge, na podlagi katerih je oseba, o kateri se poroča, imetnik lastniškega deleža;«.  Dosedanja 7. točka postane 8. točka.   1. **člen**   V 248.a členu se v prvem odstavku v 1. točki za besedo »osebe« črtata vejica in besedilo »ki ni fizična oseba,« v 11. točki pa se za besedo »oseb« črtata vejica in besedilo »ki niso fizične osebe,«.  Drugi odstavek se spremeni tako, da se glasi:  »(2) Podatki o vnaprejšnjih davčnih stališčih ali vnaprejšnjih cenovnih sporazumih, ki se nanašajo izključno na fizične osebe, se ne sporočajo v okviru avtomatične izmenjave informacij o davčnih stališčih s čezmejnim učinkom, razen če vrednost transakcije ali niza transakcij, na katere se nanaša vnaprejšnje davčno stališče, ustreza znesku najmanj 1.500.000 eurov ali znesku v drugi valuti, ki je najmanj enakovreden 1.500.000 eurom, ali če vnaprejšnje davčno stališče ugotavlja, ali je fizična oseba rezident za davčne namene v Republiki Sloveniji ali ne. Obveznost poročanja velja tudi za izdana in spremenjena stališča, ki jim je bila podaljšana veljavnost po 1. januarju 2026.«.  Za šestim odstavkom se dodata nova, sedmi in osmi odstavek, ki se glasita:  »(7) Znesek iz vnaprejšnjega davčnega stališča s čezmejnim učinkom v primeru niza transakcij v zvezi z različnim blagom, storitvami ali sredstvi zajema njihovo skupno vrednost, pri tem pa se zneski ne seštevajo, če se transakcije za isto blago, storitve ali sredstva opravijo večkrat.  (8) Pristojni organ v sporočanje informacij o vnaprejšnjih davčnih stališčih s čezmejnim učinkom v zvezi s fizičnimi osebami pristojnemu organu druge države članice in Evropski komisiji ne vključi davčnih stališč s čezmejnim učinkom o dohodkih, ki imajo vir v Republiki Sloveniji v zvezi z dohodki nerezidentov iz zaposlitve ter plačili direktorjem ali pokojninami nerezidentov.«.   1. **člen**   V 248.c členu se v prvem odstavku 1. točka spremeni tako, da se glasi:  »1. identifikacijo posrednikov, razen posrednikov, ki so oproščeni obveznosti poročanja zaradi varovanja zakonsko predpisane poklicne skrivnosti v skladu z 255.s členom tega zakona, in davčnih zavezancev, vključno z njihovim imenom, datumom in krajem rojstva v primeru fizičnih oseb, rezidentstvom za davčne namene, davčno številko ter, če je to primerno, osebami, ki so povezana podjetja davčnega zavezanca;«.  3. točka se spremeni tako, da se glasi:  »3. povzetek vsebine čezmejnega aranžmaja, o katerem se poroča, vključno z navedbo imena, pod katerim je znan, če tako ime obstaja, in z opisom aranžmajev, ter vse druge informacije, ki bi bile pristojnemu organu lahko v pomoč pri oceni morebitnega davčnega tveganja, ne da bi to privedlo do razkritja poslovne, industrijske ali poklicne skrivnosti oziroma poslovnega procesa ali razkritja informacij, ki bi bilo v nasprotju z javnim redom;«.   1. **člen**   V 248.č členu se za četrtim odstavkom doda nov, peti odstavek, ki se glasi:  »(5) Ne glede na drugi odstavek tega člena podatkov iz 3., 4., 5., 6. in 7. točke drugega odstavka tega člena ni treba sporočiti pristojnemu organu države izdajateljice identifikatorja identifikacijske številke, če se poročevalski operater platforme pri ugotavljanju identitete in rezidentstva prodajalca opre na identifikacijsko storitev, ki jo zagotavlja država članica EU ali EU, in sporoči identifikator identifikacijske storitve in državo članico izdajateljico identifikacijske storitve.«.   1. **člen**   Za 248.č členom se dodajo novi, 248.d, 248.e in 248.f člen, ki se glasijo:  »248.d člen  (avtomatična izmenjava informacij, ki jih sporočijo poročevalski ponudniki storitev v zvezi s kriptosredstvi in upravljavci kriptosredstev)  (1) Avtomatična izmenjava informacij s strani ponudnikov storitev v zvezi s kriptosredstvi, o katerih se poroča, in upravljavcev kriptosredstev (v nadaljnjem besedilu: avtomatična izmenjava informacij o kriptosredstvih, o katerih se poroča) zagotavlja informacije v zvezi s transakcijami, o katerih se poroča, ki so jih poročevalski ponudniki storitev v zvezi s kriptosredstvi izvedli za uporabnike kriptosredstev, o katerih se poroča.  (2) Izrazi, uporabljeni v tem členu, pomenijo enako kakor v oddelku IV [Priloge VI Direktive 2011/16/EU](https://eur-lex.europa.eu/eli/dir/2023/2226/oj/eng).  (3) Pristojni organ z avtomatično izmenjavo podatkov sporoči pristojnim organom drugih držav članic EU in Evropski komisiji naslednje podatke, ki se nanašajo na osebo, o kateri se poroča:  1. ime, naslov, jurisdikcija ali jurisdikcije rezidentstva, davčna številka oziroma številka za davčne namene davčnega zavezanca, izdana v državi rezidentstva, ter datum in kraj rojstva (pri posamezniku) vsakega uporabnika, o katerem se poroča, ter pri vsakem subjektu, za katerega se po postopkih dolžne skrbnosti ugotovi, da ima eno ali več obvladujočih oseb, ki so osebe, o katerih se poroča, ime, naslov, jurisdikcija ali jurisdikcije rezidentstva in davčna številka oziroma številka za davčne namene subjekta ter osebno ime, naslov, jurisdikcija ali jurisdikcije rezidentstva, ter datum in kraj rojstva vsake obvladujoče osebe subjekta, o kateri se poroča, ter vloga ali vlogeradi katere ali katerih) je ta oseba, o kateri se poroča, obvladujoča oseba subjekta;  2. ime, naslov registriranega sedeža poročevalskega ponudnika storitev v zvezi s kriptosredstvi, ki je subjekt;  3. osebno ime in naslov prebivališča poročevalskega ponudnika storitev v zvezi s kriptosredstvi, ki je fizična oseba;  4. davčno številko oziroma številko za davčne namene poročevalskega ponudnika storitev v zvezi s kriptosredstvi;  5. identifikacijsko številko upravljavca kriptosredstev;  6. svetovni identifikator pravnih subjektov poročevalskega ponudnika storitev v zvezi s kriptosredstvi, če je dodeljen;  7. ime in identifikator identifikacijske storitve ter navedbo države članice EU ali jurisdikcije, ki jo je dodelila, ali če jo je dodelila EU, kadar se poročevalski ponudnik storitev v zvezi s kriptosredstvi zanaša na neposredno potrditev identitete in prebivališča prodajalca prek identifikacijske storitve;  8. za vsako vrsto kriptosredstva, v zvezi s katerim je poročevalski ponudnik storitev v zvezi s kriptosredstvi opravil transakcije za uporabnika, o katerem se poroča, v posameznem koledarskem letu ali drugem ustreznem poročevalskem obdobju:   1. celo ime vrste kriptosredstva, o katerem se poroča; 2. skupni plačani bruto znesek, izražen v fiat valuti, skupno število enot in število transakcij, o katerih se poroča, v zvezi s pridobitvami za fiat valuto; 3. skupni prejeti bruto znesek, izražen v fiat valuti, skupno število enot in število transakcij, o katerih se poroča, v zvezi z odsvojitvami v fiat valuti;   č) skupno pošteno tržno vrednost, skupno število enot in število transakcij, o katerih se poroča,  v zvezi s pridobitvami za druga kriptosredstva, o katerih se poroča;   1. skupno pošteno tržno vrednost, skupno število enot in število transakcij, o katerih se poroča, v zvezi z odsvojitvami za druga kriptosredstva, o katerih se poroča; 2. skupno pošteno tržno vrednost, skupno število enot in število maloprodajnih plačilnih transakcij, o katerih se poroča; 3. skupno pošteno tržno vrednost, skupno število enot in število transakcij, o katerih se poroča, ter razčlenjeno po vrsti prenosa, če je ta poročevalskemu ponudniku storitev v zvezi s kriptosredstvi znana, v zvezi s prenosi na uporabnike, o katerih se poroča, ki niso zajeti v točkah b) in č) tega odstavka; 4. skupno pošteno tržno vrednost, skupno število enot in število transakcij, o katerih se poroča, ter razčlenjeno po vrsti prenosa, če je ta poročevalskemu ponudniku storitev v zvezi s kriptosredstvi znana, v zvezi s prenosi uporabnikov, o katerih se poroča, ki niso zajeti v točkah c), d) in e) tega odstavka; 5. skupno pošteno tržno vrednost in skupno število enot prenosov, ki jih je poročevalski ponudnik storitev v zvezi s kriptosredstvi opravil na naslove razpršene evidence iz Uredbe (EU) 2023/1114 Evropskega parlamenta in Sveta z dne 31. maja 2023 o trgih kriptosredstev in spremembi uredb (EU) št. 1093/2010 in (EU) št. 1095/2010 ter direktiv 2013/36/EU in (EU) 2019/1937 (UL L št. 150 z dne 9. 6. 2023, str. 40), zadnjič popravljeno s Popravkom (UL L št. 2025/90547 z dne 1. 7. 2025), (v nadaljnjem besedilu: Uredba 2023/1114/EU), za katere ni znano, ali so povezani s ponudnikom storitev v zvezi s kriptosredstvi ali finančno institucijo   (4) Podatki iz prejšnjega odstavka se sporočajo letno, in sicer v devetih mesecih po koncu koledarskega leta, na katero se nanaša obveznost poročanja za poročevalske ponudnike storitev v zvezi s kriptosredstvi.  (5) Pristojni organ pristojnemu organu države članice in Evropski komisiji pošlje podatke iz tretjega odstavka tega člena v osrednjo podatkovno zbirko, vzpostavljeno pri Evropski komisiji.    248.e člen  (avtomatična izmenjava informacij v zvezi z informativnim obrazcem za obračun povrhnjega davka)  (1) Izrazi, uporabljeni v tem členu, pomenijo enako kakor v oddelku I [Priloge VII Direktive 2011/16/EU](https://eur-lex.europa.eu/eli/dir/2023/2226/oj/eng) in v Zakonu o minimalnem davku (Uradni list RS, št. 131/23; v nadaljnjem besedilu: ZMD), razen če so v III.E poglavju tega zakona oziroma zakonu o obdavčenju opredeljeni drugače.  (2) Pristojni organ, ki je prejel informativni obrazec za obračun povrhnjega davka iz Priloge VII Direktive 2011/16/EU, ki ga je vložil krovni matični subjekt ali imenovani vložniški subjekt mednarodne skupine podjetij iz 65. člena ZMD, z avtomatično izmenjavo pošlje oziroma sporoči:  a) splošni oddelek informativnega obrazca za obračun povrhnjega davka izvajalski državi članici, v kateri so krovni matični subjekt ali subjekti v sestavi mednarodne skupine podjetij;  b) splošni oddelek informativnega obrazca za obračun povrhnjega davka, razen povzetka s splošnimi informacijami iz oddelka 1.4 informativnega obrazca za obračun povrhnjega davka, državam članicam s samo kvalificiranim domačim povrhnjim davkom:   * v katerih so subjekti v sestavi mednarodne skupine podjetij; * v katerih je skupni podvig ali član skupine skupnega podviga mednarodne skupine podjetij, če se kvalificirani domači povrhnji davek naloži skupnim podvigom v državi članici; * kadar se kvalificirani domači povrhnji davek naloži v državi članici za subjekt v sestavi brez države ali skupno podjetje brez države mednarodne skupine podjetij;   c) enega ali več jurisdikcijskih oddelkov iz informativnega obrazca za obračun povrhnjega davka državam članicam, ki imajo pravice do obdavčitve na podlagi Direktive Sveta (EU) 2022/2523 z dne 14. decembra 2022 o zagotavljanju globalne minimalne davčne stopnje za mednarodne skupine podjetij in velike domače skupine v Uniji (UL L št. 328 z dne 22. 12. 2022, str. 1), vključno s kvalificiranim domačim povrhnjim davkom v zvezi z državami članicami, na katere se takšni jurisdikcijski oddelki nanašajo.  (3) Ne glede na točko c) prejšnjega odstavka se jurisdikcijam s pravilom o prenizko obdavčenih dobičkih, v katerih je odstotek na podlagi pravila o prenizko obdavčenih dobičkih enak nič, zagotovi le tisti del informativnega obrazca za obračun povrhnjega davka, ki vsebuje informacije o pripisovanju povrhnjega davka na podlagi pravila o prenizko obdavčenih dobičkih v zvezi s to jurisdikcijo, pri čemer so te informacije v skladu z oddelkom 3.4.3 informativnega obrazca za obračun povrhnjega davka, izvajalski državi članici, v kateri je krovni matični subjekt, pa se zagotovijo vsi jurisdikcijski oddelki.  (4) Pristojni organ pošlje informativni obrazec za obračun povrhnjega davka iz drugega odstavka tega člena najpozneje tri mesece po roku za vložitev informativnega obrazca za obračun povrhnjega davka za posamezno poslovno leto poročanja.  (5) Pristojni organ pošlje informativni obrazec za obračun povrhnjega davka, prejet po roku za njegovo vložitev, najpozneje tri mesece po dnevu prejema tega informativnega obrazca za obračun povrhnjega davka.  248.f člen  (sodelovanje pri popravkih informativnega obrazca za obračun povrhnjega davka, roki in način obveščanja pristojnih organov o neopravljeni izmenjavi)  (1) Če pristojni organ utemeljeno domneva, da je treba informacije v informativnem obrazcu za obračun povrhnjega davka, ki ga vloži krovni matični subjekt ali imenovani vložniški subjekt mednarodne skupine podjetij, ki je v drugi državi članici, in ki se pošlje na podlagi drugega odstavka prejšnjega člena, popraviti zaradi očitnih napak, o tem uradno obvesti pristojni organ druge države članice.  (2) Če pristojni organ prejme tako obvestilo od pristojnega organa druge države članice in se strinja, da je treba informacije iz informativnega obrazca za obračun povrhnjega davka popraviti, zahteva od krovnega matičnega subjekta ali imenovanega vložniškega subjekta mednarodne skupine podjetij, da predloži popravljeni informativni obrazec za obračun povrhnjega davka in ga pošlje vsem pristojnim organom držav članic, s katerimi je treba takšne informacije izmenjati.  (3) Če pristojni organ od enega ali več subjektov v sestavi prejme uradno obvestilo, da naj bi informativni obrazec za obračun povrhnjega davka za take subjekte v sestavi vložil krovni matični subjekt ali imenovani vložniški subjekt mednarodne skupine podjetij, ki je v drugi državi članici, vendar informacije, vključene v informativni obrazec za obračun povrhnjega davka, niso bile sporočene v roku iz četrtega odstavka prejšnjega člena, nemudoma obvesti pristojni organ te države članice, da informacije niso bile prejete.  (4) Če pristojni organ prejme tako obvestilo od pristojnega organa druge države članice, nemudoma ugotovi, zakaj informativni obrazec za obračun povrhnjega davka ni bil sporočen, in o tem uradno obvesti pristojni organ države članice, ki je obvestilo poslal, v enem mesecu od prejema uradnega obvestila, vključno s pričakovanim dnevom izmenjave informativnega obrazca za obračun povrhnjega davka, ki ni pozneje kot tri mesece od dneva prejema uradnega obvestila o neopravljeni izmenjavi.«.   1. **člen**   V 252. členu se v drugem odstavku na koncu prve alineje doda besedilo »za oceno tega zakona in zakonov o obdavčenju ter«.  Tretji odstavek se spremeni tako, da se glasi:  »(3) Ne glede na prejšnji odstavek se lahko pridobljeni podatki uporabijo tudi za odmero in izterjavo drugih davščin iz 215. člena tega zakona, za odmero in izterjavo obveznih prispevkov za socialno varnost ter za boj proti pranju denarja in financiranju terorizma.«.  V šestem odstavkuse besedilo »10 delovnih dneh« nadomesti z besedilom »15 koledarskih dneh«.  Za šestim odstavkom se doda nov sedmi odstavek, ki se glasi:  »(7) Pristojni organ, ki prejme informacije in dokumente, lahko te brez dogovora iz četrtega odstavka tega člena uporabi tudi za kateri koli namen v skladu z aktom, ki temelji na 215. členu Pogodbe o delovanju Evropske unije (Prečiščena različica Pogodbe o delovanju Evropske unije, UL C št. 202 z dne 7. 6. 2016, str. 47), zadnjič spremenjene s Sklepom Sveta (EU) 2025/504 z dne 11. marca 2025 o spremembi Protokola št. 5 o Statutu Evropske investicijske banke (UL L št. 2025/504 z dne 14. 3. 2025), in jih v ta namen posreduje organu, pristojnemu za omejevalne ukrepe v Republiki Sloveniji.«.  Dosedanji sedmi odstavek postane osmi odstavek.   1. **člen**   252.a člen se spremeni tako, da se glasi:  »252.a člen  (obveščanje o obdelavi podatkov)  Vsaka poročevalska finančna institucija, posrednik, poročevalski operater platforme ali poročevalski ponudnik storitev v zvezi s kriptosredstvi pred zbiranjem in pošiljanjem informacij iz 255.č, 255.p, 255.aa oziroma 255.au člena tega zakona obvesti vsakega posameznika, o katerem se poroča, da se bodo z njim povezane informacije zbirale in pošiljale v.«. skladu s tem delom zakona, ter mu zagotovi informacije o načinu uveljavljanja svojih pravic glede varovanja svojih podatkov.«.   1. **člen**   Za 252.c členom se dodajo novi, 252.č, 252.d, 252.e in 255.f člen, ki se glasijo:  »252.č člen  (obveznost evidentiranja)  (1) Davčni zavezanec vodi posebne evidence o podatkih, potrebnih za zagotovitev pravilnega izpolnjevanja obveznosti v zvezi s poročanjem iz 255.b, 255.č, 255.i, 255.p, 255.ž, 255.aa, 255.au in 255.bl člena tega zakona.  (2) Davčni zavezanec hrani evidence in dokumente, za katere velja obveznost evidentiranja iz prejšnjega odstavka, pet let po koncu poročevalnega obdobja, na katero se nanašajo, na način iz 32. člena tega zakona.  252.d člen  (upravljavci pri obdelavi podatkov, pridobljenih z avtomatično izmenjavo podatkov)  Za obdelavo podatkov se poročevalske finančne institucije, posredniki, poročevalski operaterji platform, poročevalski ponudniki storitev v zvezi s kriptosredstvi in pristojni organ štejejo za upravljavce, ki delujejo samostojno ali skupaj.  252.e člen  (sporočanje davčne številke, ki jo je izdala država članica rezidentstva)  (1) Posredniki oziroma poročevalci poleg podatkov po 255.i in 255.p členu tega zakona sporočijo tudi davčno številko posameznikov in subjektov, ki jo je izdala država članica rezidentstva.    (2) Davčni zavezanec iz prvega odstavka 14. oziroma 14.a člena tega zakona v vlogi za izdajo zavezujoče informacije oziroma sklenitev APA sporazuma navede davčno številko, ki jo je izdala država članica rezidentstva povezanih oseb.  (3) Pristojni organ poleg podatkov v skladu s prvim odstavkom 248. člena in prvim odstavkom 248.a člena tega zakona sporoči tudi davčno številko posameznikov in subjektov, ki jo je izdala država članica rezidentstva.  252.f člen  (hramba evidence o avtomatični izmenjavi informacij)  Pristojni organ evidence o informacijah, prejetih z avtomatično izmenjavo informacij v skladu z 248.a do 248.e členom tega zakona, hrani pet let od dneva njihovega prejema.«.   1. **člen**   V 255.č členu se v prvem odstavku 1. točka spremeni tako, da se glasi:  »1.osebno ime, naslov, državo članico ali države članice, katerih rezident je imetnik računa, davčno številko oziroma številko za davčne namene davčnega zavezanca ter datum in kraj rojstva osebe, o kateri se poroča in ki je imetnik računa, ter ali je imetnik računa predložil veljavno samopotrdilo;«.  Za 1. točko se doda nova, 1.a točka, ki se se glasi:  1.a v primeru subjekta, ki je imetnik računa in za katerega se po uporabi postopkov dolžne skrbnosti v skladu z oddelki V, VI in VII iz [Prilog I](http://data.europa.eu/eli/dir/2014/107/anx_1/oj) in [II Direktive 2011/16/EU](http://data.europa.eu/eli/dir/2014/107/anx_2/oj) ugotovi, da ima eno ali več obvladujočih oseb, ki so osebe, o katerih se poroča, ime, naslov, državo članico ali države članice in drugo jurisdikcijo ali jurisdikcije, katerih rezident je, in davčno številko subjekta ter ime, naslov, državo članico ali države članice, katerih rezident je, davčno številko oziroma številko za davčne namene davčnega zavezanca ter datum in kraj rojstva vsake osebe, o kateri se poroča, ter vlogo ali vloge, na podlagi katerih je vsaka oseba, o kateri se poroča, obvladujoča oseba subjekta, ter podatek, ali je bilo za vsako osebo, o kateri se poroča, predloženo veljavno samopotrdilo;«.  2. točka se spremeni tako, da se glasi:  »2. številko računa ali drugo ustrezno oznako, če ni številke računa, vrsto računa, in ali gre za že obstoječi račun ali novi račun, ter ali je račun skupni račun in število imetnikov skupnega računa;«.  6. točka se spremeni tako, da se glasi:  »6. v primeru depozitnega računa skupni bruto znesek obresti, plačanih ali pripisanih na račun v koledarskem letu ali drugem ustreznem poročevalskem obdobju;«.  Za 6. točko se doda nova 7. točka, ki se glasi:  »7. v primeru kakršnega koli lastniškega deleža v investicijskem subjektu, ki je pravna ureditev, vlogo ali vloge, na podlagi katerih je oseba, o kateri se poroča, imetnik lastniškega deleža;«.  Na koncu dosedanje 7. točke, ki postane 8. točka, se pika nadomesti s podpičjem ter doda nova, 9. točka, ki se glasi:  »9. ne glede na drugo alinejo 5. točke tega odstavka in razen če se poročevalska finančna institucija v zvezi s katero koli jasno identificirano skupino računov odloči drugače, ni treba poročati o bruto iztržku od prodaje ali odkupa finančnega sredstva, če poročevalska finančna institucija o takem bruto iztržku od prodaje ali odkupa takega finančnega sredstva poroča v skladu z 255.au členom tega zakona.«.   1. **člen**   V 255.g členu se prvi odstavek spremeni tako, da se glasi:  »(1) Če poročevalska finančna institucija izpolnjuje zahteve, opredeljene v pododstavkih B.1(c) ali C.17(g) oddelka VIII Priloge I Direktive 2017/107/EU, in bi jo bilo treba obravnavati kot neporočevalsko finančno institucijo Slovenije, oziroma račune, ki jih vodi, kot izključene račune, ustrezne informacije glede izpolnjevanja zahtev sporoči ministrstvu, pristojnemu za finance.«.   1. **člen**   V 255.s členu se drugi odstavek spremeni tako, da se glasi:  »(2) Če se posrednik sklicuje na poklicno skrivnost, mora o tem nemudoma pisno obvestiti svojo stranko, če je ta posrednik, oziroma če ni takega posrednika, pa je stranka zadevni davčni zavezanec, ter jo obvestiti tudi o obveznosti poročanja iz 255.š člena tega zakona.«.   1. **člen**   V 255.š členu se v prvem odstavku za besedilom »drugega posrednika« dodata vejica in besedilo »ki je njegova stranka,«.   1. **člen**   V 255.aa členu se na koncu 3. točke pika nadomesti s podpičjem ter doda nova, 4. točka, ki se glasi:  »4. Če se poročevalski operater platforme za ugotavljanje identitete in vseh davčnih rezidentstev prodajalca opira na identifikacijsko storitev, ki jo uporablja pristojni organ, namesto informacij iz 1. in 2. točke tega člena sporoči samo ime prodajalca, ki je posameznik, oziroma naziv in sedež prodajalca, ki je subjekt, identifikator identifikacijske storitve in državo članico izdajateljico identifikacijske storitve.«.   1. **člen**   V 255.al členu se v napovednem stavku besedilo »zaprosi Evropsko komisijo za izbris« nadomesti z besedo »odstrani«.   1. **člen**   Za 255.ar členom se dodajo naslov novega III.D poglavja in novi, 255.as, 255.aš, 255.at, 255.au, 255.av, 255.az. 255.až, 255.ba, 255.bb, 255.bc, 255.bč, 255.bd, 255.be, 255.bf, 255.bg, 255.bh, 255.bi in 255.bj člen, ki se glasijo:  **»III.D poglavje**  **Pravila za poročanje PONUDNIKOV STORITEV V ZVEZI S KRIPTOSREDSTVI**  **255.as člen**  **(opredelitev izrazov in smiselna uporaba določb glede poročanja)**  (1) Izrazi, uporabljeni v tem poglavju, imajo enak pomen, kot ga določa oddelek IV [Priloge VI Direktive 2011/16/EU](https://eur-lex.europa.eu/eli/dir/2023/2226/oj/eng), razen če so v tem poglavju opredeljeni drugače.  (2) To poglavje se smiselno uporablja tudi za poročanje ponudnikov storitev v zvezi s kriptosredstvi za namene avtomatične izmenjave podatkov med pristojnim organom in pristojnimi organi jurisdikcij, ki niso države članice EU.  (3) Za namene izvajanja tega poglavja se za kvalificirano jurisdikcijo šteje jurisdikcija, če se med pristojnima organoma te jurisdikcije in Republike Slovenije uporablja sporazum o avtomatični izmenjavi informacij na podlagi okvira poročanja o kriptosredstvih, v skladu s katerim pristojni organ zagotavlja informacije iz 255.au člena tega zakona in je ta jurisdikcija navedena na seznamu jurisdikcij, ki jim Republika Slovenija zagotavlja informacije v zvezi s transakcijami s kriptosredstvi, o katerih se poroča, objavljenem na spletni strani ministrstva za finance.  (4) Oseba, o kateri se poroča, pomeni osebo, ki je posameznik ali subjekt razen izključene osebe, ki je rezident države članice EU, Republike Slovenije ali kvalificirane jurisdikcije, v katero se poroča.  (5) Številka za davčne namene pomeni identifikacijsko številko davčnega zavezanca ali funkcijsko ustreznico identifikacijske številke davčnega zavezanca, ki jo izda država članica EU ali kvalificirana jurisdikcija, kjer je oseba rezident.  (6) Subjekt iz točke F.2 oddelka IV Priloge VI Direktive 2011/16/EU vključuje tudi samostojnega podjetnika posameznika in posameznika, ki opravlja dejavnost.  (7) Naslov razpršene evidence pomeni naslov razpršene evidence, ki je v skladu z [Uredbo 2023/1114/EU](https://pisrs.si/pregledPredpisaEU?celex=32023R1114) opredeljena kot repozitorij informacij, ki hrani evidence poslov in je skupen sklopu omrežnih vozlišč ter sinhroniziran med njimi na podlagi mehanizma soglasja.  (8) Poročevalno obdobje pomeni koledarsko leto, za katero je poročanje izvedeno v skladu z 255.au členom tega zakona.  **255.aš člen**  **(seznam dovoljenj ponudnikov storitev v zvezi s kriptosredstvi)**  Agencija za trg vrednostnih papirjev najpozneje do 31. decembra ustreznega koledarskega leta, pristojnemu organu pošlje seznam vseh ponudnikov storitev v zvezi s kriptosredstvi.  **255.at člen**  **(obveznosti poročevalskih ponudnikov storitev v zvezi s kriptosredstvi)**  (1) Za poročevalskega ponudnika storitev v zvezi s kriptosredstvi, kot je opredeljen v pododstavku B(3) oddelka IV Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) in točkah A(1) in A(2) iz oddelka I Priloge VI veljajo zahteve glede poročanja in dolžne skrbnosti iz oddelkov II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng).  (2) Za poročevalskega ponudnika storitev v zvezi s kriptosredstvi veljajo zahteve glede poročanja in dolžne skrbnosti iz oddelkov II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) tudi za transakcije, ki se opravljajo prek podružnice v Republiki Sloveniji.  (3) Za poročevalskega ponudnika storitev v zvezi s kriptosredstvi ne veljajo zahteve glede poročanja in dolžne skrbnosti iz oddelkov II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng), če izpolnjuje zahteve iz točk C, D, E, F, in H oddelka I Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng).  (4) Ne glede na prejšnji odstavek poročevalski ponudnik storitev v zvezi s kriptosredstvi, za katerega ne veljajo zahteve glede poročanja in dolžne skrbnosti iz oddelkov II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng), ker izpolnjuje zahteve iz točke G oddelka I Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng), pristojni organ najpozneje v roku iz prvega odstavka 255.až člena tega zakona pisno obvesti, da je te zahteve izpolnil v skladu s pravili druge države članice EU ali kvalificirane jurisdikcije zunaj EU v skladu z zahtevami, ki so zelo podobne zahtevam iz točk (a), (b), (c) oziroma (d) pododstavka A(2) oddelka I Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng).  (5) Za poročevalske ponudnike storitev v zvezi s kriptosredstvi, osebe ali posrednike, o katerih se poroča, ki izvajajo dejanja, da bi se izognili izvajanju pravil poročanja in dolžne skrbnosti, veljajo določbe tega poglavja, kot da obveznosti poročanja in dolžne skrbnosti niso bile izpolnjene.  **255.au člen**  **(podatki, o katerih se poroča)**  (1) Poročevalski ponudnik storitev v zvezi s kriptosredstvi za vsako posamezno poročevalno obdobje sporoči naslednje informacije:  1. ime, naslov, jurisdikcija ali jurisdikcije rezidentstva, davčna številka oziroma številka za davčne namene davčnega zavezanca, izdana v državi rezidentstva, ter datum in kraj rojstva (pri posamezniku) vsakega uporabnika, o katerem se poroča, ter pri vsakem subjektu, za katerega se po postopkih dolžne skrbnosti ugotovi, da ima eno ali več obvladujočih oseb, ki so osebe, o katerih se poroča, ime, naslov, jurisdikcija ali jurisdikicje ezidentstva in davčna številka oziroma številka za davčne namene subjekta ter osebno ime, naslov, jurisdikcija ali jurisdikcijerezidentstva ter datum in kraj rojstva vsake obvladujoče osebe subjekta, o kateri se poroča, ter vloga ali vloge, zaradi katere ali katerih je ta oseba, o kateri se poroča, obvladujoča oseba subjekta;  2. ime in naslov registriranega sedeža poročevalskega ponudnika storitev v zvezi s kriptosredstvi, ki je subjekt;  3. osebno ime in naslov prebivališča poročevalskega ponudnika storitev v zvezi s kriptosredstvi, ki je fizična oseba;  4. davčno številko oziroma številko za davčne namene poročevalskega ponudnika storitev v zvezi s kriptosredstvi;  5. identifikacijsko številko upravljavca kriptosredstev;  6. globalni identifikator pravnih subjektov poročevalskega ponudnika storitev v zvezi s kriptosredstvi, če je dodeljen;  7. ime in identifikator identifikacijske storitve ter navedbo države članice EU ali jurisdikcije, ki jo je dodelila, ali če jo je dodelila EU, kadar se poročevalski ponudnik storitev v zvezi s kriptosredstvi zanaša na neposredno potrditev identitete in prebivališča prodajalca prek identifikacijske storitve;  8. za vsako vrsto kriptosredstva, v zvezi s katerim je poročevalski ponudnik storitev v zvezi s kriptosredstvi opravil transakcije za uporabnika, o katerem se poroča, v posameznem koledarskem letu ali drugem ustreznem poročevalskem obdobju:   1. celo ime vrste kriptosredstva, o katerem se poroča; 2. skupni plačani bruto znesek, izražen v fiat valuti, skupno število enot in število transakcij, o katerih se poroča, v zvezi s pridobitvami za fiat valuto; 3. skupni prejeti bruto znesek, izražen v fiat valuti, skupno število enot in število transakcij, o katerih se poroča, v zvezi z odsvojitvami v fiat valuti;   č) skupno pošteno tržno vrednost, skupno število enot in število transakcij, o katerih se poroča,  v zvezi s pridobitvami za druga kriptosredstva, o katerih se poroča;   1. skupno pošteno tržno vrednost, skupno število enot in število transakcij, o katerih se poroča, v zvezi z odsvojitvami za druga kriptosredstva, o katerih se poroča; 2. skupno pošteno tržno vrednost, skupno število enot in število maloprodajnih plačilnih transakcij, o katerih se poroča; 3. skupno pošteno tržno vrednost, skupno število enot in število transakcij, o katerih se poroča, ter razčlenjeno po vrsti prenosa, če je ta poročevalskemu ponudniku storitev v zvezi s kriptosredstvi znana, v zvezi s prenosi na uporabnike, o katerih se poroča, ki niso zajeti v točkah b) in č) tega odstavka; 4. skupno pošteno tržno vrednost, skupno število enot in število transakcij, o katerih se poroča, ter razčlenjeno po vrsti prenosa, če je ta poročevalskemu ponudniku storitev v zvezi s kriptosredstvi znana, v zvezi s prenosi uporabnikov, o katerih se poroča, ki niso zajeti v točkah c), d) in e) tega odstavka; 5. skupno pošteno tržno vrednost in skupno število enot prenosov, ki jih je poročevalski ponudnik storitev v zvezi s kriptosredstvi opravil na naslove razpršene evidence iz Uredbe 2023/1114/EU, za katere ni znano, da so povezani s ponudnikom storitev v zvezi s kriptosredstvi ali finančno institucijo v skladu z zakonom, ki ureja preprečevanje pranja denarja in financiranja terorizma, ali z osebo ali subjektom, ki opravlja podobno dejavnost v skladu s tujim pravom.   (2) Kadar transakcija iz prejšnjega odstavka, o kateri se poroča, vsebuje identifikator identifikacijske storitve, ki ga uporablja davčni organ, se v skladu s prejšnjim odstavkom sporoči samo ime fizične osebe ali subjekta, na katerega se identifikator identifikacijske storitve nanaša, in po potrebi vloga, v okviru katere je fizična oseba dejanski lastnik subjekta.  (3) Skupni bruto znesek, prejet ali plačan v skladu s prvim odstavkom tega člena, je skupni znesek, izražen v fiat valuti, plačan za pridobitev kriptosredstev ali prejet za prodajo kriptosredstev, o katerih se poroča. Kadar se ti zneski plačajo v več fiat valutah, se v času transakcije, o kateri se poroča, pretvorijo v eno samo fiat valuto na način, ki ga določi poročevalski ponudnik storitev v zvezi s kriptosredstvi.  (4) Skupna tržna vrednost kriptosredstev, o katerih se poroča, iz prvega odstavka tega člena je skupna tržna vrednost kriptosredstev, o katerih se poroča, določena v času izvršitve transakcije, o kateri se poroča, na način, ki ga dosledno uporablja poročevalski ponudnik storitev v zvezi s kriptosredstvi. Za namene tega izračuna se tržna vrednost pretvori v enotno fiat valuto.  (5) Poročevalski ponudnik storitev v zvezi s kriptosredstvi v poročilu o transakcijah, o katerih se poroča, navede fiat valuto, v kateri se sporočajo posamezni zneski.  **255.av člen**  **(sporočanje informacij kvalificiranim jurisdikcijam)**  Pristojni organ informacije iz prejšnjega člena poleg državam članicam EU v skladu z 248.d členom tega zakona sporoča tudi kvalificiranim jurisdikcijam iz tretjega odstavka 255.as člena tega zakona, za katere se uporablja sporazum med pristojnimi organi o avtomatični izmenjavi informacij na podlagi OECD-okvira poročanja o kriptosredstvih.  **255.az člen**  **(seznam kvalificiranih jurisdikcij)**  Seznam kvalificiranih jurisdikcij, ki jim Republika Slovenija zagotavlja informacije iz prejšnjega člena na podlagi večstranskega sporazuma med pristojnimi organi o avtomatični izmenjavi informacij na podlagi OECD-okvira poročanja o kriptosredstvih, se objavi na spletni strani Ministrstva za finance.  **255.až člen**  **(sporočanje informacij pristojnemu organu)**  (1) Poročevalski ponudnik storitev v zvezi s kriptosredstvi pristojnemu organu sporoči informacije iz 255.au člena tega zakona v zvezi s poročevalnim obdobjem najpozneje do 31. maja leta po koledarskem letu, v katerem je uporabnik identificiran kot uporabnik, o katerem se poroča.  (2) Če poročevalski ponudnik storitev v zvezi s kriptosredstvi v koledarskem letu, za katero se poroča, ni identificiral uporabnikov, o katerih se poroča, to sporoči pristojnemu organu.  (3) Minister, pristojen za finance, predpiše način in obliko sporočanja informacij iz 255.au člena tega zakona.  **255.ba člen**  **(vodenje evidence glede poročanja in postopkov dolžne skrbnosti)**  Poročevalski ponudniki storitev v zvezi s kriptosredstvi ukrepov in vseh informacij, na katere se oprejo pri izvajanju postopkov dolžne skrbnosti ter za nadzor davčnega organa nad izvedenimi postopki dolžne skrbnosti vodijo evidenco izvedenih zahtev glede poročanja in postopkov dolžne skrbnosti iz oddelkov II in III, ter pri razvrščanju transakcij, o katerih se poroča in kriptosredstvi, o katerih se poroča, določenih v oddelku IV Priloge VI Direktive 2011/16/EU. Evidence hranijo pet let po koncu poročevalnega obdobja, na katero se nanašajo, na način iz 32. člena tega zakona.  **255.bb člen**  **(zahteva za poročanje)**  Pristojni organ lahko naslovi zahtevo za poročanje na poročevalske ponudnike storitev v zvezi s kriptosredstvi, če ti ne sporočijo informacij, ki so potrebne, da pristojni organ lahko izpolni obveznost sporočanja informacij v skladu z 248.d in 255.av členom tega zakona.  **255.bc člen**  **(nadzor pristojnega organa)**  (1) Pristojni organ preverja, ali poročevalski ponudniki v zvezi s kriptosredstvi izpolnjujejo postopke dolžne skrbnosti in zahteve glede poročanja iz oddelkov II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng).  (2) Če so sporočene informacije neresnične ali nepopolne, pristojni organ od poročevalskega ponudnika v zvezi s kriptosredstvi zahteva popravek poročila.  **255.bč člen**  **(enkratna registracija upravljavca kriptosredstev)**  (1) Zaradi izpolnjevanja zahtev glede poročanja na podlagi 248.d in 255.av člena tega zakona se upravljavec kriptosredstev, ki je poročevalski ponudnik storitev v zvezi s kriptosredstvi, opredeljen v pododstavku B(3) oddelka IV Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng), registrira pri pristojnem organu, določenem v skladu s točkami (a), (b), (c) ali (d) pododstavka A(2) ali pododstavkom B oddelka I Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) pred koncem obdobja, v katerem mora tak upravljavec kriptosredstev sporočiti informacije iz 255.au člena tega zakona.  (2) Če upravljavec kriptosredstev izpolnjuje pogoje iz točk (a), (b), (c) ali (d) pododstavka A(2) ali pododstavka B oddelka I Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) v več kot eni državi članici EU, se registrira pri pristojnem organu ene od teh držav članic EU pred koncem obdobja, v katerem mora upravljavec kriptosredstev sporočiti informacije iz 255.au člena tega zakona.  (3) Upravljavec kriptosredstev, ki je poročevalski ponudnik storitev v zvezi s kriptosredstvi, kot je opredeljen v pododstavku B(3) oddelka IV Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng), se ne registrira pri pristojnem organu, saj mu ni treba izpolniti zahtev glede poročanja in dolžne skrbnosti iz oddelkov II oziroma III Priloge VI, če te zahteve izpolnjuje v drugi državi članici EU.  **255.bd člen**  **(vloga za enkratno registracijo upravljavca kriptosredstev)**  (1) Upravljavec kriptosredstev iz prejšnjega člena pri pristojnem organu vloži vlogo za enkratno registracijo najpozneje do roka, v katerem mora sporočiti informacije, o katerih se poroča.  (2) Upravljavec kriptosredstev v vlogi za registracijo sporoči naslednje podatke:  1. ime;  2. poštni naslov;  3. elektronski naslov, vključno z naslovom spletnega mesta;  4. vse davčne številke ali druge identifikacijske številke, ki so mu bile dodeljene v državi članici EU in kvalificirani jurisdikciji;  5. seznam držav članic EU in kvalificiranih jurisdikcij, v katerih so uporabniki, o katerih se poroča, rezidenti po odstavkih A in B oddelka III Priloge VI Direktive Sveta 2011/16/EU državo, v kateri je uporabnik, o katerem se poroča, rezident.  3) Upravljavec kriptosredstev pristojnemu organu sporoči tudi spremembo podatkov iz prejšnjega odstavka. Vloga za registracijo in obvestilo o spremembi podatkov o registraciji se predložita v elektronski obliki.  (3) Pristojni organ z odločbo dodeli upravljavcu kriptosredstev individualno identifikacijsko številko, ki je vpisana, in jo sporoči pristojnim organom vseh držav članic EU z elektronskimi sredstvi.  **255.be člen**  **(izpolnjevanje obveznosti v drugi državi članici EU ali kvalificirani jurisdikciji)**  Upravljavec kriptosredstev pristojnemu organu v roku za sporočanje informacij iz 255.až člena tega zakona predloži potrdilo ali drugo uradno obvestilo, da v drugi državi članici EU ali kvalificirani jurisdikciji izpolnjuje obveznosti glede poročanja in izvajanja postopkov dolžne skrbnosti v skladu s pravom te druge države članice EU ali kvalificirane jurisdikcije.  **255.bf člen**  **(obvestilo o dodeljeni identifikacijski številki upravljavca kriptosredstev)**  Pristojni organ sporoči podatke o enkratni registraciji upravljavca kriptosredstev in identifikacijsko številko upravljavca kriptosredstev, ki mu je bila dodeljena, vsem državam članicam EU z elektronskimi sredstvi.  **255.bg člen**  **(preklic enkratne registracije na zahtevo upravljavca kriptosredstev)**  (1) Pristojni organ prekliče enkratno registracijo upravljavca kriptosredstev na podlagi pisnega obvestila o spremembi podatkov o registraciji, v katerem upravljavec kriptosredstev zahteva preklic registracije, na zadnji dan obdobja poročanja, če upravljavec kriptosredstev predloži tako vlogo do 15. dne pred rokom za poročanje.  (2) Upravljavec kriptosredstev v pisnem obvestilu o spremembi registracijskih podatkov iz prejšnjega odstavka navede, ali ima uporabnika, o katerem se poroča, iz države članice EU ali kvalificirane jurisdikcije, oziroma navede, da v EU ali kvalificirani jurisdikciji nima več uporabnikov, o katerih se poroča.  (3) Davčni organ ne prekliče enkratne registracije upravljavca kriptosredstev, če ima ta upravljavec uporabnika, o katerem se poroča, iz države članice EU ali kvalificirane jurisdikcije.  **255.bh člen**  **(preklic enkratne registracije po uradni dolžnosti)**  (1) Če upravljavec kriptosredstev po dveh opominih pristojnega organa, , ne izpolni obveznosti poročanja v skladu z 255.au členom tega zakona, pristojni organ prekliče enkratno registracijo upravljavca kriptosredstev. Enkratna registracija se prekliče najpozneje po izteku 90 dni od prvega opomina, vendar ne pred iztekom 30 dni po drugem opominu pristojnega organa.  (2) Upravljavec kriptosredstev, katerega enkratna registracija je bila preklicana, se lahko vnovič registrira le pod pogojem, da pristojnemu organu predloži ustrezna jamstva za svojo zavezo o izpolnitvi zahteve glede poročanja v EU ali kvalificirani jurisdikciji, vključno z vsemi še neizpolnjenimi zahtevami glede poročanja najpozneje v 60 dneh po dnevu ponovne registracije.  **255.bi člen**  **(izbris iz evidence enkratne registracije upravljavcev kriptosredstev)**  Davčni organ iz evidence enkratne registracije upravljavcev kriptosredstev izbriše upravljavca kriptosredstev, katerega enkratna registracija je bila preklicana v Republiki Sloveniji, oziroma kadar je mogoče domnevati, da je dejavnost upravljavca kriptosredstev prenehala ali če upravljavec kriptosredstev ne izpolnjuje več pogojev iz pododstavka B(2) oddelka IV ter alinej (b) in (c) 5. točke pododstavka F oddelka V Priloge VI Direktive 2011/16/EU.  **255.bj člen**  **(sporočanje v centralni register)**  Pristojni organ sporoča informacije iz 255.bd, 255.bf in 255.bi člena tega zakona v centralni register, vzpostavljen pri Evropski komisiji.   1. **člen**     Za novim 255.bj členom se dodajo naslov novega III.E poglavja in novi, 255.bk, 255.bl, 255.bm in 255.bn člen, ki se glasijo:  **»III.E poglavje**  **VLOŽITEV INFORMATIVNega OBRAZCA ZA OBRAČUN POVRHNJEGA DAVKA**  **255.bk člen**  **(opredelitev izrazov in smiselna uporaba določb glede vlaganja informativnega obrazca za obračun povrhnjega davka)**  (1) Izrazi, uporabljeni v tem poglavju, imajo enak pomen, kot ga določata oddelek I [Priloge VII Direktive 2011/16/EU](https://eur-lex.europa.eu/eli/dir/2023/2226/oj/eng) in ZMD, razen če so v tem poglavju oziroma z zakonom o obdavčenju opredeljeni drugače.  (2) To poglavje se smiselno uporablja tudi za vložitev informativnega obrazca za obračun povrhnjega davka za namene izmenjave informacij med pristojnim organom in pristojnimi organi jurisdikcij, ki niso države članice EU.  (3) Informativni obrazec za obračun povrhnjega davka pomeni informativni obrazec za obračun povrhnjega davka iz 65. člena ZMD, ki ga predloži krovni matični subjekt ali imenovani vložniški subjekt mednarodne skupine podjetij. Oblika in vsebina standardiziranega informativnega obrazca za obračun povrhnjega davka sta določeni v oddelku IV Priloge VII Direktive 2011/16/EU.  (4) Izvajalska država članica pomeni državo članico EU ali drugo jurisdikcijo, ki je za dano poslovno leto poročanja izvajala bodisi kvalificirano pravilo o vključitvi dohodkov bodisi kvalificirano pravilo o prenizko obdavčenih dobičkih iz 19. oziroma 44. točke 7. člena ZMD.  (5) Kvalificirani sporazum med pristojnimi organi pomeni dvostranski ali večstranski sporazum ali dogovor med dvema pristojnima organoma ali več pristojnimi organi, ki določa avtomatično izmenjavo informativnih obrazcev za obračun povrhnjega davka, pri čemer velja Direktiva 2025/872/EU za tak kvalificirani sporazum med pristojnimi organi, sklenjen med državami članicami.  **255.bl člen**  **(vložitev informativnega obrazca za obračun povrhnjega davka)**  (1) Krovni matični subjekt ali imenovani vložniški subjekt mednarodne skupine podjetij, ki je v Republiki Sloveniji, na podlagi 65. člena ZMD vloži informativni obrazec za obračun povrhnjega davka preko sistema eDavki z uporabo standardnega obrazca iz oddelka IV Priloge VII Direktive 2011/16/EU.  (2) Krovni matični subjekt ali imenovani vložniški subjekt mednarodne skupine podjetij iz prejšnjega odstavka, ki vloži informativni obrazec za obračun povrhnjega davka, opredeli ustrezne oddelke ter posamezne države članice EU in druge jurisdikcije, ki se jim pošljejo informacije na podlagi pristopa razširjanja iz drugega in tretjega odstavka 248.e člena tega zakona, in sicer:  a) v splošnem oddelku informativnega obrazca za obračun povrhnjega davka izvajalsko državo članico EU ali drugo jurisdikcijo, v kateri je krovni matični subjekt ali so subjekti v sestavi mednarodne skupine podjetij;  b) v splošnem oddelku informativnega obrazca za obračun povrhnjega davka, razen povzetka s splošnimi informacijami iz oddelka 1.4 informativnega obrazca za obračun povrhnjega davka, države članice EU ali druge jurisdikcije s samo kvalificiranim domačim povrhnjim davkom:   * v katerih so subjekti v sestavi mednarodne skupine podjetij, * v katerih je skupni podvig ali član skupine skupnega podviga mednarodne skupine podjetij, če se kvalificirani domači povrhnji davek naloži skupnim podvigom v državi članici EU ali drugi jurisdikciji, * kadar se kvalificirani domači povrhnji davek naloži v državi članici EU ali drugi jurisdikciji za subjekt v sestavi brez države ali skupno podjetje brez države mednarodne skupine podjetij;   c) enega ali več jurisdikcijskih oddelkov iz informativnega obrazca za obračun povrhnjega davka, ki se pošljejo državam članicam EU ali drugim jurisdikcijam, ki imajo pravice do obdavčitve na podlagi ZMD, vključno s kvalificiranim domačim povrhnjim davkom v zvezi z državami članicami EU ali drugimi jurisdikcijami, na katere se takšni jurisdikcijski oddelki nanašajo.  (3) Kadar ima matični subjekt velike domače skupine v Republiki Sloveniji neposredni ali posredni lastniški delež v skupnem podvigu ali povezanem subjektu skupnega podviga, za katerega se v drugi državi članici EU ali jurisdikciji uporablja kvalificirani domači povrhnji davek v skladu s 47. členom ZMD, ta velika domača skupina za vložitev informativnega obrazca za obračun povrhnjega davka uporabi standardni obrazec za informativni obrazec za obračun povrhnjega davka, določenega v oddelku IV Priloge VII.  **255.bm člen**  **(sporočanje informacij jurisdikcijam)**  Pristojni organ informacije iz 255.bl člena tega zakona poleg državam članicam EU v skladu z 248.e členom tega zakona sporoča tudi drugim jurisdikcijam, za katere se uporablja kvalificirani sporazum med pristojnimi organi.  **255.bn člen**  **(seznam kvalificiranih jurisdikcij)**  Seznam jurisdikcij, ki jim Republika Slovenija zagotavlja informacije iz 255.bl člena tega zakona na podlagi kvalificiranega sporazuma, se objavi na spletni strani Ministrstva za finance.«.   1. **člen**   V 270. členu se drugi odstavek spremeni tako, da se glasi:  »(2) Davčni zavezanec rezident lahko podatke, ki jih davčni organ potrebuje za pravilno upoštevanje davčnih olajšav že pri sestavi informativnega izračuna dohodnine v skladu s tretjim odstavkom 267. člena tega zakona, pošlje davčnemu organu najpozneje do 15. februarja tekočega leta za prejšnje leto. Davčni zavezanec, ki uveljavlja olajšavo za vzdrževane družinske člane, pošlje podatke v elektronski obliki prek sistema eDavki. Minister, pristojen za finance, podrobneje določi vrsto in način dajanja teh podatkov.«.   1. **člen**   V 301. členu se besedilo »od dneva predložitve« nadomesti z besedilom »od dneva za predložitev«.   1. **člen**   V 307.c členu se besedilo »od dneva predložitve« nadomesti z besedilom »od dneva za predložitev«.   1. **člen**   V 323. členu se besedilo »v 15 dneh od dneva prejema dohodka« nadomesti z besedilom »do 15. dne v mesecu za dohodke, dosežene v prejšnjem mesecu,«.   1. **člen**   V 326. členu se za sedmim odstavkom doda nov, osmi odstavek, ki se glasi:  »(8) Davčni zavezanec napoved za odmero dohodnine od obresti, napoved za odmero dohodnine od dividend in napoved za odmero dohodnine od obresti na denarne depozite, dosežene pri bankah in hranilnicah, ustanovljenih v Republiki Sloveniji in EU, vloži v elektronski obliki, če je v davčnem letu prejel več kot pet izplačil iz naslova obresti, dividend ali obresti na denarne depozite, dosežene pri bankah in hranilnicah, ustanovljenih v Republiki Sloveniji in EU.«.   1. **člen**   V 331. členu se v drugem odstavku besedilo »tretjega ali petega« nadomesti z besedilom »prvega ali tretjega«.  V četrtem odstavku se beseda »tretjega« nadomesti z besedo »prvega«.  V petem odstavku se besedilo »s predložitvijo vloge« nadomesti z besedilom »s priglasitvijo«.  Šesti in sedmi odstavek se črtata.  Dosedanji osmi, deveti in deseti odstavek postanejo šesti, sedmi in osmi odstavek.   1. **člen**   V 360. členu se za tretjim odstavkom doda nov, četrti odstavek, ki se glasi:  »(4) Davčne obračune po tem členu mora za davčnega zavezanca sestaviti in davčnemu organu predložiti posameznik, ki je bil ob prenehanju davčnega zavezanca njegov zakoniti zastopnik.«.   1. **člen**   V 369. členu se za petim odstavkom doda nov, šesti odstavek, ki se glasi:  »(6) Davčne obračune po tem členu mora za davčnega zavezanca sestaviti in davčnemu organu predložiti posameznik, ki je bil ob prenehanju davčnega zavezanca njegov zakoniti zastopnik.«.   1. **člen**   V 370. členu se besedilo »od dneva predložitve« nadomesti z besedilom »od dneva za predložitev«.   1. **člen**   379. člen se spremeni tako, da se glasi:  »379. člen  (postopek obdavčitve pri prenosu premoženja)  (1) Priglasitev iz 43. člena ZDDPO-2 davčni zavezanec opravi za posamično transakcijo.  (2) Priglasitev iz prejšnjega odstavka opravi prenosna družba ali prevzemna družba, ki je rezident Republike Slovenije, če sta obe rezidenta Republike Slovenije, pa prenosna družba, če nobena ni rezident Republike Slovenije, pa družba prejemnica, v obdobju od dneva izvedbe transakcije oziroma dneva vpisa transakcije izčlenitve v sodni register do poteka roka za predložitev davčnega obračuna prenosne družbe, v katerem se izkažejo učinki na davčno osnovo zaradi upoštevanja priglašene davčne obravnave, vendar pred predložitvijo tega davčnega obračuna. Dan izvedbe transakcije je dan, ko nastanejo pravne posledice oziroma začne transakcija pravno učinkovati.  (3) Priglasitev, opravljeno po roku, določenem v prejšnjem odstavku, davčni organ s sklepom zavrže. Zoper sklep je dovoljena pritožba.  (4) Ob priglasitvi davčnemu organu sporoči družba iz drugega odstavka tega člena naslednje podatke:   * svoje identifikacijske podatke, * identifikacijske podatke davčnih zavezancev, udeleženih v transakcijo, * opis transakcije in * davčna upravičenja, ki se bodo v zvezi s transakcijo uveljavljala v davčnem obračunu.   (5) Podrobnejšo vsebino podatkov za priglasitev predpiše minister, pristojen za finance. Del priglasitve sta tudi izjava o izpolnjevanju pogojev ter prevzemu upravičenj in obveznosti, določenih z zakonom, ki ureja davek od dohodkov pravnih oseb, ter izjava o resničnosti, pravilnosti in popolnosti podatkov v priglasitvi. Priglasitev se opravi v informatiziranem obrazcu prek sistema eDavki.  (6) Družba, ki opravi priglasitev transakcije, mora v 15 dneh po priglasitvi transakcije o opravljeni priglasitvi ter uveljavljanju davčnih upravičenj in obveznosti pisno obvestiti drugo družbo, ki v skladu z drugim odstavkom tega člena ni navedena kot družba, ki opravi priglasitev in za katero se uveljavljajo davčna upravičenja in obveznosti v skladu z zakonom, ki ureja davek od dohodkov pravnih oseb.  (7) Prenosna družba oziroma prevzemna družba iz drugega odstavka tega člena, ki je določena, da opravi priglasitev, mora zagotavljati in na zahtevo davčnega organa temu predložiti te podatke in dokumentacijo:   1. dokazila, da se prenosna družba oziroma družba prejemnica štejeta za rezidenta države članice EU, ki ni Republika Slovenija, po drugem odstavku 41. člena ZDDPO-2, če katera od njiju ali obe nista rezidenta Republike Slovenije; 2. opis premoženja - obrat, ki se prenaša, zadnjo bilanco stanja prenosne družbe oziroma bilanco stanja prenosne družbe na obračunski dan izčlenitve z navedbo sredstev in obveznosti, ki pripadajo prenesenemu obratu oziroma obratom, ter navedbo dejstev, ki dokazujejo, da s poslovno organizacijskega vidika obrat oziroma obrati, ki se prenašajo, neodvisno poslujejo; 3. zneske rezerv in rezervacij, ki jih ima oblikovane prenosna družba v zadnji bilanci stanja oziroma bilanci stanja na obračunski dan izčlenitve in se pripišejo prenesenemu oziroma prenesenim obratom; 4. zneske davčnih izgub prenosne družbe, ki se pripišejo prenesenemu obratu oziroma obratom, ter davčne oprostitve in pogoje v zvezi z njimi, ki bi veljali za prenosno družbo, če prenos ne bi bil izvršen; 5. navedbo družbe prejemnice, ki je rezident Republike Slovenije, če je tudi prenosna družba rezident Republike Slovenije, ali gre za prenos obrata v Republiki Sloveniji ali državi članici EU, ki ni Republika Slovenija, z navedbo te države; 6. izjavo družbe prejemnice, da bodo po prenosu prenesena sredstva, obveznosti, rezervacije, rezerve in izgube pripadale poslovni enoti družbe prejemnice v Republiki Sloveniji ali družbi prejemnici, ki je rezident Republike Slovenije, vendar ne njeni poslovni enoti zunaj Republike Slovenije; 7. tržno ceno oziroma ocenjeno tržno vrednost vrednostnih papirjev družbe prejemnice na dan prenosa premoženja oziroma obrata; 8. podrobni opis ter navedbo davčnih, poslovnih in finančnih razlogov za izvedbo transakcije; 9. izračun ocenjenih zneskov davčnih, poslovnih in finančnih posledic transakcije ter 10. druge dokumente in podatke, pomembne za odločitev o priznanju upravičenj in obveznosti.   (8) Prenosna družba oziroma prevzemna družba iz drugega odstavka tega člena, ki je določena, da opravi priglasitev, mora davčnemu organu v skladu s prejšnjim odstavkom predložiti dokumentacijo, ki dokazuje izpolnjevanje pogojev, vrednotenje ter prevzem pravic in obveznosti po 39. do 43. členu ZDDPO-2, s katero razpolaga prenosna družba oziroma prevzemna družba, ki ni rezident po ZDDPO-2.  (9) Prenosna družba oziroma prevzemna družba mora hraniti dokumentacijo, ki je povezana s transakcijo, še deset let po koncu koledarskega leta, v katerem je bila transakcija opravljena.  (10) Če po izvedbi transakcije nastanejo kakršne koli spremembe v zvezi s transakcijo, mora prenosna družba oziroma prevzemna družba o nastalih spremembah nemudoma pisno obvestiti davčni organ.«.   1. **člen**   380. člen se spremeni tako, da se glasi:    »380. člen  (postopek obdavčitve pri zamenjavi kapitalskih deležev)  (1) Priglasitev iz 47. člena ZDDPO-2 se opravi za posamično transakcijo.  (2) Priglasitev iz prejšnjega odstavka opravi prevzeta družba za družbenika prevzete družbe, ki je pravna oseba, v obdobju od dneva vpisa transakcije v sodni register, do poteka roka za predložitev davčnega obračuna družbenika prevzete družbe, v katerem se izkažejo učinki na davčno osnovo zaradi upoštevanja priglašene davčne obravnave, vendar pred predložitvijo tega obračuna, za družbenika prevzete družbe, ki je fizična oseba, pa do 15. januarja tekočega leta, za transakcije, ki so bile v sodni register vpisane do vključno 31. decembra prejšnjega leta. Če za družbenike prevzete družbe veljajo različni roki priglasitve, mora prevzeta družba priglasitev opraviti do roka, ki nastopi prej.  (3) Priglasitev, opravljeno po roku, določenem v prejšnjem odstavku, davčni organ s sklepom zavrže. Zoper sklep je dovoljena pritožba.  (4) Ob priglasitvi davčnemu organu sporoči prevzeta družba naslednje podatke:   * svoje identifikacijske podatke, * identifikacijske podatke davčnih zavezancev, udeleženih v transakcijo, * opis transakcije in * davčna upravičenja, ki se bodo v zvezi s transakcijo uveljavljala v davčnem obračunu.   (5) Podrobnejšo vsebino podatkov za priglasitev predpiše minister, pristojen za finance. Del priglasitve sta tudi izjava o izpolnjevanju pogojev ter prevzemu upravičenj in obveznosti, določenih z zakonom, ki ureja davek od dohodkov pravnih oseb, in o odlogu ugotavljanja davčne obveznosti, določenem z zakonom, ki ureja dohodnino, ter izjava o resničnosti, pravilnosti in popolnosti podatkov v priglasitvi. Priglasitev se opravi v informatiziranem obrazcu prek sistema eDavki.  (6) Prevzeta družba, ki opravi priglasitev transakcije, mora v 15 dneh po priglasitvi transakcije pisno obvestiti o opravljeni priglasitvi ter uveljavljanju davčnih upravičenj in obveznosti:   * prevzemno družbo, * družbenike prevzete družbe, za katere se uveljavljajo davčna upravičenja in obveznosti v skladu z zakonom, ki ureja davek od dohodkov pravnih oseb, in * družbenike prevzete družbe, za katere se uveljavlja odlog ugotavljanja davčne obveznosti v skladu z zakonom, ki ureja dohodnino.   (7) V primeru zavrnitve davčnih upravičenj in obveznosti, določenih z zakonom, ki ureja davek od dohodkov pravnih oseb, oziroma odloga ugotavljanja davčne obveznosti, določenega z zakonom, ki ureja dohodnino, mora prevzeta družba, ki opravi priglasitev transakcije, družbenike iz druge in tretje alineje prejšnjega odstavka o tem pisno obvestiti v 15 dneh od vročitve odločbe ali sklepa o ustavitvi postopka, izdanega v postopku davčnega nadzora, ali od sprejema davčnega obračuna, predloženega na podlagi samoprijave, s strani davčnega organa. V tem primeru morajo zavezanci vložiti napoved do roka iz prvega odstavka 326. člena tega zakona oziroma v petnajstih dneh od prejema obvestila o zavrnitvi davčnih upravičenj in obveznosti, če je ta rok že potekel.  (8) Prevzeta družba iz drugega odstavka tega člena, ki je določena, da opravi priglasitev, mora zagotavljati in na zahtevo davčnega organa temu predložiti:   1. dokazila o rezidentstvu prevzemne družbe in prevzete družbe, dokazila o rezidentstvu družbenikov prevzete družbe in prevzemne družbe, ki zamenjajo kapitalske deleže, in dokazilo o lastništvu vrednostnih papirjev družbenika, ki ni rezident Republike Slovenije, v skladu s 46. členom ZDDPO-2; 2. tržno in knjigovodsko vrednost vrednostnih papirjev prevzete družbe in prevzemne družbe na dan vpisa transakcije v sodni register; 3. zneske plačila v denarju, ki bo opravljeno posameznim družbenikom namesto izdaje ali prenosa vrednostnih papirjev; 4. dokumentacijo, ki je bila predložena skupaj s predlogom za vpis transakcije v sodni register po zakonu, ki ureja gospodarske družbe, oziroma v primerljivi register države članice EU; 5. izjavo, da po zamenjavi kapitalskih deležev prevzemna družba pridobi ali z nadaljnjo pridobitvijo kapitalskih deležev obdrži najmanj večino glasovalnih pravic v prevzeti družbi, in 6. druge dokumente in podatke, pomembne za odločitev o priznanju upravičenj in obveznosti.   (9) Prevzeta družba iz drugega odstavka tega člena, ki je določena, da opravi priglasitev, mora davčnemu organu v skladu s prejšnjim odstavkom predložiti dokumentacijo, ki dokazuje izpolnjevanje pogojev, vrednotenje ter prevzem pravic in obveznosti po 44. do 47. členu ZDDPO-2. Dokumentacijo, ki je povezana s transakcijo, mora hraniti še deset let po koncu koledarskega leta, v katerem je bila transakcija opravljena.  (10) Če po priglasitvi transakcije nastanejo kakršne koli spremembe v zvezi s transakcijo, morata prevzeta oziroma prevzemna družba o nastalih spremembah nemudoma pisno obvestiti davčni organ.  (11) Prevzeta in prevzemna družba morata davčnemu organu v vsakem primeru poročati o trajanju prevzema in dnevu izvršitve prevzema ter borzi, prek katere je bil prevzem opravljen.«.   1. **člen**   381. člen se spremeni tako, da se glasi:  »381. člen  (postopek obdavčitve pri združitvah in delitvah)  (1) Priglasitev iz 53. člena ZDDPO-2 davčni zavezanec opravi za posamično transakcijo.  (2) Priglasitev iz prejšnjega odstavka opravi prenosna ali prevzemna družba, ki je rezident Republike Slovenije, če sta obe rezidenta Republike Slovenije, pa prenosna družba, če nobena ni rezident Republike Slovenije, pa prevzemna družba, v obdobju od dneva vpisa transakcije v sodni register do poteka roka za predložitev davčnega obračuna prenosne družbe, določenega v 361., 362., 363., 364., 365. oziroma 366. členu tega zakona, v katerem se lahko izkažejo učinki na davčno osnovo zaradi upoštevanja priglašene davčne obravnave, vendar pred predložitvijo tega obračuna. Če prenosna družba, ki mora v skladu s prejšnjim stavkom opraviti priglasitev, po vpisu transakcije v sodni register preneha, to opravi njen univerzalni pravni naslednik.  (3) Priglasitev, opravljeno po roku, določenem v prejšnjem odstavku, davčni organ s sklepom zavrže. Zoper sklep je dovoljena pritožba.  (4) Ob priglasitvi davčnemu organu sporoči družba iz drugega odstavka tega člena naslednje podatke:   * svoje identifikacijske podatke * identifikacijske podatke davčnih zavezancev, udeleženih v transakcijo, * opis transakcije in * davčna upravičenja, ki se bodo v zvezi s transakcijo uveljavljala v davčnem obračunu.   (5) Podrobnejšo vsebino podatkov za priglasitev predpiše minister, pristojen za finance. Del priglasitve sta tudi izjava o izpolnjevanju pogojev ter prevzemu upravičenj in obveznosti, določenih z zakonom, ki ureja davek od dohodkov pravnih oseb, in o odlogu ugotavljanja davčne obveznosti, določenem z zakonom, ki ureja dohodnino, ter izjava o resničnosti, pravilnosti in popolnosti podatkov v priglasitvi. Priglasitev se opravi v informatiziranem obrazcu prek sistema eDavki.  (6) Družba, ki opravi priglasitev transakcije, mora najpozneje v 15 dneh po priglasitvi transakcije pisno obvestiti o opravljeni priglasitvi in uveljavljanju davčnih upravičenj in obveznosti:   * drugo družbo, ki v skladu z drugim odstavkom tega člena ni navedena kot družba, ki opravi priglasitev, * družbenike prenosne družbe, za katere se uveljavljajo davčna upravičenja in obveznosti v skladu z zakonom, ki ureja davek od dohodkov pravnih oseb, in * družbenike prenosne družbe, za katere se uveljavlja odlog ugotavljanja davčne obveznosti v skladu z zakonom, ki ureja dohodnino.   (7) V primeru zavrnitve davčnih upravičenj in obveznosti, določenih z zakonom, ki ureja davek od dohodkov pravnih oseb, oziroma odloga ugotavljanja davčne obveznosti, določenega z zakonom, ki ureja dohodnino, mora družba, ki opravi priglasitev transakcije, družbenike iz druge in tretje alineje prejšnjega odstavka o tem pisno obvestiti v 15 dneh od vročitve odločbe ali sklepa o ustavitvi postopka, izdanega v postopku davčnega nadzora, ali od sprejema davčnega obračuna, predloženega na podlagi samoprijave, s strani davčnega organa. V tem primeru morajo zavezanci vložiti napoved do roka iz prvega odstavka 326. člena tega zakona oziroma v petnajstih dneh od prejema obvestila o zavrnitvi davčnih upravičenj in obveznosti, če je ta rok že potekel.  (8) Prenosna družba oziroma prevzemna družba iz drugega odstavka tega člena, ki je določena, da opravi priglasitev, mora zagotavljati in na zahtevo davčnega organa temu predložiti:   1. dokazila, da se prenosna in prevzemna družba štejeta za rezidenta države članice EU, ki ni Republika Slovenija, po 50. členu ZDDPO-2, če katera od njiju ali obe nista rezidenta Republike Slovenije; 2. dokazila o rezidentstvu družbenikov prenosne družbe, ki pri združitvi ali delitvi zamenjajo vrednostne papirje v prenosni družbi za vrednostne papirje v družbi prejemnici, in dokazilo o lastništvu vrednostnih papirjev v skladu s tretjim odstavkom 49. člena ZDDPO-2; 3. bilanco stanja prenosne družbe oziroma prenosnih družb, če jih je več, na obračunski dan združitve oziroma delitve, bilanco stanja prevzemne družbe oziroma prevzemnih družb, če jih je več, na prvi dan po obračunskem dnevu združitve oziroma delitve, kadar je bilanca stanja sestavni del dokumentacije, potrebne za vpis v sodni register, opis premoženja (obrat), ki se prenaša in pri oddelitvi ostaja prenosni družbi, ter navedbo dejstev, ki dokazujejo, da s poslovno organizacijskega vidika obrat oziroma obrati, ki se prenašajo in ostajajo prenosni družbi, neodvisno poslujejo; 4. zneske rezerv in rezervacij v bilanci stanja na obračunski dan združitve ali delitve, zneske davčnih izgub prenosne družbe, davčne oprostitve in pogoje v zvezi z njimi, ki bi veljali za prenosno družbo, če prenos ne bi bil izvršen, navedbo udeležbe, če jo ima, prevzemna družba v prenosni družbi; 5. navedbo, če sta prenosna družba in prevzemna družba rezidenta Republike Slovenije, ali so obrat oziroma obrati prenosne družbe v Republiki Sloveniji ali državi članici EU, ki ni Republika Slovenija, z navedbo te države; 6. izjavo prevzemne družbe, da po združitvi ali delitvi prenesena sredstva, obveznosti, rezervacije, rezerve in davčne izgube ne bodo pripadale poslovni enoti prevzemne družbe zunaj Republike Slovenije, oziroma da bodo po združitvi ali delitvi prenesena sredstva, obveznosti, rezervacije, rezerve in izgube pripadale poslovni enoti prevzemne družbe v Republiki Sloveniji; 7. zneske plačila v denarju posameznim družbenikom zaradi odsvojitve vrednostnih papirjev; 8. tržno in knjigovodsko vrednost vrednostnih papirjev prevzemne družbe na obračunski dan združitve oziroma delitve; 9. podrobni opis ter navedbo davčnih, poslovnih in finančnih razlogov za izvedbo transakcije; 10. izračun ocenjenih zneskov davčnih, poslovnih in finančnih posledic transakcije ter 11. druge dokumente in podatke, pomembne za odločitev o priznanju upravičenj in obveznosti.   (9) Prenosna oziroma prevzemna družba iz drugega odstavka tega člena, ki je določena, da opravi priglasitev, v skladu s prejšnjim odstavkom predloži davčnemu organu dokumentacijo, ki dokazuje izpolnjevanje pogojev, vrednotenje in prevzem pravic in obveznosti v skladu z 48. do 53. člena ZDDPO-2, s katero razpolaga prenosna družba oziroma družba prejemnica, ki ni rezident v skladu z ZDDPO-2.  (10) Prenosna družba, prevzemna družba in družbenik morajo hraniti dokumentacijo, ki je povezana s transakcijo, še deset let od konca koledarskega leta, v katerem je bila transakcija opravljena.  (10) Če po izvedbi transakcije nastanejo kakršne koli spremembe v zvezi s transakcijo, mora prenosna oziroma prevzemna družba o nastalih spremembah nemudoma pisno obvestiti davčni organ.«.   1. **člen**   382.a člen se črta.   1. **člen**   V 395. členu se 5. točka spremeni tako, da se glasi:  »5. ne predloži davčnega obračuna oziroma ga ne predloži na predpisani način oziroma v predpisanih rokih oziroma v davčnem obračunu navede neresnične, nepopolne ali nepravilne podatke (prvi odstavek 10. člena, 297. člen, drugi odstavek 360. člena, 368. člen, 368.a člen, 369. člen);«.  Na koncu 7. točke se pika nadomesti s podpičjem in doda nova, 8. točka, ki se glasi:  »8. ne predloži obračuna davčnega odtegljaja na predpisani način (deveti odstavek 57. člena).«.     1. **člen**   V 397. členu se v prvem odstavku 1. točka spremeni tako, da se glasi:  »1. ne predloži davčnega obračuna ali ne predloži davčnega obračuna ali druge vloge na predpisani način oziroma v predpisanih rokih (tretji in četrti odstavek 51. člena, prvi odstavek 85.b člena, 297., 297.a, 297.b, 307. člen in 356. do 369. člen);«.  V 2. točki se besedilo »četrti, peti in deveti« nadomesti z besedilom »četrti in peti«.  29. točka se črta.  V 30. točki se beseda »deveti« nadomesti z besedo »sedmi«.  Na koncu 49. točke se pika nadomesti s podpičjem in dodajo nove, 50., 51., in 52. točka, ki se glasijo:  50. v priglasitvi navede neresnične, nepravilne ali nepopolne podatke (četrti odstavek 379. člena, četrti odstavek 380. člena in četrti odstavek 381. člena);  51. zavezanca pisno ne obvesti o opravljeni priglasitvi ter uveljavljanju davčnih upravičenj in obveznosti (šesti odstavek 379. člena, šesti odstavek 380. člena in šesti odstavek 381. člena);  52. zavezanca pisno ne obvesti, da odlogu ugotavljanja davčne obveznosti ni bilo ugodeno (šesti odstavek 380. člena in šesti odstavek 381. člena).«.   1. **člen**   Za 400.c členom se doda nov, 400.č člen, ki se glasi:  **»400.č člen**  **(davčni prekrški v zvezi z izvajanjem III.D poglavja četrtega dela tega zakona)**  »(1) Z globo od 250 do 400 eurov se kaznuje za prekršek posameznik, z globo od 800 do 10.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 eurov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, se za prekršek kaznuje z globo od 3.200 do 30.000 eurov, če:  1. ne izvaja postopkov dolžne skrbnosti glede zbiranja podatkov o uporabnikih v skladu z oddelkoma II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) (prvi in drugi odstavek 255.at člena);  2. pristojnemu organu ne sporoči predpisanih informacij iz 255.au člena tega zakona ali jih ne sporoči v predpisanemu roku in na predpisani način (prvi in tretji odstavek 255.až člena);  3. pristojnemu organu pri sporočanju navede neresnične, nepravilne ali nepopolne informacije iz 255.au člena tega zakona;  4. pristojnemu organu ne sporoči, da ni identificiral uporabnikov, o katerih se poroča (drugi odstavek 255.až člena);  5. ne vodi evidence o izvedenih ukrepih in vseh informacij, na katere se lahko opre pri izvajanju postopkov dolžne skrbnosti in pri izpolnjevanju zahtev glede poročanja iz oddelkov II, III in IV Priloge VI Direktive 2011/16/EU, ali evidence ne hrani pet let po koncu poročevalnega obdobja, na katero se nanašajo, na način iz 32. člena tega zakona (255.ba člen);  6. na zahtevo pristojnega organa ne predloži popravka poročila ali v popravku poročila navede nepopolne ali neresnične informacije (drugi odstavek 255.bc člena);  7. ne vloži vloge za enkratno registracijo ali je ne vloži v predpisanem roku ali vloži vlogo z nepravilnimi, nepopolnimi in neresničnimi podatki (prvi in drugi odstavek 255.bd člena);  8. ne predloži ali ne predloži v roku potrdila ali drugega uradnega obvestila (255.be člena).  (2) Z globo v višini od 400 do 4.000 eurov se za prekrške iz prejšnjega odstavka kaznuje tudi odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost.  (3) Z globo v višini od 600 do 4.000 eurov se za prekrške iz prvega odstavka tega člena kaznuje tudi odgovorna oseba pravne osebe, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, se odgovorna oseba pravne osebe za prekrške iz prvega odstavka tega člena kaznuje z globo od 800 do 4.000 eurov.«.  **PREHODNE IN KONČNE DOLOČBE**   1. **člen**   **(sporočanje informacij, ki so na voljo)**  Ne glede na točko (b) pododstavka A(1) in pododstavek A(6a) oddelka I Priloge I Direktive 2011/16/EU se za vsak račun, o katerem se poroča, ki ga poročevalska finančna institucija vodi na dan 31. december 2025, in za poročevalna obdobja, ki se končajo konec drugega koledarskega leta po tem dnevu, informacije v zvezi z vlogo ali vlogami, na podlagi katerih je vsaka oseba, o kateri se poroča, obvladujoča oseba ali imetnik lastniškega deleža subjekta, sporočajo le, če so na voljo kot podatki, ki se lahko iščejo elektronsko in so shranjeni pri poročevalski finančni instituciji.   1. **člen**   (**avtomatično sporočanje informativnega obrazca za obračun povrhnjega davka za leto 2024)**  Pristojni organ za prvo poslovno leto poročanja pošlje informativni obrazec za obračun povrhnjega davka najpozneje šest mesecev po roku za vložitev informativnega obrazca za obračun povrhnjega davka v skladu z ZMD.   1. **člen**   **(prehodna določba glede 379., 380. in 381. člena zakona)**  Postopki v zvezi s transakcijami iz 379., 380. in 381. člena zakona, ki so bile pri davčnem organu priglašene pred uveljavitvijo tega zakona, se končajo v skladu z Zakonom o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19, 66/19, 145/20 – odl. US, 203/20 – ZIUPOPDVE, 39/22 – ZFU-A, 52/22 – odl. US, [87/22](https://www.uradni-list.si/glasilo-uradni-list-rs/vsebina/2022-01-2039) – odl. US, [163/22](https://www.uradni-list.si/glasilo-uradni-list-rs/vsebina/2022-01-4188), [109/23](https://www.uradni-list.si/glasilo-uradni-list-rs/vsebina/2023-01-3150) – odl. US, [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS, [100/24](https://www.uradni-list.si/glasilo-uradni-list-rs/vsebina/2024-01-3102) in [40/25](https://www.uradni-list.si/glasilo-uradni-list-rs/vsebina/2025-01-1572) – ZINR).   1. **člen**   **(rok za izdajo predpisov)**  Minister, pristojen za finance, uskladi predpise iz petega odstavka 379. člena, petega odstavka 380. člena in petega odstavka 381. člena zakona najpozneje v šestih mesecih po uveljavitvi tega zakona.   1. **čle****n**   **(spremembi Zakona o finančni upravi)**  V Zakonu o finančni upravi (Uradni list RS, št. [25/14](https://www.uradni-list.si/glasilo-uradni-list-rs/vsebina/2014-01-0961), [39/22](https://www.uradni-list.si/glasilo-uradni-list-rs/vsebina/2022-01-0770), [14/23](https://www.uradni-list.si/glasilo-uradni-list-rs/vsebina/2023-01-0239), [47/24](https://www.uradni-list.si/glasilo-uradni-list-rs/vsebina/2024-01-1595) – odl. US in [104/24](https://www.uradni-list.si/glasilo-uradni-list-rs/vsebina/2024-01-3310) – ZDDV-1O) se v 49. členu v prvem odstavku 7. točka spremeni tako, da se glasi:  »7. podatke o plačilnih in drugih računih, odprtih v Republiki Sloveniji in zunaj nje,«.  V drugem odstavku se 17. točka spremeni tako, da se glasi:  »17. podatke o plačilnih in drugih računih, odprtih v Republiki Sloveniji in zunaj nje,«.   1. **člen**   **(prehodna določba glede drugega odstavka 270. člena zakona)**  Spremenjeni drugi odstavek 270. člena zakona se začne uporabljati 1. januarja 2027. Do začetka uporabe tega zakona se uporablja drugi odstavek 270. člena Zakona o davčnem postopku (Uradni list RS, št. [13/11](https://www.uradni-list.si/glasilo-uradni-list-rs/vsebina/2011-01-0553) – uradno prečiščeno besedilo, [32/12](https://www.uradni-list.si/glasilo-uradni-list-rs/vsebina/2012-01-1402), [94/12](https://www.uradni-list.si/glasilo-uradni-list-rs/vsebina/2012-01-3643), [101/13](https://www.uradni-list.si/glasilo-uradni-list-rs/vsebina/2013-01-3676) – ZDavNepr, [111/13](https://www.uradni-list.si/glasilo-uradni-list-rs/vsebina/2013-01-4127), [22/14](https://www.uradni-list.si/glasilo-uradni-list-rs/vsebina/2014-01-0832) – odl. US, [25/14](https://www.uradni-list.si/glasilo-uradni-list-rs/vsebina/2014-01-0961) – ZFU, [40/14](https://www.uradni-list.si/glasilo-uradni-list-rs/vsebina/2014-01-1619) – ZIN-B, [90/14](https://www.uradni-list.si/glasilo-uradni-list-rs/vsebina/2014-01-3647), [91/15](https://www.uradni-list.si/glasilo-uradni-list-rs/vsebina/2015-01-3571), [63/16](https://www.uradni-list.si/glasilo-uradni-list-rs/vsebina/2016-01-2685), [69/17](https://www.uradni-list.si/glasilo-uradni-list-rs/vsebina/2017-01-3269), [13/18](https://www.uradni-list.si/glasilo-uradni-list-rs/vsebina/2018-01-0544) – ZJF-H, [36/19](https://www.uradni-list.si/glasilo-uradni-list-rs/vsebina/2019-01-1628), [66/19](https://www.uradni-list.si/glasilo-uradni-list-rs/vsebina/2019-01-2928), [145/20](https://www.uradni-list.si/glasilo-uradni-list-rs/vsebina/2020-01-2544) – odl. US, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [39/22](https://www.uradni-list.si/glasilo-uradni-list-rs/vsebina/2022-01-0770) – ZFU-A, [52/22](https://www.uradni-list.si/glasilo-uradni-list-rs/vsebina/2022-01-1091) – odl. US, [87/22](https://www.uradni-list.si/glasilo-uradni-list-rs/vsebina/2022-01-2039) – odl. US, [163/22](https://www.uradni-list.si/glasilo-uradni-list-rs/vsebina/2022-01-4188), [109/23](https://www.uradni-list.si/glasilo-uradni-list-rs/vsebina/2023-01-3150) – odl. US, [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS,  100/24 in 40/25 – ZINR).   1. **člen**   **(sporočanje davčne številke države rezidentstva)**  Novi 252.e člen se glede obveznosti sporočanja davčne številke pri sporočanju podatkov v skladu z 248.a, 255.i in 255.p členom uporablja za davčna obdobja, ki se začnejo 1. januarja 2028 ali pozneje, glede obveznosti sporočanja davčne številke pri sporočanju podatkov v skladu s prvim odstavkom 248. člena pa za davčna obdobja, ki se začnejo 1. januarja 2030 ali pozneje.   1. **člen**   **(začetek veljavnosti)**  Ta zakon začne veljati 1. januarja 2026. |   **III. OBRAZLOŽITEV**  **K 1. členu**  S predlagano dopolnitvijo se v drugem odstavku 1. člena ZDavP-2 doda sklic na spremembo Direktive 2011/16/EU z Direktivo Sveta 2023/2226/EU in spremembo Direktive 2011/16/EU z Direktivo Sveta 2025/872/EU.  S predlogom sprememb in dopolnitev se v pravni red Republike Slovenije prenašata Direktiva Sveta 2023/2226/EU z dne 17. oktobra 2023 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (Direktiva 2023/2226/EU) in Direktiva Sveta 2025/872/EU z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja (Direktiva 2025/872/EU).  Direktiva 2011/16/EU je bila v zadnjih letih večkrat spremenjena. S temi spremembami so bile uvedene predvsem obveznosti poročanja, nato pa še sporočanje drugim državam članicam EU, ki se nanaša na finančne račune, vnaprejšnja davčna stališča s čezmejnim učinkom in na vnaprejšnje cenovne sporazume, poročila po posameznih državah, na čezmejne aranžmaje, o katerih se poroča, ter na dohodke, dosežene na digitalnih platformah. S temi spremembami se je tako razširil obseg avtomatične izmenjave podatkov.  Z Direktivo 2023/2226/EU in dopolnjeno prilogo I ter novo prilogo VI k Direktivi 2011/16/EU se na novo uvajata tudi obveznost poročanja ter avtomatična izmenjava informacij med davčnimi organi držav članic Evropske unije o transakcijah s kriptosredstvi. Z Direktivo 2023/2226/EU sta v pravni red Evropske unije prenesena okvir svetovne davčne preglednosti, ki ureja standardizirano avtomatično izmenjavo davčnih informacij o transakcijah s kriptosredstvi z jurisdikcijami rezidentstva davčnih zavezancev na letni ravni (v nadaljnjem besedilu: CARF), ki ga je skupaj z državami G20 pripravila Organizacija za gospodarsko sodelovanje in razvoj (v nadaljnjem besedilu: OECD), in spremenjeni OECD-standard avtomatične izmenjave informacij o finančnih računih (v nadaljnjem besedilu: CRS). CARF skupaj s komentarjem zajema pravila, ki se prenesejo v notranje pravo za zbiranje informacij od poročevalskih ponudnikov storitev kriptosredstev z vzpostavljeno avtomatično izmenjavo informacij z jurisdikcijami, ki izvajajo CARF. Spremenjeni CRS pa razširja obseg kriptosredstev na nova finančna sredstva, produkte in posrednike, ker pomenijo možno alternativo običajnim finančnim produktom, pri tem pa se prepreči podvajanje s poročanjem, kot je vključitev e-denarja in centralnobančne digitalne valute, predvidenim v CARF, in spremembe za izboljšanje rezultatov poročanja po CRS. Skupna pravila o poročanju bodo pripomogla tudi k ustvarjanju enakih konkurenčnih pogojev za ponudnike kriptosredstev. Preglednost dohodkov, ki jih pridobijo vlagatelji v kriptosredstva, bo prispevala k uspešnejšemu zagotavljanju enakih konkurenčnih pogojev med kriptosredstvi in bolj tradicionalnimi sredstvi.  Prav tako je z Direktivo 2023/2226/EU oblikovan jasen in harmoniziran okvir za zagotavljanje skladnosti, razširja se področje uporabe davčnih stališč s čezmejnim učinkom na premožne posameznike in v poročanje vključuje dohodek od neskrbniških dividend kot nove kategorije dohodka za izmenjavo informacij na področju obdavčevanja.  Z Direktivo 2025/872/EU se v zakonodajo EU vključujejo nove obveznosti glede davčne preglednosti mednarodnih skupin podjetij, ki temeljijo na globalnih pravilih OECD in G20 proti zmanjševanju davčne osnove in preusmerjanju dobička (BEPS). Cilj direktive je izvajanje drugega stebra te davčne reforme, ki uveljavlja globalno minimalno davčno stopnjo za velika podjetja. Gre za izvajanje obstoječih obveznosti iz 44. člena Direktive Sveta 2022/2523/EU z dne 14. decembra 2022 o zagotavljanju globalne minimalne davčne stopnje za mednarodne skupine podjetij in velike domače skupine v EU na način, ki je v celoti skladen z razvojem na svetovni ravni, v zvezi z obveznostmi glede vložitve enotnega informativnega obrazca za obračun povrhnjega davka.  Davčne informacije iz tega enotnega obrazca za obračun se bodo avtomatično izmenjale z davčnimi organi v ustreznih državah članicah, kar bo omogočilo oceno skladnosti in izračun povrhnjega davka kot razlike med dejansko davčno stopnjo in 15-odstotno minimalno davčno stopnjo. Slovenija je posebej naklonjena pravilom in postopkom, ki omogočajo, da se obveznost vložitve opravi samo enkrat za celotno mednarodno skupino podjetij.  Globalni minimalni davek, ki temelji na vzorčnih pravilih OECD za preprečevanje zmanjševanja davčne osnove, zagotavlja, da velika multinacionalna podjetja plačajo minimalno raven davka na svoj dohodek v vsaki jurisdikciji po globalni minimalni davčni stopnji 15 odstotkov za podjetja z letnim prihodkom nad 750 milijonov evrov.  Vzorčna pravila OECD za preprečevanje zmanjševanja davčne osnove, ki so bila v pravo Evropske unije prenesena z Direktivo o zagotavljanju globalne minimalne davčne stopnje za mednarodne skupine podjetij in velike domače skupine v EU (Direktiva Sveta 2022/2523/EU), so v slovenski pravni red prenesena z Zakonom o minimalnem davku, sprejetim konec leta 2023.  S tem zakonom je bil določen sistem proti zmanjševanju davčne osnove (odlivanju oziroma preusmerjanju dobičkov v jurisdikcije, kjer zanje velja zelo nizka ali ničelna obdavčitev) z zagotavljanjem, da mednarodne skupine podjetij in velike domače skupine plačajo minimalni davek na dohodek, ki nastane v vsaki jurisdikciji, kjer delujejo, s ciljem zagotovitve pravičnega, preglednega in stabilnega podjetniškega obdavčenja. Posredno sta bila cilj tudi odprava pretirane davčne konkurence in preprečevanje agresivnega davčnega načrtovanja.  Direktiva 2025/872/EU, katere cilj je zmanjšati breme poročanja za multinacionalke ter hkrati izboljšati pobiranje davkov in fiskalno integriteto v EU, določa okvir za izmenjavo informativnega obrazca za obračun povrhnjega davka med državami članicami EU in omogoča mednarodnim skupinam podjetij, da preidejo z lokalne vložitve obrazca za obračun na centralno (tj. obračun namesto vsakega subjekta v sestavi vloži krovni matični subjekt ali imenovani vložniški subjekt mednarodne skupine podjetij).  Direktiva 2025/872/EU pomeni pomemben napredek v boju proti izogibanju davkom in zmanjševanju davčne osnove s strani podjetij. Z vzpostavitvijo usklajenega okvira poročanja in preglednosti po vsej EU zagotavlja pošteno davčno konkurenco in podpira prizadevanja EU za okrepitev upravnega sodelovanja na področju davkov v okviru preglednejšega enotnega trga.  **K 2. členu**  S predlogom se določa izjema od pravil o razkritju podatkov, ki so davčna tajnost, glede pridobivanja davčne številke fizičnih oseb. Ta podatek bodo lahko državni in drugi organi pridobili tudi iz centralnega registra prebivalstva, ki ga vodi ministrstvo, pristojno za notranje zadeve, če bo tako določeno s področnim zakonom. Podatek o davčni številki se bo tako poleg iz davčnega registra lahko pridobival tudi iz CRP, vendar le, če bo tako določal zakon, ki določa tudi pristojnosti teh organov, za izvajanje katerih potrebujejo podatek o davčni številki. Podatek o davčni številki se namreč v CRP črpa iz davčnega registra, zato je, še posebej v primerih, kadar organ iz CRP že pridobiva podatek o osebnem imenu in naslovu, smiselno in gospodarno, da se tudi podatek o davčni številki pridobi iz CRP in tako ni potrebna povezava na davčni register, s čimer se zagotavljata gospodarnost in odprava upravnih bremen za organ.  Ob tem se s pogojevanjem zakonske določitve za pridobivanje davčne številke iz CRP zagotavlja skladnost z drugim odstavkom 23. člena Zakona o centralnem registru prebivalstva za pridobivanje podatka o davčni številki iz CRP, ki določa, da imajo uporabniki osebnih podatkov, ki imajo zakonsko podlago za pridobivanje podatkov, pa v zakonu nimajo konkretno opredeljenih podatkov, do katerih so upravičeni, pravico iz CRP dobiti samo te podatke: ime in priimek, kraj rojstva, leto rojstva, spol, državljanstvo, prebivališče in vrsta prebivališča.  **K 3. členu**  Za izplačevalce dohodka nerezidentom se določa obveznost poročanja določenih podatkov. Če se dohodek izplača fizični osebi, ki se šteje za nerezidenta v skladu z zakonom, ki ureja dohodnino, ter dosega redne dohodke, mora izplačevalec dohodka ob izplačilu zagotoviti tudi podatek o njegovi identifikacijski številki za davčne namene in državo rezidentstva. Če fizična oseba, ki se šteje za nerezidenta v skladu z zakonom, ki ureja dohodnino, prejema občasne dohodke in ima davčno številko, mora izplačevalec dohodka ob izplačilu zagotoviti poleg davčne številke tudi podatek o njegovi identifikacijski številki za davčne namene in državo rezidentstva.  Za obveznost sporočanja davčne številke se določa prehodno obdobje, in sicer bo davčno številko oziroma številko za davčne namene treba sporočati za poročevalna obdobja od 1. januarja 2028, kar se določa v prehodnih določbah.  **K 4. členu**  Veljavni ZDavP-2 v petem odstavku 51. člena določa, da morajo poslovni subjekti predlagati davčne obračune v elektronski obliki. Določitev obveznega predlaganja davčnih obračunov v elektronski obliki za zavezance, ki opravljajo dejavnost, je bila prvič določena z ZDavP-2 (Uradni list RS, št. 117/06). Elektronski, informatizirani način davčnim zavezancem omogoča, da ob vgrajenih logičnih in matematičnih kontrolah podatke za davčne namene pred oddajo davčnemu organu tudi sami preverjajo. S predlogom prvega odstavka novega 46.a člena se za pravne osebe, samostojne podjetnike posameznike in posameznike, ki samostojno opravljajo dejavnost, določa elektronsko vlaganje (še drugih) vlog prek sistema eDavki (na primer zahteve, pripombe, pritožbe).  Če zavezanec ne pošlje vloge na predpisani način, se kaznuje z globo.  Za večjo nedvoumnost predlagani drugi odstavek določa obveznost elektronskega poslovanja in uporabe informatiziranih vlog tudi v primeru, ko je pooblaščenec zavezanca za davek, ki je fizična oseba, poslovni subjekt. Obveznost vložitve vloge prek sistema eDavki pa ne velja za fizično osebo, ki sama vloži vlogo, čeprav jo v postopku sicer zastopa pooblaščenec, ki je poslovni subjekt (razen če je obveznost vložitve vloge prek sistema eDavki za fizične osebe določena z zakonom).  Predlagani tretji odstavek določa, da fizična oseba lahko vloži vlogo v elektronski obliki prek sistema eDavki, mora pa jo vložiti tako, kot je določeno z ZDavP-2 ali zakonom o obdavčenju. Za zavezance za davek, ki so fizične osebe, ne velja splošna obveznost vlaganja vlog v elektronski obliki, razen v izrecno določenih primerih (na primer sedmi odstavek zdaj veljavnega 326. člena ZDavP-2 – vložitev napovedi za odmero dohodnine od dobička iz odsvojitve vrednostnih papirjev in drugih deležev ter investicijskih kuponov, če je davčni zavezanec v zvezi s kapitalom opravil več kot deset transakcij; predlagani novi osmi odstavek 326. člena – vložitev napovedi za odmero dohodnine od obresti, napovedi za odmero dohodnine od dividend in napovedi za odmero dohodnine od obresti na denarne depozite, dosežene pri bankah in hranilnicah, ustanovljenih v Sloveniji in EU, če je davčni zavezanec v davčnem letu prejel več kot pet izplačil; deveti odstavek 57. člena ZDavP-2 – vložitev obračuna davčnega odtegljaja, če se fizična oseba šteje za plačnika davka; 26. člen Zakona o davku na motorna vozila – vložitev napovedi za odmero davka na motorna vozila). Dodatno je še določeno, da se mora fizična oseba pred vložitvijo vloge prijaviti v sistem elektronskega vročanja ter sporočiti in potrditi elektronski naslov, na katerega jo bo davčni organ dodatno informiral o odloženih dokumentih. Od davčnih zavezancev, ki so se prijavili v sistem vročanja, se pričakuje skrbnost glede preverjanja elektronskega predala. Davčni zavezanec od davčnega organa ne bo prejemal nepričakovanih dokumentov. Ker davčni zavezanec sam vloži davčno napoved, lahko predvideva, da bo v zvezi z napovedjo prejel od davčnega organa vabilo za dopolnitev vloge, odločbo o odmeri davka, če je prejel odločbo o odmeri davka, pa obveznosti ni poravnal v izpolnitvenem roku, pa lahko pričakuje sklep o davčni izvršbi. V času široke uporabe elektronskih komunikacijskih in digitalnih storitev se pričakuje, da je fizična oseba, ki se z vložitvijo vloge prijavlja v sistem elektronskega vročanja, tehnološko ozaveščena. Od te osebe se v času široke uporabe komunikacijskih storitev tudi pričakuje, da pregleduje svoj predal. Poleg tega pa je s prispelim dokumentom seznanjena tudi po elektronski pošti. Da se izključijo možnosti »fiktivnih« vročitev in da bo davčni organ davčnega zavezanca – fizično osebo dodatno informiral o odloženih dokumentih, sistem elektronskega vročanja zahteva, da fizična oseba potrdi elektronski naslov, ki ga je sporočila za namen elektronskega vročanja. Tako FURS ne dvomi, da bo fizična oseba prejela informacijo o odloženem dokumentu. Predlagatelj meni, da je predlagana ureditev z vidika davčnega zavezanca predvidljiva in mu zagotavlja zadostno pravno varnost. Fizična oseba se lahko po tem, ko se je prijavila v ta sistem in vložila elektronsko vlogo, iz sistema elektronskega vročanja kadar koli tudi odjavi, kar ureja 85.a člen ZDavP-2. To pomeni, da se lahko prijavi samo za določeno, konkretno davčno zadevo. Obveznost predhodne prijave v sistem elektronskega vročanja pa ne velja v primeru, če vlogo v elektronski obliki v imenu fizične osebe vlaga njen pooblaščenec.  S predlaganim četrtim odstavkom se določi, da lahko davčni zavezanci v primerih nedelovanja sistema eDavki oddajo vloge po ponovni vzpostavitvi delovanja sistema eDavki. V tem primeru se vloge štejejo za pravočasno oddane, kar pomeni, da davčnega zavezanca v tem primeru ne doletijo nobene posledice zamude zaradi neizpolnitve davčne obveznosti.  S predlogom novega 46.b člena se določi izjema od obveznega elektronskega vlaganja vlog prek sistema eDavki, določenim z novim 46.a členom. V utemeljenih primerih, ko bi bilo sporočanje podatkov v elektronski obliki nesorazmerno oteženo, bodo lahko davčni zavezanci – fizične osebe oddali podatke v papirni obliki. Gre za primere, ko bi bila elektronska predložitev podatkov za zavezanca ekonomsko ali osebno neprimerna oziroma neizvedljiva. To še posebej velja, če bi elektronsko sporočanje podatkov povzročilo znatne finančne stroške ali če zavezanec zaradi svojih osebnih znanj in zmožnosti ni ali je le deloma sposoben uporabljati možnosti elektronskega poslovanja (npr. če gre za nevešče ali starejše osebe).  **K 5. členu**  Veljavna ureditev četrtega odstavka 48. člena ZDavP-2, ki ureja odgovornost pravnih naslednikov in oseb, ki upravljajo premoženje zapustnika ali oseb, razglašenih za pogrešane oziroma opravilno nesposobne, določa, da se davčna obveznost ne prenaša na dediče in se odpiše, če na dan smrti zapustnika ne presega 80 evrov. Odpiše se tudi davčna obveznost v znesku, ki v skladu z drugim odstavkom tega člena presega davčno obveznost, ki jo morajo izpolniti dediči.  Zaradi ekonomičnosti vodenja postopka se predlaga zvišanje zneska za odpis na 200 evrov.  V primeru smrti davčnega zavezanca z dolgom nad 80 evrov je treba v primeru prenosa dolga na dediče pripraviti seznam izvršilnih naslovov in predlog državnemu odvetništvu, da izvede prijavo v zapuščinski postopek, preučiti sklep o dedovanju in oceniti vrednost premoženja, saj so dediči odgovorni le do višine vrednosti podedovanega premoženja, opraviti knjigovodski prenos dolga na dediče (v skladu s sklepom o dedovanju), dedičem poslati obvestilo o dolgu, opomin pred izvršbo in sklep o izvršbi. Pri predlogu za zvišanje zneska odpisa sta upoštevana okvirna urna postavka uslužbenca na FURS in državnega odvetnika, ter čas, potreben za izvedbo vseh navedenih aktivnosti.  **K 6. členu**  Ker se s predlaganim novim 85.b členom ZDavP-2 za zavezance, ki opravljajo dejavnost, uvaja splošna obveznost vlaganja vseh vlog (na primer obračunov davka, davčnih napovedi) prek sistema eDavki oziroma drugih informacijskih sistemov, je veljavni peti odstavek 51. člena ZDavP-2, ki določa, da mora davčni zavezanec, ki opravlja dejavnost, davčni obračun predložiti v elektronski obliki, nepotreben in se zato črta.  **K 7. členu**  Veljavni deveti odstavek 57. člena ZDavP-2 določa, da morata zavezanec za davek, ki opravlja dejavnost, in fizična oseba, ki se šteje za plačnika davka po dvanajstem odstavku 58. člena ZDavP-2, obračun davčnega odtegljaja predložiti v elektronski obliki. Ker se s predlaganim novim 46.a členom ZDavP-2 za zavezance, ki opravljajo dejavnost, uvaja splošna obveznost vlaganja vseh vlog (obveznost predlaganja obračunov davka že velja za te davčne zavezance, določena je v petem odstavku 54. člena, devetem odstavkom 57. člena idr.) prek sistema eDavki, se deveti odstavek 57. člena spremeni tako, da se v njem ohrani le še ureditev glede obveznega vlaganja obračuna davčnega odtegljaja v elektronski obliki za fizične osebe, ne pa več za poslovne subjekte. Gre za redakcijske popravke, saj se s predlogom ne spreminja vsebina veljavne ureditve, Glede obveznega vlaganja obračunov davčnega odtegljaja v elektronski obliki s strani fizičnih oseb je treba pojasniti, da Finančna uprava Republike Slovenije v dveh letih in pol od uveljavitve devetega odstavka 57. člena ZDavP-2 v zvezi s to obveznostjo elektronskega vlaganja obračunov s strani davčnih zavezancev – fizičnih oseb ni prejela nobenih vprašanj ali pripomb, in tudi niso bile izpostavljene nobene težave.  **K 8. členu**  Veljavna ureditev 75.a člena ZDavP-2 določa, da se davčni postopek lahko prekine tudi v primeru, kadar je zaradi ugotovitve dejanskega stanja treba opraviti poizvedbo pri pristojnih organih drugih držav in pristojnih organih za izmenjavo podatkov v skladu s četrtim delom tega zakona (slednji ureja mednarodno sodelovanje v davčnih zadevah). Davčni postopek se nadaljuje takoj po prejetju zaprošenih podatkov od organa zaprošene države.  S predlaganim črtanjem besedila, ki določa prekinitev v primeru mednarodnega sodelovanja v davčnih zadevah, se bo ta določba uporabila tudi pri mednarodnem sodelovanju v carinskih zadevah.  **K 9. členu**  Iz veljavnega drugega odstavka 85.a člena ZDavP-2 izhaja, da davčni organ vroča dokumente prek sistema eDavki tudi davčnim zavezancem, ki niso poslovni subjekti (torej fizičnim osebam), če se prijavijo v ta sistem ali predložijo davčno napoved ali drugo vlogo v elektronski obliki prek sistema eDavki in se v postopku vložitve vloge prijavijo v sistem elektronskega vročanja prek omenjenega sistema.  Z namenom večje pravne varnosti se jasneje določi, da davčni organ vroča dokumente prek sistema eDavki tudi drugim davčnim zavezancem (fizičnim osebam), če se prijavijo v sistem elektronskega vročanja. Davčni organ odloži dokument, ki ga je treba vročiti, v sistem eDavki in prek njega obvesti zavezanca za davek, da je prejel dokument, ki mu ga je treba vročiti. Če pa je davčni zavezanec ob prijavi v sistem elektronskega vročanja ali kasneje sporočil tudi elektronski naslov, pa davčni organ informativno sporočilo o elektronsko odloženem dokumentu pošlje tudi naelektronski naslov, ki ga je potrdil za namen elektronskega vročanja. S tem se dodatno varujejo davčni zavezanci, ki so fizične osebe, od katerih se lahko pričakuje normalna oziroma povprečna skrbnost glede preverjanja elektronskih predalov. V preostalem delu se v vsebino veljavne določbe ne posega in se tako ohranja ureditev, v skladu s katero davčni organ fizični osebi vroča vse dokumente prek sistema eDavki do odjave iz sistema elektronskega vročanja, ki se opravi prek sistema eDavki, o čemer mora biti davčni zavezanec ob prijavi v ta sistem tudi seznanjen. Zavezance se ne prijavi v sistem elektronskega vročanja že s samo prijavo v sistem eDavki. Sistem elektronskega vročanja je namreč ena od številnih storitev, ki jih omogoča sistem eDavki.  Z namenom zagotovitve večje pravne varnosti se dopolni še veljavni tretji odstavek tako, da se določi za dodatni pogoj glede pošiljanja informativnega sporočila o elektronsko odloženem dokumentu na elektronski naslov, ki ga je davčni zavezanec, ki je fizična oseba sporočil davčnemu organu za namen elektronskega vročanja. Davčni organ bo davčnega zavezanca - fizično osebo o odloženem dokumentu obvestil na elektronski naslov, ki ga je sporočil za ta namen davčnemu organu, le, če bo ta elektronski naslov za namen elektronskega vročanja še potrdil.    **K 10. členu**  Odločba o obročnem plačilu ali odlogu plačila davčnega dolga, izdana v postopkih na podlagi 101., 102. in 103. člena ZDavP-2, spreminja zapadlost že odmerjenih davčnih obveznosti. Veljavni prvi odstavek 87. člena ZDavP-2, ki določa nesuspenzivni učinek pritožbe zoper odmerno odločbo, za odločbo, ki podaljšuje zapadlost plačila odmerjenih davčnih obveznosti, ni neposredno uporabljiva. Zato se predlaga jasnejša določitev nesuspenzivnega učinka pritožbe tudi v zvezi z odločbo, s katero je bil odobren odlog ali obročno plačilo davka v skladu s 101., 102. in 103. členom ZDavP-2. Na tej podlagi bo jasno določeno, da mora davčni zavezanec plačati odloženo obveznost ali obroke davka, ki zapadejo v plačilo v času odločanja o pritožbi, v skladu z izdano odločbo o odlogu oziroma obročnem plačilu ne glede na vloženo pritožbo. Pravilo o nesuspenzivnem učinku pritožbe v tovrstnih primerih omogoči takojšnje učinkovanje in izvršitev odločbe, kar je predvsem v korist davčnega zavezanca, ki mu je z izpodbijano odločbo omogočeno poznejše plačilo.  V preostalem delu se vsebina 87. člena ne spreminja (le zaradi jasnosti se v drugem, tretjem in četrtem odstavku izrecno določi, da se ti nanašajo na pritožbo zoper odmerno odločbo).  **K 11. členu**  S predlagano določbo se določi postopek, po katerem davčni organ uveljavlja vračilo neupravičeno izvršenih vračil preveč plačane dohodnine v primeru, ko je bilo vračilo neupravičeno izvršeno po smrti zavezanca.  Na podlagi osmega odstavka 267. člena ZDavP-2 se akontacija dohodnine šteje za dokončni davek, če davčni zavezanec umre pred odpremo informativnega izračuna dohodnine (v nadaljnjem besedilu: IID). V praksi lahko pride do situacije, ko davčni organ zaradi neosveženih podatkov, ki jih prejme iz centralnega registra prebivalstva, ob sestavi IID nima podatka o smrti določenega davčnega zavezanca in mu zato odpremi informativni izračun dohodnine ter potem, ko IDD postane odločba, v zakonskem roku na plačilni račun vrne preveč plačani davek.  Ponudnik plačilnih storitev brez izrecne zakonske podlage ne more posegati v sredstva, ki so na računu stranke, v tem primeru umrlega davčnega zavezanca. V teh primerih mora davčni organ terjatev prijaviti v zapuščinski postopek, če pa je zapuščinski postopek že končan, se vračilo neupravičeno vrnjenih denarnih sredstev prisilno terja neposredno od dedičev po civilnopravni poti.  Zaradi ekonomičnosti uveljavljanja vračila neupravičeno izvršenih vračil in glede na dolgotrajnost sodnih postopkov ter rezultatov uspeha izterjave, se z novim šestim odstavkom predlaga, da se vračilo neupravičeno nakazanih sredstev na računu umrlega davčnega zavezanca neposredno zahteva od ponudnika plačilnih storitev.  Z novim sedmim odstavkom se predlaga, da mora ponudnik plačilnih storitev davčnemu organu sporočiti podatke o osebi, ki je dvignila denarna sredstva, če na računu, na katerega je bilo neupravičeno izvedeno vračilo preveč plačanega davka, ni več denarnih sredstev. Na podlagi prejetih podatkov bo davčni organ nato nadaljeval postopek uveljavljanja vračila neupravičeno izvršenih vračil preveč plačanih davkov zoper osebo, ki je razpolagala z denarnimi sredstvi.  **K 12. členu**  Predlaga se dopolnitev ureditve, ki določa obročno plačilo, tako, da se določi najmanjši znesek posameznega obroka, ki se sme odobriti davčnemu zavezancu, ki je fizična oseba. Najmanjši znesek znaša 20 evrov po posamezni vrsti davka. Določitev tega zneska je izraz ekonomičnosti vodenja postopkov in je primerljiva z ureditvijo obročnega plačila prekrškovnih terjatev na podlagi 18. člena Zakona o prekrških. Davčni organ bo vlogo za obročno plačilo obveznosti vsebinsko obravnaval le, če bo višina obveznosti dopuščala razdelitev na vsaj dva obroka, tako da bo vsak od njiju znašal najmanj 20 evrov (kar pomeni, da bo davčni zavezanec lahko predlagal obročno plačilo za obveznost v višini vsaj 40 evrov). V nasprotnem primeru bo davčni organ vlogo zavrgel brez preverjanja predpisanih pogojev. Če bo dana vloga za obročno plačilo za več vrst davka, bo davčni organ odobril obročno plačilo za tiste obveznosti po posamezni vrsti davka, ki bodo znašale vsaj 40 evrov, za druge obveznosti, ki ne bodo dosegale tega zneska, pa zahtevi davčnega zavezanca v tem delu ne bo odobreno.  FURS na podlagi podatkov iz davčnih evidenc zagotavlja, da v praksi ni zaznati primerov, ko bi davčni zavezanec dolgoval več različnih obveznosti v višini pod 40 evrov, hkrati pa bi celotni skupni dolg presegel ta znesek.  ZDavP-2 določa obročno plačilo in najnižje zneske obrokov za davek od premoženja na posest stavb in nadomestilo za uporabo stavbnega zemljišča. Na podlagi 387. člena ZDavP-2, ki je prenehal veljati, vendar se še uporablja, se davek od premoženja na posest stavb plačuje v trimesečnih obrokih. Če davek ne presega 200 eurov, se ta davek plačuje v dveh polletnih obrokih. Podobno velja za nadomestilo za uporabo stavbnega zemljišča, ki ga zavezanec plačuje v obrokih tako, kot velja za odmero davka od premoženja, razen če občinski odlok ne določa drugače (405. člen ZDavP-2, ki je prenehal veljati, vendar se še uporablja).  ZDavP-2 fizični osebi omogoča delni odpis ali odpis davka, če bi se s plačilom davčne obveznosti lahko ogrozilo preživljanje davčnega zavezanca in njegovih družinskih članov. Položaj zavezanca in oseb, ki jih mora davčni zavezanec preživljati, je deloma varovan z drugimi določbami ZDavP-2, vendar pa gre pri 101. členu ZDavP-2 predvsem za primere, s katerimi se varuje bivanjski položaj davčnega zavezanca in njegovih družinskih članov ter s tem uresničuje načelo socialne države.  Predlagatelj meni, da ni primerno, da se davčnemu zavezancu odpiše ali delno odpiše davek od nenapovedanih dohodkov, ki se ga odmeri na podlagi 68.a člena ZDavP-2, in davek v zvezi z navideznim pravnim poslom, izogibanjem ali zlorabo drugih predpisov (tretji in četrti odstavek 74. člena ZDavP-2). V teh primerih gre namreč za hujše izogibanje davčnim obveznostim in zlorabo v zvezi z izpolnjevanjem davčnih obveznosti, zato bi bil odpis v nasprotju z načelom pravičnosti. Zaradi tega se predlaga nov deseti odstavek. Ti davčni zavezanci bodo imeli še vedno možnost plačila davka v največ 24 mesečnih obrokih, če bodo izkazali ogroženost preživljanja (101. člen ZDavP-2), oziroma v največ treh mesečnih obrokih brez izkazovanja pogojev (drugi odstavek 103. člena ZDavP-2). Prav tako bodo imeli možnost plačila davka v največ 24 mesečnih obrokih ali odloga plačila za največ 24 mesecev, če bodo predložili ustrezni instrument zavarovanja (prvi odstavek 103. člena ZDavP-2).  **K 13. členu**  Predlaga se dopolnitev ureditve, ki določa obročno plačilo, tako, da se določi najmanjši znesek posameznega obroka, ki se sme odobriti davčnemu zavezancu, ki je poslovni subjekt. Najmanjši znesek znaša 200 evrov po posamezni vrsti davka. Določitev tega zneska je izraz ekonomičnosti vodenja postopkov in je primerljiva z ureditvijo obročnega plačila prekrškovnih terjatev na podlagi 18. člena Zakona o prekrških. Davčni organ bo vlogo za obročno plačilo obveznosti vsebinsko obravnaval le, če bo višina obveznosti dopuščala razdelitev na vsaj dva obroka, tako da bo vsak od njiju znašal najmanj 200 evrov (kar pomeni, da bo davčni zavezanec lahko predlagal obročno plačilo za obveznost v višini vsaj 400 evrov). V nasprotnem primeru bo davčni organ vlogo zavrgel brez preverjanja predpisanih pogojev. Če bo dana zahteva za obročno plačilo za več vrst davka, bo davčni organ odobril obročno plačilo za tiste obveznosti po posamezni vrsti davka, ki bodo znašale vsaj 400 evrov, za druge obveznosti, ki ne bodo dosegale tega zneska, pa zahtevi davčnega zavezanca v tem delu ne bo odobreno.  FURS na podlagi podatkov iz davčnih evidenc zagotavlja, da v praksi ni zaznati primerov, ko bi davčni zavezanec dolgoval več različnih obveznosti v višini pod 400 evrov, hkrati pa bi celotni skupni dolg presegel ta znesek.  ZDavP-2 določa obročno plačilo in najnižje zneske teh obrokov za davek od premoženja na posest stavb in nadomestilo za uporabo stavbnega zemljišča. Na podlagi 387. člena ZDavP-2, ki je prenehal veljati, vendar se še uporablja, se davek od premoženja na posest stavb plačuje v trimesečnih obrokih. Če davek ne presega 200 eurov, se ta davek plačuje v dveh polletnih obrokih. Podobno velja za nadomestilo za uporabo stavbnega zemljišča, ki ga zavezanec plačuje v obrokih tako, kot velja za odmero davka od premoženja, razen če občinski odlok ne določa drugače (405. člen ZDavP-2, ki je prenehal veljati, vendar se še uporablja).  **K 14. členu**  Obrazložitev je dana k predlagani dopolnitvi prvega odstavka 101. in prvega odstavka 102. člena ZDavP-2.  **K 15. členu**  Veljavni 105. člen ZDavP-2 ureja odpis davka po višini neplačanega davka. Določa, da se opravi odpis davka 31. januarja za prejšnje leto, če v plačilo dospeli davek po posamezni vrsti davka na dan 31. december ne preseže enega evra.  Predlaga se sprememba te določbe tako, da se odpis izvede glede na stanje celotnega zapadlega davčnega dolga, ki ga ima zavezanec za davek, ne pa več po posamezni vrsti davka. Smiselno enako se tudi glede ugotavljanja pogojev za začetek davčne izvršbe upošteva celotni zapadli dolg zavezanca za davek, in ne dolg glede na posamezno vrsto davka.  Veljavna ureditev drugega odstavka določa, da se odpis opravi 31. januarja za prejšnje leto. S predlagano spremembo se določi, da se odpis neplačanega davka po stanju na dan 31. december za prejšnje leto opravi v januarju (tj. najpozneje do 31. januarja) tekočega leta.  **K 16. členu**  V skladu z veljavno ureditvijo 106. člena ZDavP-2, ki ureja odpis davka pri postopkih zaradi insolventnosti in grozeče insolventnosti, davčni organ z dnem pravnomočnosti sklepa o končanju stečajnega postopka odpiše davek, ki ga v postopku stečaja ni bilo mogoče izterjati. Če se je nad davčnim zavezancem končal postopek osebnega stečaja, pa se davek, ki v postopku osebnega stečaja ni bil plačan, odpiše le na podlagi pravnomočnega sklepa sodišča o odpustu obveznosti. V tem primeru se odpis izvede z dnem pravnomočnosti sklepa o končanju postopka osebnega stečaja.  V primeru uveljavljanja terjatev v stečajnem postopku so potrebne številne aktivnosti. Tako je na primer treba pripraviti seznam izvršilnih naslovov in predlog državnemu odvetništvu, da izvede prijava terjatev v stečajni postopek, hkrati pa morata tako davčni organ kot tudi državno odvetništvo ves čas spremljati potek stečajnega postopka, pri čemer gre za dolgotrajne postopke, ki v večini primerov trajajo več let. Prijavljanje terjatev v nizkih zneskih v stečajni postopek je neekonomično, še zlasti ob upoštevanju dejstva, da je delež poplačila terjatev v okviru stečajnega postopka praviloma majhen. Zaradi ekonomičnosti se zato predlaga, da davčni organ zavezancu za davek še pred pravnomočnim stečajnega postopka odpiše davek, ki ob poteku roka za prijavo terjatev v stečajni postopek ne presega 200 eurov. To pomeni, da te terjatve (davki, ki v skupnem seštevku ne presegajo 200 evrov) v stečajni postopek ne bodo prijavljene in jih bo davčni organ v skladu s predlagano določbo odpisal po poteku roka za prijavo v stečajni postopek. Splošni rok za prijavo terjatve v stečajni postopek je po določbi drugega odstavka 59. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP) tri mesece od objave oklica o začetku stečajnega postopka. Če upnik ta rok zamudi, njegova terjatev v razmerju do stečajnega dolžnika preneha in sodišče zavrže prepozno prijavo terjatve (peti odstavek 296. člena ZFPPIPP).  Pri določitvi mejnega zneska za odpis (200 evrov) sta upoštevana okvirna urna postavka uslužbenca na FURS in državnega odvetnika, ter čas, potreben za izvedbo vseh navedenih aktivnosti, povezanih z uveljavljanjem terjatve v stečajnem postopku.  Glede davkov, ki presegajo znesek 200 evrov, se veljavna ureditev v ničemer ne spreminja. Terjatev iz naslova teh davkov bo tako kot doslej prijavljena v stečajni postopek in odpisana šele z dnem pravnomočnosti sklepa o končanju stečajnega postopka, če je v stečajnem postopku ne bo mogoče izterjati. Enako velja glede terjatev, ki jih v skladu s šestim odstavkom 296. člena ZFPPIPP ni treba prijaviti v stečajni postopek.[[2]](#footnote-3) Tudi te terjatve (ne glede na višino) bo davčni organ v primeru, če v okviru stečajnega postopka ne bodo poplačane, odpisal potem, ko bo stečajni postopek pravnomočno končan.  V skladu s predlagano spremembo tretjega odstavka se odpis davka, ki ne presega 200 evrov, izvede tudi, če gre za postopek osebnega stečaja nad davčnim zavezancem. Tudi v tem primeru bo davčni organ davek odpisal po poteku splošnega trimesečnega roka za prijavo terjatev v stečajni postopek. Razlog za odpis davka do višine 200 evrov je tudi v primeru osebnega stečaja enak zgoraj pojasnjenemu (ekonomičnost postopka), pri čemer velja dodati, da se večina postopkov osebnega stečaja konča z odpustom obveznosti, kar pomeni, da je večina davčnega dolga (z izjemo prednostnih in drugih terjatev, na katere odpust obveznosti v skladu s 408. členom ZFPPIPP ne učinkuje) ob koncu postopka osebnega stečaja odpisanega. Dolg, ki ni odpisan na podlagi sklepa o odpustu obveznosti, je po podatkih davčnega organa v postopku osebnega stečaja poplačan v zanemarljivem delu, prav tako pa je izterjava tega dolga po koncu stečajnega postopka praviloma neuspešna, saj dolžnik nima premoženja, iz katerega bi bilo mogoče dolg poplačati. Vse navedeno le še dodatno potrjuje ugotovitev, da prijavljanje terjatev v nizkih zneskih v postopek osebnega stečaja ni gospodarno.  Davek, ki presega znesek 200 evrov in v postopku osebnega stečaja ne bo plačan, bo (tako kot je to veljalo že po veljavni ureditvi) odpisan le na podlagi pravnomočnega sklepa sodišča o odpustu obveznosti, in sicer z dnem pravnomočnosti sklepa o končanju postopka osebnega stečaja.  V preostalem delu se vsebina 106. člena ne spreminja.  **K 17. členu**  S predlagano določbo se v veljavnem 110. členu ZDavP-2, ki ureja omejitev uporabe določb 101., 102. in 103. člena zakona, dodaja nova omejitev glede možnosti obročnega plačila oziroma odloga plačila davka.  ZDavP-2 zahtevkov davčnih zavezancev za obročno plačilo in odlog plačila davka po določbah 101., 102. in 103. člena ZDavP-2 med seboj ne izključuje, kar pomeni, da je lahko davčnemu zavezancu za isti davčni dolg dovoljeno večkratno obročno plačilo ali odlog plačila. Glede določitve odloga ali obročnega plačila davčnih obveznosti in števila obrokov oziroma trajanja odloga ima davčni organ pravico prostega preudarka.  Predlaga se omejitev obročnega plačila ali odloga plačila za davke, za katere je davčni organ istemu davčnemu zavezancu že dovolil obročno plačilo ali odlog plačila. Za isti davčni dolg se določi prepoved ponovnega odločanja o odlogu plačila ali obročnem plačilu po isti pravni podlagi ne glede na to, ali je bilo zavezancu prvotno odobreno obročno plačilo v največjem dovoljenem številu obrokov po posameznem členu ali ne.  **K 18. členu**  Po veljavni določbi prvega odstavka 140.a člena ZDavP-2 lahko davčni zavezanec, ki se strinja z ugotovitvami zapisnika, sestavljenega v postopku davčnega inšpekcijskega nadzora, predloži davčni obračun oziroma popravljeni davčni obračun, ter hkrati plača davek, ugotovljen v predloženem davčnem obračunu oziroma popravljenem davčnem obračunu (skupaj z obrestmi), v 20 dneh po vročitvi zapisnika. V skladu s predlagano spremembo, ki je v korist davčnim zavezancem, se navedeni rok podaljšuje na 30 dni in se s tem izenačuje z rokom za vložitev pripomb na zapisnik po 140. členu ZDavP-2.  **K 19. členu**  Pri predlagani spremembi gre za redakcijski popravek v veljavnem drugem odstavku 158. člena ZDavP-2, ki vsebuje sklic na napačno določbo. Pravilen je namreč sklic na šesti (in ne na četrti) odstavek tega člena.  **K 20. členu**  7. točka veljavnega 159. člena ZDavP-2 med prejemke, ki so izvzeti iz davčne izvršbe, uvršča sredstva za nego in pomoč, ki se v skladu z zakonom, ki ureja uveljavljanje pravic iz javnih sredstev, ne upoštevajo kot dodatek pri prejemniku tega prejemka. Pri predlagani spremembi gre le za redakcijski popravek, s katerim se napačna beseda »dodatek« v navedeni določbi nadomesti s pravilno besedo »dohodek«.  S predlagano novo 18. točko se določi, da so iz davčne izvršbe izvzeta denarna sredstva, prejeta iz naslova opravljanja dela v splošno korist po zakonu, ki ureja probacijo. Po določbi 2. člena Zakona o probaciji (ZPro) je probacija izvrševanje pogojne obsodbe z varstvenim nadzorstvom, dela v splošno korist kot načina izvršitve kazni zapora ali denarne kazni ter hišnega zapora na podlagi sodne odločbe po Kazenskem zakoniku, pogojnega odpusta z varstvenim nadzorstvom na podlagi odločbe komisije za pogojni odpust po Kazenskem zakoniku, dela v splošno korist v postopku poravnavanja ali pri odloženem pregonu, naloge odprave ali poravnave škode pri odloženem pregonu na podlagi sklepa ali sporazuma državnega tožilca po zakonu, ki ureja kazenski postopek. 23. člen ZPro, ki ureja izvrševanje dela v splošno korist, v petem odstavku določa, da stroške prevoza in malice krije oseba, ki opravlja delo v splošno korist, razen če je bila na dan sklenitve dogovora o opravljanju dela v splošno korist upravičenka do socialnovarstvenih prejemkov. Socialno šibkejše osebe so torej upravičene do povračila stroškov malice in prevoza, povezanih z opravljanjem dela v splošno korist. Ker gre za prejemke takšne vrste, da nanje po oceni predlagatelja ni mogoče poseči z davčno izvršbo, se v 159. členu ZDavP-2 dodaja nova 18. točka.  V skladu s predlagano novo 19. točko se krog denarnih prejemkov, ki so izvzeti iz davčne izvršbe, dodatno širi tudi na denarna sredstva, prejeta iz naslova povračila potnih stroškov v zvezi z uveljavljanjem zdravstvenih storitev po zakonu, ki ureja zdravstveno varstvo in zdravstveno zavarovanje. 39. člen Zakona o zdravstvenem varstvu in zdravstvenem zavarovanju (ZZVZZ) določa, da imajo zavarovane osebe pri uresničevanju pravic do zdravstvenih storitev pravico do povračila potnih stroškov, ki obsega prevozne stroške ter stroške prehrane in nastanitve med potovanjem in bivanjem v drugem kraju. Ker gre pri nakazilu teh stroškov za namenska sredstva, povezana z uresničevanjem pravice do zdravstvenega varstva iz 51. člena Ustave Republike Slovenije, se s predlagano določbo vzpostavlja zakonska podlaga za izvzetje tovrstnih prejemkov iz davčne izvršbe.  Skupno vsem prejemkom, izvzetih iz izvršbe, je, da to niso osnovni prejemki, kot sta plača in pokojnina, temveč so dodatni, praviloma nižji prejemki, ki jih upravičenci prejemajo za zadovoljevanje nekaterih potreb, in so večinoma socialni korektiv, ker gre zlasti za uresničevanje načela socialne države po 2. členu Ustave Republike Slovenije. Če bi bili ti prejemki lahko predmet izvršbe brez omejitev, bi bil njihov socialni in varstveni korektiv izničen.  **K 21. členu**  Za učinkovito izvedbo rubeža sefa se predlaga dopolnitev določbe 185. člena ZDavP-2, ki ureja rubež vsebine sefa.  Z novelo Zakona o plačilnih storitvah, storitvah izdajanja elektronskega denarja in plačilnih sistemih (ZPlaSSIED-A), ki je začela veljati 6. avgusta 2020, se je vzpostavil širši obseg podatkov v registru transakcijskih računov. V registru transakcijskih računov so tudi podatki o najemnikih sefov. Zato je bila pri AJPES v okviru eRTR vzpostavljena evidenca vseh najemnikov sefov, kar od letošnjega leta davčnemu organu omogoča pridobitev podatkov o dolžnikih, ki imajo najete sefe pri upravljalcih sefov.  Pridobivanje podatkov o dolžnikih, ki so najemniki sefa pri upravljalcih, je za davčni organ izjemnega pomena. V praksi dolžniki zato, da se izognejo izvršbi, svoje premoženje na različne načine skrivajo, med drugim tudi v sefih. Ocenjuje se, da bo možnost pridobitve podatkov o najetem sefu dolžnika v Sloveniji povečala število začetih postopkov davčne izvršbe na vsebino sefa.  Predlaga se, da se upravljalcu sefa lahko odredi, da dolžniku oziroma njegovi pooblaščeni osebi takoj (še pred vročitvijo sklepa o izvršbi dolžniku) onemogoči dostop do vsebine sefa, ker bi bil sicer ogrožen namen izvršbe.    Veljavna ureditev, po kateri davčni organ lahko zahteva od upravljalca sefa, da mu omogoči vpogled v sef (če tega na zahtevo davčnega organa ne stori dolžnik), v praksi ni izvedljiva, ker upravljalec sefa nima možnosti odpiranja sefa. S spremembo veljavne določbe se zato predlaga možnost (prisilnega) odprtja najetega sefa s strani uradne osebe davčnega organa ali z njene strani pooblaščene osebe ob prisotnosti predstavnika upravljalca sefa in dolžnika v primeru, če dolžnik na poziv davčnega organa ne omogoči vpogleda v sef. V skladu s predlagano določbo mora biti ob prisilnem odprtju sefa prisotna tudi ena priča, v primeru morebitne odsotnosti dolžnika pa je obvezna prisotnost dveh prič.  **K 22. členu**  S predlagano spremembo, ki odpravlja nejasnosti, se zagotavlja večja učinkovitost prodaje zarubljenih premičnin in s tem poplačila dolga v postopkih davčne izvršbe.  V skladu s prvim odstavkom 193. člena ZDavP-2 se premičnine, zarubljene po tem zakonu, prodajo na javni dražbi, s prodajo po dolžniku, z zbiranjem ponudb, neposredno pogodbo ali komisijsko prodajo. Način prodaje zarubljenih premičnin izbere davčni organ, pri čemer upošteva najugodnejši izid, ki ga bo lahko dosegel pri prodaji. Javna dražba se v skladu z določbo šestega odstavka 195. člena ZDavP-2 lahko izvede tudi kot spletna javna dražba.  Veljavni sedmi odstavek 197. člena ZDavP-2 določa, da mora davčni organ v primeru neuspešne druge javne dražbe zarubljeni predmet prodati na enega od drugih (zgoraj navedenih) načinov prodaje iz prvega odstavka 193. člena ZDavP-2. Obstoječa določba je nejasna, saj dolžniki ali možni kupci določbo razlagajo tudi tako, da po neuspešni prodaji na drugi javni dražbi (klasični ali spletni) davčni organ kot načina prodaje ne sme več izbrati javne dražbe, temveč le enega od drugih načinov prodaje (ne glede na oceno o pričakovanem izidu prodaje), kar pa ob upoštevanju razlogov, pojasnjenih v nadaljevanju, ni ustrezno.    Po navedbah davčnega organa je najučinkovitejši način prodaje spletna javna dražba. Gre za novejši način prodaje, ki ga je Finančna uprava Republike Slovenije začela izvajati v letu 2022 in je bistveno učinkovitejši od drugih načinov prodaje zarubljenih predmetov. S spletno prodajo se prepreči morebitno vnaprejšnje dogovarjanje med dražitelji na javnih dražbah o postopanju na javni dražbi oziroma ob nakupu posameznih predmetov (kupci so namreč seznanjeni z zakonsko možnostjo, da se premičnine na drugi dražbi prodajajo ceneje in se ocenjena vrednost na drugi dražbi lahko zniža do 50 odstotkov). Tako so pri »klasični« javni dražbi pogosti dogovori potencialnih kupcev, da na prvi dražbi ne bodo dražili, ali pa bo eden od njih ponudil nesorazmerno visoko ceno, nato pa kupnine ne bo plačal, preostali sodelujoči pa ponudbe sploh ne podajo (kljub temu, da s tem izgubijo pravico do vračila varščine).  Spletna prodaja omogoča večjo dosegljivost javnih dražb širokemu krogu možnih kupcev z območja celotne države in iz tujine. Če gre za premičnine manjših vrednosti, se namreč možnim kupcem pogosto ne izplača udeležba na »klasični« javni dražbi v bolj oddaljenem kraju, saj stroški udeležbe na javni dražbi dosegajo ali celo presegajo kupnino. Na podlagi izvedenih spletnih javnih dražb davčni organ ugotavlja, da ta način prodaje zagotavlja višje kupnine v primerjavi z drugimi načini prodaje, saj se premičnine v povprečju prodajo za 40 odstotkov višjo ceno od izklicne.  V prid izvajanju spletnih prodaj je tudi dejstvo, da se spletna prodaja izvede samodejno, brez sodelovanja pooblaščenih oseb davčnega organa, kar je glede na kadrovski primanjkljaj in zmanjševanje kadrovskih virov na področju izvršbe izjemnega pomena. Za razliko od spletne prodaje, ki se torej izvede brez sodelovanja pooblaščene osebe davčnega organa, pri »klasični« javni dražbi sodeluje v povprečju od tri do pet izterjevalcev.  Od začetka izvajanja spletnih javnih dražb (maj 2022) je bilo kar 96 odstotkov vseh prodaj izvedenih s spletno javno dražbo.  Glede na vse navedeno se določba veljavnega sedmega odstavka 197. člena ZDavP-2 spremeni tako, da bo iz nje jasno in nedvoumno izhajalo, da se lahko zarubljeni predmeti v primeru neuspešne prodaje na drugi javni dražbi prodajo na katerega koli od predpisanih načinov prodaje, tudi na (ponovni) javni dražbi (»klasični« ali spletni).  **K 23. členu**  179. člen ZDavP-2 določa, da se davčna izvršba na premičninah dolžnika opravi z rubežem, cenitvijo in prodajo premičnin. Davčni organ pridobi zastavno pravico na zarubljenih premičninah z rubežem, pri čemer se rubež premičnin, ki se vpisujejo v register neposestnih zastavnih pravic in zarubljenih premičnin, opravi z vpisom v ta register (tretji odstavek 188. člena ZDavP-2). Rubež premičnin, ki se vpisujejo v slovenski ladijski register ali register zrakoplovov Republike Slovenije, se opravi z vpisom sklepa o izvršbi v ta register (šesti odstavek 188. člena ZDavP-2).  V praksi se lahko zgodi, da je ista premičnina obremenjena z več zastavnimi pravicami v korist različnih zastavnih upnikov. V tem primeru se vrstni red njihovega poplačila določa po času nastanka zastavne pravice (glej tudi 136. člen Stvarnopravnega zakonika). Če ima davčni organ na premičnini, ki je predmet izvršbe, zastavno pravico z najboljšim vrstnim redom, to pomeni, da se poplača iz njene vrednosti pred vsemi drugimi zastavnimi upniki s slabšim vrstnim redom. Pri tem pa ZDavP-2 ne določa, kakšen je učinek prisilne prodaje premičnine v postopku davčne izvršbe na zastavne pravice drugih upnikov, ki s prodajo in unovčitvijo predmeta zavarovanja niso bili poplačani oziroma niso bili poplačani v celoti. Glede na veljavne določbe ZDavP-2 kupec premičnine, ki je bila kupljena v postopku davčne izvršbe, ne pridobi prosto vseh bremen (neobremenjeno s pravicami tretjih), zato je odvisen od volje upnikov s slabšim vrstnim redom, od katerih mora zahtevati izbris njihovih zastavnih pravic.  Zakon o izvršbi in zavarovanju (ZIZ), v nasprotju z ZDavP-2 za postopek sodne izvršbe izrecno določa, da kupec pridobi stvar prosto vseh bremen in postane lastnik stvari tudi v primeru, ko dolžnik ni bil njen lastnik (sedmi odstavek 96. člena ZIZ). Navedena določba varuje učinkovitost izvršbe tako, da možnega kupca obvaruje pred zahtevki iz pravnih napak. Hkrati pa ZIZ izvršitelja tudi pooblašča, da po opravljeni prodaji opravi izbris vseh bremen in prepovedi na prodani premičnini ter vpis novega lastnika, če se lastninska pravica vpisuje v register (drugi odstavek 96. člena ZIZ). Podobno je varstvo kupca urejeno tudi v stečajnem postopku. Iz prvega odstavka 342. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP) tako izhaja, da s plačilom kupnine prenehajo pravice tretjih na premoženju, ki je predmet prodajne pogodbe, in sicer: 1. zastavna pravica ali hipoteka in zemljiški dolg, 2. pravica do prepovedi odtujitve in obremenitve ter 3. nekatere osebne služnosti, stvarno breme ali stavbna pravica. Zastavne pravice, ki se vpisujejo v register neposestnih zastavnih pravic in zarubljenih premičnin, se po opravljeni prodaji iz tega registra izbrišejo (glej četrti odstavek 342. člena ZFPPIPP v povezavi z drugim in tretjim odstavkom istega člena).  Glede na navedeno se po vzoru zgoraj navedenih določb ZIZ in ZFPPIPP uredi varstvo kupca tudi v postopku davčne izvršbe, in sicer tako, da se izrecno določi, da kupec pridobi premičnino, ki je bila prodana v skladu s 193. členom ZDavP-2 (na javni dražbi, s prodajo po dolžniku, z zbiranjem ponudb, neposredno pogodbo ali komisijsko prodajo), prosto vseh bremen in postane njen lastnik tudi v primeru, ko dolžnik ni bil njen lastnik. Če je bila predmet prodaje premičnina, ki se vpisuje v register iz drugega ali šestega odstavka 188. člena ZDavP-2 (register neposestnih zastavnih pravic in zarubljenih premičnin, slovenski ladijski register, register zrakoplovov Republike Slovenije), se v skladu s predlaganim drugim odstavkom po opravljeni prodaji opravi izbris vseh bremen in prepovedi na prodani premičnini iz ustreznega registra.  **K 24. členu**  S predlogom se spreminja oziroma dopolnjuje 243.a člen ZDavP-2, ki opredeljuje izraze, uporabljene v II. poglavju četrtega dela ZDavP-2.  Dopolnjena 6. točka člena opredeljuje izraz avtomatična izmenjava podatkov, pri čemer se jasneje določa, kdaj se šteje, da so podatki na voljo davčnemu organu.  Dopolnjena 7. točka dopolnjuje opredelitev izraza vnaprejšnje davčno stališče s čezmejnim učinkom.  Z dodano novo 17. točko je opredeljen izraz dohodek od neskrbniških dividend. To je dividenda ali drug dohodek, ki se obravnava kot dividenda v državi članici plačnika in se izplača ali pripiše na račun, ki ni skrbniški račun, kot je opredeljen v pododstavku C(3) oddelka VIII Priloge I Direktive 2011/16/EU.  Z dodano novo 18. točko je opredeljen produkti življenjskih zavarovanj, ki niso zajeti v drugih pravnih instrumentih v EU o izmenjavi informacij in v drugih podobnih ukrepih, in sicer so to zavarovalne pogodbe, pri katerih se sredstva po pogodbi izplačajo ob smrti imetnika police, razen zavarovalnih pogodb z odkupno vrednostjo, za katere velja poročanje v skladu z oddelkom I Priloge I Direktive 2011/16/EU.  Z dodano novo 19. točko je opredeljen izraz stranka v zvezi s čezmejnim aranžmajem, o katerem se poroča. Stranka v zvezi s čezmejnim aranžmajem, o katerem se poroča, je vsak posrednik ali ustrezni davčni zavezanec, ki od posrednika, ki ga zavezuje varovanje zakonsko predpisane poklicne skrivnosti v zvezi s čezmejnim aranžmajem, o katerem se poroča, prejme storitve, vključno s pomočjo, svetovanjem, usmerjanjem ali navodili.  Z dodano novo 20. točko je opredeljen izraz identifikacijska storitev, ki pomeni elektronski postopek, ki ga država članica EU ali EU brezplačno da na voljo poročevalskemu operaterju platforme za identifikacijo prodajalca in države, v kateri je prodajalec rezident.  **K 25. členu**  S tem členom se predlagajo spremembe in dopolnitve 248. člena ZDavP-2, ki določa avtomatično izmenjavo podatkov.  Z novo peto alinejo prvega odstavka je določeno, da pristojni organ z avtomatično izmenjavo podatkov sporoči pristojnemu organu druge države članice EU podatke o dohodkih od neskrbniških dividend, razen dohodkov od dividend, ki so oproščeni davka od dohodkov pravnih oseb v skladu z 71. členom Zakona o davku od dohodkov pravnih oseb (ZDDPO-2). Gre za sporočanje informacij o dohodkih od neskrbniških dividend (na primer dividend, ki jih družba, ki je rezidentka ene države članice EU, izplača s tekočega, neskrbniškega bančnega računa svojemu delničarju, ki je rezident druge države članice EU). V skladu z Direktivo 2011/16/EU neskrbniške dividende niso ločena kategorija dohodka avtomatične izmenjave informacij, zato v primeru, da država članica EU, v kateri je družba rezidentka, takih informacij ne izmenja z državo članico EU, v kateri je rezident davčni zavezanec, so ti dohodki neobdavčeni.  S spremembo tretjega odstavka se določa obveznost pristojnega organa, da z avtomatično izmenjavo podatkov sporoči pristojnemu organu druge države članice EU podatke o računih, o katerih se poroča, ki jih je prejel od poročevalskih finančnih institucij Slovenije. S spremembo 1., 2. in 6. točke je v skladu s spremenjeno Prilogo I Direktive 2011/16/ EU določeno, da poročevalske finančne institucije Slovenije pristojnemu organu sporočijo dodatne podatke v zvezi z vsakim računom, o katerem se poroča. Enako velja za dodano 7. točko, ki določa obveznost poročevalske finančne institucije, da v primeru kakršnega koli lastniškega deleža v investicijskem subjektu, ki je pravna ureditev, poroča tudi o vlogi ali vlogah, na podlagi katerih je oseba, o kateri se poroča, imetnik lastniškega deleža. Investicijski subjekt, ki je pravna ureditev v Republiki Sloveniji, vključuje subjekte, ki so kot takšni opredeljeni v 38. členu Zakona o upravljalcih alternativnih investicijskih skladov (Uradni list RS, št. [32/15](https://www.uradni-list.si/glasilo-uradni-list-rs/vsebina/2015-01-1326), [77/18](https://www.uradni-list.si/glasilo-uradni-list-rs/vsebina/2018-01-3754), [161/21](https://www.uradni-list.si/glasilo-uradni-list-rs/vsebina/2021-01-3059) in [101/22](https://www.uradni-list.si/glasilo-uradni-list-rs/vsebina/2022-01-2541) – ZOAIS), kot so: družbe za upravljanje, ki upravljajo kolektivne naložbene podjeme za vlaganja v prenosljive vrednostne papirje (vzajemni skladi in krovni skladi, ki nimajo pravne subjektivitete), upravljalci alternativnih investicijskih skladov, ki upravljajo alternativne investicijske sklade (AIS) brez pravne subjektivitete, in alternativni investicijski skladi s pravno subjektiviteto.    **K 26. členu**  S predlagano dopolnitvijo 248.a člena ZDavP-2 se določa obveznost sporočanja informacij o vnaprejšnjem davčnem stališču s čezmejnim učinkom, ki se nanaša na fizično osebo in je bilo izdano, spremenjeno ali podaljšano po 1. januarju 2026, in znesek transakcije ali niza transakcij iz vnaprejšnjega davčnega stališča s čezmejnim učinkom presega 1.500.000 eurov ali znesek v drugi valuti, ki je najmanj enakovreden 1.500.000 eurom, če je ta znesek naveden v posameznem davčnem stališču, ali vnaprejšnje davčno stališče s čezmejnim učinkom določa, da je fizična oseba rezident za davčne namene v Republiki Sloveniji. Prav tako se določajo primeri, ki so izvzeti iz poročanja, in opredelitev skupne osnovne vrednosti iz vnaprejšnjega davčnega stališča. Obveznost poročanja velja za izdana, spremenjena ali obnovljena stališča, ki jim je bila podaljšanja veljavnost po 1. 1. 2026. Če je bilo to vnaprejšnje davčno stališče izdano pred dnem začetka veljavnosti tega zakona in je bilo po 1. januarju 2026, torej po uveljavitvi tega zakona, spremenjeno ali je bila podaljšana veljavnost, pristojni organ zagotovi tudi informacije o vnaprejšnjem davčnem stališču, ki se nanaša na fizične osebe.  **K 27. členu**  S spremembo 248.c člena ZDavP-2, ki ureja avtomatično izmenjavo podatkov o čezmejnih aranžmajih, o katerih se poroča, se v skladu z odločitvijo Sodišča EU, ki je v sodbi C-694/20 odločilo, da je peti odstavek 8.ab člena Direktive Sveta 2011/16/EU v delu neveljaven (glej obrazložitev k predlogu za spremembo 255.s člena ZDavP-2), se jasno določa, da se sporočijo identifikacijski podatki, razen podatki o osebah, ki so oproščene obveznosti poročanja zaradi varovanja zakonsko predpisane poklicne skrivnosti.  Jasneje se določa tudi, da povzetek vsebine čezmejnega aranžmaja vsebuje vse druge informacije, ki bi lahko koristile pristojnemu organu pri oceni morebitnega davčnega tveganja.  **K 28. členu**  S predlagano dopolnitvijo 248.č člena ZDavP-2, ki ureja sporočanje podatkov s strani pristojnega organa, se določa, da v primeru, ko se poročevalski operater platforme za ugotavljanje identitete in davčnega rezidentstva prodajalca opira na neposredno potrditev identitete in rezidentstva prodajalca z uporabo identifikacijske storitve, ki jo je dala na voljo država članica EU ali EU, državi članici EU izdajateljici identifikatorja identifikacijske storitve ni treba sporočiti informacij iz 3., 4., 5,. 6. in 7. točke drugega odstavka 248.č člena.  **K 29. členu**  248.d člen  Z novim 248.d členom se ureja avtomatična izmenjava podatkov, ki jih sporočajo poročevalski ponudniki storitev v zvezi s kriptosredstvi, ki so jih izvedli za uporabnike kriptosredstev, o katerih se poroča.  Pristojni organ z avtomatično izmenjavo pristojnemu organu države članice, v kateri je uporabnik kriptosredstev, o katerem se poroča, sporoči določene podatke o vsaki osebi, o kateri se poroča. Sporočanje se izvede v devetih mesecih po koncu koledarskega leta, na katerega se nanašajo zahteve glede poročanja. Prve informacije se sporočijo za koledarsko leto ali drugo ustrezno poročevalsko obdobje po izteku roka za poročanje ponudnikov storitev v zvezi s kriptosredstvi, ki je določen na dan 31. maj v letu po poročevalnem obdobju. V poročanje so vključeni podatki o osebi, o kateri se poroča, in vrsti kriptosredstva, o katerem se poroča, v zvezi s katerim je poročevalski ponudnik storitev v zvezi s kriptosredstvi opravil transakcije, o katerih se poroča. Za lažjo avtomatično izmenjavo podatkov in učinkovitejšo rabo virov se sporočanje izvede z uporabo standardnega elektronskega obrazca v osrednjo podatkovno zbirko, vzpostavljeno pri Evropski komisiji prek obstoječega skupnega komunikacijskega omrežja (v nadaljnjem besedilu: omrežje CCN), ki ga je razvila Evropska komisija.  248.e člen  S tem členom se določa avtomatična izmenjava informacij v zvezi z informativnim obrazcem za obračun povrhnjega davka med državami članicami EU v skladu z obveznostjo vložitve informativnega obrazca za obračun povrhnjega davka na podlagi 65. člena ZMD. Informativni obrazec za obračun povrhnjega davka je določen v oddelku IV Priloge VII Direktive 2011/16/EU.  248.f člen  S tem členom se določajo sodelovanje pri popravkih informativnega obrazca za obračun povrhnjega davka zaradi očitnih napak med državami članicami EU in roki za sporočanje informacij, ki niso bile poslane.  **K 30. členu**  V skladu s predlagano spremembo 252. člena ZDavP-2, ki ureja varovanje in razkritje podatkov, ki se obravnavajo kot davčna tajnost, se bodo lahko pridobljeni podatki uporabili tudi za ocenjevanje davčne zakonodaje. S spremembo prve alineje drugega odstavka se tako razširja obseg osnovnih namenov uporabe. S spremembo tretjega odstavka se med namene uporabe dodaja boj proti pranju denarja in financiranju terorizma.  Določa se tudi uporaba podatkov brez dovoljenja za kateri koli namen v povezavi z omejevalnimi ukrepi, ki jih EU sprejme na podlagi 215. člena Pogodbe o delovanju EU.  Podaljšuje se tudi rok za odgovor pristojnega organa glede strinjanja z nadaljnjim sporočanjem podatkov.  **K 31. členu**  S predlogom spremembe 252.a člena ZDavP-2, ki določa obveznost obveščanja o obdelavi podatkov, se ta obveznost poleg poročevalskih finančnih institucij, posrednika, poročevalskega operaterja platforme določi še za poročevalskega ponudnika storitev v zvezi s kriptosredstvi. Slednji mora pred zbiranjem in pošiljanjem informacij iz 255.au člena zakona obvestiti vsakega zadevnega posameznika, o katerem se poroča, da se bodo z njim povezane informacije zbirale in pošiljale v skladu s tem delom zakona, ter mu zagotoviti vse informacije o načinu uveljavljanja svojih pravic glede varovanja svojih podatkov.  **K 32. členu**  252.č člen  Z novim 252.č členom se določa obveznost davčnega zavezanca, da vodi posebne evidence, potrebne za zagotovitev pravilnega izpolnjevanja obveznosti iz II. poglavja četrtega dela ZDavP- 2, in jih hrani pet let od zadnjega dne roka za sporočanje podatkov. V teh evidencah se vodijo podatki, ki jih morajo poročevalci obdobno sporočati v skladu z 255.b, 255.č, 255.i, 255.p, 255.ž, 255.aa členom ZDavP-2. Gre za evidence, ki se vodijo poleg evidenc iz 31. člena ZDavP-2.  252.d člen  Z novim 252.d členom se določajo upravljavci pri obdelavi podatkov, pridobljenih z avtomatično izmenjavo podatkov. Po predlogu se poročevalske finančne institucije, posredniki, poročevalski operaterji platform, poročevalski ponudniki storitev v zvezi s kriptosredstvi in pristojni organ štejejo za upravljavce, ki delujejo samostojno ali skupaj. Poročevalske finančne institucije, posredniki, poročevalski operaterji platform, poročevalski ponudniki storitev v zvezi s kriptosredstvi ali pristojni organi držav članic EU so upravljavci podatkov po Uredbi (EU) 2016/679, – Splošni uredbi o varstvu podatkov. Dva ali več teh upravljavcev, ki skupaj določijo namene in načine obdelave osebnih podatkov, se štejejo za skupne upravljavce. Pristojni organi držav članic EU se na primer štejejo za skupne upravljavce osrednje podatkovne zbirke, saj so se skupaj dogovorili o osebnih podatkih, ki jih je treba obdelati, in načinu obdelave. Izraze upravljavec, skupni upravljavci in obdelovalec podatkov določa Splošna uredba o varstvu podatkov. Evropska komisija obdeluje osebne podatke v imenu skupnih upravljavcev, pri čemer je sama obdelovalec podatkov v skladu s Splošno uredbo o varstvu podatkov in Uredbo 2018/1724/EU (Uredba o varstvu posameznikov pri obdelavi osebnih podatkov v institucijah, organih, uradih in agencijah Unije). Medsebojne pravice in obveznosti uredijo upravljavci in obdelovalci s pogodbo med upravljavci in obdelovalcem.  252.e člen  Z novim 252.e členom se določa obveznost za posrednike oziroma poročevalce, da v sporočanje podatkov po 255.i (izmenjava poročil po državah po DAC4) in 255.p členu (poročanje operaterjev spletnih platform po (DAC6)) vključijo davčno številko posameznikov in subjektov, ki jo je izdala država članica rezidentstva.  V drugem odstavku se določa obveznost sporočanja davčne številke, ki jo je izdala država članica rezidentstva v primerih iz prvega odstavka 248. člena ZDavP-2 (DAC1) in 248.a člena ZDavP-2 (davčna stališča – DAC3).  252.f člen  Z novim 252.f členom se določa obveznost pristojnega organa, da evidence o informacijah, prejetih z avtomatično izmenjavo informacij v skladu z 248.aa do 248.e členom zakona hrani pet let po dnevu prejema teh informacij.  **K 33. členu**  S predlagano spremembo 255.č člena ZDavP-2, ki določa podatke, ki jih poročajo poročevalske finančne institucije, se v skladu s spremenjeno Prilogo I Direktive 2011/16/ EU določajo informacije, ki jih v zvezi z vsakim računom, o katerem se poroča, sporočajo poročevalske finančne institucije Slovenije pristojnemu organu. Dodatni podatki, ki so vključeni v poročanje, so: vloga ali vloge obvladujoče osebe subjekta ter imetnikov lastniškega deleža v investicijskem subjektu, ali gre za že obstoječi račun ali nov račun, ali je bilo pridobljeno veljavno samopotrdilo imetnika računa, ali je račun skupni račun in število imetnikov skupnega računa ter vrsta finančnega računa.  Spremenjena Priloga I Direktive 2011/16/ EU, ki v celoti upošteva spremembe CRS, ki ga je OECD prvič objavil leta 2014 in katerega namen je spodbujanje davčne preglednosti v zvezi s finančnimi računi v tujini, obseg kriptosredstev širi na nekatere produkte elektronskega denarja in centralnobančne digitalne valute. Prvi celoviti pregled CRS, ki je bil pripravljen skupaj s CARF, je prinesel spremembe, da se obseg kriptosredstev razširi na nova finančna sredstva, produkte in posrednike, ker pomenijo možno alternativo običajnim finančnim produktom, pri tem pa se prepreči podvajanje s poročanjem, predvidenim v CARF. Narejene so bile tudi dodatne spremembe za izboljšanje poročanja po CRS, med drugim z uvedbo podrobnejših zahtev glede poročanja, s krepitvijo postopkov dolžne skrbnosti, uvedbo nove le izbirne kategorije neporočevalske finančne institucije za investicijske subjekte, ki so prave neprofitne organizacije, in z oblikovanjem nove kategorije izključenega računa za račune za vplačilo kapitalskega vložka. Prav tako so bile v komentar k CRS na več mestih vključene dodatne podrobnosti za večjo doslednost pri uporabi CRS ter za vključitev že objavljenih pogostih vprašanj in razlagalnih smernic. Zaradi CARF so bile narejene tudi spremembe, ki zagotavljajo, da so neposredne naložbe v kriptosredstva z izvedenimi finančnimi instrumenti in naložbenimi nosilci zdaj zajete v CRS. Narejene so bile tudi spremembe za izboljšanje delovanja CRS na podlagi pridobljenih izkušenj držav in podjetij v več kot 100 jurisdikcijah, ki izvajajo CRS, vključno z okrepitvijo zahtev glede dolžne skrbnosti ter poročanja in uvedbo izjeme za prave neprofitne organizacije.  **K 34. členu**  Spremenjeni prvi odstavek 255.g.člena upošteva spremenjeno določbo 7.a člena Direktive 2011/16/ EU, ki določa, da države članice EU zagotovijo, da subjekti in računi, ki se obravnavajo, kot je ustrezno, kot neporočevalske finančne institucije in izključeni računi izpolnjujejo vse zahteve, navedene v oddelku VIII, pododstavek B.1, točka (c), in pododstavku C.17, točka (g) Priloge I ter zlasti, da status finančne institucije kot neporočevalske finančne institucije ali status računa kot izključenega računa ni v nasprotju z nameni Direktive 2011/16/ EU.  **K 35. členu**  Predlagana sprememba 255.s člena ZDavP-2 določa obveznost posrednika, da mora v primeru, če se sklicuje na poklicno skrivnost, o tem nemudoma pisno obvestiti svojo stranko, če je ta posrednik, oziroma če ni takega posrednika, je stranka davčni zavezanec, ter jo obvestiti tudi o njeni obveznosti poročanja iz 255.š člena ZDavP-2.  Določba se spreminja zaradi odločitve Sodišča EU, ki je v sodbi C-694/20 odločilo, da je člen 8ab(5) Direktive Sveta 2011/16/EU glede na člen 7 Listine Evropske unije o temeljnih pravicah neveljaven v delu, v katerem uporaba tega člena s strani držav članic EU povzroči, da mora odvetnik, ki deluje kot posrednik v smislu člena 3, točka 21, te direktive, kakor je bila spremenjena, kadar je zaradi poklicne skrivnosti, k varovanju katere je zavezan, oproščen obveznosti poročanja, določene v prvem odstavku 8.ab člena navedene direktive, kakor je bila spremenjena, brez odlašanja katerega koli drugega posrednika, ki ni njegova stranka, uradno obvestiti o obveznosti poročanja, ki jo ima ta drugi posrednik na podlagi šestega odstavka navedenega 8.ab člena. Zaradi te odločitve se je spremenila tudi direktiva, ki jasneje določa, v katerih primerih poroča posrednik in koga mora v primeru sklicevanja na poklicno skrivnost obvestiti (ne obvešča se več drugi posrednik, če ta ni njegova stranka).  **K 36. členu**  V prvem odstavku veljavnega 255.š člena ZDavP-2 se predlaga dopolnitev besedila »ki je njegova stranka«. V povezavi s predlogom za spremembo 255.s člena ZDavP-2 se tudi v tem členu zaradi spremembe direktive, ki upošteva odločitev Sodišča EU, besedilo ustrezno prilagodi.  **K 37. členu**  S predlagano novo točko 255.aa člena ZDavP-2 se določa, da poročevalskemu operaterju platforme ni treba sporočiti informacij, ki jih je treba zbirati v skladu z odstavkom B oddelka II, Priloge II Direktive 2011/16/EU, kadar poroča pristojnemu organu, ki uporablja identifikacijsko storitev ter se za ugotavljanje identitete in vseh davčnih rezidentstev prodajalca opira na neposredno potrditev identitete in rezidentstva prodajalca s strani identifikacijske storitve, ki jo je dala na voljo država članica EU ali EU. Če se je poročevalski operater platforme za ugotavljanje identitete in vseh davčnih rezidentstev prodajalca, o katerem se poroča, oprl na identifikacijsko storitev, se sporočijo ime, identifikator ali identifikatorji identifikacijske storitve in država članica izdajateljica.  **K 38. členu**  V 255.al členu ZDavP-2, ki ureja izbris tujega operaterja platforme, se predlaga sprememba besedila »zaprosi Evropsko komisijo za izbris« tako, da se ga nadomesti z besedo »odstrani. To pomeni, da bo operaterja odstranil že pristojni organ in za to ni treba zaprositi Evropske komisije.  **K 39. členu**  S predlogom zakona se dodaja novo III.D poglavje, ki ureja pravila za poročanje in postopke dolžne skrbnosti za poročevalske ponudnike storitev v zvezi s kriptosredstvi, kot so opredeljeni v prilogi VI Direktive 2011/16/EU in pravilih CARF.  Trg kriptosredstev (vključno s kripto valutami in kripto žetoni) hitro raste. To vpliva tudi na davčne uprave, ki se morajo prilagoditi čedalje večji vlogi kriptosredstev. Zlasti več značilnosti kriptosredstev bi lahko pomenilo nove izzive za davčne uprave v njihovih prizadevanjih, da zagotavljajo spoštovanje predpisov davčnih zavezancev. Zanašanje kriptosredstev na kriptografijo in tehnologijo razpršene evidence, zlasti tehnologijo veriženja blokov, pomeni, da se lahko izdajajo, evidentirajo, prenašajo in hranijo decentralizirano in se jim ni treba zanašati na običajne finančne posrednike ali glavne upravljavce. S trgom kriptosredstev so nastali tudi novi posredniki in drugi ponudniki storitev, kot so borze kriptosredstev in ponudniki denarnic, ki so zdaj lahko le pod omejenim zakonskim nadzorom. Borze kriptosredstev običajno omogočajo nakup, prodajo in menjavo kriptosredstev za druga kriptosredstva ali fiat valute. Ponudniki denarnic ponujajo digitalne "denarnice", ki jih lahko posamezniki uporabijo za hrambo svojih kriptosredstev z avtorizacijo z javnim in zasebnim ključem. Te storitve se lahko zagotavljajo prek spletnih (tj. »vročih«) denarnic ali prek ponudnikov, ki ponujajo produkte, ki posameznikom omogočajo hrambo kriptosredstev v nespletnem okolju v naloženih (tj. »hladnih«) denarnicah. Obe vrsti produktov sta za davčne organe pomembni.  Trg kriptosredstev pomeni znatno tveganje, da bo nedavni napredek na področju svetovne davčne preglednosti sčasoma spodkopan. Za trg kriptosredstev je zlasti značilen premik od običajnih finančnih posrednikov, značilnih ponudnikov informacij v ureditvah z davčnim poročanjem tretjih oseb, kot je enotni standard poročanja, k novi skupini posrednikov in drugih ponudnikov storitev, za katere so šele nedavno začeli veljati finančni predpisi in za katere pogosto še ne veljajo zahteve glede davčnega poročanja o njihovih uporabnikih. Prav tako možnost, da posamezniki imajoustrezna kriptosredstva v denarnicah, ki niso povezane z nobenim ponudnikom storitev, in prenašajo taka ustrezna kriptosredstva med jurisdikcijami, pomeni tveganje za uporabo teh ustreznih kriptosredstev za nezakonite dejavnosti ali izogibanje davčnim obveznostim. Na splošno so značilnosti sektorja kriptosredstev zmanjšale pregled davčnih uprav nad davčno pomembnimi dejavnostmi v okviru sektorja, to pa je otežilo preverjanje ustreznosti poročanja o povezanih davčnih obveznostih in njihovega vrednotenja.  CRS, ki ga je OECD objavil leta 2014, je ključno orodje za zagotavljanje preglednosti čezmejnih finančnih naložb in boj proti davčnim utajam offshore. CRS je izboljšal mednarodno davčno preglednost, ker od zavezanih jurisdikcij zahteva, da pridobijo informacije o računih offshore pri finančnih institucijah in avtomatično izmenjajo te informacije z jurisdikcijami rezidentstva davčnih zavezancev na letni ravni. Vendar pa ustrezna kriptosredstva v večini primerov ne spadajo v okvir CRS, ki se uporablja za običajna finančna sredstva in fiat valute na računih pri finančnih institucijah. Tudi če so ustrezna kriptosredstva zajeta z izrazom finančna sredstva za namene opredelitve skrbniškega računa, so lahko ta v neposredni lasti posameznikov v hladni denarnici ali prek borz kriptosredstev, za katere ne veljajo obveznosti poročanja po CRS (če niso finančne institucije), in je zato malo verjetno, da se bo o njih zanesljivo poročalo davčnim organom.  Ker je OECD prepoznal pomen obravnave navedenih tveganj v zvezi s spoštovanjem davčnih predpisov glede kriptosredstev, o katerih se poroča, je oblikoval okvir poročanja o kriptosredstvih, katerega namen je zagotoviti zbiranje in avtomatično izmenjavo informacij o transakcijah s kriptosredstvi, o katerih se poroča. Pravila CARF vsebujejo postopke dolžne skrbnosti, ki jih morajo upoštevati poročevalski ponudniki storitev kriptosredstev pri prepoznavanju svojih uporabnikov kriptosredstev, in določajo jurisdikcije za namene poročanja ter zbiranje potrebnih informacij v skladu z zahtevami glede poročanja po CARF. V poglavju III.D se dodajo novi 255.as do 255.bk člen.  255.as člen  V prvem odstavku predlaganega 255.as člena je določena uporaba izrazov, opredeljenih v oddelku IV Priloge VI Direktive 2011/16/EU, ki ureja postopke dolžne skrbnosti, zahteve glede poročanja in druga pravila poročevalskih ponudnikov storitev v zvezi s kriptosredstvi.  Z drugim odstavkom predlaganega 255.as člena je določeno, da se III. D poglavje smiselno uporablja tudi za poročanje ponudnikov storitev v zvezi s kriptosredstvi za namene avtomatične izmenjave podatkov med pristojnim organom in pristojnimi organi jurisdikcij, ki niso države članice EU. Vsebina poročanja poročevalskih ponudnikov storitev v zvezi s kriptosredstvi je povzeta po OECD-pravilih in komentarjih okvira poročanja o kriptosredstvih (v nadaljnjem besedilu: CARF) in spremembah enotnega standarda poročanja (v nadaljnjem besedilu: spremembe CRS), ki jih je Odbor OECD za davčne zadeve potrdil avgusta 2022.[[3]](#footnote-4) CARF je novi globalni standard avtomatične izmenjave informacij v davčnih zadevah, ki vsebuje pravila in komentarje, ki urejajo standardizirano poročanje o davčno pomembnih informacijah v zvezi s transakcijami s kriptosredstvi za namene avtomatične izmenjave takih informacij z jurisdikcijami rezidentstva davčnih zavezancev na letni ravni. Pravila glede postopkov dolžne skrbnosti in poročanja, ki so določena z Direktivo [2023/2226/EU](https://eur-lex.europa.eu/legal-content/SL/TXT/PDF/?uri=OJ:L_202302226) in se s tem predlogom zakona prenašajo v ZDavP-2, se tako ob smiselni uporabi uporabljajo tudi za CARF. Ker je CARF ločeni in dopolnilni okvir, bodo nekateri subjekti poročali tako po CRS kot tudi po CARF. Namen CARF je poročanje o informacijah v zvezi s kriptosredstvi za odpravo tveganj v zvezi s spoštovanjem davčnih predpisov. Vseeno pa je bila za zmanjšanje bremena poročanja namenjena posebna pozornost učinkovitemu in tekočemu vzajemnemu delovanju CARF in CRS. Opredelitev kriptosredstev, o katerih se poroča, izvzema določene produkte elektronskega denarja in centralnobančne digitalne valute s področja uporabe CARF, saj se poročanje o teh sredstvih zagotavlja po CRS. Določena sredstva se lahko štejejo tako za kriptosredstva, o katerih se poroča, po CARF ali kot finančna sredstva po CRS (na primer delnice, izdane v kripto obliki), zato CRS vsebuje opcijsko določbo za odpravo poročanja o bruto iztržku po CRS, če se o takih informacijah poroča po CARF. Prav tako posredne naložbe v ustrezna kriptosredstva prek običajnih finančnih produktov, kot so izvedeni finančni instrumenti ali deleži v naložbenih nosilcih, pokriva CRS in če je to mogoče ter ustrezno, so postopki dolžne skrbnosti usklajeni s pravili o dolžni skrbnosti CRS, da se zmanjša breme poročevalskih ponudnikov storitev kriptosredstev, zlasti če zanje kot poročevalske finančne institucije veljajo tudi obveznosti po CRS. Zlasti CARF omogoča poročevalskim ponudnikom storitev kriptosredstev, za katere velja tudi CRS, da se zanašajo na postopke dolžne skrbnosti pri novih računih, ki se izvajajo za namene CRS.  V tretjem odstavku predlaganega 255. as člena je opredeljen izraz kvalificirana jurisdikcija, za katero se šteje jurisdikcija, kadar se med pristojnima organoma te jurisdikcije in Republike Slovenije uporablja sporazum o avtomatični izmenjavi informacij na podlagi okvira poročanja o kriptosredstvih, v skladu s katerim pristojni organ Republike Slovenije zagotavlja informacije iz 255.au člena tega zakona, in je ta jurisdikcija navedena na seznamu jurisdikcij, ki jim Republika Slovenija zagotavlja informacije o transakcijah v zvezi s kriptosredstvi, objavljenem na spletni strani ministrstva za finance. Sestavni del CARF sta tudi Večstranski sporazum med pristojnimi organi o avtomatični izmenjavi informacij na podlagi okvira poročanja o kriptosredstvih (v nadaljnjem besedilu: CARF MCAA) in Dodatek k obstoječemu večstranskemu sporazumu (dodatek k CRS MCA), ki ju je Slovenija podpisala 27. novembra 2024 v Paragvaju. CARF MCAA ureja standardizirano poročanje o davčno pomembnih informacijah v zvezi s transakcijami s kriptosredstvi za namene avtomatične izmenjave takih informacij z jurisdikcijami rezidentstva davčnih zavezancev na letni ravni. Izmenjava informacij z drugimi jurisdikcijami ne bo potekala na način, da bo poročana v osrednjo podatkovno zbirko, vzpostavljeno pri Evropski komisiji, kot je to za države članice EU določeno v 243. členu ZDavP-2, temveč bo med pristojnim organom Republike Slovenije in pristojnimi organi jurisdikcij, ki so podpisale CARF MCAA, potekala prek OECD-enotnega sporočilnega sistema CTS (Common Transmission System).  Med izrazi sta v četrtem in petem odstavku predlaganega 255.s člena opredeljeni oseba, o kateri se poroča, in številka za davčne namene.  V petem odstavku je opredeljena številka za davčne namene, ki pomeni identifikacijsko številko davčnega zavezanca ali funkcijski ekvivalent identifikacijske številke davčnega zavezanca, ki jo izda država članica EU ali kvalificirana jurisdikcija, kjer je oseba rezident  S šestim odstavkom predlaganega 255.as člena se dodaja opredelitev subjekta s sklicem na prilogo VI Direktive 2011/16/EU, kjer se izrecno dodajata tudi samostojni podjetnik posameznik in posameznik, ki opravlja dejavnost.  V sedmem odstavku predlaganega 255.as člena je opredeljen izraz naslov razpršene evidence, ki je v skladu z [Uredbo (EU) 2023/1114 Evropskega parlamenta in Sveta z dne 31. maja 2023 o trgih kriptosredstev in spremembi uredb (EU) št. 1093/2010 in (EU) št. 1095/2010 ter direktiv 2013/36/EU in (EU) 2019/1937](https://pisrs.si/pregledPredpisaEU?celex=32023R1114) opredeljen kot repozitorij informacij, ki hrani evidence poslov in je skupen sklopu omrežnih vozlišč DLT (distributed ledger technology) ter sinhroniziran med njimi na podlagi mehanizma soglasja, ki pomeni alfanumerično kodo, ki v omrežju, ki uporablja tehnologijo razpršene evidence ali podobno tehnologijo, označuje naslov, s katerega se kriptosredstva lahko pošiljajo ali prejemajo, kot je to opredeljeno v 18. točki 3. člena Uredbe (EU) 2023/1113 Evropskega parlamenta in Sveta z dne 31. maja 2023 o informacijah, ki spremljajo prenose sredstev in nekaterih kriptosredstev, in v spremembi Direktive (EU) 2015/849.  Z osmim odstavkom predlaganega 255.as člena se določa poročevalno obdobje, ki je v Republiki Sloveniji koledarsko leto, za katero je poročanje končano v skladu z 255.au členom ZDavP-2.  255.aš člen  V 255.aš členu je določena obveznost pristojnega organa v Republiki Sloveniji, ki izdaja dovoljenja ponudnikom storitev v zvezi s kriptosredstvi v skladu z Uredbo (EU) 2023/1114 Evropskega parlamenta in Sveta z dne 31. maja 2023 o trgih kriptosredstev in spremembi uredb (EU) št. 1093/2010 in (EU) št. 1095/2010 ter direktiv 2013/36/EU in (EU) 2019/1937 (UL L št. 150 z dne 9. 6. 2023, str. 40), zadnjič popravljeno s Popravkom (UL L št. 2025/90547 z dne 1. 7. 2025), da pristojnemu orrganu najpozneje do 31. decembra ustreznega koledarskega leta pošlje seznam vseh ponudnikov storitev v zvezi s kriptosredstvi, ki jim je dovoljeno opravljati dejavnosti in storitve v zvezi s kriptosredstvi.  Direktiva 2023/2226/EU, ki se prenaša v ta predlog ZDavP-2, se uporablja za ponudnike storitev v zvezi s kriptosredstvi, ki jih ureja Uredba (EU) 2023/1114, in imajo dovoljenje v skladu z njo, ter za upravljavce kriptosredstev, ki jih navedena uredba ne ureja in nimajo dovoljenja v skladu z njo. Oboji so opredeljeni kot poročevalski ponudniki storitev v zvezi s kriptosredstvi, saj morajo poročati v skladu z Direktivo 2023/2226/EU.  V Republiki Sloveniji ATVP vodi evidenco vseh izdanih in zavrnjenih dovoljenj. Prav tako vodi evidenco prejetih uradnih obvestil nekaterih finančnih institucij, o čemer poroča regulatorju in nadzorniku finančnih trgov v EU (ESMA).  Na podlagi novega 255.aš člena mora ATVP kot pristojni organ za izdajo in odvzem dovoljenja najpozneje do 31. decembra posameznega koledarskega leta pristojnemu organu,, to je Finančni upravi Republike Slovenije, poslati seznam vseh ponudnikov storitev v zvezi s kriptosredstvi, ki jim je bilo izdano dovoljenje za opravljanje dejavnosti in storitev v zvezi s kriptosredstvi.  255.at člen  Z 255.at členom se določajo obveznosti poročevalskih ponudnikov storitev v zvezi s kriptosredstvi glede izvajanja postopkov dolžne skrbnosti. Oddelka II in III Priloge VI [Direktive 2011/16/EU](https://eur-lex.europa.eu/eli/dir/2023/2226/oj/eng) vsebujeta postopke dolžne skrbnosti, ki upoštevajo pravila in komentarje CARF, in jih morajo upoštevati poročevalski ponudniki storitev v zvezi s kriptosredstvi pri prepoznavanju svojih uporabnikov kriptosredstev, in določajo ustrezne države članice EU in kvalificirane jurisdikcije za namene poročanja ter zbiranje potrebnih informacij v skladu z zahtevami glede poročanja. Namen zahtev glede dolžne skrbnosti je, da poročevalskim ponudnikom storitev v zvezi s kriptosredstvi omogočajo učinkovito in zanesljivo ugotavljanje identitete in davčnega rezidentstva svojih uporabnikov kriptosredstev posameznikov in subjektov ter obvladujočih oseb subjekta, ki je uporabnik kriptosredstev.  Postopki dolžne skrbnosti temeljijo na procesu samopotrditve (Self-cerification) enotnega standarda poročanja (CRS) in obstoječih obveznostih po zakonu, ki ureja preprečevanje pranja denarja in financiranja terorizma, ter vsebujejo priporočila projektne skupine OECD za finančno ukrepanje (FATF) iz leta 2012, vključno s posodobitvami iz junija 2019 v zvezi z obveznostmi, ki se uporabljajo za ponudnike storitev virtualnih sredstev.  Opredelitev kriptosredstev v okviru CARF se osredotoča na uporabo kriptografsko zaščitene tehnologije razpršene evidence kot prepoznavnega dejavnika, na katerem temeljijo ustvarjanje, imetništvo in prenosljivost kriptosredstev. Opredelitev se sklicuje tudi na podobno tehnologijo, da se zagotovi vključenost prihodnjih tehnoloških novosti, ki delujejo funkcionalno podobno kot kriptosredstva ter pomenijo podobna davčna tveganja. Opredelitev kriptosredstev se tako nanaša na tista sredstva, ki omogočajo decentralizirano imetništvo in prenos brez vpletenosti običajnih finančnih posrednikov, vključno s stabilnimi kovanci, izvedenimi finančnimi instrumenti, izdanimi v obliki kriptosredstva, in določenimi nezamenljivimi žetoni ("NFT").  Izraz ustrezna kriptosredstva (tj. kriptosredstva, ki zahtevajo poročanje o transakcijah) iz zahtev glede poročanja izvzame tri skupine kriptosredstev, ki pomenijo omejena tveganja v zvezi s spoštovanjem davčnih predpisov. V prvi skupini so tista kriptosredstva, za katera je poročevalski ponudnik storitev kriptosredstev ustrezno določil, da se ne morejo uporabljati za plačilne ali naložbene namene. Ta izjema temelji na obsegu opredelitve virtualnih sredstev projektne skupine za finančno ukrepanje (FATF), njen namen pa je izvzeti kriptosredstva, ki jih ni mogoče uporabiti za plačilne ali naložbene namene. Druga skupina so centralnobančne digitalne valute, ki pomenijo terjatev v fiat valuti do centralne banke izdajateljice ali monetarnega organa, delujejo pa podobno kot denar na običajnem bančnem računu. Tretja skupina zajema določene produkte elektronskega denarja, ki pomenijo eno fiat valuto in se lahko unovčijo kadar koli v isti fiat valuti po nominalni vrednosti na podlagi predpisa, izpolnjevati pa morajo še nekatere druge zahteve. Poročanje o centralnobančnih digitalnih valutah in določenih produktih elektronskega denarja na finančnih računih je zajeto v obseg CRS.  Kriptosredstva, o katerih se poroča in spadajo v okvir CARF, večinoma spadajo tudi v okvir priporočil FATF, kar zagotavlja, da lahko zahteve glede dolžne skrbnosti, kolikor je mogoče, izhajajo iz obstoječih zahtev AML/KYC.  Posredniki in drugi ponudniki storitev, ki omogočajo menjave med ustreznimi kriptosredstvi ter med ustreznimi kriptosredstvi in fiat valutami, imajo osrednjo vlogo na trgu kriptosredstev. Tako se tisti subjekti ali posamezniki, ki pri poslovanju zagotavljajo storitve opravljanja poslov menjave kriptosredstev, o katerih se poroča, za stranke ali v njihovem imenu, štejejo za poročevalske ponudnike storitev kriptosredstev po CARF.  Od takih posrednikov in drugih ponudnikov storitev se pričakuje, da imajo najboljši in najcelovitejši dostop do vrednosti ustreznih kriptosredstev in opravljenih poslov menjave. Ti posredniki in drugi ponudniki storitev prav tako spadajo med zavezane subjekte za namene FATF (tj. ponudnike storitev virtualnih sredstev). Kot taki lahko zbirajo in pregledujejo potrebno dokumentacijo svojih strank, med drugim na podlagi dokumentacije AML/KYC.  V zvezi s poročevalskimi verigami je treba poudariti. da bodo za poročevalske ponudnike storitev kriptosredstev veljala pravila, če (i) imajo davčno rezidentstvo v jurisdikciji, ki je sprejela pravila, (ii) so bili ustanovljeni ali organizirani po zakonodaji te jurisdikcije in imajo pravno osebnost ali zanje veljajo zahteve glede davčnega poročanja v tej jurisdikciji, (iii) imajo poslovodstvo v tej jurisdikciji, (iv) imajo dejanski kraj poslovanja v tej jurisdikciji ali (v) opravljajo ustrezne transakcije prek podružnice v tej jurisdikciji. CARF vsebuje tudi pravila za preprečevanje dvojnega poročanja, ko tvori poročevalski ponudnik storitev kriptosredstev verigo z več kot eno jurisdikcijo, z oblikovanjem hierarhije pravil o verigi in vključno s pravilom za primere, ko poročevalski ponudnik storitev kriptosredstev tvori verigo z dvema jurisdikcijama na podlagi enake vrste verige.  Pravila in komentarji CARF se osredotočajo na štiri glavne gradnike: i) obseg zajetih kriptosredstev; ii) subjekti in posamezniki, o katerih se zbirajo podatki in za katere veljajo zahteve glede poročanja; iii) transakcije, o katerih je treba poročati, in informacije, o katerih se poroča v zvezi s takimi transakcijami, in iv) postopki dolžne skrbnosti za prepoznavanje uporabnikov kriptosredstev in ustreznih davčnih jurisdikcij za namene poročanja in izmenjave informacij.  255.au člen  V 255.au členu se določa obveznost poročanja za ponudnike storitev v zvezi s kriptosredstvi v skladu z oddelkom II priloge VI Direktive 2011/16/EU oziroma oddelkom II CARF.  Za vsako posamezno koledarsko leto ali drugo ustrezno poročevalsko obdobje in v skladu z obveznostmi poročevalskih ponudnikov storitev kriptosredstev iz oddelka II in s postopki dolžne skrbnosti iz oddelka II Direktive 2011/16/EU oziroma oddelka II CARF mora poročevalski ponudnik storitev kriptosredstev poročati o informacijah, navedenih v točkah od 1 do 9 prvega odstavka 255.au člena.  V zvezi z obveznostjo poročanja so pomembne tri vrste transakcij, o katerih je treba poročati, in sicer: menjave med kriptosredstvi, o katerih se poroča, in med fiat valutami, menjave med eno ali več oblikami kriptosredstev, o katerih se poroča, in prenosi kriptosredstev, o katerih se poroča. O transakcijah se poroča združeno glede na vrsto kriptosredstva, o katerem se poroča, ob razlikovanju med odhodnimi in dohodnimi transakcijami.  Za povečanje uporabljivosti podatkov za davčni organ se o poslih menjave kriptosredstva za kriptosredstvo in kriptosredstva za fiat valuto poroča ločeno. Fiat valuta je denar, ki ga izdajajo vlade (ameriški dolar ali evro), in ki jih ne podpira nobena fizična vrednost, kot so zlato, srebro ali katera koli druga plemenita kovina. Poročevalski ponudniki storitev kriptosredstev bodo prenose razvrščali tudi glede na vrsto prenosa (na primer brezplačno razširjanje žetonov ali kovancev – »airdrop«, dohodki iz zastavljanja ali posojilo), če jo poznajo.  Določeno je, da se pri poslih menjave kriptosredstva za fiat valuto o plačanem ali prejetem znesku poroča kot o znesku nakupa ali bruto iztržku. Pri poslih menjave kriptosredstva za kriptosredstvo je določeno, da se o vrednosti kriptosredstva (ob nakupu) in bruto iztržku (ob prodaji) poroča v fiat valuti.  V skladu s tem se pri poslih menjave kriptosredstva za kriptosredstvo transakcija razdeli na dve sestavini, o katerih se poroča, in sicer na prodajo kriptosredstva (bruto iztržek, o katerem se poroča, na podlagi tržne vrednosti ob prodaji) in nakup kriptosredstva (vrednost nakupa, o kateri se poroča, na podlagi tržne vrednosti ob nakupu).  Imetništvo in prenosi kriptosredstev, o katerih se poroča, davčnih zavezancev, ki ne spadajo v okvir poročevalskih ponudnikov storitev kriptosredstev, za katere velja obveznost poročanja, so prav tako pomembni za davčne organe. Za povečanje preglednosti nad njimi se zahteva poročanje o številu enot in skupni vrednosti prenosov kriptosredstev, ki jih je opravil poročevalski ponudnik storitev kriptosredstev v imenu uporabnika kriptosredstev na naslove razpršene evidence iz Uredbe (EU) 2023/1114den, ki niso povezane s ponudnikom storitev virtualnih sredstev ali finančno institucijo. Če te informacije vzbujajo dvome o skladnosti s predpisi, lahko davčne uprave zaprosijo za podrobnejše informacije o naslovih razpršene evidence iz Uredbe (EU) 2023/1114c, povezanih z uporabnikom kriptosredstev, po obstoječih kanalih za izmenjavo informacij za davčne namene.  255.av člen  Z 255.av členom se določa obveznost pristojnega organa, da informacije iz 255.au člena ZDavP-2 poleg državam članicam EU sporoča tudi kvalificiranim jurisdikcijam iz tretjega odstavka 255.as člena tega zakona, za katere se uporablja CARF MCAA, ki je sestavni del CARF, in ga je podpisala tudi Republika Slovenija. S podpisom CARF MCAA, ki ureja standardizirano poročanje o davčno pomembnih informacijah v zvezi s transakcijami s kriptosredstvi za namene avtomatične izmenjave teh informacij z jurisdikcijami rezidentstva davčnih zavezancev na letni ravni, je podana zaveza, da bo pristojni organ te informacije izmenjal tudi z drugimi jurisdikcijami. Gre za kvalificirane jurisdikcije, za katere se uporablja sporazum med pristojnimi organi o avtomatični izmenjavi informacij na podlagi OECD-okvira poročanja o kriptosredstvih. CARF MCAA bo začel veljati šele takrat, ko bo Republika Slovenija usklajevalnemu organu sekretariata OECD predložila vso potrebno dokumentacijo, določeno v CARF MCAA. To pomeni po uveljavitvi sprememb in dopolnitev, ki izhajajo iz III. poglavja ZDavP-2, s katero se v domačo zakonodajo prenesejo pravila in potrebni komentarji CARF. Izmenjava med pristojnim organom Republike Slovenije in pristojnimi organi jurisdikcij, ki so podpisale CARF MCAA, bo potekala na podlagi skupne sheme poročanja prek enotnega sporočilnega sistema CTS (Common Transmission System).  255.az člen  V 255.az členu je določeno, da Ministrstvo za finance objavi seznam kvalificiranih jurisdikcij na svojih spletnih straneh. Seznam, ki se posodablja na letni ravni, vsebuje vse jurisidikcije, ki jim Republika Slovenija zagotavlja informacije iz 255.au člena ZDavP-2 na podlagi CARF MCAA.  255.až člen  V 255.až členu sta določena čas in način poročanja poročevalskega ponudnika storitev v zvezi s kriptosredstvi pristojnemu organu. Določeno je, da poročevalski ponudnik storitev v zvezi s kriptosredstvi sporoči informacije iz 255.au člena ZDavP-2 v zvezi s poročevalnim obdobjem najpozneje do 31. maja leta po koledarskem letu, v katerem je uporabnik identificiran kot uporabnik, o katerem se poroča. Če v koledarskemu letu, za katero se poroča, poročevalski ponudnik storitev v zvezi s kriptosredstvi ni identificiral uporabnikov, o katerih se poroča, to prav tako sporoči pristojnemu organu. Oblika in način sporočanja informacij se določita s podzakonskim aktom.  255.ba člen  Z 255.ba členom se ureja obveznost vodenja evidence glede postopkov dolžne skrbnosti, ki davčnemu organu omogočajo nadzor na pravilnostjo izvajanja obveznosti po tem poglavju. Evidence se hranijo pet let po koncu poročevalskega obdobja, na katero se nanašajo.  255.bb člen  Z 255.bb členom se ureja obveznost, da davčni organ zahtevo za poročanje pošlje poročevalskim ponudnikom storitev v zvezi s kriptosredstvi, če ti ne sporočijo vseh informacij, ki so potrebne, da pristojni organ lahko izpolni obveznost glede avtomatične izmenjave podatkov.  255.bc člen  V 255.bc členu se urejata preverjanje in popravek poročila. Postopek verifikacije zbranih podatkov v okviru postopka dolžne skrbnosti morajo izvajati poročevalski ponudniki storitev v zvezi s kriptosredstvi. Izpolnjevaje teh zahtev glede zbiranja in verifikacije preverja pristojni organ.  255.bč člen  Z 255.bč členom se določa obveznost registracije upravljavca kriptosredstev za namen izpolnjevanja zahtev glede poročanja na podlagi 255.av člena ZDavP-2. Upravljavci kriptosredstev, ki ne spadajo na področje uporabe Uredbe (EU) 2023/1114, morajo pa v skladu s III. D poglavjem sporočati informacije o uporabnikih kriptosredstev, ki so rezidenti EU, se morajo za izpolnjevanje svojih obveznosti poročanja registrirati v eni sami državi članici EU.  255.bd člen  V 255.bd členu so določene sestavine vloge za enkratno registracijo upravljavca kriptosredstev, ki jih mora poleg splošnih zahtev v skladu z ZDavP-2 upravljavec kriptosredstev navesti, in način predložitve vloge.  255.be člen  Z 255.be členom je določena obveznost upravljavca kripotsredstev, da predloži potrdilo ali drugo uradno obvestilo, s katerim dokazuje izpolnjevanje obveznosti registracije v drugi državi članici EU ali kvalificirani jurisdikciji.  255.bf člen  V 255.bf členu je določena obveznost pristojnega organa Republike Slovenije, da pristojnim organom drugih držav članic EU pošlje uradno obvestilo o dodeljeni identifikacijski številki upravljavca kriptosredstev.  255.bg člen  Z 255.bg členom je določen način preklica registracije na zahtevo upravljavca kriptosredstev. Upravljavec kripotsredstev predloži pisno potrdilo o spremembi registracije, s katerim zahteva preklic registracije, na zadnji dan obdobja poročanja, in navede, če ima uporabnika, o katerem se poroča, v državi članici EU ali kvalificirani jurisdikciji. Če uporabnika, o katerem se poroča, v državi članici EU ali kvalificirani jurisdikciji nima, davčni organ ne prekliče registracije upravljavca kriptosredstev.  255.bh člen  V 255.bh členu se določi preklic enkratne registracije upravljavca kriptosredstev po uradni dolžnosti. Določeno je, da če upravljavec kriptosredstev po dveh opominih ne izpolni obveznosti poročanja v skladu z 255.av členom ZDavP-2, pristojni organ prekliče enkratno registracijo upravljavca kriptosredstev, opravljeno na podlagi 255.bd člena tega zakona. Rok za preklic enkratne registracije po uradni dolžnosti je najpozneje po izteku 90 dni od prvega opomina, vendar ne pred iztekom 30 dni po drugem opominu pristojnega organa. Prav tako je s tem členom določeno, da se upravljavec kriptosredstev, ki mu je bila enkratna registracija preklicana, lahko ponovno registrira, če izpolni določene pogoje.  255.bi člen  Z 255.bi členom je določen izbris upravljavca kriptosredstev iz evidence enkratne registracije upravljavcev kriptosredstev, če mu je bila enkratna registracija preklicana v Republiki Sloveniji.  255.bj člen  Z 255.bj členom se določa obveznost pristojnega organa glede sporočanja informacij o vpisu in izbrisu enkratne registracije upravljavcev kriptosredstev v centralni register, ki je vzpostavljen pri Evropski komisiji.  **K 40. členu**  S predlogom zakona se dodaja novo III.E poglavje, ki ureja pravila za vložitev obračuna in standardni obrazec za informativni obračun povrhnjega davka v skladu s Prilogo VII Direktive 2011/16/EU in pravili GloBE, opredeljenimi v 3. členu ZMD. Pravila GloBE so vzorčna pravila GloBE, komentar k vzorčnim pravilom GloBE in vse dogovorjene upravne smernice, ki so bile pripravljene v okviru vključujočega okvira OECD/G20 za preprečevanje zmanjševanja davčne osnove in preusmerjanja dobička (vključno z informativnim obrazcem za obračun, načinom razširjanja in vsemi drugimi smernicami, pogoji ali zahtevami, dogovorjenimi kot del izvedbenega okvira GloBE).  255.bk člen  V prvem odstavku predlaganega 255.bl člena je določena uporaba izrazov, opredeljenih v oddelku I priloge VII Direktive 2011/16/EU, ki ureja pravila za vložitev standardnega informativnega obrazca za obračun povrhnjega davka.  Z drugim odstavkom se določa, da se novo III.E poglavje uporablja tudi za vložitev informativnega obrazca za obračun povrhnjega davka za namene izmenjave informacij med pristojnimi organi jurisikcij, ki niso države članice EU, na podlagi kvalificiranega sporazuma, opredeljenem v šestem odstavku tega člena.  V tretjem odstavku je določen informativni obrazec za obračun povrhnjega davka, ki je standardizirani obrazec za obračun povrhnjega davka, čeprav je v oddelku I priloge VII Direktive 2011/16/EU uporabljen izraz informativni obrazec za obračun povrhnjega davka, ki je informativni obrazec za obračun povrhnjega davka, ki ga vloži krovni matični subjekt, imenovani vložniški subjekt, imenovani lokalni subjekt ali subjekt v sestavi, standardni obrazec zanj pa je določen v oddelku IV te priloge. Obrazec za obračun povrhnjega davka je sestavljen iz dveh delov, in sicer splošnega razdelka, ki vsebuje splošne informacije o mednarodni skupini podjetij kot celoti, vključno z njeno korporativno strukturo in splošnim pregledom uporabe pravil GloBE za mednarodno skupino podjetij, ter iz enega ali več razdelkov za posamezne jurisdikcije, ki izražajo podrobno uporabo pravil GloBE in kvalificiranega domačega minimalnega povrhnjega davka, če je to primerno, za vsako jurisdikcijo, v kateri deluje mednarodna skupina podjetij. Deli informativnega obrazca za obračun povrhnjega davka, ki jih je treba zagotoviti vsaki jurisdikciji, v kateri deluje mednarodna skupina podjetij, so večstransko dogovorjeni kot del načina razširjanja in so odvisni od strukture mednarodne skupine podjetij ter vrstnega reda pravil v skladu s pravili GloBE.  V četrtem odstavku je opredeljena jurisdikcija, ki pomeni državo članico EU ali drugo jurisdikcijo, ki je za dano poslovno leto poročanja izvajala bodisi kvalificirano pravilo o vključitvi dohodkov bodisi kvalificirano pravilo o prenizko obdavčenih dobičkih, kakor sta opredeljena v 19. in 44. točki 7. člena ZMD. Čeprav je privzeti mehanizem iz vzorčnih pravil GloBE lokalna predložitev, centralna predložitev zmanjša breme izpolnjevanja zahtev za mednarodne skupine podjetij, saj omejuje število jurisdikcij, v katerih morajo subjekti v sestavi predložiti informativni obrazec za obračun povrhnjega davka. Če imajo vse jurisdikcije izvajalke in jurisdikcije, ki uporabljajo samo kvalificirani domači minimalni povrhnji davek, v katerih so subjekti v sestavi mednarodne skupine podjetij, sklenjen kvalificirani sporazum med pristojnimi organi z jurisdikcijo krovnega matičnega subjekta ali imenovanega vložniškega subjekta, centralna predložitev omogoča mednarodni skupini podjetij, da predloži informativni obrazec za obračun povrhnjega davka pri eni sami davčni upravi, ki nato izmenja ustrezne informacije z drugimi ustreznimi jurisdikcijami.  S petim odstavkom se opredeljuje kvalificirani sporazum med pristojnimi organi, ki pomeni dvostranski ali večstranski sporazum ali dogovor med dvema pristojnima organoma ali več pristojnimi organi, ki določa avtomatično izmenjavo informativnih obrazcev za obračun povrhnjega davka. Pri tem je treba omeniti večstranski sporazum med pristojnimi organi o izmenjavi informacij GloBE (GIR MCAAA), katerega osnutek je bil pripravljen v okviru OECD ter je pomemben zaradi lažjega in učinkovitega izvajanja pravil GloBE pri avtomatični izmenjavi informacij, vključenih v informativne obrazce za obračun povrhnjega davka, z jurisdikcijami izvajalkami in jurisdikcijami, ki uporabljajo samo kvalificirani domači povrhnji davek, in ga bo predvidoma v juliju 2025 podpisala tudi Republika Slovenija.  255.bl člen  S tem členom se določa obveznost krovnega matičnega subjekta ali imenovanega vložniškega subjekta glede vložitve informativnega obrazca za obračun povrhnjega davka pri pristojnem organu. Določeno je, da krovni matični subjekt ali imenovani vložniški subjekt mednarodne skupine podjetij, ki je v Republiki Sloveniji, na podlagi 65. člena ZMD vloži informativni obrazec za obračun povrhnjega davka preko sostema eDavki z uporabo standardnega obrazca iz oddelka IV Priloge VII Direktive 2011/16/E, v katerem opredeli ustrezne oddelke ter posamezne države članice EU in druge jurisdikcije, ki se jim pošljejo informacije.  255.bm člen  Z 255.bn členom se določa obveznost pristojnega organa, da informacije iz 255.bl člena ZDavP-2 poleg državam članicam EU sporoča tudi drugim jurisdikcijam, za katere se uporablja Večstranski sporazum med pristojnimi organi o izmenjavi informacij GloBE (GIR MCAA) in ga bo predvidoma v juliju 2025 podpisala tudi Republika Slovenija. S podpisom GIR MCAA, ki ureja standardizirano poročanje o davčno pomembnih informacijah GloBE za namene avtomatične izmenjave teh informacij z jurisdikcijami rezidentstva davčnih zavezancev na letni ravni, je podana zaveza, da bo pristojni organ te informacije izmenjal tudi z drugimi jurisdikcijami. Ob upoštevanju notranjepravnih postopkov za začetek veljavnosti GIR MCAA (končan postopek ratifikacije), bo ta začel veljati šele takrat, ko bo Republika Slovenija usklajevalnemu organu sekretariata predložila vso potrebno dokumentacijo, določeno v prvem odstavku 7. člena sporazuma. To pomeni, da bo najprej treba sprejeti zakonsko podlago, s katero se določijo pravila, potrebna za izvajanje GloBE. Izmenjava med pristojnim organom Republike Slovenije in pristojnimi organi jurisdikcij, ki so podpisale GIR MCAA, bo potekala na podlagi skupne sheme poročanja prek enotnega sporočilnega sistema CTS (Common Transmission System).  255.bn člen  V 255.b členu je določeno, da se seznam kvalificiranih jurisdikcij objavi na spletni strani Ministrstva za Finance.To so vse jurisidikcije, ki jim Republika Slovenija zagotavlja informacije iz 255.bl člena ZDavP-2 na podlagi Večstranskega sporazuma med pristojnimi organi o izmenjavi informacij GloBE.  **K 41. členu**  S predlogom se za davčne zavezance podaljšuje rok za sporočanje podatkov glede davčnih olajšav, ki jih potrebuje davčni organ za pravilno sestavo informativnega izračuna dohodnine. Po veljavni ureditvi je rok 5. februar tekočega leta za prejšnje leto, po predlogu pa je končni rok 15. februar tekočega leta za prejšnje leto.  S predlogom se hkrati določi, da davčni zavezanec, ki uveljavlja olajšavo za vzdrževane družinske člane, pošlje podatke v elektronski obliki prek sistema eDavki.  Za zavezance za davek, ki opravljajo dejavnost, je predpisano obvezno elektronsko poslovanje (predlaganje obračunov in vročanje dokumentov). Obvezna predložitev obračuna davka v elektronski obliki je bila predpisana že v letu 2006 (v petem odstavku 51. člena Zakona o davčnem postopku, v nadaljnjem besedilu: ZDavP-2).[[4]](#footnote-5) Pri uvedbi obveznega elektronskega načina poslovanja je bilo upoštevano, da so zavezanci za davek imeli že določeno obveznost predložitve podatkov v informatizirani obliki za Statistični urad Republike Slovenije, Agencijo za plačilni promet Republike Slovenije, banke in druge institucije. Elektronski način predlaganja obračunov davka prinaša koristi tako zavezancem za davek kot tudi davčnemu organu. Zavezancem za davek prek sistema eDavki omogoča, da ob vgrajenih logičnih in matematičnih kontrolah podatke za davčne namene pred oddajo davčnemu organu sami preverijo. Davčnemu organu podatki, ki jih pridobi v elektronski obliki, omogočajo hitrejšo obdelavo in večjo učinkovitost pri vsebinskem nadzoru obračunov davka in usmeritev nadzora na davčne zavezance, pri katerih je prostovoljno izpolnjevanje davčnih obveznosti slabše. Takšen pristop k načinu poslovanja Finančne uprave Republike Slovenije (v nadaljnjem besedilu: FURS) povečuje učinkovitost pobiranja davkov, kar je v javnem interesu, FURS in zavezancem za davek pa znižuje upravne stroške.[[5]](#footnote-6) Pomembno je tudi, da sistem eDavki zagotavlja varnost podatkov in je enostaven za uporabo. Za poslovne subjekte (pravne osebe, samostojne podjetnike posameznike in posameznike, ki samostojno opravljajo dejavnost) je predpisano elektronsko vročanje dokumentov, ki jih izda FURS, in sicer prek sistema eDavki (85.a člen ZDavP-2).  Glavne prednosti elektronskega poslovanja za davčne zavezance so nižji stroški, hitrejša dostopnost do storitev oziroma informacij, enostavnejše in hitrejše izpolnjevanje davčnih obveznosti ter uveljavljanje pravic in pravnih koristi, hitrejše vodenje postopka ter pravilna sestava informativnega izračuna dohodnine, stalna dostopnost (davčni zavezanec lahko pošlje vlogo kadar koli iz katerega koli mesta – od doma, iz službe in podobno, lahko vpogleda v knjigovodsko kartico in se seznani s stanjem glede obveznosti, po tej elektronski poti prejme tudi odločbo, dokument, lahko shrani oziroma arhivira dokument). Zaradi prednosti elektronskega poslovanja predlagatelj podpira postopni prehod na elektronsko poslovanje (vlaganje vlog in vročanje) tudi za fizične osebe.  S predlogom za dopolnitev drugega odstavka 270. člena ZDavP-2 se določa obveznost vlaganja vlog za uveljavljanje olajšave za vzdrževane družinske člane (le) v elektronski obliki prek sistema eDavki, informacijskega sistema FURS. Obvezno elektronsko vlaganje vlog za uveljavljanje olajšave za vzdrževane družinske člane bo odpravilo oziroma zmanjšalo možnosti za napake pri vnosu podatkov, izvajale se bodo logične in vsebinske kontrole in opozorila že ob vnosu podatkov, kar bo omogočilo pravilno in hitrejšo izvedbo davčnih postopkov, tj. pripravo informativnega izračuna dohodnine, kar bo razbremenilo delo davčnega organa, pospešilo postopke odmere dohodnine ter s tem povečalo učinkovitost pobiranja davkov. Davčnim zavezancem zato ne bo treba vlagati ugovorov zoper informativni izračun. Nadaljnja prednost za davčne zavezance s preplačanimi davki zaradi preveč plačanega davka (akontacij dohodnine, plačane med letom), je ta, da bodo hitreje prejeli vračilo. Vlaganje (izpolnjevanje in pošiljanje) vlog za uveljavitev olajšave po elektronski poti je enostavno in hitro.  Z zakonom predpisani način vlaganja vlog ne omejuje uveljavljanja pravic zavezancev za davek, saj davčni zavezanci nimajo samo ene možnosti za uveljavljanje davčne olajšave za vzdrževane družinske člane, kot to praviloma velja za vse druge davčne olajšave, temveč imajo za uveljavljanje olajšave, kot je to v nadaljevanju prikazano, številne možnosti. Zato predlagani ureditvi ni mogoče očitati, da lahko pomeni kršitev načela enakosti iz 14. člena Ustave Republike Slovenije in kršitev enakega varstva pravic iz 22. člena Ustave Republike Slovenije. Pri določitvi obveznega elektronskega načina vlaganja vlog zaradi pravilne sestave informativnega izračuna dohodnine na letni ravni in drugih že navedenih prednosti je predlagatelj upošteval tudi, da to olajšavo uveljavljajo predvsem mlajše osebe, ki praviloma uporabljajo elektronske naprave. Glede na številne možnosti za uveljavljanje olajšave predlagatelj meni, da s tem načinom ni omejena dostopnost do storitev davčnega organa oziroma uveljavljanja pravic davčnih zavezancev in zato tudi ni potrebe po zagotovitvi še drugih možnosti vlaganja vlog (na primer oddaja vlog v fizični obliki ali ustno na zapisnik pri davčnem organu ali po pošti).  Uslužbenci FURS na finančnih uradih že nudijo podporo za prehod na elektronski način vsem davčnim zavezancem, ki nimajo opreme za elektronski dostop do sistema eDavki ali imajo težave pri izpolnjevanju in oddajanju obrazcev. Poleg tega je poenostavljena oddaja obrazcev prek sistema eDavki, saj je dostop mogoč tako z uporabo digitalnega potrdila kot tudi z uporabo uporabniškega imena in gesla. Dostop do sistema eDavki je mogoč tudi prek aplikacije za mobilne telefone. Davčni zavezanec pa lahko pooblasti drugo osebo za oddajo obrazca prek sistema eDavki, pri čemer pooblastilo lahko pošlje FURS tudi na papirnem obrazcu.  Olajšavo za vzdrževane družinske člane lahko zavezanci za dohodnino uveljavljajo ali spreminjajo:   * na mesečni ravni pri izračunu akontacije dohodnine, in sicer pri svojem delodajalcu z obrazcem, ki se imenuje »obvestilo o uveljavljanju olajšave za vzdrževane družinske člane pri izračunu akontacije dohodnine«, * na mesečni ravni pri izračunu akontacije dohodnine, in sicer v vloženi napovedi za odmero akontacije dohodnine od dohodkov iz delovnega razmerja, * v obračunu akontacije dohodnine od dohodka iz dejavnosti, * na letni ravni pri informativnem izračunu tako, da do 5. februarja tekočega leta za prejšnje leto (po predlogu do 15. februarja) vložijo vlogo za uveljavljanje posebne olajšave, * v ugovoru zoper informativni izračun dohodnine, * v napovedi za odmero dohodnine, če ne prejmejo informativnega izračuna dohodnine do 15. junija tekočega leta za prejšnje leto, * v roku za pritožbo na odločbo o odmeri dohodnine, če vložijo napoved za odmero dohodnine, ker ne prejmejo informativnega izračuna dohodnine do 15. junija tekočega leta za prejšnje leto.   V zgoraj navedenih primerih lahko davčni zavezanci oddajo vloge po elektronski poti ali v fizični obliki (na obrazcu) po pošti ali ustno na zapisnik pri davčnem organu.  Za prilagoditev davčnih zavezancev – fizičnih oseb na obvezno elektronsko poslovanje s finančno upravo, ki bodo uveljavljali posebno olajšave za vzdrževane družinske člane na podlagi 270. člena ZDavP-2, je predlagano prehodno obdobje, in sicer z začetkom uporabe 1. januarja 2027.  S predlogom novega 46.b člena se za davčne zavezance – fizične osebe določi izjema od obveznega elektronskega vlaganja vlog prek sistema eDavki, če bi jim bilo sporočanje podatkov v elektronski obliki nesorazmerno oteženo oziroma neizvedljivo. V teh primerih bodo lahko oddali vlogo v papirni obliki.  **K 42. členu**  Po veljavni ureditvi mora davčni zavezanec plačati razliko med akontacijo dohodnine od dohodka iz dejavnosti, izračunano v davčnem obračunu, in med predhodno akontacijo dohodnine in davčnim odtegljajem v 30 dneh od dneva predložitve davčnega obračuna.  Predlaga se sprememba roka za plačilo poračuna akontacije dohodnine od dohodka, doseženega z opravljanjem dejavnosti, in sicer tako, da se določi obveznost plačila v 30 dneh od roka za predložitev davčnega obračuna. Če je rok za predložitev davčnega obračuna 31. marec, je rok za plačilo 30. april. Rok za plačilo ne bo več vezan na dejansko predložitev davčnega obračuna, temveč na končni rok za predložitev davčnega obračuna. Na primer, davčni zavezanec bo moral plačati obveznost iz davčnega obračuna 30. aprila, čeprav bo davčni obračun vložen že 15. februarja.  Po mnenju Gospodarske zbornice Slovenije – Zbornice računovodskih servisov bi predlagani način omogočil davčnim zavezancem uravnavati likvidnost, čeprav jo je mogoče doseči s poznejšo oddajo obračunov.  **K 43. členu**  Glej obrazložitev k 301. členu.  **K 44 členu**  Veljavni 323. člen ZDavP-2 določa, da mora davčni zavezanec napoved za odmero akontacije dohodnine od drugega dohodka vložiti v 15 dneh od dneva prejema dohodka pri davčnem organu.  Davčni zavezanci, ki dosegajo dohodke na podlagi poslovanja z virtualnimi valutami, prejemajo dohodke, ki se po ZDoh-2 obdavčijo kot drugi dohodek, pri čemer je teh izplačil veliko že na mesečni ravni. To pomeni, da mora davčni zavezanec v skladu z veljavno določbo oddati napoved za odmero dohodnine od drugih dohodkov vsakih 15 dni. S predlagano spremembo se ta upravna ovira odpravlja tako, da bo lahko davčni zavezanec vložil le eno napoved za dohodke, dosežene v prejšnjem mesecu.  **K 45. členu**  Tako kot velja obvezna oddaja prek sistema eDavki za napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov (sedmi odstavek 326. člena ZDavP-2), se predlaga obvezna oddaja napovedi prek sistema eDavki tudi za odmero dohodnine od drugih obresti in dividend in t. i. bančnih obresti, če davčni zavezanec v posameznem davčnem letu doseže več kot pet izplačil iz naslova obresti oziroma dividend. Davčni zavezanci z vlaganjem napovedi po sedmem odstavku 326. člena nimajo težav. V redkih primerih pa za davčne zavezance, ki ne želijo, ali ne morejo oddati napovedi prek eDavkov, na finančnem uradu uslužbenci Finančne uprave Republike Slovenije pomagajo pri vnosu podatkov in jim nudijo informacijsko podporo.  Z razvojem trgovalnih platform in spletnih bank se povečuje tako število zavezancev z izplačili iz naslova obresti, dividend ali obresti na denarne depozite, doseženih pri bankah in hranilnicah, ustanovljenih v Sloveniji in EU, kot samih izplačil pri različni izplačevalcih. Zavezanci so v veliki večini vajeni uporabe spletnih storitev (zlasti tisti, ki imajo več izplačil), saj to od njih zahtevajo tudi ponudniki prek katerih dosegajo dohodke, zato ocenjujemo, da ne gre za prekomerno dodatno obremenitev.  Delež zavezancev, ki napovedi oddajo prek sistema eDavki, ni velik. Uradne osebe davčnega organa morajo tako vse napovedi vnašati v računalnik, pri tem pa jim napovedi, kjer je število tovrstnih izplačil večje, vzame veliko časa. Z uvedbo obvezne oddaje prek sistema eDavki (če je več kot pet izplačil) bi prihranili čas, ki bi ga lahko usmerili v kontrolo. Poudariti je treba, da se je z razvojem trgovalnih platform kot tudi z ustanavljanjem neo bank (ti. bank pametnih telefonov) število izplačil bistveno povečalo, pri čemer gre za izplačila, ki niso visoka, ne glede na to pa je treba vsa izplačila napovedati po dnevu prejema.  S predlogom novega 46.b člena se za davčne zavezance – fizične osebe določi izjema od obveznega elektronskega vlaganja vlog prek sistema eDavki, če bi jim bilo sporočanje podatkov v elektronski obliki nesorazmerno oteženo oziroma neizvedljivo. V teh primerih bodo lahko oddali vlogo v papirni obliki.  **K 46. členu**  Pri predlagani spremembi drugega in četrtega odstavka gre za redakcijski popravek v veljavnem drugem in tretjem odstavku, ki vsebujeta sklic na napačno določbo.  Šesti in sedmi odstavek 331. člena ZDavP-2 glede obveščanja družbenikov prenosnih družb, ki so fizične osebe, o uveljavljanju oziroma zavrnitvi ugodnosti, se črtata, saj je obveščanje teh družbenikov o opravi priglasitve ter uveljavljanju odloga ugotavljanja davčne obveznosti, določenega v zakonu, ki ureja dohodnino, urejeno v novem petem odstavku 380. in 381. členu ZDavP-2, ki določa, da mora družba, ki pri davčnem organu opravi priglasitev, najpozneje v 15 dneh po priglasitvi transakcije vse subjekte, udeležene v transakciji (vključno z družbeniki prenosne družbe, ki so fizične osebe), obvestiti o opravljeni priglasitvi ter uveljavljanju davčnih upravičenj in obveznosti, določenih z zakonom, ki ureja davek od dohodkov pravnih oseb, oziroma o uveljavljanju odloga ugotavljanja davčne obveznosti, določenega z zakonom, ki ureja dohodnino. Obveščanje o zavrnitvi ugodnosti je določeno v predlogu petega odstavka 380. oziroma 381. člena ZDavP-2. in sicer ima dolžnost obveščanja družba, ki je opravila priglasitev. Družbeniki bodo tako seznanjeni z zavrnitvijo ugodnosti, kar pomeni, da bodo lahko ustrezno in pravočasno postopali naprej (vložili napoved za odmero davka, popravili obračun in podobno).  Drugi odstavki se preštevilčijo.  **K 47. členu**  Veljavni 360. člen ureja sestavo in predložitev davčnega obračuna pri postopkih prenehanja davčnega zavezanca (na primer pri prenehanju zaradi izbrisa iz sodnega registra brez likvidacije). S predlogom se določi, da mora (končni) davčni obračun za davčnega zavezanca po tem členu sestaviti in davčnemu organu predložiti posameznik, ki je bil ob prenehanju davčnega zavezanca njegov zakoniti zastopnik (poslovodja, član uprave in podobno) Ta je namreč tisti, ki je do prenehanja davčnega zavezanca vodil njegove posle, ga zastopal in predstavljal, bil odgovoren za zakonitost njegovega poslovanja in podobno. Končni rok za predložitev davčnega obračuna je 30 dni od prenehanja davčnega zavezanca, razen če je z zakonom določeno drugače.  Z določitvijo osebe, ki mora sestaviti in predložiti obračun, se omogoči sankcioniranje za kršitev te obveznosti (glej predlagano dopolnitev 395. člena).  **K 48. členu**  Veljavni 369. člen ureja sestavo in predložitev davčnega obračuna pri postopku prenehanja davčnega zavezanca po skrajšanem postopku. S predlogom se določi, da mora (končni) davčni obračun za davčnega zavezanca po tem členu sestaviti in davčnemu organu predložiti posameznik, ki je bil ob prenehanju davčnega zavezanca njegov zakoniti zastopnik (poslovodja, člani uprave in podobno). Ta je namreč tisti, ki je do prenehanja davčnega zavezanca vodil njegove posle, ga zastopal in predstavljal, bil odgovoren za zakonitost njegovega poslovanja in podobno. Končni rok za predložitev davčnega obračuna je 30 dni od dneva izbrisa iz registra.  Z določitvijo osebe, ki mora sestaviti in predložiti obračun, se omogoči sankcioniranje za kršitev te obveznosti (glej predlog za dopolnitev 395. člena).  **K 49. členu**  Glej obrazložitev k 301. členu.  **K 50. členu**  V skladu z veljavno ureditvijo postopka priglasitve pri prenosu premoženja se priglasitev opravi pred predvidenim dnem transakcije, davčni organ pa lahko v 90 dneh za velike družbe oziroma v 45 dneh za mikro, majhne in srednje družbe izda odločbo o zavrnitvi ugodnosti po ZDDPO-2. Če davčni organ ne izda odločbe o zavrnitvi ugodnosti po ZDDPO-2, je mogoča obnova postopka.  Tako določeni rok za priglasitev (pred predvidenim dnem transakcije) v praksi povzroča težave, saj ni dovolj natančen in jasen, poleg tega pa tudi ni prekluziven, kar je odločilo že Upravno sodišče Republike Slovenije (sodba št. 2042/2008-10 z dne 24. 8. 2010). Sodišče je v zvezi z rokom za priglasitev, ki je zdaj določen v drugem odstavku 381. člena ZDavP-2 (ta pa je enak tudi v 379. in 380. členu ZDavP-2), med drugim navedlo, da Direktiva Sveta 2009/133/ES z dne 19. oktobra 2009 o skupnem sistemu obdavčitve za združitve, delitve, delne delitve, prenose sredstev in zamenjave kapitalskih deležev družb iz različnih držav članic EU ter za prenos statutarnega sedeža SE ali SCE med državami članicam – kodificirana različica (Direktiva 2009/133/ES) procesnih pravil ne vsebuje in da so postopkovna pravila zato v skladu z načelom postopkovne avtonomije držav članic prepuščena nacionalnim procesnim rešitvam.[[6]](#footnote-7) Zahteva zakonodajalca, da se upravičenja uveljavljajo s priglasitvijo transakcije, sama po sebi, po presoji sodišča, učinkovitega uveljavljanja pravic ne onemogoča in tudi ne otežujejo.[[7]](#footnote-8)  Ob upoštevanju teh navedb sodišča se predlaga sprememba določbe glede postopka priglasitve. Rok za priglasitev se določa tako, da je jasen, natančen in predvidljiv, jasno se določajo tudi posledice zamude roka.[[8]](#footnote-9)    Po predlogu (drugi odstavek) se priglasitev opravi v obdobju od dneva izvedbe transakcije do poteka roka za predložitev davčnega obračuna prenosne družbe. Priglasitev bo torej mogoča v časovnem okviru oziroma obdobju od dneva izvedbe transakcije, pri čemer se za ta dan šteje dan nastanka pravnih (obligacijsko-pravnih, premoženjsko-pravnih oziroma korporacijsko-pravnih) posledic, oziroma od pravnega učinkovanja transakcije oziroma dneva vpisa transakcije izčlenitve v sodni register (ker se izčlenitev kot pojavna oblika delitve zaradi prednosti vsebine pred obliko po ZDDPO-2 v praksi davčno obravnava kot prenos premoženja (tj. v skladu z določbami 39.–43. člena ZDDPO-2), do poteka roka za predložitev davčnega obračuna prenosne družbe, določenega v ZDavP-2, v katerem se izkažejo učinki na davčno osnovo zaradi upoštevanja priglašene davčne obravnave, pri čemer bi se kot pravočasno vloženi (in s tem tudi pravočasno opravljena priglasitev) šteli tudi tisti davčni obračuni prenosne družbe, ki bi bili predloženi v skladu z 52. členom ZDavP-2 (tj. iz opravičljivih razlogov predloženi po izteku predpisanega roka). Priglasitev bo morala biti opravljena prek sistema eDavki, preden bo v ta sistem vnesen davčni obračun (lahko na isti dan, vendar bo morala biti priglasitev tehnično opravljena prej). Na podlagi priglasitve bo davčni organ lahko avtomatično predizpolnil davčni obračun zavezanca – prenosne družbe, v katerem se bodo lahko izkazani učinki na davčno osnovo zaradi upoštevanja priglašene transakcije. Davčni organ bo v sistem vgradil tudi dodatne kontrole, ki bodo zavezancu, za katerega se ne bodo uveljavljala davčna upravičenja in obveznosti po ZDDPO-2, preprečevale izpolnjevanje določenih polj.  Priglasitve, opravljene po zakonsko določenem roku, davčni organ s sklepom zavrže kot prepozne, zoper tak sklep pa je dovoljena pritožba.  Čeprav je rok za priglasitev določen kot prekluziven, to zavezancem ne onemogoča oziroma ne preprečuje uveljavljanja davčnih upravičenj iz materialne zakonodaje (ZDDPO-2), saj se jim ta priznajo, če izpolnjujejo vse zakonske pogoje in je priglasitev pravočasna. Priglasitev pred dejanskim uveljavljanjem davčnih upravičenj v davčnem obračunu je nujna, saj se s tem davčnemu organu, ki že ima zgrajen sistem obdavčitve, zagotovi verodostojna informacija, da lahko učinkovito vodi predpisane davčne postopke (opravi davčni nadzor, odmeri davek in podobno).  Priglasitev ni eden od vsebinskih pogojev za uveljavljanje davčnih ugodnosti, niti ni dodatni vsebinski pogoj (kar je v skladu z Direktivo Sveta 2009/133/ES z dne 19. oktobra 2009 o skupnem sistemu obdavčitve za združitve, delitve, delne delitve, prenose sredstev in zamenjave kapitalskih deležev družb iz različnih držav članic ter za prenos statutarnega sedeža SE ali SCE med državami članicam – kodificirana različica), pomeni pa način za uveljavljanje davčnih upravičenj in obveznosti oziroma naznanitev davčnemu organu o izvedeni transakciji in nameri koriščenja davčnih ugodnosti. Po načelu samoobdavčitve namreč zavezanec sam izračuna davek, ki ga mora plačati na podlagi ugotovljene davčne osnove, davčnih olajšav in davčnih stopenj. Zavezanec po ZDDPO-2 davek izračuna sam v davčnem obračunu in v njem ugotovi davčno osnovo ob upoštevanju vseh določb ZDDPO-2 v zvezi z davčno osnovo, vključno z določbami od 39. do 43. člena ZDDPO-2, v katerih so urejena tudi davčna upravičenja in obveznosti pri prenosu premoženja oziroma izčlenitvi. Zato zavezanec dejansko uveljavlja davčne ugodnosti (če se za to odloči in za to izpolnjuje tudi vse zakonske pogoje) šele v davčnem obračunu, ki ga mora sestaviti in predložiti davčnemu organu po pravilih, določenih v ZDavP-2.  V skladu s četrtim odstavkom se priglasitev opravi na predpisanem obrazcu, ki bo objavljen na spletni strani FURS. Podatke, ki jih ob priglasitvi davčnemu organu sporoči oseba (družba) iz drugega odstavka tega člena, predpiše minister za finance v pravilniku o izvajanju Zakona o davčnem postopku. Priglasitev bo vsebovala podatke o vlagatelju, dnevu vpisa transakcije v sodni register (če je bila transakcija vpisana v sodni register), o udeleženih družbah v transakciji. Poleg tega bo priglasitev vsebovala podatke o upravičenjih, ki se bodo dejansko uveljavljala (praviloma v davčnem obračunu). Priglasitev bo tako vsebovala specifikacijo upravičenj po vrsti, nosilcu in zneskih. Sestavni del priglasitve bo tudi izjava priglasitelja, ki je ena od družb, udeleženih v transakciji prenosa premoženja, določena za opravo priglasitve v drugem odstavku 379. člena ZDavP-2, o izpolnjevanju pogojev po 39. do 43. členu ZDDPO-2 ter prevzemu upravičenj in obveznosti iz 40. člena ZDDPO-2 ter izjava o resničnosti, pravilnosti in popolnosti podatkov v priglasitvi. Priglasitev se bo opravila v informatiziranem obrazcu prek sistema eDavki, nato pa bo davčni organ zavezancu (prenosni družbi) predizpolnil davčni obračun, v katerem se bodo lahko izkazali učinki na davčno osnovo, ki bodo posledica upoštevanja priglašene transakcije zaradi uveljavljanja davčno nevtralne obravnave.  S petim odstavkom se določa, da mora družba, ki opravi priglasitev posamezne transakcije, vse družbe, ki so poleg nje udeležene v transakciji prenosa premoženja in za katere se uveljavljajo davčna upravičenja in obveznosti po ZDDPO-2, pisno obvestiti, da je bila priglasitev pri davčnem organu opravljena in da se zanje uveljavljajo omenjena davčna upravičenja in obveznosti. To mora storiti v 15 dneh po priglasitvi transakcije.  Šesti odstavek (prej tretji odstavek) določa vsebino dokumentacije, ki jo mora zagotavljati družba, ki opravi priglasitev. Zaradi predlaganih sprememb postopka priglasitve se iz seznama dokumentacije črta izjava glede strinjanja družbe s priglasitvijo, saj ta ni več potrebna. Izrecno se dodaja tudi predložitev bilance stanja prenosne družbe na obračunski dan izčlenitve. Glede na veljavno besedilo predlog spremembe vsebuje tudi nekaj redakcijskih popravkov.  Novi sistem je zastavljen tako, da zavezanec (tj. družba, ki je v drugem odstavku tega člena navedena kot družba, ki opravi priglasitev) najprej opravi priglasitev, ki pomeni le naznanitev davčnemu organu, da je bila izvedena transakcija prenosa premoženja in da nameravajo udeležene družbe v transakciji v davčnih obračunih koristiti ugodnosti davčno nevtralne obravnave, ker menijo, da so izpolnjeni vsi zakonski pogoji za to. Šele naknadno davčni organ, v okviru davčnega nadzora, ugotavlja, ali so dejansko vsi ti zakonski pogoji res izpolnjeni in so bili zavezanci v davčnih obračunih upravičeni uveljavljati davčne ugodnosti zaradi davčno nevtralne obravnave transakcije. Zavezanec (tj. družba, ki je v drugem odstavku tega člena navedena kot družba, ki opravi priglasitev) torej vse podatke in dokumentacijo iz šestega in sedmega odstavka tega člena davčnemu organu predloži na njegovo zahtevo šele v času davčnega nadzora.  Prej četrti, peti, šesti in sedmi odstavek se črtajo.  Sedmi, osmi in deveti odstavek (prej osmi, deveti in deseti odstavek) 379. člena ne vsebujejo vsebinskih sprememb.  **K 51. členu**  V skladu z veljavnim 380. členom priglasitev transakcije pri zamenjavi kapitalskih deležev za družbenike prevzete družbe opravi prevzeta družba pred predvidenim dnem transakcije iz 44. člena ZDDPO-2. Podobno kot v 379. členu ZDavP-2 tudi pri zamenjavi kapitalskih deležev rok za priglasitev (tj. pred predvidenim dnem transakcije) zaradi nedoločnosti v praksi povzroča težave.[[9]](#footnote-10)  V skladu s predlogom spremembe se priglasitev, ki jo v tem primeru vedno opravi prevzeta družba, opravi v časovnem intervalu, in sicer različno glede na to, ali je družbenik prevzete družbe pravna ali fizična oseba. Če je družbenik prevzete družbe pravna oseba, se priglasitev opravi v obdobju od dneva vpisa transakcije v sodni register (takrat nastanejo tudi pravne posledice transakcije oziroma začne transakcija pravno učinkovati oziroma nastanejo obligacijsko-pravne, premoženjsko-pravne in korporacijsko-pravne posledice) do poteka roka za predložitev davčnega obračuna družbenika prevzete družbe, ki je rezident Slovenije, v katerem se izkažejo učinki na davčno osnovo zaradi upoštevanja priglašene davčne obravnave, vendar pred predložitvijo tega davčnega obračuna. Priglasitev mora biti opravljena prek sistema eDavki, preden je v ta sistem vložen davčni obračun (lahko na isti dan, vendar mora biti priglasitev tehnično opravljena prej). Na podlagi priglasitve bo davčni organ lahko avtomatično predizpolnil davčni obračun zavezanca (družbenika prevzete družbe, ki je pravna oseba), v katerem se bodo lahko izkazali učinki na davčno osnovo, ki so posledica upoštevanja priglašene transakcije. Davčni organ bo v sistem vgradil tudi dodatne kontrole, ki bodo zavezancu, za katerega se ne bodo uveljavljala davčna upravičenja in obveznosti po ZDDPO-2, preprečevale izpolnjevanje določenih polj.  Če je družbenik prevzete družbe fizična oseba, se priglasitev opravi do 15. januarja tekočega leta, za transakcije, ki so v sodni register vpisane do vključno 31. decembra prejšnjega leta. Če za družbenike prevzete družbe veljajo različni roki priglasitve (družbeniki prevzete družbe so pravne in fizične osebe), mora prevzeta družba priglasitev opraviti do roka, ki je najprej.  V primeru družbenika prevzete družbe, ki je pravna oseba, in je rok za priglasitev vezan tudi na predložitev njegovega davčnega obračuna, v katerem se izkažejo učinki na davčno osnovo zaradi upoštevanja priglašene davčne obravnave (praviloma je to redni obračun za leto, v katerem je prišlo do zamenjave kapitalskih deležev), bi se kot pravočasno vloženi (in s tem tudi pravočasno opravljena priglasitev) šteli tudi tisti davčni obračuni družbenika prevzete družbe, ki bi bili predloženi v skladu z 52. členom ZDavP-2 (tj. iz opravičljivih razlogov predloženi po izteku predpisanega roka).  V primeru družbenika prevzete družbe, ki je fizična oseba, je priglasitev treba opraviti do 15. januarja tekočega leta, za transakcije, ki so v sodni register vpisane do vključno 31. decembra prejšnjega leta, če pa so družbeniki prevzete družbe pravne in fizične osebe in se zanje uveljavljala posebna (nevtralna) davčna obravnava, se mora priglasitev opraviti do roka, ki je najprej (torej ali po pravilu za družbenike prevzete družbe, ki so pravne osebe, ali po pravilu za družbenike prevzete družbe, ki so fizične osebe).  Zavezanci davčna upravičenja iz naslova davčno nevtralne obravnave transakcije uveljavljajo po opravljeni priglasitvi, v različnih rokih in na različne načine glede na to, ali gre za zavezance, ki so pravne ali fizične osebe. Če so zavezanci pravne osebe, davčna upravičenja uveljavljajo v davčnih obračunih, če so fizične osebe, pa ob napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov. Ker so, kot že navedeno, roki za uveljavljanje teh davčnih upravičenj različni, se določa enotni oziroma en rok za opravo priglasitve posamezne transakcije.  Priglasitve, opravljene po zakonsko določenem roku, davčni organ s sklepom zavrže kot prepozne, zoper tak sklep pa je dovoljena pritožba.  Obliko in vsebino priglasitve določa četrti odstavek. V skladu s tem odstavkom se priglasitev opravi na predpisanem obrazcu, ki bo objavljen na spletni strani FURS. Podatke, ki jih ob priglasitvi davčnemu organu sporoči oseba (družba) iz drugega odstavka tega člena, predpiše minister za finance v Pravilniku o izvajanju Zakona o davčnem postopku. Priglasitev bo vsebovala podatke o vlagatelju, dnevu vpisa transakcije v sodni register, o udeleženih družbah v transakciji, o družbenikih prevzete družbe, ki zamenjajo vrednostne papirje/deleže v prevzeti družbi za vrednostne papirje/deleže v prevzemni družbi, ter o tem, ali se za družbenike prevzete družbe, ki so fizične osebe, uveljavlja odlog ugotavljanja davčne obveznosti po ZDoh-2. Poleg tega bo priglasitev vsebovala podatke o upravičenjih, ki se bodo dejansko uveljavljala (praviloma v davčnem obračunu, če je družbenik prevzete družbe pravna oseba). Priglasitev bo tako vsebovala specifikacijo upravičenj po vrsti, nosilcu in zneskih. Sestavni del priglasitve bo tudi izjava priglasitelja – prevzete družbe o izpolnjevanju pogojev po 44. do 47. členu ZDDPO-2 ter o prevzemu upravičenj in obveznosti iz 46. člena ZDDPO-2 in o odlogu ugotavljanja davčne obveznosti iz 100. člena ZDoh-2 ter izjava o resničnosti, pravilnosti in popolnosti podatkov v priglasitvi.  Priglasitev se opravi z informatiziranem obrazcem prek sistema eDavki, davčni organ pa lahko na tej podlagi zavezancu – družbeniku prevzete družbe, rezidentu Slovenije, ki je pravna oseba, predizpolni davčni obračun z izkazanimi učinki na davčno osnovo zaradi upoštevanja priglašene davčne obravnave.    V skladu s petim odstavkom mora prevzeta družba, ki opravi priglasitev transakcije zamenjave kapitalskih deležev, vse subjekte, udeležene v transakciji (tj. prevzemno družbo in družbenike prevzete družbe), za katere se uveljavljajo davčna upravičenja in obveznosti po ZDDPO-2 in odlog ugotavljanja davčne obveznosti, določen z ZDoh-2 (če so družbeniki prevzete družbe (tudi) fizične osebe), pisno obvestiti, da je bila priglasitev pri davčnem organu opravljena in da se zanje uveljavljajo navedena davčna upravičenja in obveznosti. Tako bodo vsi subjekti, udeleženi v transakciji (prevzemna družba in družbeniki prevzete družbe), seznanjeni z opravljeno priglasitvijo ter svojimi upravičenji in obveznostmi po ZDDPO-2 ter z odlogom po ZDoh-2.  Prevzeta družba, ki opravi priglasitev transakcije zamenjave kapitalskih deležev, mora družbenike prevzete družbe, ki so lahko pravne ali fizične osebe, obvestiti tudi o zavrnitvi davčnih upravičenj in obveznosti, določenih z zakonom, ki ureja davek od dohodkov pravnih oseb, oziroma o zavrnitvi odloga ugotavljanja davčne obveznosti, določenega z zakonom, ki ureja dohodnino, in sicer v 15 dneh od vročitve odločbe ali sklepa o ustavitvi postopka, izdanega v postopku davčnega nadzora, ali od sprejema davčnega obračuna, predloženega na podlagi samoprijave, s strani davčnega organa. Družbeniki so tako seznanjeni o zavrnitvi ugodnosti, kar pomeni, da lahko ustrezno in pravočasno postopajo naprej (vložijo napoved za odmero davka, popravijo davčni obračun in podobno). Če bodo o zavrnitvi upravičenj obveščeni pred 28. februarjem tekočega leta za transakcije, ki so bile izvedene v prejšnjem letu, bodo lahko oddali napoved v rednem roku, to je do 28. februarja, sicer pa bo zanje veljal petnajstdnevni rok.  Zaradi spremembe roka za priglasitev, ki je v primerjavi z zdaj veljavno ureditvijo poznejši, se v sedmem odstavku ustrezno prilagodi tudi besedilo glede zahtevane dokumentacije in podatkov. Ko bo transakcija vpisana v sodni register, bo namreč zavezancu znan natančni znesek plačila v denarju, ki ga bo treba opraviti posameznim družbenikom namesto izdaje ali prenosa vrednostnih papirjev. Poleg tega se v tem odstavku črta tudi izjava o predvideni udeležbi prevzemne družbe v prevzeti družbi po zamenjavi kapitalskih deležev, saj ta izjava ni potrebna pri transakciji zamenjave kapitalskih deležev, temveč pri transakciji združitve ali delitve. Ta izjava se nadomesti z izjavo, da po zamenjavi kapitalskih deležev prevzemna družba pridobi ali z nadaljnjo pridobitvijo kapitalskih deležev obdrži najmanj večino glasovalnih pravic v prevzeti družbi, kar je pogoj, ki izhaja iz Zakona o davku od dohodkov pravnih oseb, ki ureja obdavčitev pri transakciji zamenjave kapitalskih deležev. Črta se tudi izjava prevzemne ali prevzete družbe, da se strinja s priglasitvijo, ker ta ne bo več potrebna.  Novi sistem je zastavljen tako, da družba najprej opravi priglasitev, ki pomeni le naznanitev davčnemu organu, da je bila izvedena transakcija zamenjave kapitalskih deležev in da nameravajo udeleženi subjekti v transakciji koristiti ugodnosti davčno nevtralne obravnave, ker menijo, da so izpolnjeni vsi zakonski pogoji za to. Naknadno lahko davčni organ v okviru davčnega nadzora ugotavlja, ali so vsi zakonski pogoji res izpolnjeni in so bili zavezanci v davčnih obračunih (če gre za družbenike prevzete družbe, ki so pravne osebe) upravičeni uveljavljati davčne ugodnosti zaradi davčno nevtralne obravnave transakcije oziroma ali je imel zavezanec – družbenik prevzete družbe, ki je fizična oseba, pravico uveljavljati odlog ugotavljanja davčne obveznosti. Zavezanec (tj. prevzeta družba – družba, ki je v drugem odstavku tega člena navedena kot družba, ki opravi priglasitev) torej vse podatke in dokumentacijo iz sedmega in osmega odstavka tega člena davčnemu organu predloži na njegovo zahtevo šele v času davčnega nadzora.  Osmi, deveti in deseti odstavek 380. člena glede na veljavno ureditev ne vsebujejo vsebinskih sprememb, razen da se v sedmem odstavku jasneje določa davčni zavezanec, ki zagotavlja dokumentacijo.  **K 52. členu**  Po veljavni ureditvi priglasitev transakcije pri združitvah in delitvah opravi prenosna ali prevzemna družba pred predvidenim dnem transakcije, davčni organ pa lahko v 90 dneh za velike družbe oziroma v 45 dneh za mikro, majhne in srednje družbe izda odločbo o zavrnitvi ugodnosti po ZDDPO-2.  Tako določeni rok za priglasitev v praksi povzroča težave, saj ni dovolj natančen in jasen, poleg tega pa tudi ni prekluziven, kar je odločilo že Upravno sodišče Republike Slovenije (sodba št. 2042/2008-10 z dne 24. 8. 2010.)  Glede na navedeno se rok za priglasitev posamezne transakcije zaradi uveljavljanja davčno nevtralne obravnave določa jasno, natančno in predvidljivo. Po novem se priglasitev opravi v obdobju od dneva vpisa združitve ali delitve, ki je izvedena v skladu z Zakonom o gospodarskih družbah – ZGD-1, v sodni register (takrat nastanejo tudi pravne posledice združitve/delitve, določene v ZGD-1, oziroma začne združitev/delitev pravno učinkovati oziroma nastanejo obligacijsko-pravne, premoženjsko-pravne in korporacijsko-pravne posledice) do poteka roka za predložitev davčnega obračuna prenosne družbe, določenega v 361., 362., 363., 364., 365. oziroma 366. členu ZDavP-2, v katerem se lahko izkažejo učinki na davčno osnovo zaradi upoštevanja priglašene davčne obravnave, vendar pred predložitvijo tega davčnega obračuna. Priglasitev je torej mogoče opraviti v obdobju od vpisa združitve/delitve v sodni register do poteka roka za predložitev davčnega obračuna prenosne družbe, določenega v navedenih določbah ZDavP-2, v katerem se lahko izkažejo učinki na davčno osnovo zaradi upoštevanja priglašene davčne obravnave, pri čemer bi se kot pravočasno vloženi (in s tem tudi pravočasno opravljena priglasitev) šteli tudi tisti davčni obračuni prenosne družbe, ki bi bili predloženi v skladu z 52. členom ZDavP-2 (tj. iz opravičljivih razlogov predloženi po izteku predpisanega roka v 361., 362., 363., 364., 365. oziroma 366. členu ZDavP-2).  V primeru predložitve davčnega obračuna v predpisanem obdobju, vendar še pred iztekom skrajnega roka za predložitev, mora biti priglasitev opravljena (tj. vložena v sistem eDavki), preden je v ta sistem vložen davčni obračun (lahko sta tako priglasitev kot tudi davčni obračun v sistem eDavki vložena isti dan, vendar mora biti priglasitev vložena prej). Razlog za to je v tem, da bo davčni organ (oziroma sistem) lahko avtomatično predizpolnil davčni obračun zavezanca (prenosne družbe, v katerem se bodo lahko izkazali učinki na davčno osnovo zaradi upoštevanja priglašene davčne obravnave). Vgrajene bodo tudi dodatne kontrole, ki bodo zavezancu, za katerega se ne bodo uveljavljala davčna upravičenja in obveznosti po ZDDPO-2, preprečevale izpolnjevanje določenih polj (na primer v prilogah prenos neizkoriščenih davčnih olajšav ali nepokrite davčne izgube iz prenosne družbe na prevzemno družbo).  Priglasitve, opravljene po zakonsko določenem roku, davčni organ s sklepom zavrže kot prepozne, zoper sklep pa je dovoljena pritožba (tretji odstavek).  Čeprav je rok za priglasitev določen kot prekluziven, to zavezancem ne onemogoča oziroma ne preprečuje uveljavljanja davčnih upravičenj iz materialne zakonodaje (ZDDPO-2, ZDoh-2), ki se jim priznajo, če izpolnjujejo vse zakonske pogoje in je priglasitev pravočasna.  Zavezanci davčna upravičenja iz naslova davčno nevtralne obravnave posamezne transakcije uveljavljajo po opravljeni priglasitvi, v različnih rokih in na različne načine glede na to, ali gre za zavezance, ki so pravne ali fizične osebe. Če so zavezanci pravne osebe, davčna upravičenja uveljavljajo v davčnih obračunih, če so fizične osebe, pa ob napovedi za odmero dohodnine od dobička od odsvojitve vrednostnih papirjev in drugih deležev ter investicijskih kuponov. Ker so, kot že navedeno, roki za uveljavljanje teh davčnih upravičenj različni, je treba določiti enotni oziroma en rok za priglasitev posamezne transakcije.  Ker je novi rok za priglasitev (med drugim) vezan na vpis združitve ali delitve v sodni register, je treba ustrezno dopolniti tudi določbo drugega odstavka 381. člena ZDavP-2 v delu, kjer ta določa, katera družba je upravičena opraviti priglasitev. Če bo po novem morala biti priglasitev opravljena po vpisu združitve (pripojitve ali spojitve) ali razdelitve v sodni register, to pomeni, da takrat prenosna družba ne bo več obstajala oziroma bo posledica vpisa združitve ali razdelitve v sodni register prenehanje prenosne družbe. Zato bo lahko v primerih, ko zakon določa, da mora priglasitev opraviti prenosna družba (tj. če sta prenosna in prevzemna družba rezidenta Republike Slovenije ali če je prenosna družba rezident Republike Slovenije, prevzemna družba pa ni rezident Republike Slovenije), to lahko opravila le prevzemna družba kot univerzalni pravni naslednik. Pri oddelitvi kot pojavni obliki delitve te težave ne bo, ker tudi po vpisu oddelitve v sodni register prenosna družba obstaja še naprej (ne preneha).  Priglasitev po predlogu je način za uveljavljanje davčnih upravičenj in obveznosti oziroma naznanitev davčnemu organu o izvedeni transakciji in nameri koriščenja davčnih ugodnosti. Po načelu samoobdavčitve namreč zavezanec sam izračuna davek, ki ga mora plačati na podlagi ugotovljene davčne osnove, davčnih olajšav in davčnih stopenj. Zavezanec po ZDDPO-2 davek izračuna sam v davčnem obračunu in v njem ugotovi davčno osnovo ob upoštevanju vseh določb ZDDPO-2 v zvezi z davčno osnovo, vključno z določbami 48. do 53. člena ZDDPO-2, v katerih so urejena tudi davčna upravičenja in obveznosti pri združitvah in delitvah. Zato zavezanec dejansko uveljavlja davčne ugodnosti (če se za to odloči in za to izpolnjuje tudi vse zakonske pogoje) šele v davčnem obračunu, ki ga mora sestaviti in predložiti davčnemu organu po pravilih, določenih v ZDavP-2.  V skladu s četrtim odstavkom se priglasitev opravi na predpisanem obrazcu, ki bo objavljen na spletni strani FURS, podatke, ki jih bo ob priglasitvi davčnemu organu sporočila oseba (družba) iz drugega odstavka tega člena, pa bo predpisal minister za finance v Pravilniku o izvajanju Zakona o davčnem postopku. Priglasitev bo vsebovala podatke o vlagatelju, vrsti materialnega statusnega preoblikovanja, obračunskem dnevu, dnevu vpisa transakcije v sodni register, o zavezancih, ki se združujejo/delijo, ter družbenikih prenosne družbe, ki zamenjajo vrednostne papirje/deleže v prenosni družbi za vrednostne papirje/deleže v prevzemni družbi, ter o tem, ali se za družbenike prenosne družbe, ki so fizične osebe, uveljavlja odlog ugotavljanja davčne obveznosti po ZDoh-2. Poleg tega bo priglasitev vsebovala podatke o upravičenjih, ki se bodo dejansko uveljavljala (praviloma v davčnem obračunu) oziroma, povedano drugače, priglasitev bo vsebovala specifikacijo upravičenj po vrsti, nosilcu in zneskih. Sestavni del priglasitve bo tudi izjava priglasitelja, ki je ena od družb, udeleženih v transakciji združitve/delitve, določena za opravo priglasitve v drugem odstavku 381. člena ZDavP-2, o izpolnjevanju pogojev po 48. do 53. členu ZDDPO-2 ter o prevzemu upravičenj in obveznosti iz 49. člena ZDDPO-2 in o odlogu ugotavljanja davčne obveznosti iz 100. člena ZDoh-2, ter izjava o resničnosti, pravilnosti in popolnosti podatkov v priglasitvi.  V skladu s petim odstavkom mora družba, ki opravi priglasitev posamezne transakcije, vse subjekte, ki so poleg nje udeleženi v transakciji združitve ali delitve in za katere se uveljavljajo davčna upravičenja in obveznosti po ZDDPO-2 in odlog ugotavljanja davčne obveznosti, določen z ZDoh-2 (če so družbeniki prenosne družbe (tudi) fizične osebe), pisno obvestiti, da je bila priglasitev pri davčnem organu opravljena in da se zanje uveljavljajo navedena davčna upravičenja in obveznosti. To mora storiti v 15 dneh po opravljeni priglasitvi.  Družba, ki opravi priglasitev transakcije združitve ali delitve, mora družbenike prenosne družbe, ki so lahko pravne ali fizične osebe, obvestiti tudi o zavrnitvi davčnih upravičenj in obveznosti, določenih z zakonom, ki ureja davek od dohodkov pravnih oseb, oziroma o zavrnitvi odloga ugotavljanja davčne obveznosti, določenega z zakonom, ki ureja dohodnino, in sicer v 15 dneh od vročitve odločbe ali sklepa o ustavitvi postopka, izdanega v postopku davčnega nadzora, ali od sprejema davčnega obračuna, predloženega na podlagi samoprijave, s strani davčnega organa.  Sedmi odstavek, ki ureja vsebino dokumentacije, se v primerjavi z veljavno ureditvijo dopolnjuje tako, da se doda bilanca stanja prevzemne družbe oziroma prevzemnih družb, če jih je več, na prvi dan po obračunskem dnevu združitve oziroma delitve, kadar je bilanca stanja sestavni del dokumentacije, potrebne za vpis v sodni register. Razlog za to je, da se lahko izvede primerjava bilanc stanja pred in po obračunskem dnevu, kadar je to mogoče (tj. kadar je bilanca stanja prevzemne družbe sestavni del dokumentacije, potrebne za vpis v register). Poleg tega se v tej alineji za besedilom »opis premoženja (obrat), ki se prenaša« dodata tudi besedili »in ki pri oddelitvi ostaja na prenosni družbi« ter »in ki ostajajo na prenosni družbi«. Razlog za to je v pomanjkljivosti obstoječe določbe, saj je tako pri oddelitvah z ustanovitvijo kot tudi pri oddelitvah s prevzemom, kjer prenosna družba po izvedbi transakcije obstaja še naprej (ne preneha), po tretjem odstavku 48. člena ZDDPO-2 pogoj, da po oddelitvi na prenosni družbi ostane obrat.  Novi sistem je zastavljen tako, da zavezanec (tj. družba, ki je v drugem odstavku tega člena navedena kot družba, ki opravi priglasitev) oziroma njen univerzalni pravni naslednik, če bo ona (prenosna družba) zaradi vpisa transakcije združitve (pripojitve/spojitve) ali razdelitve v sodni register že prenehala oziroma bo že izbrisana iz sodnega registra), najprej opravi priglasitev, ki pomeni le naznanitev davčnemu organu, da je bila izvedena transakcija združitve ali delitve in da nameravajo oziroma da bodo udeleženi subjekti v transakciji, ki so pravne osebe, v davčnih obračunih koristili ugodnosti davčno nevtralne obravnave in da bo družbenik prenosne družbe, ki je fizična oseba, uveljavljal odlog ugotavljanja davčne obveznosti, ker menijo, da so izpolnjeni vsi zakonski pogoji za to. Šele naknadno davčni organ v okviru davčnega nadzora ugotavlja, ali so vsi ti zakonski pogoji res izpolnjeni in so bili zavezanci v davčnih obračunih upravičeni uveljavljati davčne ugodnosti zaradi davčno nevtralne obravnave transakcije, oziroma ali je imel zavezanec – družbenik prenosne družbe, ki je fizična oseba, pravico uveljavljati odlog ugotavljanja davčne obveznosti. Zavezanec (tj. družba, ki je v drugem odstavku tega člena navedena kot družba, ki opravi priglasitev) torej vse podatke in dokumentacijo iz sedmega in osmega odstavka tega člena, ki je podlaga za ugotavljanje, ali so izpolnjeni vsi zakonski pogoji za priznanje davčno nevtralne obravnave transakcije, vključno z razlogi za izvedbo transakcije, davčnemu organu predloži na njegovo zahtevo šele v času davčnega nadzora.  Osmi, deveti in deseti odstavek 381. člena glede na veljavno ureditev ne vsebujejo vsebinskih sprememb.  **K 53. členu**  Posebna ureditev za ugotavljanje davčne osnove z upoštevanjem normiranih odhodkov je 1. januarja 2025 prenehala veljati (6. člen in prvi odstavek 10. člena Zakona o spremembah in dopolnitvah Zakona o davku od dohodkov pravnih oseb, Uradni list RS, št. 100/24), zato se črta 382.a člen ZDavP-2, ki ureja postopek obračunavanja in plačevanje davka za zavezance, ki ugotavljajo davčno osnovo z upoštevanjem normiranih odhodkov.  **K 54. členu**  S predlogom se dopolnjujejo hujši prekrški posameznikov, ki jih storijo, če prekršijo obveznosti v zvezi z davčnim obračunom pri stečajnem postopku (368. člen) in obveznosti v zvezi z davčnim obračunom pri postopku likvidacije (368.a člen). Te obveznosti mora izpolnjevati zakoniti zastopnik davčnega zavezanca.  S predlagano novo 8. točko se določa globa za prekršek, ki ga stori posameznik, ki se šteje za plačnika davka, če ne predloži obračuna davčnega odtegljaja na predpisani način (deveti odstavek 57. člena).  **K 55. členu**  Z dopolnitvijo 1. točke prvega odstavka 397. člena ZDavP-2 se določa globa za davčni prekršek, ki ga stori pravna oseba, samostojni podjetnik posameznik ali posameznik, ki samostojno opravlja dejavnost, če ne vlaga vlog na predpisani način (tj. na elektronski način prek sistema eDavki, če pa so obrazci v sistemu eDavki zagotovljeni v informatizirani obliki, pa jih mora vlagati v tej obliki prek sistema eDavki). Predlagana sprememba je povezana s predlaganim novim 85.b členom ZDavP-2, ki za navedene subjekte določa obveznost elektronskega vlaganja vlog prek sistema eDavki.  Višina globe je določena v okvirih, ki jih določa sistemski predpis, tj. Zakon o prekrških, in je odvisna od statusa poslovnega subjekta oziroma velikosti gospodarske družbe (z globo od 800 do 10.000 evrov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 evrov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se za prekršek kaznuje z globo od 3.200 do 30.000 evrov).  Sprememba 2. točke je povezana s predlagano spremembo devetega odstavka 57. člena ZDavP-2.  Z novo 50. točko se določa globa za davčni prekršek, ki ga stori krovni matični subjekt ali imenovani vložniški subjekt mednarodne skupine podjetij, če ne vloži popravljenega informativnega obrazca za obračun povrhnjega davka ali ga ne vloži v predpisanem roku, kot to določa novi 255.bn člen ZDavP-2.  Z novo 51. točko se določa prekršek za navajanje neresničnih, nepravilnih ali nepopolnih podatkov v priglasitvi, ki jo opravi družba, pristojna za opravo priglasitve transakcije pri davčnem organu ob združitvah, delitvah, zamenjavi kapitalskih deležev oziroma prenosu premoženja, v skladu z 379., 380. oziroma 381. členom ZDavP-2.  Z novo 52. točko se določa prekršek, če družba, pristojna za obveščanje o opravi priglasitve oziroma o tem, da odlogu ugotavljanja davčne obveznosti ni bilo ugodeno, o tem pisno ne obvesti zavezanca. Zato se tudi črta 29. točka in spreminja 30. točka, ki je določala vsebinsko enak prekršek v zvezi s 331. členom ZDavP-2.  **K 56. členu**  Predlaga se globa za davčni prekršek, ki ga stori pravna oseba ali posameznik v zvezi z izvajanjem III.D poglavja četrtega dela ZDavP-2 za posameznika in pravno osebo ter odgovorno osebo pravne osebe.  Višina globe je določena v okvirih, ki jih določa sistemski predpis, tj. Zakon o prekrških, in je odvisna od statusa poslovnega subjekta oziroma velikosti gospodarske družbe (z globo od 800 do 10.000 evrov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 evrov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, se za prekršek kaznuje z globo od 3.200 do 30.000 evrov.  **K 57. členu**  S prehodno določbo se zagotavlja, da se za vsak račun, o katerem se poroča, ki ga poročevalska finančna institucija vodi na dan 31. december 2025, in za poročevalna obdobja, ki se končajo konec drugega koledarskega leta po tem dnevu, zahtevane informacije iz 255.č člena ZdavP-2 sporočajo le, če so na voljo kot podatki, ki se lahko iščejo elektronsko in so shranjeni pri poročevalski finančni instituciji.  Navedena obveznost izhaja iz oddelka XI spremenjene Priloge I Direktive 2011/16/EU, ki je bila v pravni red Republike Slovenije prenesena z Zakonom o spremembah in dopolnitvah Zakona o davčnem postopku (ZDavP-2I). Gre za prehodni ukrep, ki določa, da neglede na oddelek I, pododstavek A(1), točka (b), in pododstavek A(6a), se za vsak račun, o katerem se poroča, ki ga poročevalska finančna institucija vodi na dan 31. decembra 2025, in za poročevalna obdobja, ki se končajo konec drugega koledarskega leta po takem datumu, informacije v zvezi z vlogo ali vlogami, na podlagi katerih je vsaka oseba, o kateri se poroča, obvladujoča oseba ali Imetnik lastniškega deleža subjekta, morajo sporočati le, če so na voljo med podatki, ki se lahko iščejo elektronsko in so shranjeni pri poročevalski finančni instituciji.  **K 58. členu**  S prehodno določbo se zagotavlja, da se podatki informativnega obrazca za obračun povrhnjega davka za prvo poslovno leto poročanja pošljejo najpozneje šest mesecev po roku za vložitev informativnega obrazca za obračun povrhnjega. Za prvo poslovno leto poročanja je rok za sporočanje informativnega obrazca za obračun povrhnjega davka podaljšan na šest mesecev po roku za njegovo vložitev s strani krovnega matičnega subjekta ali imenovanega vložniškega subjekta mednarodne skupine podjetij. Na podlagi 73. člena ZMD krovni matični subjekt ali imenovani vložniški subjekt mednarodne skupine podjetij vloži informativni obrazec za obračun povrhnjega davka v prehodnem letu najpozneje 18 mesecev po zadnjem dnevu poslovnega leta poročanja, to je do 30. junija 2027.  Glede na navedeno se s prehodno določbo določa obveznost pristojnega organa, da podatke informativnega obrazca za obračun povrhnjega davka za prvo poslovno leto poročanja, sporoči zadevnim državam članicam (in tudi drugim jurisdikcijam, podpisnicam kvalificiranega sporazuma) najpozneje v šestih mesecih po roku za vložitev informativnega obrazca za obračun povrhnjega davka po ZMD.  **K 59. členu**  S prehodno določbo se ureja, da se postopek pri obdavčitvi prenosa premoženja, zamenjavi kapitalskih deležev, združitvah in delitvah, ki je bil začet pred uveljavitvijo tega zakona, nadaljuje po starem oziroma veljavnem zakonu. Šteje se, da je bil postopek začet, ko je bila pri davčnem organu opravljena priglasitev transakcije.  **K 60. členu**  Rok za uskladitev predpisov na podlagi tega zakona je najpozneje v šestih mesecih po uveljavitvi tega zakona.  **K 61. členu**  Predlaga se sprememba podatkov glede računov, ki jih vsebuje davčni register, in sicer tako, da se namesto dosedanjih podatkov o številkah plačilnih računov v Republiki Sloveniji in zunaj nje dodajo še podatki o drugih računih, odprtih v Republiki Sloveniji in zunaj nje (7. točka prvega odstavka in 17. točka drugega odstavka 49. člena Zakona o finančni upravi; v nadaljnjem besedilu: ZFU). Gre za podatke, ki jih FURS prejema avtomatično z mednarodno izmenjavo. Podatke o računih mora davčni zavezanec sporočiti davčnemu organu. ZFU v prvem odstavku 55. člena določa, da mora oseba, ki je subjekt vpisa v davčni register, v osmih dneh po nastanku spremembe sporočiti finančnemu uradu vse spremembe podatkov, ki jih vsebuje davčni register in jih finančni urad ne pridobi po uradni dolžnosti. Pridobivanje podatkov o računih, ki jih FURS pridobiva z mednarodno izmenjavo, je urejeno v zakonu, ki ureja davčni postopek. Podatki o računih (ne samo plačilnih računih) so potrebni za učinkovito pobiranje davkov, zato se s tem zakonom, ki ureja pobiranje davkov, posega v Zakon o finančni upravi.  FURS na podlagi drugega odstavka 55. člena ZFU vpisuje spremembe podatkov v davčni register po uradni dolžnosti na podlagi pridobljenih podatkov.  Za kršitev obveznosti prijave in spremembe podatkov o računih je predpisan prekršek za fizične osebe (96. člen ZFU) in osebe, ki opravljajo dejavnost (97. člen ZFU).  **K 62. členu**  Za prilagoditev davčnih zavezancev – fizičnih oseb na obvezno elektronsko poslovanje s finančno upravo, ki bodo uveljavljali posebne olajšave za vzdrževane družinske člane na podlagi 270. člena ZDavP-2, se predlaga prehodno obdobje, in sicer z začetkom uporabe 1. januarja 2027. Do začetka uporabe tega zakona se uporablja drugi odstavek 270. člena Zakona o davčnem postopku (Uradni list RS, št. [13/11](https://www.uradni-list.si/glasilo-uradni-list-rs/vsebina/2011-01-0553) – uradno prečiščeno besedilo, [32/12](https://www.uradni-list.si/glasilo-uradni-list-rs/vsebina/2012-01-1402), [94/12](https://www.uradni-list.si/glasilo-uradni-list-rs/vsebina/2012-01-3643), [101/13](https://www.uradni-list.si/glasilo-uradni-list-rs/vsebina/2013-01-3676) – ZDavNepr, [111/13](https://www.uradni-list.si/glasilo-uradni-list-rs/vsebina/2013-01-4127), [22/14](https://www.uradni-list.si/glasilo-uradni-list-rs/vsebina/2014-01-0832) – odl. US, [25/14](https://www.uradni-list.si/glasilo-uradni-list-rs/vsebina/2014-01-0961) – ZFU, [40/14](https://www.uradni-list.si/glasilo-uradni-list-rs/vsebina/2014-01-1619) – ZIN-B, [90/14](https://www.uradni-list.si/glasilo-uradni-list-rs/vsebina/2014-01-3647), [91/15](https://www.uradni-list.si/glasilo-uradni-list-rs/vsebina/2015-01-3571), [63/16](https://www.uradni-list.si/glasilo-uradni-list-rs/vsebina/2016-01-2685), [69/17](https://www.uradni-list.si/glasilo-uradni-list-rs/vsebina/2017-01-3269), [13/18](https://www.uradni-list.si/glasilo-uradni-list-rs/vsebina/2018-01-0544) – ZJF-H, [36/19](https://www.uradni-list.si/glasilo-uradni-list-rs/vsebina/2019-01-1628), [66/19](https://www.uradni-list.si/glasilo-uradni-list-rs/vsebina/2019-01-2928), [145/20](https://www.uradni-list.si/glasilo-uradni-list-rs/vsebina/2020-01-2544) – odl. US, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [3– 9/22](https://www.uradni-list.si/glasilo-uradni-list-rs/vsebina/2022-01-0770) – ZFU-A, [52/22](https://www.uradni-list.si/glasilo-uradni-list-rs/vsebina/2022-01-1091) – odl. US, [87/22](https://www.uradni-list.si/glasilo-uradni-list-rs/vsebina/2022-01-2039) – odl. US, [163/22](https://www.uradni-list.si/glasilo-uradni-list-rs/vsebina/2022-01-4188), [109/23](https://www.uradni-list.si/glasilo-uradni-list-rs/vsebina/2023-01-3150) – odl. US, [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS, [55/24](https://www.uradni-list.si/glasilo-uradni-list-rs/vsebina/2024-01-1935) – odl. US,100/24 in 40/25 – ZINR).  **K 63. členu**  S prehodno določbo se zagotavlja, da se obveznost sporočanja davčne številke pri sporočanju informacij o davčnih stališčih, čezmejnih aranžmajih in poročil po državah začne 1. januarja 2028 ali pozneje, obveznost sporočanja davčne številke pri sporočanju informacij v skladu s prvim odstavkom 248. člena pa za davčna obdobja od 1. januarja 2030.  **K 64. členu**  S 1. januarjem 2026 se določi začetek veljavnosti zakona. |

**IV. BESEDILO ČLENOV, KI SE SPREMINJAJO**

**1. člen**

**(vsebina zakona)**

(1) Ta zakon ureja:

-       pravice in obveznosti zavezancev ali zavezank za davek (v nadaljnjem besedilu: zavezanci za davek) ter drugih oseb v postopku pobiranja davkov,

-       pristojnosti državnih in drugih organov za pobiranje davkov,

-       obračunavanje, odmero, plačevanje, vračilo, nadzor in izvršbo davkov (v nadaljnjem besedilu: pobiranje davkov),

-       način plačila, dan plačila, vrstni red plačila davka in pripadajočih dajatev, obresti, zastaranje in druge materialnopravne določbe,

-        varovanje podatkov, ki se štejejo za davčno tajnost, ter

-        medsebojno pomoč pri pobiranju davkov in izmenjavo podatkov z drugimi državami članicami Evropske unije (v nadaljnjem besedilu: države članice EU), s tretjimi državami in ozemlji.

(2) S tem zakonom se v pravni red Republike Slovenije prevzema vsebina naslednjih predpisov Evropske unije:

-       [Direktiva Sveta 2010/24/EU](http://data.europa.eu/eli/dir/2010/24/oj) z dne 16. marca 2010 o vzajemni pomoči pri izterjavi terjatev v zvezi z davki, carinami in drugimi ukrepi, [UL L 84, 31. 3. 2010](https://eur-lex.europa.eu/legal-content/EN/TXT/?uri=OJ:L:2010:084:TOC) – s I. poglavjem četrtega dela tega zakona;

-       [Direktiva Sveta 2011/16/EU](http://data.europa.eu/eli/dir/2011/16/oj) z dne 15. februarja 2011 o upravnem sodelovanju na področju obdavčevanja in razveljavitvi [Direktive 77/799/EGS](http://data.europa.eu/eli/dir/1977/799/oj) (UL L št. 64 z dne 11. 3. 2011, str. 1), spremenjena z [Direktivo Sveta 2014/107/EU](http://data.europa.eu/eli/dir/2014/107/oj) z dne 9. decembra 2014 o spremembi [Direktive Sveta 2011/16/EU](http://data.europa.eu/eli/dir/2011/16/oj) glede obvezne avtomatične izmenjave podatkov na področju obdavčenja (UL L št. 359 z dne 16. 12. 2014, str. 1; v nadaljnjem besedilu: [Direktiva 2014/107/EU](http://data.europa.eu/eli/dir/2014/107/oj)), [Direktivo Sveta 2015/2376/EU](http://data.europa.eu/eli/dir/2015/2376/oj) z dne 8. decembra 2015 o spremembi [Direktive 2011/16/EU](http://data.europa.eu/eli/dir/2011/16/oj) glede obvezne avtomatične izmenjave na področju obdavčenja (UL L št. 332/1 z dne 18. 12. 2015, str. 1; v nadaljnjem besedilu: [Direktiva 2015/2376/EU](http://data.europa.eu/eli/dir/2015/2376/oj)), [Direktivo Sveta 2016/881/EU](http://data.europa.eu/eli/dir/2016/881/oj) z dne 25. maja 2016 o spremembi [Direktive 2011/16/EU](http://data.europa.eu/eli/dir/2011/16/oj) glede obvezne avtomatične izmenjave podatkov na področju obdavčenja (UL L št. 146 z dne 3. 6. 2016, str. 1; v nadaljnjem besedilu: [Direktiva 2016/881/EU](http://data.europa.eu/eli/dir/2016/881/oj)), [Direktivo Sveta 2016/2258/EU](http://data.europa.eu/eli/dir/2016/2258/oj) z dne 6. decembra 2016 o spremembi [Direktive 2011/16/EU](http://data.europa.eu/eli/dir/2011/16/oj) glede dostopa davčnih organov do informacij o preprečevanju pranja denarja (UL L št. 342/1 z dne 16. 12. 2016, str. 1; v nadaljnjem besedilu: [Direktiva 2016/2258/EU](http://data.europa.eu/eli/dir/2016/2258/oj)), [Direktivo Sveta 2018/822/EU](http://data.europa.eu/eli/dir/2018/822/oj) z dne 25. maja 2018 o spremembi [Direktive 2011/16/EU](http://data.europa.eu/eli/dir/2011/16/oj) glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (UL L št. 139 z dne 5. 6. 2018, str. 1; v nadaljnjem besedilu: [Direktiva 2018/822/EU](http://data.europa.eu/eli/dir/2018/822/oj)) in [Direktivo Sveta 2021/514/EU](http://data.europa.eu/eli/dir/2021/514/oj) z dne 22. marca 2021 o spremembi [Direktive 2011/16/EU](http://data.europa.eu/eli/dir/2011/16/oj) o upravnem sodelovanju na področju obdavčevanja (UL L št. 104 z dne 25. 3. 2021, str.1; v nadaljnjem besedilu: [Direktiva 2021/514/EU](http://data.europa.eu/eli/dir/2021/514/oj)), (v nadaljnjem besedilu: [Direktiva 2011/16/EU](http://data.europa.eu/eli/dir/2011/16/oj)) – z 39. členom ter II., III.B, III.C in III.Č poglavjem četrtega dela tega zakona;

-       [Direktiva Sveta 2015/2060/EU](http://data.europa.eu/eli/dir/2015/2060/oj) z dne 10. novembra 2015 o razveljavitvi [Direktive Sveta 2003/48/ES](http://data.europa.eu/eli/dir/2003/48/oj) o obdavčevanju dohodka od prihrankov v obliki plačil obresti (UL L št. 301 z dne 18. 11. 2015, str. 1) – z II. poglavjem četrtega dela in 10. podpoglavjem I. poglavja petega dela tega zakona;

-       [Direktiva Sveta 2003/49](http://data.europa.eu/eli/dir/2003/49/oj) z dne 3. junija 2003 o skupnem sistemu obdavčevanja plačil obresti ter licenčnin med povezanimi družbami iz različnih držav članic, UL L 157 z dne 26. junija 2003, zadnjič spremenjena z [Direktivo Sveta 2004/76/ES](http://data.europa.eu/eli/dir/2004/76/oj) z dne 29. aprila 2004 o spremembi [Direktive 2003/49/ES](http://data.europa.eu/eli/dir/2003/49/oj) glede možnosti določenih držav članic, da uporabijo prehodna obdobja za uvedbo skupnega sistema obdavčevanja plačil obresti ter licenčnin med povezanimi družbami iz različnih držav članic, [UL L 157, 30. 4. 2004](https://eur-lex.europa.eu/legal-content/EN/TXT/?uri=OJ:L:2004:157:TOC) – s členi 379, 380 in 381 tega zakona;

-       [Direktiva Sveta 2017/1852/EU](http://data.europa.eu/eli/dir/2017/1852/oj) z dne 10. oktobra 2017 o mehanizmih za reševanje davčnih sporov v Evropski uniji (UL L št. 265 z dne 14. 10. 2017, str. 1; v nadaljnjem besedilu: [Direktiva 2017/1852/EU](http://data.europa.eu/eli/dir/2017/1852/oj)) – s IV. poglavjem tega zakona;

-       del [Direktive Sveta (EU) 2016/1164](http://data.europa.eu/eli/dir/2016/1164/oj) z dne 12. julija 2016 o določitvi pravil proti praksam izogibanja davkom, ki neposredno vplivajo na delovanje notranjega trga (UL L št. 193 z dne 19. julija 2016, str. 1).

**23. člen**

**(razkritje podatkov državnim in drugim organom)**

(1) Davčni organ sme upravnim in drugim državnim organom, organom samoupravnih lokalnih skupnosti in nosilcem javnih pooblastil razkriti podatke o posameznem davčnem zavezancu za izvajanje njihovih z zakonom predpisanih pristojnosti.

(2) Podatki iz prvega odstavka tega člena se smejo razkriti tudi:

1.     ministrstvu, pristojnemu za finance, za potrebe simulacij finančnih in drugih učinkov sistemskih sprememb na področju carinske, davčne in druge zakonodaje, za pripravo analiz carinskega in davčnega sistema, za oceno prihodkov v sistemu javnih financ v Sloveniji (državni proračun, proračuni samoupravnih lokalnih skupnosti, finančni načrt zavoda za pokojninsko in invalidsko zavarovanje in finančni načrt zavoda za zdravstveno zavarovanje), za načrtovanje ukrepov, s katerimi se zagotavlja pobiranje davkov, in za izvajanje nadzora nad zakonitostjo ravnanja davčnih organov ter za potrebe izvrševanja državnega proračuna in vodenja evidenc v zvezi s tem;

2.     Banki Slovenije za izvajanje njenih z zakonom določenih nalog;

3.     organu, pristojnemu za zagotavljanje obveznih rezerv nafte in njenih derivatov za izvajanje njihovih z zakonom predpisanih pristojnosti;

4.     organu, pristojnemu za državno statistiko, za izvajanje nacionalnega programa statističnih raziskovanj v skladu z zakonom.

5.     ministrstvu, pristojnemu za evidentiranje nepremičnin, za vodenje in vzdrževanje evidence trga nepremičnin;

6.     ministrstvu, pristojnemu za tehnologijo oziroma znanost, za ugotavljanje učinkovitosti davčnih ukrepov na področju raziskav in razvoja oziroma za analiziranje in spremljanje dodeljevanja spodbud na področju raziskav in razvoja (podatki o davčnih zavezancih, ki uveljavljajo davčne olajšave za vlaganja v raziskave in razvoj, ter podatki o višini olajšave);

7.     ministrstvu, pristojnemu za kmetijstvo, Agenciji Republike Slovenije za kmetijske trge in razvoj podeželja in drugim izvajalcem državnih pomoči v skladu z zakonom, ki ureja kmetijstvo, za izvajanje pristojnosti o finančnih pomočeh in izpolnitev davčnih obveznosti, in sicer podatek o davčnem statusu zavezanca, kot ga določa drugi odstavek 153. člena Zakona o kmetijstvu (Uradni list RS, št. 45/08 in 57/12).

(3) Podatki, ki so davčna tajnost, se smejo osebam iz prvega in drugega odstavka tega člena razkriti samo na podlagi obrazloženega pisnega zahtevka predstojnika ali z njegove strani pooblaščene osebe. Iz obrazložitve zahtevka mora biti jasno razviden namen, zaradi katerega se zahtevajo podatki.

(4) Ne glede na tretji odstavek tega člena se podatki iz prvega odstavka tega člena lahko dajo na razpolago avtomatsko Zavodu za pokojninsko in invalidsko zavarovanje Slovenije, Zavodu za zdravstveno zavarovanje Slovenije, Zavodu Republike Slovenije za zaposlovanje, centrom za socialno delo in ministrstvu, pristojnemu za evidentiranje nepremičnin, če je tako določeno s področnimi zakoni.

(5) Ne glede na tretji odstavek tega člena se podatki iz prvega odstavka tega člena dajo na razpolago avtomatsko upravljavcu sklada obveznega dodatnega zavarovanja po zakonu, ki ureja pokojninsko in invalidsko zavarovanje, za izvajanje obveznega dodatnega zavarovanja, če je pridobitev teh podatkov določena z zakonom, ki ureja pokojninsko in invalidsko zavarovanje.

(6) **(prenehal veljati)**

**35. člen**

**(uporaba davčne številke v drugih primerih)**

(1) Na knjigovodskih listinah, ki se izstavijo kupcem blaga oziroma naročnikom storitev in drugim osebam, mora izdajatelj navesti svojo davčno številko. Davčno številko kupca izdelkov oziroma naročnika storitev pa mora navesti, če je tako določeno z zakonom o obdavčenju ali drugim zakonom.

(2) Fizična oseba mora predložiti svojo davčno številko izplačevalcu dohodkov v vseh primerih, ko prejema dohodke, ne glede na to, v kakšni obliki jih pridobi. Če fizična oseba tega ne stori, se ta dohodek fizični osebi ne sme izplačati.

(3) Vsaka oseba mora ob odprtju računa pri banki ali hranilnici ali pri ponudniku plačilnih storitev po zakonu, ki ureja plačilne storitve, predložiti svojo davčno številko. Ob odprtju skupnega računa morajo davčno številko predložiti vsi imetniki skupnega računa. Davčne številke ni treba predložiti osebi, ki v skladu z zakonom, ki ureja davčni register, ni vpisana v davčni register.

(4) Fizični osebi ni treba predložiti davčne številke v skladu z drugim odstavkom tega člena, če prejme dohodke od druge fizične osebe.

(5) Davčne številke tudi ni treba predložiti izplačevalcu dohodkov pred izplačilom dohodka, če se dohodek izplača fizični osebi, ki se šteje za nerezidenta v skladu z zakonom, ki ureja dohodnino in nima slovenske davčne številke ter dosega občasne dohodke.

(6) V primeru izplačila dohodka v skladu s prejšnjim odstavkom, mora izplačevalec dohodka ob izplačilu zagotoviti podatke o nerezidentu, najmanj pa osebno ime, naslov, njegovo identifikacijsko številko za davčne namene in državo rezidentstva.

**48. člen**

**(odgovornost pravnih naslednikov in oseb, ki upravljajo premoženje zapustnika ali oseb, razglašenih za pogrešane oziroma opravilno nesposobne)**

(1) Univerzalni pravni naslednik v celoti prevzame davčne obveznosti in terjatve iz naslova davkov pravnega prednika.

(2) Ne glede na prvi odstavek tega člena je dedič oziroma dedinja (v nadaljnjem besedilu: dedič) dolžan izpolniti davčne obveznosti zapustnika le do višine vrednosti podedovanega premoženja, v sorazmerju s prejeto dediščino. Odmerjeno oziroma obračunano davčno obveznost in davčne obveznosti zapustnika, ki jim je že potekel rok plačila, mora dedič izpolniti v 60 dneh po pravnomočnosti sklepa o dedovanju.

(3) Če ni dedičev ali če se dediči odpovedo dediščini v korist države ali samoupravne lokalne skupnosti, se davčna obveznost v celoti ali sorazmerno odpiše.

(4) Davčna obveznost se ne prenaša na dediče in se odpiše, če na dan smrti zapustnika ne presega 80 eurov. Odpiše se tudi davčna obveznost v znesku, ki v skladu z drugim odstavkom tega člena presega davčno obveznost, ki jo morajo izpolniti dediči.

(5) Z dnem smrti zapustnika prenehajo teči zamudne obresti in se ne obračunavajo do dospelosti davčne obveznosti, ki jo prevzame dedič, za dediča.

(6) Davčne obveznosti fizičnih oseb, ki jih sodišče razglasi za pogrešane ali opravilno nesposobne, izpolnjujejo osebe, ki upravljajo premoženje teh oseb. Oseba, ki upravlja premoženje teh oseb, mora v breme premoženja oziroma prihodkov iz premoženja, ki ga upravlja, izpolniti davčno obveznost. Ne glede na prejšnji stavek je oseba, ki upravlja premoženje teh oseb, odgovorna za izpolnitev davčne obveznosti z vsem svojim premoženjem, če davčni organ ugotovi, da:

-       davek ni bil plačan in

-       premoženje oziroma prihodki iz premoženja, ki ga upravlja, ne zadostujejo za poplačilo davčne obveznosti, ker je prelil premoženje oziroma prihodke iz premoženja v svojo korist oziroma korist druge osebe na način, ki ni v skladu z ravnanjem dobrega gospodarstvenika.

Če je več oseb, ki upravljajo premoženje, so odgovorne za izpolnitev davčne obveznosti solidarno.

(7) Davčne obveznosti, nastale v zvezi z upravljanjem premoženja zapustnika v obdobju od trenutka uvedbe dedovanja do dejanskega prevzema premoženja s strani pravnih naslednikov, ali nastale v zvezi z upravljanjem premoženja po odločbi o denacionalizaciji, izpolnjujejo osebe, ki upravljajo premoženje zapustnika. Oseba, ki upravlja premoženje teh oseb, mora v breme premoženja oziroma prihodkov iz premoženja, ki ga upravlja, izpolniti davčno obveznost. Ne glede na prejšnji stavek je oseba, ki upravlja premoženje teh oseb, odgovorna za izpolnitev davčne obveznosti z vsem svojim premoženjem, če davčni organ ugotovi, da:

-       davek ni bil plačan in

-       premoženje oziroma prihodki iz premoženja, ki ga upravlja, ne zadostujejo za poplačilo davčne obveznosti, ker je prelil premoženje oziroma prihodke iz premoženja v svojo korist oziroma korist druge osebe na način, ki ni v skladu z ravnanjem dobrega gospodarstvenika.

Če je več oseb, ki upravljajo premoženje, so odgovorne za izpolnitev davčne obveznosti solidarno.

(8) Ne glede na prvi odstavek tega člena univerzalni pravni naslednik ne prevzame obveznosti in terjatev iz naslova dohodnine in prispevkov za socialno varnost pravnega prednika, ki bremenijo pravnega prednika kot fizično osebo, v primerih prenehanja opravljanja dejavnosti fizične osebe, razen v primeru prenehanja zaradi smrti.

**51. člen**

**(davčni obračun)**

(1) Če davčni zavezanec sam izračuna davek, ga izračuna v davčnem obračunu.

(2) Če oblika davčnega obračuna, ki mora vsebovati vse podatke, potrebne za izračun in nadzor pravilnosti izračuna davka, ni predpisana z zakonom o obdavčenju, jo predpiše minister, pristojen za finance. Za podatke se štejejo tudi vsi podatki iz evidenc, ki jih davčni zavezanec vodi v skladu z drugimi predpisi in računovodskimi standardi, in iz poročil, ki jih davčni zavezanec sestavlja v skladu s posebnimi predpisi in računovodskimi standardi.

(3) Davčni zavezanec mora predložiti davčni obračun davčnemu organu na način in v rokih, predpisanih s tem zakonom za posamezne vrste davkov, ali z zakonom o obdavčenju.

(4) Davčni obračun mora predložiti tudi davčni zavezanec, ki je v skladu z zakonom o obdavčenju oproščen plačila davka, in davčni zavezanec, ki ugotovi, da nista nastali niti davčna obveznost, niti terjatev iz naslova davka.

(5) Davčni zavezanec, ki opravlja dejavnost, mora davčni obračun predložiti v elektronski obliki.

**57. člen**

**(obračun davčnega odtegljaja)**

(1) Če je s tem zakonom ali zakonom o obdavčenju določeno, da davek za davčnega zavezanca izračuna, odtegne in plača plačnik davka (v nadaljnjem besedilu: davčni odtegljaj), plačnik davka izračuna davčni odtegljaj v obračunu davčnega odtegljaja. Plačnik davka izračuna davek na podlagi ugotovljene davčne osnove, davčnih olajšav in davčne stopnje.

(2) Obliko obračuna davčnega odtegljaja, ki mora vsebovati vse podatke, potrebne za izračun in nadzor pravilnosti izračuna davčnega odtegljaja, predpiše minister, pristojen za finance.

(3) Plačnik davka izračuna, odtegne in plača davčni odtegljaj po davčnih stopnjah, ki veljajo na dan nastanka davčne obveznosti, kot je določen v zakonu o obdavčenju ali v tem zakonu.

(4) Plačnik davka mora predložiti obračun davčnih odtegljajev davčnemu organu na način in v rokih, predpisanih s tem zakonom za posamezne vrste davkov ali z zakonom o obdavčenju.

(5) Plačnik davka mora predložiti podatke iz obračuna davčnega odtegljaja tudi davčnemu zavezancu na način in v rokih, predpisanih s tem zakonom za posamezne vrste davkov ali z zakonom o obdavčenju.

(6) 52., 53., 54. in 55. člen tega zakona se uporabljajo tudi za obračun davčnega odtegljaja.

(7) Ne glede na 53., 54. in 55. člen tega zakona lahko plačnik davka predloži popravek obračuna davčnega odtegljaja večkrat, če se popravki nanašajo na različne prejemnike dohodkov.

(8) Če plačnik davka predloži davčnemu organu popravljen obračun davčnega odtegljaja, mora tudi davčnemu zavezancu predložiti nove podatke iz obračuna davčnega odtegljaja o dohodku, o odtegnjenem in plačanem davčnem odtegljaju ter druge podatke, ki vplivajo na višino davčnega odtegljaja, če so ti podatki v popravljenem obračunu davčnega odtegljaja drugačni od podatkov v obračunu davčnega odtegljaja, ki se je popravljal.

(9) Zavezanec za davek, ki opravlja dejavnost, mora obračun davčnega odtegljaja predložiti v elektronski obliki. Obračun davčnega odtegljaja v elektronski obliki mora predložiti tudi fizična oseba, ki se šteje za plačnika davka po dvanajstem odstavku 58. člena tega zakona.

**75.a člen**

**(posebni primer prekinitve postopka)**

Davčni postopek se lahko prekine tudi v primeru, kadar je zaradi ugotovitve dejanskega stanja treba opraviti poizvedbo pri pristojnih organih drugih držav in pristojnih organih za izmenjavo podatkov v skladu s četrtim delom tega zakona. Davčni postopek se nadaljuje takoj po prejetju zaprošenih podatkov od organa zaprošene države.

**85.a člen**

**(elektronsko vročanje prek sistema eDavki)**

(1) Davčni organ pravnim osebam, samostojnim podjetnikom posameznikom in posameznikom, ki samostojno opravljajo dejavnost, vroča dokumente prek sistema eDavki.

(2) Davčni organ vroča dokumente prek sistema eDavki tudi drugim davčnim zavezancem, če se prijavijo v ta sistem ali predložijo davčno napoved ali drugo vlogo v elektronski obliki prek sistema eDavki in se v postopku vložitve vloge prijavijo v sistem elektronskega vročanja prek omenjenega sistema. Davčni organ v primerih iz prejšnjega stavka vroča vse dokumente prek sistema eDavki do odjave iz sistema elektronskega vročanja, ki se opravi prek sistema eDavki, o čemer mora biti davčni zavezanec ob prijavi v ta sistem tudi seznanjen. Vročitev dokumenta velja za opravljeno, če je bila odjava dana, ko je bil dokument že odložen in je davčni zavezanec že prejel obvestilo iz tretjega odstavka tega člena o prejemu dokumenta.

(3) Davčni organ odloži dokument, ki ga je treba vročiti, v sistem eDavki in prek njega obvesti zavezanca za davek, da je prejel dokument, ki mu ga je treba vročiti. Informativno sporočilo o elektronsko odloženem dokumentu zavezanec za davek prejme tudi na elektronski naslov, če ga je sporočil organu.

(4) Zavezanec za davek dokument prevzame s sistema eDavki tako, da na elektronski način, kot na primer z uporabo uporabniškega imena in gesla, dokaže svojo istovetnost in prevzame dokument v elektronski obliki ter elektronsko podpiše vročilnico.

(5) Vročitev velja za opravljeno z dnem, ko zavezanec za davek z elektronskim podpisom vročilnice prevzame dokument. Če dokumenta ne prevzame v 15 dneh od dneva, ko mu je bilo obvestilo puščeno prek sistema eDavki, velja vročitev za opravljeno z dnem preteka tega roka. Sistem eDavki dokument po preteku šestih mesecev od dneva vročitve izbriše, zavezanec za davek pa ga lahko prevzame pri davčnem organu.

(6) Če ima zavezanec za davek pooblaščenca za vročanje, se dokument temu vroči tako, da se odloži na sistem eDavki, pooblaščencu za vročanje pa se pošlje informativno sporočilo iz tretjega odstavka tega člena. Glede vročitve dokumenta pooblaščencu za vročanje se uporabljata četrti in peti odstavek tega člena.

(7) Podrobnejši način elektronskega vročanja določi minister, pristojen za finance.

(8) Ta člen se ne uporablja, če zakon o obdavčenju določa drugače.

**87. člen**

**(suspenzivni učinek pritožbe)**

(1) Pritožba ne zadrži izvršitve odmerne odločbe, če ni s tem zakonom drugače določeno.

(2) Davčni organ do vročitve odločitve o pritožbi odloži davčno izvršbo po uradni dolžnosti, če oceni, da bi bilo pritožbi mogoče ugoditi, lahko pa tudi na zahtevo davčnega zavezanca, če ta hkrati s pritožbo predloži ustrezni instrument zavarovanja iz 117. člena tega zakona ali dovoli vknjižbo zastavne pravice v ustrezni register.

(3) Če se pritožbi ne ugodi, se za čas, ko je davčnemu zavezancu – fizični osebi odložena izvršba, obračunajo obresti. Obrestna mera za izračun obresti znaša 2 % letno.

(4) Če se pritožbi ne ugodi, se za čas, ko je davčnemu zavezancu, ki ni fizična oseba, odložena izvršba, obračunajo obresti. Obrestna mera za izračun obresti znaša 2 % letno oziroma v višini referenčne obrestne mere za izračun državne pomoči, ki jo objavi Evropska komisija, če je ta na dan izdaje odločbe višja od 2 %.

(5) Drugi odstavek tega člena se ne uporablja za prispevke za pokojninsko in invalidsko zavarovanje in prispevke za zdravstveno zavarovanje.

**97. člen**

**(vračilo davka)**

(1) Če je z odločbo ali v zvezi s predloženim davčnim obračunom ugotovljeno preplačilo davka, se preveč plačani znesek, ki presega 10 eurov, vrne po uradni dolžnosti v 30 dneh od dneva vročitve odločbe oziroma od dneva predložitve davčnega obračuna.

(2) V primerih iz 53., 54., 54.a, 256.c in 258. člena tega zakona razliko med davčno obveznostjo, obračunano in plačano po prvotnem obračunu, in višino obračunane obveznosti po popravku obračuna davčni organ vrne v 30 dneh po prejemu popravljenega obračuna.

(3) Če je bila odmerna odločba odpravljena ter zadeva vrnjena v ponovni postopek in davek plačan, se preveč plačani davek vrne v 30 dneh po vročitvi odločbe, s katero je v ponovnem postopku ugotovljena drugačna davčna obveznost.

(4) Če preveč plačani znesek davka iz prvega odstavka tega člena ne presega 10 eurov, se vrne na zahtevo zavezanca za davek v roku 30 dni od vložitve zahteve, če z zakonom ni drugače določeno. Če zahteva ni podana, se preveč plačani davek šteje v naslednja plačila ali v plačila druge vrste davkov.

(5) Terjatev zavezanca za davek po tem členu ne more biti predmet razpolaganja v civilnih razmerjih niti predmet izvršbe.

**101. člen**

**(odpis, delni odpis in obročno plačevanje davka za fizične osebe)**

(1) Davčni organ lahko dovoli odpis, delni odpis ali plačilo davka v največ 24 mesečnih obrokih v obdobju 24 mesecev, če bi se s plačilom davčne obveznosti lahko ogrozilo preživljanje davčnega zavezanca in njegovih družinskih članov.

(2) Vlogo za odpis oziroma delni odpis ali obročno plačilo davka mora davčni zavezanec vložiti pri davčnem organu. Davčni organ odloči o zahtevku na podlagi podatkov iz svojih evidenc in podatkov iz evidenc drugih organov, ki jih lahko pridobi, ter predloženih dokazov davčnega zavezanca.

(3) Davčni organ odloči o odpisu, delnemu odpisu oziroma obročnem plačilu v roku 30 dni od dneva prejema popolne vloge.

(4) Podrobnejše kriterije za odpis, delni odpis in obročno plačilo po tem členu ter obliko in podatke, ki jih mora davčni zavezanec navesti v vlogi, določi minister, pristojen za finance, upoštevaje raven zadovoljevanja minimalnih življenjskih potreb, ki omogočajo preživetje in so določene s predpisi na področju socialnega varstva.

(5) Davčni organ ne more odobriti odpisa, delnega odpisa in obročnega plačevanja davka v skladu s tem členom za akontacije davka in davčni odtegljaj, če ni s tem zakonom drugače določeno.

(6) Ta člen se ne uporablja za samostojne podjetnike posameznike in posameznike, ki samostojno opravljajo dejavnost, in sicer za davke, ki se nanašajo na opravljanje dejavnosti. Za davek, ki se nanaša na opravljanje dejavnosti, se ne šteje poračun dohodnine na letni ravni.

(7) Davčni organ ne more odobriti odpisa ali delnega odpisa v skladu s tem členom osebam iz prejšnjega odstavka, ki prenehajo opravljati dejavnost, za davke, ki se nanašajo na opravljanje dejavnosti, in fizične osebe, ki odgovarjajo za obveznosti družb, za davke, ki se nanašajo na opravljanje dejavnosti družbe. Za davek, ki se nanaša na opravljanje dejavnosti, se ne šteje poračun dohodnine na letni ravni.

(8) Če davčni zavezanec, ki mu je bilo dovoljeno obročno plačilo, zamudi s plačilom posameznega obroka, z dnem zapadlosti neplačanega obroka zapadejo v plačilo vsi naslednji neplačani obroki. Davčni organ v odločbi, s katero dovoli obročno plačilo davka, davčnega zavezanca opozori na posledice zamude.

(9) Z odpisom oziroma delnim odpisom po tem členu davčna obveznost v celoti oziroma delno preneha.

**102. člen**

**(obročno plačevanje davka v primerih hujše gospodarske škode)**

(1) Davčni organ lahko dovoli plačilo davka v največ 24 mesečnih obrokih v obdobju 24 mesecev, če bi davčnemu zavezancu zaradi trajnejše nelikvidnosti ali izgube sposobnosti pridobivanja prihodkov iz razlogov, na katere davčni zavezanec ni mogel vplivati, nastala hujša gospodarska škoda in bi davčnemu zavezancu obročno plačevanje davka omogočilo preprečitev hujše gospodarske škode.

(2) Davčni organ lahko v primerih preventivnega finančnega prestrukturiranja ali poenostavljene prisilne poravnave po zakonu, ki ureja finančno poslovanje, postopke zaradi insolventnosti in postopke prisilnega prenehanja, dovoli obročno plačilo davka v največ 60 mesečnih obrokih, če zavezanec za davek predloži pravnomočni sklep, s katerim je potrjen sporazum o finančnem prestrukturiranju, ali sklep o potrjeni poenostavljeni prisilni poravnavi.

(3) Vlogo za obročno plačevanje davka mora davčni zavezanec vložiti pri davčnem organu. Davčni organ odloči na podlagi podatkov iz svojih evidenc in podatkov iz evidenc drugih organov, ki jih lahko pridobi, ter predloženih dokazov davčnega zavezanca, iz katerih so razvidne okoliščine za nastanek hujše gospodarske škode.

(4) Davčni organ odloči o obročnem plačilu v roku 30 dni od dneva prejema popolne vloge.

(5) Davčni organ ne more odobriti obročnega plačevanja davka v skladu s tem členom za akontacije davka ali davčni odtegljaj, če ni s tem zakonom drugače določeno.

(6) Določbe tega člena se uporabljajo za davčne zavezance, ki so pravna oseba oziroma združenje oseb, vključno z družbo civilnega prava po tujem pravu, ki je brez pravne osebnosti, samostojne podjetnike posameznike in posameznike, ki samostojno opravljajo dejavnost. Za samostojne podjetnike posameznike in posameznike, ki samostojno opravljajo dejavnost, se določbe tega člena uporabljajo za davke, ki se nanašajo na opravljanje dejavnosti.

(7) Podrobnejše kriterije in način ugotavljanja hujše gospodarske škode določi minister, pristojen za finance.

(8) Če davčni zavezanec, ki mu je bilo dovoljeno obročno plačilo, zamudi s plačilom posameznega obroka, z dnem zapadlosti neplačanega obroka zapadejo v plačilo vsi naslednji neplačani obroki. Davčni organ v odločbi, s katero dovoli obročno plačilo davka, davčnega zavezanca opozori na posledice zamude.

(9) Ta člen se ne uporablja za skupino DDV.

**103. člen**

**(posebni primeri odloga in obročnega plačevanje davka)**

(1) Če davčni zavezanec predloži kateri koli instrument zavarovanja iz 117. člena tega zakona ali dovoli vknjižbo zastavne pravice v ustrezen register, se davčnemu zavezancu ne glede na prvi odstavek 101. člena in prvi odstavek 102. člena tega zakona dovoli plačilo davka v največ 24 mesečnih obrokih ali dovoli odlog za največ 24 mesecev.

(2) Davčni organ fizični osebi dovoli obročno plačilo davka v največ treh mesečnih obrokih, če se davek ne nanaša na opravljanje dejavnosti.

(3) Davčni organ ne more odobriti odloga in obročnega plačevanja davka v skladu s tem členom za akontacije davka in davčni odtegljaj, če ni s tem zakonom drugače določeno.

(4) Če davčni zavezanec, ki mu je bilo dovoljeno obročno plačilo, zamudi s plačilom posameznega obroka, z dnem zapadlosti neplačanega obroka zapadejo v plačilo vsi naslednji neplačani obroki. Davčni organ v odločbi, s katero dovoli obročno plačilo davka, davčnega zavezanca opozori na posledice zamude.

**105. člen**

**(odpis davka po višini neplačanega davka)**

(1) V plačilo dospeli davek, po posamezni vrsti davka, ki na dan 31. decembra ne preseže 1 euro, se odpiše po uradni dolžnosti.

(2) Odpis se opravi 31. januarja za preteklo leto.

(3) Z odpisom po tem členu davčna obveznost preneha.

**106. člen**

**(odpis davka pri postopkih zaradi insolventnosti in pri postopkih zaradi grozeče insolventnosti)**

(1) Davčni organ odpiše davek, ki ga v postopku stečaja ni bilo mogoče izterjati.

(2) Ne glede na prvi odstavek tega člena, se davek ne odpiše kadar se je nad davčnim zavezancem končal postopek osebnega stečaja. Davek, ki v postopku osebnega stečaja ni bil plačan, se odpiše le na podlagi pravnomočnega sklepa sodišča o odpustu obveznosti.

(3) Davek iz prvega odstavka tega člena se odpiše z dnem pravnomočnosti sklepa o končanju stečajnega postopka, davek iz drugega odstavka tega člena pa z dnem pravnomočnosti sklepa o končanju postopka osebnega stečaja.

(4) Davčni organ odpiše davek, glede katerega v postopku prisilne poravnave ni bilo potrjeno znižano poplačilo, in sicer z dnem pravnomočnosti sklepa o potrditvi prisilne poravnave.

(5) Davčni organ odpiše davek, glede katerega v postopku sodnega prestrukturiranja zaradi odprave grozeče insolventnosti ni bilo potrjeno znižano poplačilo, in sicer z dnem pravnomočnosti sklepa o potrditvi prisilne poravnave v postopku sodnega prestrukturiranja zaradi odprave grozeče insolventnosti.

(6) Z odpisom po tem členu davčna obveznost preneha.

(7) Če se razveljavi potrjena prisilna poravnava, potrjena prisilna poravnava v postopku sodnega prestrukturiranja zaradi odprave grozeče insolventnosti ali odpust obveznosti oziroma najde premoženje zavezanca, ki je s stečajem prenehal, se znova vzpostavi tudi obveznost za plačilo odpisanega davka, ki je bil odpisan v skladu s tretjim, četrtim ali petim odstavkom tega člena.

**110. člen**

**(omejitev uporabe določb tega poglavja)**

(1) 101., 102. in 103. člen tega zakona se ne uporablja za prispevke za zdravstveno zavarovanje, za obvezni zdravstveni prispevek, za prispevke za obvezno zavarovanje za dolgotrajno oskrbo, za prispevke za pokojninsko in invalidsko zavarovanje in za obveznosti, za katere davčni organ opravlja samo izvršbo in ne vodi knjigovodskih davčnih evidenc o odmeri teh obveznosti.

(2) 101., 102. in 103. člen tega zakona se ne uporabljajo za globe, stroške postopka o prekršku ter druge denarne nedavčne obveznosti, razen če zakon določa drugače.

(3) Po začetku postopka zaradi insolventnosti ni mogoče voditi postopkov po 101., 102. in 103. členu tega zakona za obveznosti, na katere v skladu z zakonom, ki ureja finančno poslovanje, postopke zaradi insolventnosti in prisilno prenehanje, učinkuje postopek zaradi insolventnosti.

**140.a člen**

**(predložitev davčnega obračuna v postopku davčnega inšpekcijskega nadzora)**

(1) Davčni zavezanec, ki se strinja z ugotovitvami iz zapisnika po prvem odstavku 140. člena tega zakona, lahko v 20. dneh po vročitvi zapisnika iz prvega odstavka 140. člena tega zakona predloži davčni obračun oziroma popravljen davčni obračun, ter hkrati plača davek, ugotovljen v predloženem davčnem obračunu oziroma popravljenem davčnem obračunu, skupaj z obrestmi od poteka roka za plačilo do predložitve davčnega obračuna oziroma popravljenega davčnega obračuna. Obrestna mera znaša 5 % letno.

(2) Davčni zavezanec na posebni prilogi, ki je sestavni del tako predloženega obračuna, prikaže tudi premalo obračunane davke, skupaj z obrestmi iz prejšnjega odstavka.

(3) Davčni zavezanec lahko davčni obračun oziroma popravljen obračun iz prvega odstavka tega člena v postopku davčnega inšpekcijskega nadzora predloži samo enkrat.

(4) Če je predložen davčni obračun v skladu z ugotovitvami davčnega inšpekcijskega nadzora in so izpolnjeni vsi pogoji iz prvega odstavka tega člena, se davčni inšpekcijski postopek ustavi s sklepom. V tem primeru se davčni nadzor področja poslovanja ali davkov za davčno obdobje, ki je bil že predmet davčnega inšpekcijskega nadzora ne more ponoviti, razen, če davčni organ izve za nova dejstva ali najde ali pridobi možnost uporabiti nove dokaze, ki bi mogli sami zase ali v zvezi z že izvedenimi in uporabljenimi dokazi pripeljati do drugačne odmere davka, če bi bila ta dejstva oziroma dokazi navedeni in uporabljeni v davčnem inšpekcijskem nadzoru.

**158. člen**

**(ugovor tretjega zoper sklep o izvršbi)**

(1) Kdor izkaže za verjetno, da ima na predmetu davčne izvršbe pravico, ki preprečuje izvršbo, lahko vloži ugovor zoper sklep o izvršbi pri davčnem organu, ki je izdal sklep o izvršbi. Ugovor se lahko vloži do konca davčne izvršbe.

(2) Če davčni organ oceni, da pravica osebe iz prejšnjega odstavka, ki preprečuje izvršbo, ni verjetno izkazana, napoti to osebo, da v 8 dneh od vročitve sklepa iz četrtega odstavka tega člena pri sodišču vloži tožbo zoper davčni organ da je davčna izvršba na predmet izvršbe nedopustna. Če oseba ne predloži dokaza o vložitvi tožbe, se davčna izvršba nadaljuje.

(3) Z vložitvijo tožbe iz prejšnjega odstavka se zadrži prodaja spornih zarubljenih stvari, in sicer do zaključka postopka pred sodiščem. Sodišče o tožbi po tem členu odloča prednostno.

(4) Ne glede na prejšnji odstavek davčni organ lahko proda sporne zarubljene stvari pred zaključkom postopka pred sodiščem, če:

-        gre za hitro pokvarljivo blago;

-        je hramba povezana z nesorazmernimi stroški ali

-        se vrednost premičnine zmanjšuje.

(5) Davčni organ mora pred prodajo od osebe iz prvega odstavka tega člena pridobiti izjavo glede prodaje. Če se ta s prodajo ne strinja, ji lahko dovoli položitev varščine ter določi pogoje zanjo.

(6) Davčni organ odloči o ugovoru s sklepom.

(7) Davčni organ tretji osebi povrne prejeto kupnino z zamudnimi obrestmi po določbah zakona, ki ureja obligacijska razmerja, o neupravičeni pridobitvi, če je s pravnomočno sodno odločbo ugotovljena lastninska pravica tretje osebe na premičnini, prodani po četrtem odstavku tega člena.

**159. člen**

**(denarni prejemki, ki so izvzeti iz davčne izvršbe)**

Iz davčne izvršbe so izvzeti:

1.     prejemki iz naslova zakonite preživnine in odškodnine za izgubljeno preživnino zaradi smrti tistega, ki jo je dajal;

2.     invalidnina za telesno okvaro po predpisih o invalidskem zavarovanju;

3.     prejemki iz naslova denarne socialne pomoči in varstvenega dodatka po zakonu, ki ureja socialno varstvene prejemke;

4.     prejemki iz naslova starševskega dodatka, pomoči ob rojstvu otroka, otroškega dodatka, dodatka za veliko družino in dodatka za nego otroka po zakonu, ki ureja družinske prejemke;

5.     prejemki iz naslova štipendije in pomoči učencem in študentom ter plačilo za opravljeno obvezno praktično delo v vzgojno izobraževalnem procesu;

6.     nadomestilo za invalidnost po zakonu, ki ureja socialno vključevanje invalidov;

7.     sredstva za nego in pomoč, ki se v skladu z zakonom, ki ureja uveljavljanje pravic iz javnih sredstev, ne upoštevajo kot dodatek pri prejemniku tega prejemka;

8.     prejemki od občasnega dela invalidov, ki niso v delovnem razmerju in so vključeni v programe po predpisih, ki urejajo socialno varstvo, in po predpisih, ki urejajo zaposlitveno rehabilitacijo in zaposlovanje invalidov;

9.     denarna sredstva pomoči potrebnim, ki jih zagotavljajo humanitarne organizacije, ki imajo tak status po zakonu, ki ureja humanitarne organizacije;

10.  oskrbnine in enkratni prejemki ob prvi namestitvi otroka v rejniško družino po zakonu, ki ureja izvajanje rejniške dejavnosti;

11.  sredstva, pridobljena za odpravo posledic naravnih nesreč ali škode na podlagi predpisov, ki urejajo odpravo naravnih nesreč;

12.  nepovratna denarna sredstva in denarna sredstva, pridobljena na podlagi ugodnih posojil ali poslov z jamstvi, ki se štejejo kot oblike državnih pomoči po zakonu, ki ureja pomoč družbam v težavah, razen kadar so sredstva pridobljena v zvezi z opravljanjem dejavnosti, kakor je določena v 46. členu Zakona o dohodnini (Uradni list RS, št. 13/11 – uradno prečiščeno besedilo, 9/11 – ZUKD-1, 24/12, 30/12, 40/12 – ZUJF, 75/12, 94/12, 96/13, 29/14 – odl. US in 50/14), ali v zvezi z opravljanjem osnovne kmetijske in osnovne gozdarske dejavnosti, kakor je določena v 69. členu Zakona o dohodnini (Uradni list RS, št. 13/11 – uradno prečiščeno besedilo, 9/11 – ZUKD-1, 24/12, 30/12, 40/12 – ZUJF, 75/12, 94/12, 96/13, 29/14 – odl. US in 50/14);

13.  denarna sredstva, prejeta iz naslova aktivne politike zaposlovanja, vključevanja v storitvi za trg dela in zaradi iskanja zaposlitve po zakonu, ki ureja trg dela;

14.  denarna sredstva, ki jih izplača Javni štipendijski, razvojni, invalidski in preživninski sklad Republike Slovenije po zakonu, ki ureja Javni štipendijski, razvojni, invalidski in preživninski sklad Republike Slovenije, razen nagrade za preseganje kvote po zakonu, ki ureja zaposlitveno rehabilitacijo in zaposlovanje invalidov;

15.  prejemki iz naslova veteranskega dodatka po zakonu, ki ureja varstvo vojnih veteranov;

16.  prejemki iz naslova invalidnine, dodatka za posebno invalidnost in invalidskega dodatka po zakonu, ki ureja vojne invalide;

17.  denarna sredstva, prejeta iz naslova vključenosti osebe v ukrepe na področju socialnega varstva, po zakonu, ki ureja socialno varstvo.

**185. člen**

**(rubež vsebine sefa)**

(1) Davčni organ lahko od dolžnika zahteva, da mu omogoči vpogled tudi v sef in pri tem zarubi vsebino sefa.

(2) Če dolžnik ne ravna v skladu s prvim odstavkom tega člena, lahko davčni organ zahteva od upravljavca sefa, da mu omogoči vpogled v sef. Pri tem se glede prisotnosti prič primerno upošteva četrti oziroma peti odstavek 184. člena tega zakona.

**197. člen**

**(potek javne dražbe)**

(1) Zarubljene premičnine se dajo na javno dražbo z začetno izklicno ceno, ki je enaka ocenjeni vrednosti po rubežnem zapisniku.

(2) Prva javna dražba se sme opraviti tudi, če se je udeleži en ponudnik.

(3) Šteje se, da je javna dražba uspela, če vsaj en ponudnik ponudi ceno, ki je enaka izklicni ceni.

(4) Zarubljene premičnine se prodajo udeležencu javne dražbe, ki je na javni dražbi ponudil najvišjo ceno. Če ta v roku iz 199. člena tega zakona ne plača kupnine, se premičnina lahko proda naslednjemu najboljšemu ponudniku, če se ta s tem strinja.

(5) Če prva javna dražba ne uspe, se napove druga. Oklic druge javne dražbe mora vsebovati iste podatke kot prvi, v oklicu pa mora biti dodatno navedeno, da gre za drugo javno dražbo. Izklicna cena zarubljenih predmetov s prve javne dražbe se lahko ob objavi druge javne dražbe zniža za ustrezen odstotek, vendar največ do polovice ocenjene vrednosti po rubežnem zapisniku.

(6) Pri drugi javni dražbi se smiselno uporabljajo drugi, tretji in četrti odstavek tega člena.

(7) Če je tudi druga javna dražba neuspešna, se zarubljeni predmeti prodajo na enega od drugih načinov prodaje iz prvega odstavka 193. člena tega zakona.

**243.a člen**

**(opredelitev pojmov)**

Izrazi, uporabljeni v tem poglavju, pomenijo:

1.     država prosilka je država članica EU, ki vloži zaprosilo za pomoč;

2.     upravno sodelovanje pri obdavčevanju je skupni pojem, ki se nanaša na izmenjavo podatkov, prisotnost v davčnih uradih, sočasni davčni nadzor, zaprosilo za vročitev, vse to zaradi pravilne odmere davka;

3.     zaprosilo za sodelovanje je skupni pojem, ki se nanaša na vse oblike upravnega sodelovanja iz prejšnje točke;

4.     centralni urad za zvezo je organ, ki je po tem zakonu pristojen za stike z drugimi državami članicami EU na področju upravnega sodelovanja in stike z Evropsko komisijo v zvezi z izvajanjem [Direktive Sveta 2011/16/EU](http://data.europa.eu/eli/dir/2011/16/oj);

5.     omrežje CCN je skupna platforma, ki temelji na skupnem komunikacijskem omrežju (CCN), ki ga je razvila Evropska unija za zagotavljanje vseh prenosov z elektronskimi sredstvi med pristojnimi organi na področju carin in obdavčevanja;

6.     avtomatična izmenjava podatkov je sistematično pošiljanje vnaprej opredeljenih podatkov o rezidentih drugih držav članic brez njenega predhodnega zaprosila v vnaprej določenih rednih časovnih presledkih in sistematično sporočanje vnaprej opredeljenih podatkov rezidentov in drugih podatkov drugi državi članici brez predhodnega zaprosila v vnaprej določenih rednih časovnih presledkih;

7.     vnaprejšnje davčno stališče s čezmejnim učinkom pomeni vsako pisno informacijo, ki jo davčni organ izda ali spremeni za določeno osebo ali skupino oseb, ki ima pravico, da se nanj sklicuje, ne glede na to, ali se dejansko uporabi. Pisna informacija vsebuje razlago davčne zakonodaje v zvezi s čezmejno transakcijo ali vprašanjem, ali gre pri dejavnostih, ki jih oseba opravlja v drugi jurisdikciji, za stalno poslovno enoto, ter se izda pred izvedbo transakcij ali dejavnosti v drugi jurisdikciji, pri katerih bi lahko šlo za stalno poslovno enoto, ali pred vložitvijo davčne napovedi za obdobje, v katerem je bila izvedena transakcija ali niz transakcij ali so bile izvedene dejavnosti;

8.     vnaprejšnji cenovni sporazum pomeni vsak dogovor, kot je opredeljen v 14.a členu tega zakona, ki ga izda ali spremeni davčni organ za določeno osebo ali skupino oseb, ki ima pravico, da se nanj sklicuje, ne glede na to, ali se dejansko uporabi;

9.     osrednja podatkovna zbirka je zbirka držav članic EU za upravno sodelovanje na področju obdavčevanja, kjer se za izpolnitev obveznosti glede avtomatične izmenjave podatkov o vnaprejšnjih davčnih stališčih s čezmejnim učinkom in o vnaprejšnjih cenovnih sporazumih ter o čezmejnih aranžmajih, o katerih se poroča, beležijo podatki;

10.  čezmejni aranžma pomeni aranžma, ki zadeva več kot eno državo članico EU ali državo članico EU in tretjo državo, pri čemer je izpolnjen vsaj eden od naslednjih pogojev:

-  vsi udeleženci v aranžmaju niso rezidenti za davčne namene v isti jurisdikciji,

-  vsaj eden od udeležencev v aranžmaju je hkrati rezident za davčne namene v več kot eni jurisdikciji,

-  eden ali več udeležencev v aranžmaju izvaja dejavnosti v drugi jurisdikciji prek stalne poslovne enote, ki se nahaja v navedeni jurisdikciji, in aranžma predstavlja celotno poslovanje stalne poslovne enote ali njegov del,

-  eden ali več udeležencev v aranžmaju izvaja dejavnost v drugi jurisdikciji, v kateri ni rezident za davčne namene in nima stalne poslovne enote,

-  tak aranžma bi lahko vplival na avtomatično izmenjavo informacij ali identifikacijo upravičenega lastništva;

pri tem pa aranžma vključuje tudi niz aranžmajev, in lahko obsega več delov;

11.  čezmejni aranžma, o katerem se poroča, pomeni vsak čezmejni aranžma, ki ima vsaj eno od prepoznavnih značilnosti iz [Priloge IV Direktive 2011/16/EU](http://data.europa.eu/eli/dir/2011/16/anx_4/oj) (v nadaljnjem besedilu: Priloga IV);

12.  prepoznavna značilnost pomeni lastnost ali značilnost čezmejnega aranžmaja, ki nakazuje morebitno tveganje za izogibanje davkom, kot so naštete v Prilogi IV;

13.  zadevni davčni zavezanec pomeni udeleženca v aranžmaju, ki se mu čezmejni aranžma, o katerem se poroča, da na voljo za izvajanje ali ki je tak aranžma pripravljen izvajati oziroma je že izvedel njegov prvi del;

14.  tržni aranžma pomeni čezmejni aranžma, ki je zasnovan, dan na tržišče, pripravljen za izvajanje ali dan na voljo za izvajanje, ne da bi ga bilo treba bistveno prilagoditi za uporabo;

15.  posebej prilagojeni aranžma pomeni vsak čezmejni aranžma, ki ni tržni aranžma;

16.  kršitev varstva podatkov pomeni kršitev varstva, ki povzroči uničenje, izgubo, spremembo ali kakršen koli neprimeren ali nepooblaščen dostop, razkritje ali uporabo informacij, med drugim osebnih podatkov, ki so poslani, shranjeni ali kako drugače obdelani, kot posledico namernih nezakonitih dejanj, malomarnosti ali nesreč. Kršitev varstva podatkov lahko zadeva zaupnost, razpoložljivost in celovitost podatkov.

**248. člen**

**(avtomatična izmenjava podatkov)**

(1) Pristojni organ z avtomatično izmenjavo podatkov sporoči organu druge države članice EU podatke o dohodkih in premoženju rezidentov te druge države članice EU, s katerimi razpolaga, in sicer o:

-       dohodkih iz zaposlitve;

-       produktih življenjskih zavarovanj, ki niso zajeti v drugih pravnih instrumentih EU o izmenjavi podatkov ali v drugih podobnih ukrepih;

-       lastništvu nepremičnin in iz njih izhajajočem dohodku;

-       dohodkih iz prenosa premoženjskih pravic.

(2) Pristojni organ v sporočanje podatkov iz prejšnjega odstavka vključi davčno številko, ki jo je izdala država rezidentstva, če je na voljo.

(3) Pristojni organ pristojnemu organu druge države članice EU, v zvezi z davčnimi obdobji, ki se nanašajo na račun, o katerem se poroča, sporoči naslednje podatke:

1.     ime, naslov, davčno številko oziroma številko za davčne namene davčnega zavezanca (v nadaljnjem besedilu: davčna številka) ter datum in kraj rojstva osebe, o kateri se poroča in ki je imetnik računa, v primeru subjekta, ki je imetnik računa in za katerega se po uporabi pravil o dolžni skrbnosti iz [Priloge I](http://data.europa.eu/eli/dir/2014/107/anx_1/oj) in [Priloge II Direktive 2014/107/EU](http://data.europa.eu/eli/dir/2014/107/anx_2/oj) ugotovi, da ima eno ali več obvladujočih oseb, ki so osebe, o katerih se poroča, pa ime, naslov in davčno številko subjekta ter ime, naslov, davčno številko ter datum in kraj rojstva vsake osebe, o kateri se poroča;

2.     številko računa;

3.     davčno številko, naziv in naslov poročevalske finančne institucije;

4.     stanje na računu ali vrednost računa, vključno z odkupno vrednostjo ali vrednostjo ob odstopu v primeru zavarovalne pogodbe z odkupno vrednostjo ali pogodbe rentnega zavarovanja, ob koncu koledarskega leta oziroma, če je bil račun zaprt med letom, o zaprtju računa;

5.     v primeru skrbniškega računa:

-  skupni bruto znesek obresti, skupni bruto znesek dividend in skupni bruto znesek drugih dohodkov, ustvarjenih v zvezi s sredstvi na računu, ki se vsakokrat vplačajo ali pripišejo na račun ali v zvezi z računom med koledarskim letom, in

-  skupni bruto iztržek od prodaje ali odkupa finančnih sredstev, ki se vplača ali pripiše na račun med koledarskim letom, v zvezi s katerim je poročevalska finančna institucija delovala kot skrbnik, borzni posrednik, pooblaščenec ali zastopnik imetnika računa;

6.     v primeru depozitnega računa skupni bruto znesek obresti, vplačanih ali pripisanih na račun med koledarskim letom, in

7.     v primeru računov, ki niso opisani v 5. ali 6. točki tega odstavka, skupni bruto znesek, plačan ali pripisan imetniku računa v zvezi z računom med koledarskim letom, v zvezi s katerim je poročevalska finančna institucija dolžnik, vključno s skupnim zneskom vseh plačil v zvezi z odkupom, opravljenih imetniku računa med koledarskim letom.

(4) Pošiljanje podatkov iz prejšnjega odstavka ima prednost pred pošiljanjem podatkov po drugi alineji prvega odstavka tega člena.

(5) Podatki iz prvega odstavka tega člena se sporočajo najmanj enkrat letno, in sicer v šestih mesecih po koncu davčnega leta.

(6) Pristojni organ se lahko dogovori s pristojnim organom druge države članice EU o avtomatični izmenjavi podatkov za dodatne kategorije dohodkov in premoženja.

(7) Pristojni organ vsako leto obvesti Evropsko komisijo o vseh kategorijah dohodkov in premoženja iz prvega odstavka tega člena, v zvezi s katerimi sporoča podatke o rezidentih druge države članice.

(8) Podatki iz tretjega odstavka tega člena se sporočajo letno, in sicer v devetih mesecih po koncu koledarskega leta, na katero se nanašajo.

**248.a člen**

**(avtomatična izmenjava podatkov o vnaprejšnjih davčnih stališčih s čezmejnim učinkom in vnaprejšnjih cenovnih sporazumih)**

(1) Pristojni organ pristojnemu organu druge države članice in Evropski komisiji sporoči naslednje podatke o vnaprejšnjem davčnem stališču s čezmejnim učinkom ali o vnaprejšnjem cenovnem sporazumu:

1.     identifikacijo osebe, ki ni fizična oseba, in skupine oseb, ki ji ta oseba pripada;

2.     povzetek vnaprejšnjega davčnega stališča s čezmejnim učinkom ali vnaprejšnjega cenovnega sporazuma, vključno z opisom zadevnih poslovnih dejavnosti ali transakcij ali niza transakcij, in vse druge informacije, ki bi pristojnemu organu lahko pomagale pri oceni morebitnega davčnega tveganja, ne da bi to povzročilo razkritje poslovne, industrijske ali poklicne skrivnosti oziroma poslovnega procesa ali informacij, katerih razkritje bi bilo v nasprotju z javnim redom;

3.     datum izdaje, spremembe ali obnove vnaprejšnjega davčnega stališča s čezmejnim učinkom ali vnaprejšnjega cenovnega sporazuma;

4.     datum začetka veljavnosti vnaprejšnjega davčnega stališča s čezmejnim učinkom ali vnaprejšnjega cenovnega sporazuma, če je ta datum določen;

5.     datum konca veljavnosti vnaprejšnjega davčnega stališča s čezmejnim učinkom ali vnaprejšnjega cenovnega sporazuma, če je ta datum določen;

6.     vrsto vnaprejšnjega davčnega stališča s čezmejnim učinkom ali vnaprejšnjega cenovnega sporazuma;

7.     znesek transakcije ali niza transakcij iz vnaprejšnjega davčnega stališča s čezmejnim učinkom ali iz vnaprejšnjega cenovnega sporazuma, če je ta znesek tam naveden;

8.     opis meril, ki se uporabljajo za določanje transfernih cen, ali samo transferno ceno v primeru vnaprejšnjega cenovnega sporazuma;

9.     opredelitev metode, ki se uporablja za določanje transfernih cen, ali samo transferno ceno v primeru vnaprejšnjega cenovnega sporazuma;

10.  imena morebitnih drugih držav članic, ki bi jih verjetno zadevalo vnaprejšnje davčno stališče s čezmejnim učinkom ali vnaprejšnji cenovni sporazum;

11.  imena vseh oseb, ki niso fizične osebe, v morebitnih drugih državah članicah, na katere bi verjetno vplivalo vnaprejšnje davčno stališče s čezmejnim učinkom ali vnaprejšnji cenovni sporazum (ob navedbi, s katerimi državami članicami so te osebe povezane), in

12.  navedbo, ali sporočeni podatki temeljijo na samem vnaprejšnjem davčnem stališču s čezmejnim učinkom ali na vnaprejšnjem cenovnem sporazumu ali zahtevi za izdajo vnaprejšnjega cenovnega sporazuma.

Podatki iz 1., 2., 8. in 11. točke tega odstavka se ne sporočijo Evropski komisiji.

(2) Prvi odstavek tega člena se ne uporablja, če vnaprejšnje davčno stališče s čezmejnim učinkom zadeva in vključuje izključno davčne zadeve ene ali več fizičnih oseb.

(3) Pristojni organ pristojnemu organu druge države članice in Evropski komisiji ne sporoči podatkov o dvostranskem ali večstranskem vnaprejšnjem cenovnem sporazumu, ki je sklenjen z državo, ki ni država članica EU, in mednarodna pogodba o izogibanju dvojnega obdavčevanja, na podlagi katere je bil sklenjen ta vnaprejšnji cenovni sporazum, ne dopušča razkritja podatkov tretjim osebam, temveč samo podatke, navedene v zahtevi, na podlagi katere se izda takšen dvostranski ali večstranski vnaprejšnji cenovni sporazum.

(4) Podatki iz prvega odstavka tega člena se sporočajo nemudoma po izdaji, spremembi ali obnovitvi vnaprejšnjih davčnih stališč s čezmejnim učinkom ali vnaprejšnjih cenovnih sporazumov, najpozneje pa v treh mesecih po preteku polovice koledarskega leta, v katerem so bila vnaprejšnja davčna stališča s čezmejnim učinkom ali vnaprejšnji cenovni sporazumi izdani, spremenjeni ali obnovljeni.

(5) Pristojni organ pristojnemu organu države članice in Evropski komisiji pošlje podatke iz prvega odstavka tega člena v osrednjo podatkovno zbirko.

(6) Pristojni organ lahko na podlagi 247. člena tega zakona od pristojnega organa druge države članice zahteva dodatne podatke, vključno s celotnim besedilom vnaprejšnjega davčnega stališča s čezmejnim učinkom ali vnaprejšnjega cenovnega sporazuma.

**248.c člen**

**(avtomatična izmenjava čezmejnih aranžmajev, o katerih se poroča)**

(1) Pristojni organ z avtomatično izmenjavo podatkov sporoči pristojnim organom vseh drugih držav članic EU in Evropski komisiji podatke o čezmejnem aranžmaju, o katerem se poroča, ki glede na značilnosti posameznega aranžmaja zajemajo naslednje podatke:

1.     identifikacijo posrednikov in zadevnih davčnih zavezancev, vključno z njihovim imenom, datumom in krajem rojstva (če gre za posameznika), rezidentstvom za davčne namene, davčno številko ter, če je primerno, osebami, ki so povezana podjetja zadevnega davčnega zavezanca;

2.     podrobnosti o prepoznavnih značilnostih iz Priloge IV, zaradi katerih se o čezmejnem aranžmaju poroča;

3.     povzetek vsebine čezmejnega aranžmaja, o katerem se poroča, vključno z navedbo imena, pod katerim je znan, če takšno ime obstaja, ter abstraktnim opisom zadevnih poslovnih dejavnosti ali aranžmajev, ne da bi to privedlo do razkritja poslovne, industrijske ali poklicne skrivnosti oziroma poslovnega procesa niti razkritja podatkov, ki bi bilo v nasprotju z javnim redom;

4.     datum, ko je ali bo storjen prvi korak pri izvajanju čezmejnega aranžmaja, o katerem se poroča;

5.     podrobnosti o določbah nacionalnega prava, ki so podlaga za čezmejni aranžma, o katerem se poroča;

6.     vrednost čezmejnega aranžmaja, o katerem se poroča;

7.     identifikacijo države članice EU zadevnega davčnega zavezanca in morebitnih drugih držav članic EU, ki bi jih verjetno zadeval čezmejni aranžma, o katerem se poroča;

8.     identifikacijo morebitne druge osebe v državi ali jurisdikciji, na katero bi verjetno vplival čezmejni aranžma, o katerem se poroča, ob navedbi, s katerimi državami ali jurisdikcijami je ta oseba povezana.

(2) Avtomatična izmenjava podatkov iz prejšnjega odstavka se izvede v enem mesecu po koncu četrtletja, v katerem so bili podatki predloženi.

(3) Pristojni organ pošlje pristojnemu organu države članice EU in Evropski komisiji podatke iz prvega odstavka tega člena v osrednjo podatkovno zbirko.

**248.č člen**

**(avtomatična izmenjava podatkov, ki jih sporočajo operaterji platform)**

(1) Pojmi, uporabljeni v tem členu, imajo enak pomen, kot ga določa oddelek [I Priloge V Direktive 2011/16/EU](http://data.europa.eu/eli/dir/2011/16/anx_1/oj).

(2) Pristojni organ z avtomatično izmenjavo pristojnemu organu države članice, v kateri je prodajalec, o katerem se poroča, rezident, kot je določeno na podlagi odstavka D oddelka [II Priloge V Direktive 2011/16/EU](http://data.europa.eu/eli/dir/2011/16/anx_2/oj), in – kadar prodajalec, o katerem se poroča, opravlja storitve najema nepremičnin – tudi pristojnemu organu države članice, v kateri se nahaja nepremičnina, sporoči naslednje podatke o vsakem prodajalcu, o katerem se poroča:

1.     ime, naslov registriranega sedeža, davčno številko oziroma številko za davčne namene davčnega zavezanca poročevalskega operaterja platforme in po potrebi individualno identifikacijsko številko, dodeljeno na podlagi drugega odstavka 255.aj člena tega zakona, ter poslovno ime platforme, v zvezi s katero poročevalski operater platforme poroča;

2.     ime in priimek prodajalca, o katerem se poroča, ki je posameznik, in naziv prodajalca, o katerem se poroča, ki je subjekt;

3.     naslov;

4.     davčno številko prodajalca, vključno z državo članico izdajateljico, če ta ne obstaja, pa kraj rojstva prodajalca, o katerem se poroča, ki je posameznik;

5.     matično številko podjetja prodajalca, o katerem se poroča, ki je subjekt;

6.     identifikacijsko številko za DDV prodajalca, o katerem se poroča, če je na voljo;

7.     datum rojstva prodajalca, o katerem se poroča, ki je posameznik;

8.     identifikator finančnega računa, na katerega se nadomestilo plača ali pripiše, če je na voljo poročevalskemu operaterju platforme in pristojni organ države članice, v kateri je prodajalec, o katerem se poroča, rezident v smislu odstavka D oddelka [II Priloge V Direktive 2022/16/EU](http://data.europa.eu/eli/dir/2022/16/anx_2/oj), ni uradno obvestil pristojnih organov vseh drugih držav članic, da ne namerava v ta namen uporabiti identifikatorja finančnega računa;

9.     če se razlikuje od imena prodajalca, o katerem se poroča, poleg identifikatorja finančnega računa še ime imetnika finančnega računa, na katerega se nadomestilo plača ali pripiše, če je na voljo poročevalskemu operaterju platforme, in vse druge informacije za identifikacijo, ki so poročevalskemu operaterju platforme na voljo v zvezi z imetnikom tega računa;

10.  vsako državo članico, v kateri je prodajalec, o katerem se poroča, rezident, kot je določeno na podlagi odstavka D oddelka [II Priloge V Direktive 2011/16/EU](http://data.europa.eu/eli/dir/2011/16/anx_2/oj);

11.  skupno nadomestilo, plačano ali pripisano v vsakem četrtletju poročevalnega obdobja, in število zadevnih dejavnosti, za katere je bilo plačano ali pripisano;

12.  vse pristojbine, provizije ali davke, ki jih poročevalski operater platforme zadrži ali zaračuna v vsakem četrtletju poročevalnega obdobja.

(3) Če prodajalec, o katerem se poroča, opravlja storitve dajanja v najem nepremičnin, se sporočijo naslednje dodatne informacije:

1.     naslov vsake oglaševane nepremičnine, ki je določen na podlagi postopkov iz odstavka E oddelka [II Priloge V Direktive 2011/16/EU](http://data.europa.eu/eli/dir/2011/16/anx_2/oj), in identifikacijski znak nepremičnine v katastru, če je na voljo;

2.     skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, posredovano v zvezi z vsako oglaševano nepremičnino;

3.     če je na voljo, število dni, ko je bila vsaka oglaševana nepremičnina v poročevalnem obdobju dana v najem, in vrsto vsake oglaševane nepremičnine.

(4) Sporočanje na podlagi drugega in tretjega odstavka tega člena se izvede v dveh mesecih po koncu poročevalnega obdobja, na katerega se nanaša obveznost poročanja poročevalskega operaterja platforme.

**252. člen**

**(varovanje in razkritje podatkov)**

(1) Vsi podatki, pridobljeni v skladu s tem poglavjem, se obravnavajo kot davčna tajnost.

(2) Podatki, pridobljeni v skladu s tem poglavjem, se lahko uporabijo:

-       v postopku pobiranja davkov iz 244. člena tega zakona, DDV in drugih posrednih davkov, vključno z upravno ali sodno presojo, in

-       v kazenskem postopku, začetem zaradi kršitev davčnega prava.

(3) Ne glede na prejšnji odstavek se lahko pridobljeni podatki uporabijo tudi za odmero in izterjavo drugih davščin iz 215. člena tega zakona ter za odmero in izterjavo obveznih prispevkov za socialno varnost.

(4) Ne glede na drugi odstavek tega člena se lahko pristojni organ dogovori s pristojnim organom druge države članice EU, da se podatki, ki jih je pridobil, uporabijo tudi za druge namene, vendar le, če bi v skladu z veljavnimi predpisi v Republiki Sloveniji takšne podatke v podobnih okoliščinah lahko uporabili tudi za te druge namene.

(5) Pristojni organ lahko pristojnim organom vseh drugih držav članic posreduje seznam namenov, za katere se lahko v skladu z zakonom uporabijo informacije in dokumenti, poleg namenov iz drugega in tretjega odstavka tega člena. Pristojni organ, ki prejme informacije in dokumente, lahko prejete informacije in dokumente na podlagi seznama druge države članice uporabi brez dogovora iz prejšnjega odstavka za katerega koli od namenov, ki jih navede država članica, ki sporoča informacije.

(6) Pristojni organ lahko na podlagi vnaprejšnjega obvestila državi članici EU, od koder podatki izvirajo, te podatke posreduje na način, določen v tem poglavju, za namene uporabe iz drugega in tretjega odstavka tega člena, tretji državi članici EU, če meni, da bi bili lahko zanjo koristni, razen če država članica EU, od koder podatki izvirajo, temu v 10 delovnih dneh od prejema obvestila nasprotuje.

(7) Podatki, poročila, izjave in vsi drugi dokumenti, ki jih pristojni organ v zvezi z izvajanjem tega poglavja pridobi od organa zaprošene države, imajo za namene dokazovanja enako dokazno moč, kot če bi bili pridobljeni od upravnega organa v Republiki Sloveniji.

**252.a člen**

**(obveščanje o obdelavi podatkov)**

Vsaka poročevalska finančna institucija, posrednik oziroma poročevalski operater platforme pred zbiranjem in pošiljanjem informacij iz 255.č, 255.p oziroma 255.aa člena tega zakona obvesti vsakega zadevnega posameznika, o katerem se poroča, da se bodo z njim povezane informacije zbirale in pošiljale v skladu s tem delom zakona ter mu zagotovi vse informacije o tem, na kakšen način lahko uveljavlja svoje pravice glede varovanja svojih podatkov.

**255.č člen**

**(informacije, ki se poročajo)**

(1) Poročevalska finančna institucija Slovenije pristojnemu organu v zvezi z vsakim računom, o katerem se poroča, sporoči naslednje informacije:

1.     ime, naslov, državo, katere rezident je (v nadaljnjem besedilu: država) davčno številko oziroma številko za davčne namene davčnega zavezanca (v nadaljnjem besedilu: davčna številka) ter datum in kraj rojstva vsake osebe, o kateri se poroča in ki je imetnik računa, v primeru subjekta, ki je imetnik računa in za katerega se po uporabi postopkov o dolžni skrbnosti ugotovi, da ima eno ali več obvladujočih oseb, ki so osebe, o katerih se poroča, pa ime, naslov, državo ali države, katerih rezident je, ter davčno številko subjekta in ime, naslov, državo ali države, katerih rezident je, davčno številko ter datum in kraj rojstva vsake osebe, o kateri se poroča;

2.     številko računa;

3.     davčno številko, naziv in naslov poročevalske finančne institucije;

4.     stanje na računu ali vrednost računa, vključno z odkupno vrednostjo ali vrednostjo ob odstopu v primeru zavarovalne pogodbe z odkupno vrednostjo, ali pogodbe rentnega zavarovanja, ob koncu koledarskega leta oziroma, če je bil račun zaprt med letom, o zaprtju računa;

5.     v primeru skrbniškega računa:

-  skupni bruto znesek obresti, skupni bruto znesek dividend in skupni bruto znesek drugih dohodkov, ustvarjenih v zvezi s sredstvi na računu, ki se v vsakem od primerov vplačajo ali pripišejo na račun med koledarskim letom, in

-  skupni bruto iztržek od prodaje ali odkupa finančnih sredstev, ki se vplača ali pripiše na račun med koledarskim letom, v zvezi s katerim je poročevalska finančna institucija delovala kot skrbnik, borzni posrednik, pooblaščenec ali zastopnik imetnika računa;

6.     v primeru depozitnega računa skupni bruto znesek obresti, vplačanih ali pripisanih na račun med koledarskim letom, in

7.     v primeru računov, ki niso opisani v 5. ali 6. točki tega odstavka, skupni bruto znesek, plačan ali pripisan imetniku računa v zvezi z računom med koledarskim letom, v zvezi s katerim je poročevalska finančna institucija dolžnik, vključno s skupnim zneskom vseh plačil v zvezi z odkupom, opravljenih imetniku računa med koledarskim letom.

(2) Poročevalska finančna institucija Slovenije v sporočenih informacijah navede valuto, v kateri je izražen vsak ustrezen znesek.

(3) Če poročevalska finančna institucija Slovenije v koledarskemu letu, za katero se poroča, ni identificirala računov, o katerih se poroča, to sporoči pristojnemu organu.

**255.g člen**

**(oblikovanje enotnega seznama neporočevalskih finančnih institucij in izključenih računov)**

(1) Poročevalska finančna institucija Slovenije za namene oblikovanja in posodabljanja enotnega seznama neporočevalskih finančnih institucij in izključenih računov, pristojnemu organu predloži seznam subjektov oziroma računov, ki izpolnjujejo zahteve, opredeljene v pododstavkih B.1(c) in C.17(g) Oddelka [VIII Priloge I Direktive 2014/107/EU](http://data.europa.eu/eli/dir/2014/107/anx_8/oj), in bi jih bilo treba obravnavati kot neporočevalske finančne institucije Slovenije oziroma kot izključene račune. Poročevalska finančna institucija Slovenije predloži seznam v roku iz drugega odstavka 255.f člena tega zakona.

(2) Enotni seznam neporočevalskih finančnih institucij Slovenije in izključenih računov se objavi na spletni strani Ministrstva za finance.

**255.s člen**

**(poklicna skrivnost)**

(1) Posrednik je oproščen predložitve podatkov o čezmejnem aranžmaju, o katerem se poroča, če bi s poročanjem kršil varovanje poklicne skrivnosti, kot jo določa zakon, ki ureja poklicno skrivnost.

(2) Če se posrednik sklicuje na poklicno skrivnost, mora o tem nemudoma pisno obvestiti katerega koli drugega posrednika ali, če tega ni, zadevnega davčnega zavezanca, ter ga obvestiti tudi o njegovi obveznosti poročanja iz 255.š člena tega zakona.

(3) Posrednik je oproščen poročanja v skladu s tem členom le v obsegu, ki ga za njegov poklic določa zakon, ki ureja poklicno skrivnost.

**255.š člen**

**(poročanje drugega posrednika ali zadevnega davčnega zavezanca)**

(1) Če ni posrednika ali če posrednik pisno obvesti zadevnega davčnega zavezanca ali drugega posrednika o uporabi privilegija poklicne skrivnosti iz 255.s člena tega zakona, podatke o čezmejnem aranžmaju, o katerem se poroča, predloži drug posrednik ali, če tega ni, zadevni davčni zavezanec.

(2) Zadevni davčni zavezanec ali drug posrednik iz prejšnjega odstavka predložita podatke v 30 dneh od dneva, na katerega je čezmejni aranžma, o katerem se poroča, na voljo zadevnemu davčnemu zavezancu za izvajanje ali je pripravljen za izvajanje s strani zadevnega davčnega zavezanca ali je storjen prvi del pri njegovem izvajanju v zvezi z zadevnim davčnim zavezancem, odvisno od tega, kaj nastopi prej.

(3) Kadar mora zadevni davčni zavezanec predložiti podatke pristojnim organom več kot ene države članice EU, predloži podatke o čezmejnem aranžmaju, o katerem se poroča, le v Sloveniji, če:

1.     je v Sloveniji rezident za davčne namene;

2.     ima v Sloveniji stalno poslovno enoto, ki ima koristi od aranžmaja, pa ni rezident druge države članice EU;

3.     v Sloveniji prejema dohodek ali ustvarja dobiček, pri tem pa ni podana nobena od naveznih okoliščin iz 1. in 2. točke tega odstavka v drugi državi članici EU;

4.     v Sloveniji opravlja dejavnost, pri tem pa ni podana nobena od naveznih okoliščin iz 1., 2. ali 3. točke tega odstavka v drugi državi članici EU.

(4) Zadevni davčni zavezanec je oproščen poročanja v Sloveniji, če lahko dokaže, da so bili, ob upoštevanju okoliščin iz prejšnjega odstavka, isti podatki že predloženi v drugi državi članici EU.

**255.aa člen**

**(informacije, ki se poročajo)**

Vsak poročevalski operater platforme mora pristojnemu organu sporočiti naslednje informacije:

1.     ime, naslov registriranega sedeža, davčno številko oziroma številko za davčne namene davčnega zavezanca (v nadaljnjem besedilu: številka za davčne namene) poročevalskega operaterja platforme, individualno identifikacijsko številko iz drugega odstavka 255.aj člena tega zakona ter poslovno ime platform, za katere poroča poročevalski operater platforme;

2.     za vsakega prodajalca, o katerem se poroča, ki je izvajal zadevno dejavnost, razen najema nepremičnine:

a)  v primeru prodajalca, ki je posameznik: ime in priimek, naslov; številko za davčne namene, izdano temu prodajalcu, vključno z jurisdikcijo, ki je izdala številko za davčne namene, če številka za davčne namene ne obstaja, pa kraj rojstva tega prodajalca, identifikacijsko številko za DDV tega prodajalca, če je na voljo, in datum rojstva;

b)  v primeru prodajalca, ki je subjekt: naziv, sedež, številko za davčne namene, izdano temu prodajalcu, vključno z jurisdikcijo, ki je izdala številko za davčne namene, identifikacijsko številko za DDV tega prodajalca, če je na voljo, matično številko subjekta, obstoj stalne poslovne enote, prek katere se izvajajo zadevne dejavnosti, če je na voljo, z navedbo jurisdikcije, v kateri je taka stalna poslovna enota;

c)  identifikator finančnega računa, če je na voljo poročevalskemu operaterju platforme in pristojni organ jurisdikcije, v kateri je prodajalec, o katerem se poroča, rezident, ni sporočil, da identifikatorja finančnega računa ne namerava uporabiti v ta namen;

č) če se razlikuje od imena prodajalca, o katerem se poroča, poleg identifikatorja finančnega računa še ime imetnika finančnega računa, na katerega se nadomestilo plača ali pripiše, v obsegu, ki je na voljo poročevalskemu operaterju platforme, ter vse druge informacije za identifikacijo, ki so poročevalskemu operaterju platforme na voljo v zvezi z zadevnim imetnikom računa;

d)  jurisdikcijo, v kateri je prodajalec, o katerem se poroča, rezident, kot je določeno na podlagi odstavka D oddelka [II Priloge V Direktive 2011/16/EU](http://data.europa.eu/eli/dir/2011/16/anx_2/oj);

e)  skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, za katere je bilo plačano ali pripisano;

f)   vse pristojbine, provizije ali davke, ki jih poročevalski operater platforme zadrži ali zaračuna v vsakem četrtletju poročevalnega obdobja.

3.     Za vsakega prodajalca, o katerem se poroča, ki je izvajal zadevno dejavnost najema nepremičnin:

a)  v primeru prodajalca, ki je posameznik: ime in priimek, naslov; davčno številko izdano temu prodajalcu, vključno z jurisdikcijo, ki je izdala davčno številko, če davčna številka ne obstaja, pa kraj rojstva tega prodajalca; identifikacijsko številko za DDV tega prodajalca, če je na voljo, in datum rojstva;

b)  v primeru prodajalca, ki je subjekt: naziv, sedež, davčno številko, izdano temu prodajalcu, vključno z jurisdikcijo, ki je izdala davčno številko, identifikacijsko številko za DDV tega prodajalca, če je na voljo, matično številko subjekta, obstoj stalne poslovne enote, prek katere se izvajajo zadevne dejavnosti, če je na voljo, z navedbo jurisdikcije, v kateri je taka stalna poslovna enota;

c)  identifikator finančnega računa, če je na voljo poročevalskemu operaterju platforme in pristojni organ jurisdikcije, v kateri je prodajalec, o katerem se poroča, rezident, ni sporočil, da identifikatorja finančnega računa ne namerava uporabiti v ta namen;

č) če se razlikuje od imena prodajalca, o katerem se poroča, poleg identifikatorja finančnega računa še ime imetnika finančnega računa, na katerega se nadomestilo plača ali pripiše, v obsegu, ki je na voljo poročevalskemu operaterju platforme, ter vse druge informacije za identifikacijo, ki so poročevalskemu operaterju platforme na voljo v zvezi z zadevnim imetnikom računa;

d)  vsako jurisdikcijo, v kateri je prodajalec, o katerem se poroča, rezident na podlagi postopkov iz odstavka D oddelka [II Priloge V Direktive 2022/16/EU](http://data.europa.eu/eli/dir/2022/16/anx_2/oj);

e)  naslov vsake oglaševane nepremičnine, ki je določen na podlagi postopkov iz odstavka E oddelka [II Priloge V Direktive 2022/16/EU](http://data.europa.eu/eli/dir/2022/16/anx_2/oj), in identifikacijsko številko nepremičnine v katastru, če je na voljo;

f)   skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, posredovano v zvezi z vsako oglaševano nepremičnino;

g)  vse pristojbine, provizije ali davke, ki jih poročevalski operater platforme zadrži ali zaračuna v vsakem četrtletju poročevalnega obdobja;

h)  če je na voljo, število dni, ko je bila vsaka oglaševana nepremičnina v poročevalnem obdobju dana v najem, in vrsto vsake oglaševane nepremičnine.

**255.al člen**

**(izbris tujega operaterja platforme)**

Če je Republika Slovenija država članica enkratne registracije, pristojni organ zaprosi Evropsko komisijo za izbris poročevalskega operaterja platforme iz prvega odstavka prejšnjega člena iz centralnega registra v naslednjih primerih:

1.     če operater platforme obvesti pristojni organ, da ne izvaja več dejavnosti kot operater platforme;

2.     kadar je kljub odsotnosti obvestila iz prejšnje točke mogoče domnevati, da je dejavnost operaterja platforme prenehala;

3.     če operater platforme ne izpolnjuje več pogojev iz točke (b) pododstavka A(4) oddelka [I Priloge V Direktive 2011/16/EU](http://data.europa.eu/eli/dir/2011/16/anx_1/oj);

4.     če je pristojni organ preklical registracijo na podlagi 255.ak člena tega zakona.

**270. člen**

**(način in roki vložitve napovedi ter podatki v napovedi in informativnem izračunu)**

(1) Informativni izračun in napoved vsebujeta podatke, potrebne za določanje davčne osnove oziroma izračun dohodnine, in podatke, potrebne za nadzor, uveljavljanje davčnih olajšav in osebne in druge podatke, ki omogočajo identifikacijo davčnega zavezanca in drugih oseb, v zvezi s katerimi davčni zavezanec uveljavlja davčne olajšave. Obrazec informativnega izračuna in obrazec napovedi za odmero dohodnine predpiše minister, pristojen za finance.

(2) Davčni zavezanec rezident lahko podatke, ki jih davčni organ potrebuje za pravilno upoštevanje davčnih olajšav že pri sestavi informativnega izračuna dohodnine v skladu s tretjim odstavkom 267. člena tega zakona, pošlje davčnemu organu najpozneje do 5. februarja tekočega leta za preteklo leto. Minister, pristojen za finance, podrobneje določi vrsto in način dajanja teh podatkov.

(3) Davčni zavezanec iz prvega odstavka 269. člena tega zakona mora napoved iz šestega odstavka 267. člena tega zakona za posamezno leto vložiti najpozneje do 31. julija tekočega leta za predpreteklo leto.

(4) Davčni zavezanec mora napoved iz 267. in 269. člena tega zakona vložiti pri davčnem organu.

**301. člen**

**(plačilo poračuna akontacije dohodnine od dohodka, doseženega z opravljanjem dejavnosti)**

Davčni zavezanec mora razliko med akontacijo dohodnine od dohodka iz dejavnosti, izračunano v davčnem obračunu, in predhodno akontacijo dohodnine in davčnim odtegljajem, plačati v 30 dneh od dneva predložitve davčnega obračuna.

**307.c člen**

**(plačilo poračuna dohodnine od dohodka, doseženega z opravljanjem dejavnosti)**

Davčni zavezanec mora razliko med dohodnino od dohodka iz dejavnosti, izračunano v davčnem obračunu, ter akontacijo dohodnine in davčnim odtegljajem plačati v 30 dneh od dneva predložitve davčnega obračuna.

**323. člen**

**(način in rok vložitve napovedi)**

Napoved za odmero akontacije dohodnine od drugega dohodka mora davčni zavezanec vložiti v 15 dneh od dneva prejema dohodka pri davčnem organu.

**326. člen**

**(način in rok vložitve napovedi)**

(1) Napoved za odmero dohodnine iz 325. člena tega zakona davčni zavezanec vloži pri davčnem organu do 28. februarja tekočega leta za preteklo leto.

(2) Napovedi za odmero dohodnine iz sedmega odstavka 325. člena tega zakona ni dolžan vložiti davčni zavezanec rezident, katerega skupni znesek obresti:

1.     na denarne depozite pri bankah in hranilnicah, ustanovljenih v skladu s predpisi v Republiki Sloveniji, ter pri bankah drugih držav članic EU, in

2.     od vrednostnih papirjev, katerih izdajateljica je Republika Slovenija in so izdani v letih 2024, 2025 ali 2026 na podlagi zakona, ki ureja javne finance, ter v okviru ponudbe vrednostnega papirja javnosti ponujeni izključno fizičnim osebam,

dosežen v davčnem letu, ne presega zneska obresti, ki jih doseže rezident na denarne depozite pri bankah in hranilnicah ter obresti od vrednostnih papirjev, oproščenega dohodnine z zakonom, ki ureja dohodnino.

(3) Davčni zavezanec napoved za odmero dohodnine od dobička iz kapitala iz odsvojitve nepremičnine vloži v 15 dneh od dneva odsvojitve kapitala.

(4) Davčni zavezanec, ki je nerezident, napoved za odmero dohodnine od dobička iz odsvojitve vrednostnih papirjev in drugih deležev ter investicijskih kuponov vloži v 15 dneh od dneva odsvojitve kapitala. Nerezident lahko vloži napoved do 28. februarja tekočega leta za preteklo leto, če napove vse odsvojitve vrednostnih papirjev in drugih deležev v preteklem letu.

(5) V napovedi za odmero dohodnine od dobička iz kapitala, ki jo vloži davčni zavezanec v roku iz prvega odstavka tega člena in iz zadnjega stavka četrtega odstavka tega člena, lahko davčni zavezanec uveljavlja tudi zmanjšanje pozitivne davčne osnove od dobička iz kapitala iz odsvojitve vrednostnih papirjev in drugih deležev ter investicijskih kuponov ali iz odsvojitve nepremičnin, za izgubo, doseženo z odsvojitvijo vrednostnih papirjev in drugih deležev ter investicijskih kuponov ali doseženo z odsvojitvijo nepremičnine.

(6) Davčnemu zavezancu, ki je rezident, ni treba vložiti napovedi za odmero dohodnine od dobička iz unovčitve investicijskih kuponov podsklada krovnega sklada (pri katerem lahko zavezanec v skladu z zakonom, ki ureja dohodnino, v primeru prehajanja med podskladi uveljavlja odlog ugotavljanja davčne obveznosti od dobička iz kapitala), če so bile take unovčitve investicijskih kuponov namenjene izključno poravnavi stroškov, povezanih s prehajanjem zavezanca med podskladi krovnega sklada.

(7) Davčni zavezanec napoved za odmero dohodnine od dobička iz odsvojitve vrednostnih papirjev in drugih deležev ter investicijskih kuponov vloži v elektronski obliki, če je v zvezi s tem kapitalom opravil več kot deset transakcij – pridobitev v preteklih letih in obdavčljivih odsvojitev v preteklem letu.

**331. člen**

**(odlog ugotavljanja davčne obveznosti)**

(1) Podaritev kapitala zavezančevemu zakoncu ali otroku, za katero davčni zavezanec želi v skladu z zakonom, ki ureja dohodnino, uveljaviti odlog ugotavljanja davčne obveznosti, mora priglasiti pri davčnem organu, pri katerem bi moral vložiti napoved.

(2) Priglasitev iz prvega odstavka tega člena opravi davčni zavezanec najpozneje do roka za vložitev napovedi iz tretjega ali petega odstavka 326. člena tega zakona na obrazcu, ki ga predpiše minister, pristojen za finance, s priloženimi dokazili o izpolnjevanju pogojev za odlog.

(3) O odobritvi odloga iz prvega odstavka tega člena odloči davčni organ z odločbo v 15 dneh od vložitve priglasitve.

(4) Če odlog iz prvega odstavka tega člena ni odobren, mora davčni zavezanec vložiti napoved v desetih dneh od vročitve odločbe iz prejšnjega odstavka oziroma do roka iz tretjega odstavka 326. člena tega zakona.

(5) V primeru zamenjave deleža v okviru zamenjave kapitalskih deležev, združitev in delitev, za katero lahko davčni zavezanec v skladu z zakonom, ki ureja dohodnino, uveljavlja odlog ugotavljanja davčne obveznosti, priglasitev za vse zavezance hkrati opravi družba obenem s predložitvijo vloge po 380. oziroma 381. členu tega zakona.

(6) Družba, ki opravi priglasitev transakcije iz 380. oziroma 381. člena tega zakona, je dolžna zavezance najpozneje v roku 15 dni po priglasitvi transakcije pri davčnem organu, pisno obvestiti o odložitvi ugotavljanja davčne obveznosti.

(7) Družba, ki opravi priglasitev transakcije iz 380. oziroma 381. člena tega zakona, je dolžna zavezance najpozneje v roku 15 dni po prejemu odločbe davčnega organa o zavrnitvi ugodnosti pisno obvestiti o tem, da odlog ugotavljanja davčne obveznosti po zakonu, ki ureja dohodnino, ni odobren. V tem primeru morajo zavezanci vložiti napoved do roka iz petega odstavka 326. člena tega zakona.

(8) V primeru zamenjave investicijskih kuponov podsklada za investicijske kupone drugih podskladov pri istem krovnem vzajemnem skladu, za katero lahko davčni zavezanec v skladu z zakonom, ki ureja dohodnino, uveljavlja odlog ugotavljanja davčne obveznosti, priglasitev za vse zavezance hkrati opravi družba za upravljanje, ki upravlja krovni sklad, obenem z dajanjem podatkov po 339. členu tega zakona.

(9) Družba, ki upravlja krovni sklad, je dolžna zavezance najpozneje v roku 15 dni po zamenjavi pisno obvestiti o odložitvi ugotavljanja davčne obveznosti.

(10) Pri zamenjavi investicijskih kuponov vzajemnega sklada z investicijskimi kuponi drugih vzajemnih skladov, za katero lahko davčni zavezanec uveljavlja odlog ugotavljanja davčne obveznosti in pri kateri priglasitev opravi za vse zavezance hkrati družba za upravljanje, ki upravlja prevzemni oziroma krovni sklad, v skladu z zakonom, ki ureja investicijske sklade in družbe za upravljanje, minister, pristojen za finance, predpiše podrobnejše določbe glede vrste, oblike in načina dajanja podatkov v okviru priglasitve.

**360. člen**

**(davčni obračun pri postopkih prenehanja davčnega zavezanca)**

(1) Davčni zavezanec, nad katerim se začne postopek prenehanja, sestavi davčni obračun na dan pred prenehanjem, razen če je s tem zakonom določeno drugače.

(2) Davčni obračun iz prvega odstavka tega člena predloži davčni zavezanec davčnemu organu v 30 dneh od prenehanja, razen če je z zakonom določeno drugače.

(3) Plačilo davka v postopku likvidacije oziroma stečaja in pri prenehanju davčnega zavezanca po skrajšanem postopku, se opravi hkrati s predložitvijo davčnega obračuna, razen če je z zakonom določeno drugače.

**369. člen**

**(davčni obračun pri postopku prenehanja davčnega zavezanca po skrajšanem postopku)**

(1) Davčni zavezanec sestavi davčni obračun na dan pred izbrisom zavezanca iz ustreznega registra.

(2) Davčni zavezanec predloži davčni obračun iz prvega odstavka tega člena davčnemu organu v 30 dneh od dneva izbrisa iz ustreznega registra. Sestavni del davčnega obračuna so v tem primeru tudi notarsko overjene izjave družbenikov oziroma delničarjev o prevzemu obveznosti plačila morebitnih preostalih obveznosti družbe.

(3) Plačilo davka se opravi hkrati s predložitvijo davčnega obračuna. Zahtevek za vračilo davka se predloži skupaj z davčnim obračunom. V zahtevku mora davčni zavezanec navesti razmerje oziroma deleže, na podlagi katerih davčni organ opravi vračilo davka delničarjem oziroma družbenikom, v primeru, ko na dan vračila davka predlagatelj davčnega obračuna nima več statusa davčnega zavezanca. Če razmerje oziroma deleži niso navedeni, davčni organ razdeli znesek vračila davka med vse delničarje oziroma družbenike v enakih delih.

(4) V rokih iz prvega odstavka tega člena davčni zavezanec sestavi in predloži tudi obračun davčnega odtegljaja, v katerega vključi skrite rezerve po ZDDPO-2, ki so predmet za obračun davčnega odtegljaja v skladu s 70. členom in 74. členom ZDDPO-2.

(5) Davčni zavezanec mora za zavarovanje plačila davka po obračunu iz prvega in četrtega odstavka tega člena predložiti ustrezno bančno garancijo pri davčnem organu na dan pred sprejetjem sklepa o prenehanju. Za ustrezno bančno garancijo se šteje bančna garancija v višini, ki bo zagotovila plačilo davka po obračunu iz prvega in četrtega odstavka tega člena. Način predložitve bančne garancije iz tega člena, kriterije za določitev njene višine in način sprostitve oziroma unovčitve določi minister, pristojen za finance.

**370. člen**

**(plačevanje davka)**

(1) Davek se plača na podlagi davčnega obračuna od davčne osnove, ki se ugotavlja za davčno obdobje, ki je enako koledarskemu oziroma poslovnemu letu, ki se razlikuje od koledarskega leta.

(2) Davčni zavezanec mora razliko med plačano akontacijo in izračunanim davkom plačati v roku 30 dni od predložitve davčnega obračuna, razen če ta zakon določa drugače. Davčni organ vrne preveč plačan znesek najpozneje v 30 dneh od predložitve davčnega obračuna.

**379. člen**

**(postopek pri obdavčitvi pri prenosu premoženja)**

(1) Priglasitev iz 43. člena ZDDPO-2 davčni zavezanec opravi za posamično transakcijo.

(2) Priglasitev iz prejšnjega odstavka opravi prenosna družba ali prevzemna družba, ki je rezident Republike Slovenije, če sta obe rezidenta Republike Slovenije, pa prenosna družba, če nobena ni rezident Republike Slovenije, pa družba prejemnica, pred predvidenim datumom transakcije iz 39. člena ZDDPO-2.

(3) Davčni zavezanec mora ob priglasitvi predložiti davčnemu organu naslednje:

-       dokazila, da se prenosna družba oziroma družba prejemnica štejeta za rezidenta države članice EU, ki ni Republika Slovenija, po drugem odstavku 41. člena ZDDPO-2, če katera od njiju ali obe nista rezidenta Republike Slovenije;

-       opis premoženja (obrat), ki se prenaša, zadnjo bilanco stanja prenosne družbe z navedbo sredstev in obveznosti, ki pripadajo prenesenemu obratu oziroma obratom, ter navedbo dejstev, ki dokazujejo, da s poslovno organizacijskega vidika obrat oziroma obrati, ki se prenašajo, predstavljajo neodvisno poslovanje;

-       zneske rezerv in rezervacij, ki jih je oblikovala prenosna družba v zadnji bilanci stanja in se pripišejo prenesenemu oziroma prenesenim obratom;

-       zneske davčnih izgub prenosne družbe, ki se pripišejo prenesenemu obratu oziroma obratom, in davčne oprostitve in pogoje v zvezi z njimi, ki bi veljali za prenosno družbo, če prenos ne bi bil izvršen;

-       navedbo družbe prejemnice, ki je rezident Republike Slovenije, če je tudi prenosna družba rezident Republike Slovenije, ali gre za prenos obrata v Republiki Sloveniji ali v državi članici EU, ki ni Republika Slovenija, z navedbo te države;

-       izjavo družbe prejemnice, da bodo po prenosu prenesena sredstva, obveznosti, rezervacije, rezerve in izgube pripadale poslovni enoti družbe prejemnice v Republiki Sloveniji ali družbi prejemnici, ki je rezident Republike Slovenije, vendar ne njeni poslovni enoti izven Republike Slovenije;

-       tržno ceno vrednostnih papirjev družbe prejemnice na dan pred priglasitvijo iz drugega odstavka tega člena;

-       podroben opis in navedba davčnih, poslovnih in finančnih razlogov za izvedbo transakcije;

-       izračun ocenjenih zneskov davčnih, poslovnih in finančnih posledic transakcije;

-       izjavo prenosne družbe ali družbe prejemnice, ki v skladu z drugim odstavkom tega člena ni navedena kot družba, ki opravi priglasitev za izdajo dovoljenja, da se strinja s priglasitvijo;

-       druge dokumente in podatke, ki so pomembni za odločitev o stvari.

(4) Če vlagatelj še ne razpolaga z dokumentacijo, ki jo mora vsebovati priglasitev, v trenutku vložitve priglasitve, jo predloži naknadno ter o tem ob priglasitvi v priglasitev poda izjavo. Dokumentacijo mora predložiti nemudoma, ko z njo razpolaga.

(5) Davčni organ lahko v 90 dneh za velike družbe oziroma v 45 dneh za mikro, male in srednje družbe izda odločbo o zavrnitvi ugodnosti po ZDDPO-2. Odločba glasi in se vroči prenosni družbi in družbi prejemnici.

(6) Če davčni organ ne izda odločbe o zavrnitvi ugodnosti po ZDDPO-2, je možna obnova postopka.

(7) Davčni organ izda odločbo o zavrnitvi ugodnosti po ZDDPO-2, če niso izpolnjeni pogoji iz ZDDPO-2, ali če ugotovi, da je bil glavni namen ali eden glavnih namenov transakcije manjše plačilo davka oziroma izogibanje davčnim obveznostim, zlasti kadar za transakcijo ni utemeljenih poslovnih razlogov, kot so reorganizacija ali racionalizacija dejavnosti prenosne oziroma prevzemne družbe, ali drugi utemeljeni poslovni ali finančni razlogi.

(8) Prenosna družba oziroma prevzemna družba iz drugega odstavka tega člena, ki je določena, da opravi priglasitev, in ki vloži vlogo, mora davčnemu organu predložiti dokumentacijo, ki dokazuje izpolnjevanje pogojev, vrednotenje in prevzem pravic in obveznosti po 39. do 43. členu ZDDPO-2, s katero razpolaga prenosna družba oziroma prevzemna družba, ki ni rezident ali nerezident po ZDDPO-2 in ni ustanovljena v Republiki Sloveniji.

(9) Prenosna družba oziroma prevzemna družba morata hraniti dokumentacijo, ki je povezana s transakcijo, še deset let od konca koledarskega leta, v katerem je bila transakcija opravljena.

(10) Če po izvedbi transakcije nastopijo kakršne koli spremembe v zvezi s transakcijo, morata prenosna družba oziroma prevzemna družba o nastalih spremembah nemudoma pisno obvestiti davčni organ.

**380. člen**

**(postopek pri obdavčitvi pri zamenjavi kapitalskih deležev)**

(1) Priglasitev iz 47. člena ZDDPO-2 se opravi za posamično transakcijo.

(2) Priglasitev iz prejšnjega odstavka za družbenike prevzete družbe opravi prevzeta družba pred predvidenim datumom transakcije iz 44. člena ZDDPO-2.

(3) Davčni zavezanec mora ob priglasitvi predložiti davčnemu organu naslednje:

-       navedbo prevzemne družbe in vseh družbenikov prevzete družbe in družbe prevzemnice;

-       dokazila o rezidentstvu prevzemne družbe in prevzete družbe, dokazila o rezidentstvu družbenikov prevzete družbe in prevzemne družbe, ki zamenjajo kapitalske deleže in dokazilo o lastništvu vrednostnih papirjev družbenika, ki ni rezident Republike Slovenije, v skladu s 46. členom ZDDPO-2;

-       tržno in knjigovodsko vrednost vrednostnih papirjev prevzete družbe in prevzemne družbe na dan pred oddajo priglasitve;

-       ocenjene zneske plačila v denarju, ki bo opravljeno posameznim družbenikom namesto izdaje ali prenosa vrednostnih papirjev;

-       dokumentacijo, ki jo je potrebno predložiti skupaj s predlogom za vpis transakcije v sodni register po zakonu, ki ureja gospodarske družbe, oziroma primerljiv register države članice EU;

-       izjavo o predvideni udeležbi prevzemne družbe v prevzeti družbi po zamenjavi kapitalskih deležev;

-       izjavo prevzemne družbe ali prevzete družbe, ki v skladu z drugim odstavkom tega člena ni navedena kot družba, ki opravi priglasitev, da se strinja s priglasitvijo;

-       druge dokumente in podatke, ki so pomembni za odločitev o stvari.

(4) Če vlagatelj še ne razpolaga z dokumentacijo, ki jo mora vsebovati vloga, v trenutku vložitve priglasitve, jo predloži naknadno ter o tem ob predložitvi priglasitve v priglasitvi poda izjavo. Dokumentacijo mora predložiti nemudoma, ko z njo razpolaga.

(5) Davčni organ lahko v 90 dneh za velike družbe oziroma 45 dneh za mikro, male in srednje družbe izda odločbo o zavrnitvi ugodnosti po ZDDPO-2. Odločba glasi na in se vroči prevzeti družbi, v njem pa so navedeni družbeniki prevzete družbe. Prevzeta družba mora o odločbi o zavrnitvi ugodnosti nemudoma obvestiti družbenike prevzete družbe.

(6) Če davčni organ ne izda odločbe o zavrnitvi ugodnosti po ZDDPO-2, je možna obnova postopka.

(7) Davčni organ izda odločbo o zavrnitvi ugodnosti po ZDDPO-2, če niso izpolnjeni pogoji iz ZDDPO-2, ali če ugotovi, da je bil glavni namen ali eden glavnih namenov transakcije manjše plačilo davka oziroma izogibanje davčnim obveznostim, zlasti kadar za transakcijo ni utemeljenih poslovnih razlogov, kot so reorganizacija ali racionalizacija dejavnosti prenosne oziroma prevzemne družbe, ali drugi utemeljeni poslovni ali finančni razlogi.

(8) Prevzeta družba in prevzemna družba morata davčnemu organu predlagati dokumentacijo, ki dokazuje izpolnjevanje pogojev. Dokumentacijo, ki je povezana z transakcijo, morata hraniti še deset let od konca koledarskega leta, v katerem je bila transakcija opravljena.

(9) Če po priglasitvi transakcije nastopijo kakršnekoli spremembe v zvezi s transakcijo, morata prevzeta družba oziroma prevzemna družba o nastalih spremembah nemudoma pisno obvestiti davčni organ.

(10) Prevzeta družba in prevzemna družba morata davčnemu organu v vsakem primeru poročati o trajanju prevzema in datumu izvršitve prevzema ter borzi, preko katere je bil prevzem opravljen.

**381. člen**

**(postopek pri obdavčitvi pri združitvah in delitvah)**

(1) Priglasitev iz 53. člena ZDDPO-2 davčni zavezanec opravi za posamično transakcijo.

(2) Priglasitev iz prejšnjega odstavka opravi prenosna družba ali prevzemna družba, ki je rezident Republike Slovenije, če sta obe rezidenta Republike Slovenije, pa prenosna družba, če nobena ni rezident Republike Slovenije, pa prevzemna družba, pred predvidenim datumom transakcije iz 48. člena ZDDPO-2.

(3) Davčni zavezanec mora ob priglasitvi predložiti davčnemu organu naslednje:

-       navedbo družb, ki se združujejo oziroma delijo;

-       dokazila, da se prenosna družba oziroma prevzemna družba štejeta za rezidenta države članice EU, ki ni Republika Slovenija, po 50. členu ZDDPO-2, če katera od njiju ali obe nista rezidenta Republike Slovenije;

-       dokazila o rezidentstvu družbenikov prenosne družbe, ki bodo pri združitvi ali delitvi zamenjali vrednostne papirje v prenosni družbi za vrednostne papirje v družbi prejemnici, in dokazilo o lastništvu vrednostnih papirjev v skladu s tretjim odstavkom 49. člena ZDDPO-2;

-       bilanco stanja prenosne družbe oziroma prenosnih družb, če jih je več, na obračunski dan združitve oziroma delitve, opis premoženja (obrat), ki se prenaša ter navedbo dejstev, ki dokazujejo, da s poslovno organizacijskega vidika obrat oziroma obrati, ki se prenašajo, predstavljajo neodvisno poslovanje;

-       zneske rezerv in rezervacij, v bilanci stanja na obračunski dan združitve ali delitve, zneske davčnih izgub prenosne družbe, davčne oprostitve in pogoje v zvezi z njimi, ki bi veljali za prenosno družbo, če prenos ne bi bil izvršen, navedba udeležbe, če jo ima, prevzemna družba v prenosni družbi;

-       navedbo, če sta prenosna družba in prevzemna družba rezidenta Republike Slovenije, ali se obrat oziroma obrati prenosne družbe nahaja v Republiki Sloveniji ali v državi članici EU, ki ni Republika Slovenija, z navedbo te države;

-       izjavo prevzemne družbe, da po združitvi ali delitvi prenesena sredstva, obveznosti, rezervacije, rezerve in davčne izgube ne bodo pripadale poslovni enoti prevzemne družbe izven Republike Slovenije, oziroma, da bodo po združitvi ali delitvi prenesena sredstva, obveznosti, rezervacije, rezerve in izgube pripadale poslovni enoti prevzemne družbe v Republiki Sloveniji;

-       ocenjene zneske plačila v denarju, ki bo opravljen posameznim družbenikom ob odsvojitvi vrednostnih papirjev;

-       tržno in knjigovodsko vrednost vrednostnih papirjev prevzemne družbe na dan pred priglasitvijo iz drugega odstavka tega člena;

-       podroben opis in navedba davčnih, poslovnih in finančnih razlogov za izvedbo transakcije;

-       izračun ocenjenih zneskov davčnih, poslovnih in finančnih posledic transakcije;

-       izjavo prenosne družbe ali prevzemne družbe, ki v skladu z drugim odstavkom tega člena ni navedena kot družba, ki opravi priglasitev, da se strinja s priglasitvijo in

-       druge dokumente in podatke, ki so pomembni za odločitev o stvari.

(4) Če vlagatelj še ne razpolaga z dokumentacijo, ki jo mora vsebovati priglasitev, v trenutku vložitve priglasitve, jo predloži naknadno ter o tem ob predložitvi priglasitve v priglasitvi poda izjavo. Dokumentacijo mora predložiti nemudoma, ko z njo razpolaga.

(5) Davčni organ lahko v 90 dneh za velike družbe oziroma 45 dneh za mikro, male in srednje družbe izda odločbo o zavrnitvi ugodnosti po ZDDPO-2. Odločba glasi in se vroči prenosni družbi in prevzemni družbi. Odločba vsebuje navedbo vseh družbenikov iz tretjega odstavka 49. člena ZDDPO-2.

(6) Če davčni organ ne izda odločbe o zavrnitvi ugodnosti po ZDDPO-2, je možna obnova postopka.

(7) Davčni organ izda odločbo o zavrnitvi ugodnosti po ZDDPO-2, če niso izpolnjeni pogoji iz ZDDPO-2, ali če ugotovi, da je bil glavni namen ali eden glavnih namenov transakcije manjše plačilo davka oziroma izogibanje davčnim obveznostim, zlasti kadar za transakcijo ni utemeljenih poslovnih razlogov, kot so reorganizacija ali racionalizacija dejavnosti prenosne oziroma prevzemne družbe, ali drugi utemeljeni poslovni ali finančni razlogi.

(8) Prenosna družba oziroma prevzemna družba iz drugega odstavka tega člena, ki je določena, da opravi priglasitev, mora davčnemu organu predložiti dokumentacijo, ki dokazuje izpolnjevanje pogojev, vrednotenje in prevzem pravic in obveznosti, s katero razpolaga prenosna družba oziroma družba prejemnica, ki ni rezident po ZDDPO-2.

(9) Prenosna družba, prevzemna družba in družbenik morajo hraniti dokumentacijo, ki je povezana s transakcijo, še deset let od konca koledarskega leta, v katerem je bila transakcija opravljena.

(10) Če po izvedbi transakcije nastopijo kakršne koli spremembe v zvezi s transakcijo, morata prenosna družba oziroma prevzemna družba o nastalih spremembah nemudoma pisno obvestiti davčni organ.

**382.a člen**

**(obračunavanje in plačevanje davka za zavezance, ki ugotavljajo davčno osnovo z upoštevanjem normiranih odhodkov)**

(1) Ta člen določa postopek za obračunavanje in plačevanje davka za zavezance, ki ugotavljajo davčno osnovo z upoštevanjem normiranih odhodkov.

(2) Za vsa vprašanja postopka, ki niso urejena v tem členu, se smiselno uporabljajo druge določbe tega zakona.

(3) Zavezanec iz 67.b člena ZDDPO-2 priglasi ugotavljanje davčne osnove z upoštevanjem normiranih odhodkov najpozneje do 31. marca davčnega obdobja, za katero priglaša ugotavljanje davčne osnove z upoštevanjem normiranih odhodkov, oziroma do poteka roka za predložitev davčnega obračuna za predhodno obdobje davčnemu organu v davčnem obračunu za predhodno obdobje. Sestavni del priglasitve je izjava zavezanca, da za davčno obdobje uveljavlja ugotavljanje davčne osnove z upoštevanjem normiranih odhodkov, ter izjava o izpolnjevanju pogojev, določenih z zakonom, ki ureja obdavčitev dohodkov pravnih oseb.

(4) Zavezanec iz 67.č člena ZDDPO-2 opravi priglasitev za prvo davčno obdobje hkrati ob predložitvi prijave za vpis v davčni register v osmih dneh od vpisa v primarni register oziroma od vpisa v uradno evidenco organa. Sestavni del priglasitve je izjava zavezanca, da za to davčno obdobje uveljavlja ugotavljanje davčne osnove z upoštevanjem normiranih odhodkov, ter izjava o izpolnjevanju pogojev, določenih z zakonom, ki ureja obdavčitev dohodkov pravnih oseb.

(5) Priglasitev, opravljeno po roku, določenem v tretjem in četrtem odstavku tega člena, davčni organ s sklepom zavrže. Pritožba zoper sklep ne zadrži izvršitve.

(6) Šteje se, da je zavezanec priglasil ugotavljanje davčne osnove za davčno obdobje z upoštevanjem normiranih odhodkov, če do 31. marca tega obdobja oziroma do roka za predložitev davčnega obračuna za predhodno obdobje v davčnem obračunu za predhodno obdobje ne obvesti davčnega organa o prenehanju ugotavljanja davčne osnove z upoštevanjem normiranih odhodkov. Priglasitev prenehanja ugotavljanja davčne osnove z upoštevanjem normiranih odhodkov, predloženo po roku, določenem v prvem stavku tega odstavka, davčni organ s sklepom zavrže.

**395. člen**

**(hujši davčni prekrški posameznikov)**

Z globo od 400 do 5.000 eurov se kaznuje za prekršek posameznik, če:

1.     v davčni napovedi ali obračunu davka navede neresnične ali nepravilne ali nepopolne podatke (prvi odstavek 10. člena in prvi odstavek 61. člena);

2.     v nasprotju z zakonom razkrije podatke, ki so davčna tajnost, ali jih sporoči tretjim osebam ali jih uporablja oziroma omogoči, da jih uporablja tretja oseba (16. člen);

3.     na zahtevo davčnega organa ne da podatkov ali dokumentacije, s katero razpolaga, oziroma je ne hrani v skladu s tem zakonom (41. člen);

3.a  na poziv davčnega organa ne predloži prijave premoženja ali je ne predloži na predpisan način ali v prijavi navaja neresnične podatke (69. člen);

3.b  **(črtana)**;

4.     ne predloži obračuna prispevkov za socialno varnost oziroma ga ne predloži na predpisan način oziroma v predpisanih rokih oziroma v obračunu prispevkov za socialno varnost navede neresnične, nepopolne ali nepravilne podatke (prvi odstavek 10. člena, 352., 353. člen);

5.     ne predloži davčnega obračuna oziroma ga ne predloži na predpisan način oziroma v predpisanih rokih oziroma v davčnem obračunu navede neresnične, nepopolne ali nepravilne podatke (prvi odstavek 10. člena, tretji odstavek 297. člena, drugi odstavek 369. člena);

6.     kot plačnik davka ne vodi evidenc o dohodkih in odtegnjenih davkih po posameznem davčnem zavezancu (31. in 32. člen);

7.     kot plačnik davka ne izračuna, odtegne ali ne plača davčnega odtegljaja za davčnega zavezanca v skladu z zakonom (59. člen).

**397. člen**

**(davčni prekrški v zvezi z opravljanjem dejavnosti)**

(1) Z globo od 800 do 10.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 eurov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se za prekršek kaznuje z globo od 3.200 do 30.000 eurov, če:

1.     ne predloži davčnega obračuna ali ne predloži davčnega obračuna na predpisan način oziroma v predpisanih rokih (tretji do peti odstavek 51. člena, 297., 297.a, 297.b, 307. člen in 356. do 369. člen);

1.a  ne vloži davčne napovedi na predpisan način ali v predpisanem roku (četrti odstavek 61. člena);

2.     ne predloži obračuna davčnega odtegljaja ali ne predloži obračuna davčnega odtegljaja na predpisan način oziroma v predpisanih rokih (četrti, peti in deveti odstavek 57. člena, 284., 307.g, 336. člen, drugi in tretji odstavek 352. člena, drugi odstavek 353. člena, 374. člen);

3.     ne predloži izjave oziroma ne navede ali ne navede pravilno količine finančnih instrumentov (peti odstavek 58. člena);

4.     izjave ne hrani do poteka predpisanega roka (šesti odstavek 58. člena in četrti odstavek 383.c člena);

5.     prejemnik izjave ne dostavi davčnemu organu podatkov o prenosu obveznosti plačnika davka ali podatkov ne dostavi v zakonsko določenem roku (sedmi odstavek 58. člena);

6.     kot plačnik davka ne izračuna, odtegne ali ne plača davčnega odtegljaja za davčnega zavezanca v skladu z zakonom (59., 260. člen, prvi odstavek 283. člena, 285. člen, prvi odstavek 305. člena, četrti odstavek 313. člena, prvi odstavek 317. člena, prvi odstavek 321. člena, prvi, tretji in četrti odstavek 325. člena, drugi in tretji odstavek 352. člena, 353., 374. člen, drugi odstavek 383.c člena in drugi odstavek 383.e člena);

**7.     (črtana)**

8.     v davčni napovedi ali obračunu davka navede neresnične, nepravilne ali nepopolne podatke (prvi odstavek 10. člena);

9.     ne vodi ali ne hrani poslovnih knjig in evidenc v skladu s tem zakonom ali jih ne vodi dobro in pravilno oziroma na način, ki zagotavlja podatke za ugotovitev davčnih obveznosti (31. in 32. člen ter peti odstavek 308. člena);

10.  kot plačnik davka ne vodi evidenc o dohodkih in o odtegnjenih davkih po posameznem davčnem zavezancu (tretji odstavek 31. člena);

10.a ne vzpostavi, vodi ali hrani seznama izdanih računov pri prodaji lastnih izdelkov iz predelave lastnih pridelkov ali ga ne vodi dobro in pravilno oziroma na način, ki zagotavlja nadzor izpolnjevanja pogojev za obravnavo dohodkov kot dohodkov v zvezi z osnovno kmetijsko in osnovno gozdarsko dejavnostjo ali ne predloži ustreznih zbirnih podatkov iz seznama izdanih računov ali jih ne predloži davčnemu organu v predpisanem roku in na predpisan način (drugi, tretji in četrti odstavek 316.a člena);

10.b ne izdaja ustreznih računov (prvi odstavek 316.a člena);

11.  ne obvesti davčnega organa, kje se po prenehanju davčnega zavezanca hrani dokumentacija oziroma kdo hrani dokumentacijo (šesti odstavek 32. člena);

12.  ne navede davčne številke na davčni napovedi ali obračunu davka (34. člen);

13.  v nasprotju s tem zakonom izplača dohodek fizični osebi, ki ni predložila svoje davčne številke, oziroma ne zagotovi potrebnih podatkov o nerezidentu (drugi in šesti odstavek 35. člena);

14.  v nasprotju z zakonom ne nakazuje plačila za dobavljeno blago ali opravljene storitve ter druga plačila na transakcijske račune prejemnikov (prvi odstavek 36. člena);

14.a v nasprotju z zakonom oseba iz 31. člena tega zakona pri ponudniku plačilnih storitev nima odprtega transakcijskega računa (tretji odstavek 37. člena);

15.  ne zagotovi na predpisan način izpisov iz elektronsko vodenih poslovnih knjig ali evidenc oziroma ne omogoči dostopa ali vpogleda v svoje elektronsko vodene knjige ali evidence ali v programsko ter strojno opremo ali v baze podatkov ali ne zagotovi pristnosti izdanih dokumentov izdajatelja ter celovitosti vsebine izdanih dokumentov (prvi do tretji odstavek in peti odstavek 38. člena zakona);

16.  davčnemu organu na njegovo zahtevo ne da na razpolago dokumentacije o elektronskem sistemu za vodenje poslovnih knjig in evidenc ali ne dokumentira vsake spremembe elektronske rešitve v časovnem zaporedju na predpisan način (šesti in sedmi odstavek 38. člena);

17.  davčnemu organu v nasprotju z zakonom ne da na razpolago podatkov iz evidenc, zbirk podatkov, registrov ali drugih evidenc, ki jih vodi, ali ne omogoči davčnemu organu vpogleda v svojo dokumentacijo ali dokumentacijo, s katero razpolaga povezana oseba (prvi in drugi odstavek 39. člena in 40. člen);

18.  v nasprotju z zakonom razkrije podatke, ki so davčna tajnost, ali jih sporoči tretjim osebam ali jih uporablja oziroma omogoči, da jih uporablja tretja oseba (16. člen);

19.  **(črtana)**;

20.  na poziv davčnega organa ne predloži ali ne predloži v predpisanem roku in na predpisan način seznama premoženja ali na seznamu navede nepopolne in neresnične podatke (147. člen);

21.  ne omogoči davčnemu organu vpogleda v sef (185. člen);

22.  uporablja zarubljeno premičnino v nasprotju z zakonom (prvi in tretji odstavek 186. člena);

23.  odtuji, poškoduje, uniči ali kako drugače onemogoči unovčitev zarubljene premičnine (prvi odstavek 187. člena);

24.  ne izračuna ali ne predloži izračuna akontacije davka davčnemu organu v skladu z zakonom (drugi odstavek 298., 307.a člen in sedmi odstavek 371. člena);

25.  ne priglasi sprememb članov kmečkega gospodinjstva, uporabnikov kmetijskih in gozdnih zemljišč ali panjev ali jih ne priglasi v predpisanem roku (peti odstavek 304. člena);

26.  **(črtana)**;

27.  **(črtana)**;

28.  uveljavlja oprostitev od katastrskega dohodka v nasprotju z odločbo davčnega organa ali ne sporoči razlogov za prenehanje oprostitve od katastrskega dohodka (šesti odstavek 314. člena);

28.a v nasprotju z zakonom ne prijavi kmetijskih in gozdnih zemljišč ter pridelka vina izven Republike Slovenije, jih ne prijavi v predpisanem roku ali prijavi neresnične, nepravilne ali nepopolne podatke (316.b člen);

29.  zavezanca ne obvesti pisno o tem, da odlog ugotavljanja davčne obveznosti po zakonu, ki ureja dohodnino, ni odobren (sedmi odstavek 331. člena);

30.  zavezanca ne obvesti pisno o odložitvi ugotavljanja davčne obveznosti (deveti odstavek 331. člena);

31.  lastnikom ne pošlje vseh podatkov, ki so potrebni za ugotavljanje njihovih morebitnih davčnih obveznosti iz preoblikovanja (332. člen);

32.  davčnemu zavezancu ob unovčitvi investicijskega kupona podsklada pri krovnem skladu oziroma ob prejemu izplačila sorazmernega dela likvidacijske mase ob likvidaciji podsklada ne dostavi izpisa iz evidence spremljanja prehodov med podskladi istega krovnega sklada s potrebnimi podatki (332.a člen);

33.  davčnemu organu ali davčnemu zavezancu v nasprotju z zakonom ne dostavi podatkov, potrebnih za pobiranje dohodnine, ali ne dostavi teh podatkov v predpisanih rokih ali na predpisan način ali v dostavljenih podatkih navede neresnične, nepravilne ali nepopolne podatke (prvi odstavek 10. člena, osmi odstavek 331. člena, prvi, drugi, četrti in sedmi odstavek 337. člena, 338. člen, prvi in tretji odstavek 339. člena ter 340.b člen);

34.  **(črtana)**;

35.  **(črtana)**;

36.  ne predloži obračuna prispevkov za socialno varnost ali ne predloži obračuna prispevkov za socialno varnost na predpisan način oziroma v predpisanih rokih (prvi in tretji odstavek 353. člena);

37.  davčnega organa ne obvesti o nameravani spremembi davčnega obdobja (prvi in drugi odstavek 372. člena);

38.  davčnemu organu ne predloži dokazil in dokumentov ali jih ne predloži na predpisan način oziroma v predpisanih rokih (prvi odstavek 375. člena);

39.  zavezanec ne zagotovi in na zahtevo davčnega organa ne predloži zahtevanih dokazil (376.a člen);

40.  ne predloži dokumentacije o povezanih osebah, obsegu in vrsti poslovanja z njimi ter o določitvi primerljivih tržnih cen oziroma tega ne predloži na predpisan način oziroma v določenih rokih (382. člen);

41.  družba za upravljanje skrbniku ne zagotovi podatkov, ki jih skrbnik potrebuje za izpolnjevanje obveznosti plačnika davka in z njimi ne razpolaga (enajsti odstavek 58. člena);

42.  družba za upravljanje in skrbnik ne določita, kdo od njiju se šteje za plačnika davka, oziroma ne določita tudi načina zagotavljanja podatkov v pogodbi (enajsti odstavek 58. člena);

43.  pred izdajo vezanih knjig računov od davčnega organa ne pridobi identifikacijske oznake za namene izdaje vezanih knjig računov ali pred izdajo vezanih knjig računov davčnemu organu ne posreduje podatkov o serijskih številkah vezanih knjig računov (drugi odstavek 31.a člena);

44.  davčnemu organu ne poroča o veljavnosti in spremembah kritičnih predpostavk in prilagoditvah, opravljenih skladno z merili, določenimi z APA sporazumom ali v poročilu ali obvestilu ne navede resničnih, pravilnih in popolnih podatkov (14.c člen);

45.  poročevalec ne predloži poročila po državah ali ga ne predloži na predpisani način oziroma v predpisanih rokih (drugi odstavek 255.i člena);

46.  ne predloži ali ne predloži v predpisanem roku podatkov o čezmejnem aranžmaju, o katerem se poroča, oziroma ne predloži rednega poročila ali ga ne predloži v roku (prvi, drugi, tretji in četrti odstavek 255.p člena);

47.  ne obvesti drugega posrednika ali zadevnega davčnega zavezanca o uporabi privilegija zaupnosti in o obveznosti poročanja (drugi odstavek 255.s člena);

48.  ne predloži podatkov o čezmejnem aranžmaju, o katerem se poroča, ali jih ne predloži v predpisanem roku oziroma jih ne predloži za vsako leto, ko aranžma uporablja (prvi in drugi odstavek 255.š člena ter četrti odstavek 255.t člena);

49.  davčnemu organu ali delavcu v nasprotju z zakonom ne posreduje podatkov v zvezi s posebno davčno obravnavo za delavce inovativnih zagonskih podjetij ali ne dostavi teh podatkov v predpisanem roku ali na predpisani način ali posreduje neresnične, nepravilne ali nepopolne podatke (prvi, drugi in tretji odstavek 337.a člena).

(2) Z globo v višini od 400 do 4.000 eurov se za prekrške iz prejšnjega odstavka kaznuje tudi odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost.

(3) Z globo v višini od 600 do 4.000 eurov se za prekrške iz prvega odstavka tega člena kaznuje tudi odgovorna oseba pravne osebe, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se odgovorna oseba pravne osebe za prekrške iz prvega odstavka tega člena kaznuje z globo 800 do 4.000 eurov.

Zakon o finančni upravi

**49. člen**

**(vsebina davčnega registra)**

(1) Davčni register vsebuje za fizične osebe naslednje podatke:

1.      davčno številko,

2.      podatek o zavezanosti za posamezno vrsto davka,

3.      identifikacijske podatke: osebno ime, spol, datum in kraj ter država rojstva, datum smrti, enotno matično številko občana,

4.      podatke o državljanstvu,

5.      podatek o rezidentskem statusu zavezanca, in številko za davčne namene, dodeljeno v državi rezidentstva, pri zavezancu, ki ima status nerezidenta,

6.      naslov stalnega in začasnega prebivališča, naslov za vročanje (občina, naselje, ulica, hišna številka, dodatek k hišni številki, oznaka stanovanja, poštna številka in datum prijave prebivališča) in časovna veljavnost naslova za vročanje,

7.      številke plačilnih računov v Republiki Sloveniji in zunaj nje,

8.      druge podatke o fizični osebi (zaposlena/nezaposlena, delodajalec, podatek o tem, ali je prijavljena na zavodu za zaposlovanje, upokojenec, kmet, študent, dijak),

9.      podatke o družini (osebno ime in naslov stalnega ali začasnega prebivališča ter davčna številka zakonca oziroma osebe, s katero živi oseba v življenjski skupnosti, ki je po predpisih, ki urejajo zakonska in družinska razmerja, v pravnih posledicah izenačena z zakonsko zvezo oziroma osebe, s katero živi oseba v registrirani istospolni partnerski skupnosti, osebno ime in naslov stalnega in začasnega prebivališča vzdrževanih družinskih članov ter njihove davčne številke),

10.   podatke o osebah, ki so pooblaščene za zastopanje fizične osebe (davčna številka, osebno ime, naslov prebivališča, vrsta zastopnika, meje pooblastil za zastopanje, datum podelitve pooblastila, datum prenehanja pooblastila, podatki o elektronskem potrdilu),

11.   kontaktne podatke (telefonska številka, elektronski naslov in drugi kontaktni podatki),

12.   podatke o kapitalskih naložbah doma in v tujini (firma, sedež, organizacijska oblika podjetja, višina in datum naložbe),

13.   razlog za vpis (stalno prebivališče, začasno prebivališče, doseganje obdavčljivih dohodkov, obdavčljivo premično premoženje, obdavčljivo nepremično premoženje, opravljanje dejavnosti, drugo),

14.   podatke o postopkih zaradi insolventnosti,

15.   podatke o obveznem socialnem zavarovanju,

16.   podatke o osebni elektronski identiteti in podatke o sredstvih elektronske identifikacije.

(2) Davčni register vsebuje za pravne osebe, združenja oseb po tujem pravu, ki so brez pravne osebnosti, neposredne uporabnike državnega in občinskih proračunov, in druge osebe, ki opravljajo dejavnost, naslednje podatke:

1.      davčno številko,

2.      podatek o zavezanosti za posamezno vrsto davka,

3.      firmo oziroma ime, sedež in naslov (občina, naselje, ulica, hišna številka, dodatek k hišni številki, poštna številka, vse potrebne številke službenih in domačih telefonov in telefaksov, naslov službene elektronske pošte),

4.      podatke o ustanovitvi (datum začetka oziroma prenehanja, organ registracije, registrska številka),

5.      pravnoorganizacijsko obliko oziroma vrsto dejavnosti, dodatno organizacijsko obliko,

6.      višino osnovnega kapitala,

7.      davčno obdobje,

8.      podatek o načinu ugotavljanja davčne osnove,

9.      podatek o rezidentskem statusu zavezanca in številko za davčne namene, dodeljeno v državi rezidentstva, pri zavezancu, ki ima status nerezidenta,

10.   podatke o številu in lokaciji poslovnih in drugih prostorov, ki se uporabljajo za opravljanje dejavnosti in pridobivanje dohodkov,

11.   podatke o poslovnih enotah doma in v tujini,

12.   podatke o ustanoviteljih, družbenikih oziroma članih (davčna številka, ime in priimek oziroma firma, naslov prebivališča oziroma sedeža, država prebivališča oziroma sedeža, vrsta in obseg odgovornosti, datum vstopa in datum izstopa, višina vložka),

13.   podatke o kapitalskih naložbah doma in v tujini (firma, sedež, organizacijska oblika podjetja v tujini, višina in datum naložbe),

14.   podatke o osebah, ki so pooblaščene za zastopanje pravne osebe in drugih oseb, ki opravljajo dejavnost (davčna številka, osebno ime, naslov prebivališča, vrsta zastopnika, meje pooblastil za zastopanje, datum podelitve pooblastila, datum prenehanja pooblastila, podatki o osebni elektronski identiteti in podatki o sredstvih elektronske identifikacije),

15.   identifikacijsko številko, ki jo določi upravljavec poslovnega registra,

16.   šifre dejavnosti po standardni klasifikaciji dejavnosti (šifra razreda in podrazreda),

17.   številke plačilnih računov v Republiki Sloveniji in zunaj nje,

18.   davčne številke in številke plačilnih računov v Republiki Sloveniji in zunaj nje tudi za povezane osebe, določene z zakonom o obdavčenju,

19.   davčno številko, firmo oziroma osebno ime, sedež in naslov osebe, ki vodi poslovne knjige, če se poslovne knjige ne vodijo pri zavezancu za davek,

20.   podatke o postopkih zaradi insolventnosti in postopkih prisilnega prenehanja,

21.   podatke o statusnih spremembah.

(3) Če je oseba iz prvega in drugega odstavka tega člena tudi delodajalec, se v davčni register vpišejo tudi število zaposlenih, davčne številke zaposlenih in datum izplačila dohodkov iz zaposlitve.

(4) Če Poslovni register Slovenije oziroma drug register ali evidenca za osebo iz 12. oziroma 14. točke drugega odstavka tega člena ne vsebuje podatka o davčni številki, pošlje finančnemu uradu enotno matično številko občana, matično številko ali druge identifikatorje, ki jih vodi za to osebo.

|  |
| --- |
| **V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**  Predlagatelj predlaga, da Državni zbor Republike Slovenije obravnava predlog Zakona o spremembah in dopolnitvah Zakona o davčnem postopku v rednem postopku, pri čemer pa je treba  zagotoviti pravočasen prenos Direktive Sveta 2023/2226/EU z dne 17. oktobra 2023 o spremembi Direktive 2011/16/EU o upravnem sodelovanju na področju obdavčevanja in Direktive Sveta 2025/872/EU z dne 14. aprila 2025 o spremembi Direktive 2011/16/EU o upravnem sodelovanju na področju obdavčevanja, zato se predlaga obravnava po skrajšanem postopku. Navedeni direktivi je potrebno v nacionalni pravni red **prenesti do 31. 12. 2025**. |
|  |
| VI. PRILOGE: |
| * MSP-test * osnutek pravilnika * izjava o skladnosti  |  | | --- | |  | |

1. Uradni list RS, št. [13/11](https://www.uradni-list.si/glasilo-uradni-list-rs/vsebina/2011-01-0553) – uradno prečiščeno besedilo, [32/12](https://www.uradni-list.si/glasilo-uradni-list-rs/vsebina/2012-01-1402), [94/12](https://www.uradni-list.si/glasilo-uradni-list-rs/vsebina/2012-01-3643), [101/13](https://www.uradni-list.si/glasilo-uradni-list-rs/vsebina/2013-01-3676) – ZDavNepr, [111/13](https://www.uradni-list.si/glasilo-uradni-list-rs/vsebina/2013-01-4127), [22/14](https://www.uradni-list.si/glasilo-uradni-list-rs/vsebina/2014-01-0832) – odl. US, [25/14](https://www.uradni-list.si/glasilo-uradni-list-rs/vsebina/2014-01-0961) – ZFU, [40/14](https://www.uradni-list.si/glasilo-uradni-list-rs/vsebina/2014-01-1619) – ZIN-B, [90/14](https://www.uradni-list.si/glasilo-uradni-list-rs/vsebina/2014-01-3647), [91/15](https://www.uradni-list.si/glasilo-uradni-list-rs/vsebina/2015-01-3571), [63/16](https://www.uradni-list.si/glasilo-uradni-list-rs/vsebina/2016-01-2685), [69/17](https://www.uradni-list.si/glasilo-uradni-list-rs/vsebina/2017-01-3269), [13/18](https://www.uradni-list.si/glasilo-uradni-list-rs/vsebina/2018-01-0544) – ZJF-H, [36/19](https://www.uradni-list.si/glasilo-uradni-list-rs/vsebina/2019-01-1628), [66/19](https://www.uradni-list.si/glasilo-uradni-list-rs/vsebina/2019-01-2928), [145/20](https://www.uradni-list.si/glasilo-uradni-list-rs/vsebina/2020-01-2544) – odl. US, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [3– 9/22](https://www.uradni-list.si/glasilo-uradni-list-rs/vsebina/2022-01-0770) – ZFU-A, [52/22](https://www.uradni-list.si/glasilo-uradni-list-rs/vsebina/2022-01-1091) – odl. US, [87/22](https://www.uradni-list.si/glasilo-uradni-list-rs/vsebina/2022-01-2039) – odl. US, [163/22](https://www.uradni-list.si/glasilo-uradni-list-rs/vsebina/2022-01-4188), [109/23](https://www.uradni-list.si/glasilo-uradni-list-rs/vsebina/2023-01-3150) – odl. US, [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS, [55/24](https://www.uradni-list.si/glasilo-uradni-list-rs/vsebina/2024-01-1935) – odl. US,100/24 in 40/25 – ZINR. [↑](#footnote-ref-2)
2. V stečajni postopek v skladu s šestim odstavkom 296. člena ZFPPIPP ni treba prijaviti:

   1. prednostne terjatve iz 4., 5. in 6. točke prvega odstavka 21. člena tega zakona in ta terjatev velja za pravočasno prijavljeno z dnem, ko nastane,

   2. terjatve za plačilo davka na podlagi obračuna davka na dan pred začetkom stečajnega postopka iz prvega odstavka 291. člena tega zakona in ta terjatev velja za pravočasno prijavljeno z dnem predložitve obračuna davka davčnemu organu,

   3. terjatve za plačilo davka na podlagi obračuna davka ali popravljenega obračuna davka za obdobje pred začetkom stečajnega postopka, ki je bil davčnemu organu predložen po začetku stečajnega postopka in ta terjatev velja za pravočasno prijavljeno z dnem predložitve obračuna davka ali popravljenega obračuna davka davčnemu organu, ter

   4. terjatve za plačilo davka za obdobje pred začetkom stečajnega postopka na podlagi odločbe davčnega organa, izdane po začetku stečajnega postopka, in ta terjatev velja za pravočasno prijavljeno z dnem vročitve odločbe upravitelju.

   Navedene terjatve mora stečajni upravitelj vnesti v osnovni ali dopolnjeni seznam preizkušenih terjatev in veljajo za ugotovljene v znesku, ki ga upravitelj navede v seznamu preizkušenih terjatev, v katerega so vključene (sedmi odstavek 296. člena ZFPPIPP). [↑](#footnote-ref-3)
3. [Crypto-Asset Reporting Framework and amended Common Reporting Standard: OECD releases IT format for transmitting information and issues interpretative guidance](https://www.oecd.org/en/about/news/announcements/2024/10/crypto-asset-reporting-framework-and-amended-common-reporting-standard-oecd-releases-it-format-for-transmitting-information-and-issues-interpretative-guidance.html). [↑](#footnote-ref-4)
4. Uradni list RS, št 117/06. Ta ureditev velja od 1. januarja 2007, uporabljati pa se je začela 1. aprila 2007. [↑](#footnote-ref-5)
5. Prim. Zakon o davčnem postopku s komentarjem / Tone Jerovšek in avtorji. – 1. izd. – Ljubljana. Davčno izobraževalni inštitut; Maribor: Davčno finančni raziskovalni inštitut, 2008, str. 133. [↑](#footnote-ref-6)
6. Te pa po ustaljeni praksi SEU ne smejo onemogočati ali čezmejno oteževati izvajanja pravic, ki jih določa pravni red EU. [↑](#footnote-ref-7)
7. Poleg tega je sodišče še navedlo, da je rok, določen v drugem odstavku 381. člena ZDavP-2, procesne narave in da ta določba ne daje podlage za prekluzivnost roka. V tem pogledu se je sodišče strinjalo s tožnikom, da bi bilo določbo dopustno razlagati na ta način le, če bi zakon določal zavrženje vloge kot procesno sankcijo zamude in s tem pravno posledico prekoračitve prekluzivnega procesnega roka, ki pomeni, da stranka zamujenega procesnega dejanja (priglasitve) ni več upravičena opraviti. V zvezi s tem je po mnenju sodišča utemeljeno tudi opozorilo tožnika, da razlaga roka kot prekluzivnega, ker zakon procesne posledice ne določa, nasprotuje tudi načelu sorazmernosti in pravne varnosti. [↑](#footnote-ref-8)
8. Dodatno v zvezi z zadostitvijo načelu sorazmernosti in pravne varnosti opozarjamo še na sodbo Vrhovnega sodišča Republike Slovenije X Ips 18/2013, v kateri je pojasnjeno, da morajo biti izvedbene določbe predvsem glede začetka roka dovolj natančne, jasne in predvidljive (tč. 12 obr.), čemur je glede na sedanji predlog (»od datuma izvedbe transakcije «) zadoščeno. V tč. 23 obr. te sodbe je pojasnjeno, da je primerno vezati začetek roka na čas izvedbe transakcije, ki je v sferi zavezanca, oziroma vezati začetek teka roka na vpis v sodni register, ko nastopijo tudi pravne posledice transakcije. [↑](#footnote-ref-9)
9. Po mnenju Upravnega sodišča Republike Slovenije v že navedeni sodbi opr. št. U 2042/2008 z dne 24. 8. 2010 (glej obrazložitev k spremembi 379. člena ZDavP-2) ta rok ni prekluziven. Ob upoštevanju navedb sodišča se predlaga sprememba predmetne določbe v zvezi z rokom za opravo priglasitve tako, da je ta jasno časovno opredeljen, določene pa so tudi posledice zamude (tretji odstavek). Priglasitve, ki bi bile opravljene po zakonsko določenem roku, bo davčni organ s sklepom zavrgel kot prepozne, zoper tak sklep pa je dovoljena pritožba. [↑](#footnote-ref-10)